
VOORWOORD 


Wat bal aan die rol gesit het as `n ondersoek na die reaksie oor Peter Marais, 
Kaapstad se destydse burgemeester, se straathernoemingsidee in die gedrukte 
media het vanweë ineengestrengeldheid met die destydse politiek op `n meer 
omvattende studie uitgeloop. Die hoofredes hiervoor was veral die problematiese 
optrede van die protagonis in die verhaal, die saambring van uiteenlopende 
politieke sienings en oortuigings in `n kunsmatige nuwe politieke alliansie, 
die ambisies van die twee leiers in die nuwe party en die unieke uitdagings vir 
die enigste provinsie in die land wat nie onder bestuur van die ANC was nie 
om administratiewe sukses ten alle koste te behaal. Die idee om twee van die 
bekendste strate in Kaapstad na die voormalige staatsleiers Nelson Mandela 
en FW de Klerk te vernoem om versoening en eenheid te bevorder, was op 
sigself lofwaardig. Waarom so `n relatief eenvoudige plan skeef geloop het en 
tot `n verstommende aantal ondersoekkommissies, afdankings en die skeuring 
van `n party aanleiding gegee het, kan tot die rol van politiek en ambisieuse 
politici, die gevolge van `n onvrugbare politieke alliansie, en veral die doen en 
late van `n onbedwingbare individu herlei word. 


Soos in die teoretiese toeligting aangetoon word, het hierdie poging tot 
straatnaamverandering ook geillustreer hoe geografiese ligging en historiese 
en politieke belangrikheid na vore getree het toe twee van die bekendste 
strate in die Kaap ter sprake gekom het. Die bepaalde gevoelswaarde en die 
historiese konteks van die ou en nuwe name het bepaalde konnotasies met 
hulle saamgedra, en sommige van die simbole uit die verlede het byna heilige 
betekenis in verskillende dele van die gemeenskap gehad. Wat al die planne 
en bedrywighede gekompliseer het, was die slinkse handelswyses van politici 
in die uitvoer van stadsake ter wille van politieke voordeel, wat `n relatief 
eenvoudige straatnaamverandering in `n debakel van ongekende omvang 
verander het. 


vii 


Kaapstad se EE, 


Dit was besonder moeilik om die aandag op die kernkwessies van 
straatnaamsverandering en die hoofrolspeler in die verhaal, Peter Marais, 
gevestig te hou. Uiteindelik was die verhaal nie te vertel sonder inagname en 
verduideliking van die besondere politieke situasie en strominge in Kaapstad op 
daardie stadium nie. Na `n bondige teoretiese verkenning oor sommige aspekte 
wat onderliggend is aan en ter sprake kom by naamsverandering, word ook 
kortliks verwys na die nuwe munisipale strukture wat na die demokratisering 
van Suid-Afrika tot stand gebring is. Soos die inhoudsopgawe aandui handel 
hierdie publikasie hoofsaaklik oor Peter Marais se straathernoemingsinisiatief 
en die herrie wat dit tot gevolg gehad het soos in hoofsaak in die gedrukte 
media gerapporteer. 


'n Studie van hierdie aard is nooit sonder die insette van talle persone moontlik 
nie. Eerstens was daar die bydraes van joernaliste wat dikwels vreesloos, soms 
venynig, en in baie gevalle ernstig objektief, op soek na die eintlike waarheid 
was. Dit is gevaarlik om persone uit te sonder, maar soos die bronnelys aandui, 
is daar by tye sterk geleun op die deeglike verslaggewing van Die Burger 
se T. van der Westhuizen en W. Jordaan, die meer sensasionele berigte van 
Cape Times se A. Smith, E. Sylvester se dikwels noukeurige ontledings in die 
Argus, M. Merten en T. Kahn se vreeslose onthullings in die Mail & Guardian. 
Waar beland demokrasie en die samelewing sonder die waghond-beriggewing 
in die hoofartikels van die Business Day, die Mail & Guardian, Die Burger 
en Cape Times? Spotprenttekenaars sé dikwels met enkele pennestrepe wat ’n 
skrywer met lang omhaal probeer tuisbring en selfs dan nog nie so treffend 
raakvat nie. Zapiro se bydraes in die Mail & Guardian bly merkwaardig, en 
ook in Die Burger en ander koerante het verskeie tekenaars die gees en essensie 
van gebeure in briljante uitbeeldings vasgevang. 


Dank is verskuldig aan persone wat bereid was om mondelinge onderhoude 
toe te staan, onder andere Peter Marais en Veronica Johnson. Verskeie persone 
en instansies aan die Universiteit van die Vrystaat verdien besondere dank: 
Christa Heyns by SA Media (UV) se hulp was onontbeerlik, en onophoudelike 
navrae is altyd met vriendelikheid en bekwaamheid hanteer; prof. Theodorus 
du Plessis, die direkteur van die Eenheid vir Taalfasilitering en -bemagtiging, 

vir sy aansporing en geduld; Chrismi-Rinda Loth van dieselfde instansie, 


wat talle ongewone versoeke geduldig, vinnig en deeglik hanteer het en die 
finale afronding van die manuskrip saam met Jeanne-Leanne Smit behartig 
het. Die keurders het talle sinvolle aanbevelings gemaak en Gerdus Senekal 
van SUN MeDIA Bloemfontein se noukeurige redigering het die manuskrip 
grootliks verbeter, maar die foute wat mag voorkom, bly die skrywer 
se verantwoordelikheid. 


Johan Moll 

Eenheid vir Taalfasilitering en -bemagtiging 

Bloemfontein 

Maart 2013 


1. TEORETIESE INVALSHOEKE 


In wese fokus hierdie studie op straatname. Die breë dissipline wat met die 
bestudering van name te doen het staan bekend as onomastiek, waarvan 
straatname een van die subdissiplines vorm en as odonimie bekend staan. 
Een van die funksies van munisipaliteite is om name toe te ken aan strate, 
paaie en openbare plekke en sulke name wanneer doenlik te hernoem 
(Toussaint 2007:1-5). Wat odonimie in Suid-Afrika en in baie wêrelddele 
steeds relevant maak, is dat munisipaliteite voortdurend besig is om nuwe 
woongebiede en strate uit te lê en nuwe name daarvoor te vind. 


Straatname het wesenlik met ruimte te doen en ruimte vorm een van die 
hoofelemente in enige kulturele stelsel. Die ruimtelike teks van `n padkaart is 
leesbaar en interpreteerbaar, en deur na `n padkaart te kyk kan 'n bevoegde leser 
eerste glimp van die stad se geskiedenis kry, ook in terme van die veranderende 
politieke toneel (Palonen 1993:104). Dit blyk egter dat die interpretasie van 
so `n ruimtelike teks binne meer kontekste as net die historiese of politieke 
moontlik is. Dit kan onder andere ook in `n demografiese, geografiese of 
sosiologiese konteks geplaas word, terwyl kombinasies van sulke kontekste 
natuurlik ook moontlik is. Die studie van straatname kan dus tot holistiese 
benaderings en verklarings lei deur die uiteenlopende kontekste daarvan te 
ontleed. Straatname se betekenis word verruim en die bekendheid daarvan 
bevorder deur gebeure wat daar plaasvind en objekte wat daar te vinde is. In die 
Marais-straatplan kom `n kerk, `n parlementsgebou, `n politieke vergadersaal 
en `n standbeeld ter sprake. Die uiteenlopende beskrywings en vertolkings 
daarvan raak met menslike oogmerke en waardes ineengestrengel en verraai 
ook politieke standpunte en sentimente (Entrikin 1991:11). Die geskiedenis 
van sulke ruimtes is belangrik, nie slegs in terme van die ontstaan daarvan nie, 
maar veral ook vanweë bepaalde interaksies en verdraaiings, en die skakeling 
daarvan met wat daar op `n bepaalde tydstip in ’n samelewing aan die gebeur 
is (Entrikin 1991:42). `n Straatkaart bevat ook ideologiese dimensies wat aan 
bepaalde openbare ruimtes en straatname gekoppel kan word. Op hierdie wyse 

word straatname `n bron vir die voortbring en voortdurende neerslag van `n 
stadsgemeenskap se kollektiewe geheue (Pinchevski & Torgovnik 2002:374). 


1.1. Straatname as deel van die kollektiewe geheue 


`n Belangrike aspek wat by straatname ter sprake kom, is kollektiewe geheue, en 
daarmee saam duik temas soos geskiedenis en erfenisgoedere op. Kollektiewe 
geheue is `n sosiale verskynsel wat na gelang van politieke, historiese en sosiale 
opvattings en veranderinge gekonstrueer word (Pinchevski & Torgovnik 
2002:365). Die wyse waarop die verlede bejeën word, is dikwels diensbaar aan 
die politieke ideale, strominge en bewindhebbers van die betrokke tydstip 
waaruit gekyk word. Dit blyk duidelik uit die geskiedenis van die twee strate in 
Kaapstad - Waal- en Adderleystraat - wat in hierdie studie ter sprake kom. Die 
politieke oorname van Suid-Afrika deur die ANC sou aanleiding gee tot nuwe 
historiese beklemtonings voortspruitend uit dinamiese sosiale veranderinge 
wat ook neerslag sou vind in beide die toekenning van name en veral die 
herbenoeming van name wat tydens die onderdrukkende apartheidsverlede 
gebruik is. 


Dit is veral heersende politieke belange en magsverhoudings wat die simboliese 
konstruksie van identiteit bepaal. Sulke belange en verhoudings weerspieël die 
politieke magshebbers se bepaalde behoeftes en oogmerke en hulle vermoë 
om opvattings oor gemeenskaplike simbole te manipuleer. “In particular it 
reflects certain needs of political elites and their ability to manipulate symbols 
and notions of common heritage” (Azaryahu & Kook 2002:199). So het die NP 
tydens sy bewind simbole op groot skaal gemanipuleer deur die verandering 
van die Volksraad-regalia, die verwydering van die Union Jack en dies 
meer. Die ANC sou hierdie gebruik na magsoorname voortsit en grootliks 
uitbrei, siende dat die bevolkingsmeerderheid vir die eerste keer aan bewind 
gekom het. Weereens is die Volksraad-regalia gewysig, die ampsname van 
wonings verander, die volkslied aangepas, apartheidsimbole soos standbeelde 
(van veral dr. H.F. Verwoerd, die voormalige premier), borsbeelde en skilderye 
in die Volksraad verwyder, name van geboue verander, ensovoorts. Met die 
Wes-Kaapse bewindsverandering na die DA sou die naamsveranderinge ter 
wille van politieke en persoonlike agendas op hulle beurt na vore tree. 

Toe daar onder die nuwe DA-stadsraadsbewind in Kaapstad gepoog is om 
`n nuwe kollektiewe stadsgeheue te vorm en te beklemtoon, is maniere en 
middele probeer vind waardeur dit in die alledaagse lewe van die Kapenaars 
gestalte kon vind. Nuwe klem is op die dramatiese historiese gebeure wat 
hulle pas voltrek het geplaas, en belangrike individue - president Nelson 
Mandela en die voormalige president FW de Klerk - is uitgesonder om vereer 
en herdenk te word. Aangesien hierdie studie oor verering deur middel van 
straatname handel, is dit interessant om daarop te let dat verskeie studies 
gedoen is om spesifiek straatname as ’n herdenkingsverskynsel te verken. 
Vergelyk byvoorbeeld die werk van Ferguson (1988), Palonen (1993), 
Azaryahu (1996) en Pinchevski en Torgovnik (2002), waarin die klem op 
twee aspekte van besondere belang geplaas word - die politieke stryd, en die 
besluitnemingsprosesse wat met die benoeming van straatname gepaard gaan. 
In Kaapstad se geval het dit uiters komplekse en botsende besluitnemings 
veroorsaak, met talle ondersoekkommissies, verskeie hofsake, die ontbinding 
van ’n politieke alliansie en die afdanking van `n premier en ’n burgemeester 
as gevolg daarvan. Dit blyk dat die vermenging van straathernoeming met die 
destydse politiek `n magstryd tot gevolg gehad het wat verreikende en uiters 
nadelige gevolge vir die stadsgemeenskap ingehou het. 


1.2. Die aard van vereringstraatname 


Een van die mees algemene kenmerke van die moderne plaaslike politieke 
kultuur is verering- of huldigingstraatname (Schwartz 1982:377). Dit 
vorm die kern van die straatnaamverandering wat hier rondom twee Suid- 
Afrikaanse Nobelpryswenners ter sprake kom. ’n Straatnaam se simboliese 
funksie as `n wyse van herdenking of verering bly altyd ondergeskik aan die 
praktiese funksie daarvan. Die meerderheid vereringstraatname bestendig 
die nagedagtenis van historiese figure en gebeure wat deur die besluitnemers 
belangrik genoeg vir verering binne die stadslandskap geag is. Hierdie tipe 
verering beklee historiese gebeure en persoonlikhede met buitengewone 
betekenis en verskaf volgens Schwartz (1982:377) “a register of sacred 
history”. Vanuit die perspektief van diegene wat in beheer van die vorming 

van die samelewing se simboliese infrastruktuur is, is die groot voordeel van 
vereringstraatname dat hulle `n amptelike voorstelling van die geskiedenis 
binne die omgewing van die alledaagse stadslewe bied. 


Net soos monumente en museums, weerspieël straatname wat vereer nie 
slegs `n bepaalde weergawe van die geskiedenis op `n gegewe tydstip nie, 
maar dra dit ook by en word medespelers in die voortdurend veranderende 
en voortgaande kulturele aanbieding en voorstelling van `n gedeelde verlede 
namate herbenoemings plaasvind. In hulle rol en funksie, beide as historiese 
verwysings en as ruimtelike skeppings, gee straatname gestalte aan die 
ontmoetingspunt en interaksie tussen geskiedenis en geografie. Daar is 
potensiële konflik in die verering van persone, omdat vereringstraatname die 
heersende strukture van mag en gesag konkretiseer (Azaryahu 1996:312). 


In hierdie studie word die historiese aspek, in die oogmerk om twee nasionale 
ikone te vereer, weerspieël, terwyl die geografiese sterk meegespreek het 
deurdat twee van Kaapstad se bekendste strate as bekende bakens ter sprake 
gekom het. Dié is was in een van die mees historiese omgewings van die 
stad geleë, waar onder andere die volgende voorkom: die Groote Kerk, die 
St. George-katedraal, die Parlement, die Tuynhuys, die Kultuurhistoriese 
Museum (as slawelosie gebou en toe as die Ou Hooggergshof gebruik en in 1998 
weer tot Slawehuis herdoop), Jan Smuts se standbeeld, en die Kompanjiestuin 
(Van Houwelingen 2001:3). 


Die gebruik van straatname as eerbetoningsoogmerke dra by tot die 
omskepping van die stedelike omgewing tot ’n bykans volwaardige politieke 
een. Die vermoë om die betekenisse van sulke omgewings te wysig en 
te beheer is `n belangrike uiting en bewys van mag (Entrikin 1991:52). 
Een van die ter sake Kaapse burgemeester se onderliggende oogmerke met 
die straatnaamveranderingsinisiatief was politieke versoening, en ook om te 
toon dat die ANC sou moes vir lief neem dat een van die figure wat deel van 
die apartheidsbewind was, ook vereer sou word. 


Straatname definieer die geskiedenis in terme van lokaliteit en maak deel van 
die historiese geheue van die dorps- of stadsbewoners uit. Straatnaamgewing 

vorm ’n tipiese terrein vir die uiting van wat “banale nasionalisme” genoem 
word; die weergawe van komplekse gebeure, gewoontes en voorstellings 
wat op alledaagse wyse die kollektiewe identiteit van die bewoners of 
kultuurgroep of landsbewoners weerspieël (Billig 1995). In hierdie geval sou 
die vereringsname aan die kollektiewe identiteit van die swart (Mandela) en 
wit (De Klerk) gemeenskappe herinner, en aan die bruin burgemeester wie se 
idee die versoeningsgebaar was gekoppel word. Vir diegene wat beheer oor 
die bepaling van die simboliese infrastruktuur van die samelewing uitoefen, is 
die groot voordeel van vererings- en gedenkstraatname dat hulle `n amptelike 
weergawe van die geskiedenis binne die opset en omgang van die alledaagse 
lewe daarstel. Diegene wat in beheer is besluit wat geskik is om herdenk te 
word, en straatbenoeming word op hierdie wyse deel van die politiek van 
openbare verering en herdenking (Azaryahu & Kook 2002:199). 


Die gebruik van straatname as vereringsoogmerke bied dus `n amptelike 
weergawe van die geskiedenis wat binne die sfeer van die sosiale lewe 
geinkorporeer kan word (Azaryahu 1996:321). Historiese kontekste kleef 
ook aan hierdie name, en sodoende dien hulle as `n tipe “geskiedeniskaart” 
en word hulle `n amptelike uitbeelding van wat as belangrike historiese 
erfgoed beskou word. Die idee om Mandela en De Klerk te vereer, kon as 
so `n geskiedeniskaart van pas afgelope politieke gebeure dien. Op hierdie 
wyse sou die twee straatname deel word van die simboliese konstruksie van 
`n nuwe identiteit, en die lees daarvan sou neerkom op ’n ontsyfering van 
’n amptelik gekonstrueerde identiteitsteks wat die belange en houdings van 
die plaaslike politieke leiersgroepe en die stad se magshebbers weerspieël 
(Azaryahu & Kook 2002:210). 


Wat egter belangrik is, is hulle houbaarheid, geldigheid en die interpretasie 
wat die gebruikers daarvan daaraan heg, want dit is wat hulle kultureel 
en politities relevant en aanvaarbaar maak (Azaryahu & Kook 2002:200). 
Lefebvre (1991:54) beweer: 

A revolution that does not produce a new space has not realized its full 


potential: indeed, it has failed in that it has not changed life itself, but 
has merely changed ideological superstructures, institutions and political 

apparatuses. A social transformation, to be truly revolutionary in 
character, must manifest a creative capacity in its effects on daily life, on 
language and on space - though its impact need not occur at the same 
time, or with egual force, in each of these areas. 


Oral in Suid-Afrika sou die ANC straatname met die name van die helde uit 
hulle bevrydingstryd teen apartheid vervang. Kaapstad kon `n uitsondering 
word deur ook die historiese bydrae van die wit opsegger van apartheid in 
herinnering te roep. 


1.3. Die herbenoeming van straatname: Afrekening met 
die ou bewind, toejuiging van die nuwe 


Herbenoeming is `n prominente kenmerk van die toponimie van moderne 
stede. Volgens Azaryahu (1996:317) het die hernoeming van `n straat `n 
beduidende uitwerking, nie net op die stad nie, maar ook op menslike ervaring 
en waarneming van ruimtes binne stede. Die feit dat herdenkingstraatname ook 
deel van die simboliese infrastruktuur van mag en gesag uitmaak, lei daartoe 
dat hulle net soos ander strate teikens word wanneer politieke omwentelinge 
intree. Deurdat `n polities gemotiveerde herbenoeming `n tweevoudige 
prosedure van “ontdenking” en herdenking behels, gaan dit dikwels met 
konflik, of ten minste heftige reaksie, gepaard (Azaryahu 1996:317). Die poging 
om die name van twee strate in Kaapstad te verander sou die ontdenking van 
`n deel van die blanke geskiedenis van die stad, en herdenking van die nuwe 
demokratiese opset van Suid-Afrika, behels. 


Die herbenoeming van strate is 'n bewys dat die behoefte van ’n nuwe bewind 
vir wettigheid en self-voorstelling akuut word. In die geval van die een of 
ander dramatiese politieke verskuiwing is die herbenoeming van strate `n 
daad van politieke propaganda met aansienlike proklamasiewaarde, omdat dit 
openbare reaksie uitlok. Deur herbenoemings proklameer die nuwe bewind 
die begin van 'n nuwe era, en toon en bevestig terselfdertyd die vasberadenheid 
en selfvertroue om die tekens en simbole opnuut te bekyk en te verander. 
Die herbenoemingsdaad bevestig die feit dat radikale herstrukturering van 
die magsverhoudings in die samelewing werklik bereik of onderweg is, en 

dit bevestig `n grondige rekonstruksie van sosiale en politieke instellings. 
Straatherbenoemings is “both a celebration of triumph and a mechanism of 
settling scores with the vanquished” (Azaryahu 1996:318). Die uniekheid van 
die spesifieke poging tot straatnaamverandering in Kaapstad wat hier bespreek 
word was dat dit beide `n viering van triomfantelike vernuwing van die nuwe 
heersers, sowel as ’n gebaar van versoening teenoor die aftogblasers sou wees. 
Juis daarom het dit so ’n fel debat tussen diegene wat wou vernuwe en dié wat 
aan die bestaande verknog was ontketen. 


Dit is beslis waar dat daar met die verloop van tyd min van die oorspronklike 
samelewing, wat aanvanklik aan die benoeming van die ruimtes en straatname 
betekenis verleen het, oorbly. Mettertyd het die destydse Kaapse bewoners en 
die gesaghebbers wat Waal- en Adderleystraat benoem het vanaf die toneel 
verdwyn, en het weinig van die latere inwoners uiteindelik die vaagste benul 
van die werklike herkoms of diepere betekenis van die straatname uit die 
betrokke tydperk gehad. Dit het merendeels iets geword wat rigting en adres 
aandui en as oriénteringspunt dien (Entrikin 1991:x). Waal- en Adderleystraat 
in Kaapstad is `n goeie voorbeeld hiervan - argiefmateriaal moes opgediep 
word om vas te stel na wie hierdie strate oorspronklik vernoem is. 


Wanneer plek- en straatname van tyd tot tyd verander en die gebruikers 
daarvan nie hulle stemme laat hoor nie, kan niemand anders namens hulle 
praat nie. Beslis nie die een of ander deskundige of segspersoon nie, want 
niemand het eintlik die reg om namens die werklike gebruikers hul opinie te lug 
nie. Dikwels word stilswye die kern van die probleem van naamsverandering 
(Entrikin 1991:xi). Dat stryd en konflik in naamsverandering ter sprake kom, 
is te verstane. In die Suid-Afrikaanse situasie moes die wit minderheid toesien 
hoe hulle simbole, insluitend die name van verskeie provinsies, stedelike 
en dorpstraatname, lughawens, damme en geboue, deur `n nuwe swart 
meerderheid verander en herbenoem word. 


Sonder die verrekening van die waarde van ruimte, die semiotiek aan 
naamgewing verbonde en die kollektiewe geheue van `n gemeenskap, kan 
straatname nie eintlik bedink word nie. Ook kan veral die politiekery daaraan 
verbonde nie buite rekening gelaat word nie. Straatnaamveranderinge dui 

op twee verskynsels. Eerstens, hoedat die geografiese ligging en historiese 
en politieke belangrikheid ter sprake kom, soos in die Kaapstad-geval waar 
twee van die belangrikste strate eerste getakel is. Tweedens illustreer dit 
hoe die semiotiese aspekte deur die gevoelswaarde en historiese konteks 
van die ou en nuwe name betrek is, maar ook hoe weerstand ontlok is deur 
die aantasting van simbole uit die verlede wat `n bykans heilige karakter 
aangeneem het. In `n sin het verandering ingetree daar waar die ou simboliek 
die prominentste was en die verandering dus die opvallendste sou wees, 
en die nuwe helde met al die simboliek aan hul name verbonde prominent 
onder die aandag sou bring. Vir die nuwe ANC-bewind was dit `n kwessie van 
“unshackling” en “decolonization” na die lang vryheidstryd wat in die nuwe 
samelewing gereflekteer moes word (Jack 2002:17). So sou die ANC-beheerde 
munisipaliteite deur nuwe straatname hul stempel op die samelewing begin 
afdruk, `n proses wat tot op hede nie afgeloop is nie. 


In Kaapstad se geval het handelswyses ter wille van politieke voordeel in 
die uitvoer van stadsake `n relatief eenvoudige straatnaamverandering in `n 
debakel van verstommende dimensies en gevolge omskep. 


2. DIE NUWE BEDELING KRY GESTALTE 


2.1. Die eerste megastede kom tot stand 


Op provinsiale regeringsvlak was die oorgang in Suid-Afrika in sommige 
opsigte meer “sensitief, kompleks en moeilik” as die oorgang na `n nuwe 
nasionale bedeling (Carrim 1998:8). In 1996 is die bestaande Kaapstad- 
stadsraad ontbind en `n nuwe raad geskep. Drie jaar later is hierdie liggaam 
weer verander ten einde die groter Kaapstad-area onder een groot mega- 
stadsraad te ressorteer. Dit het plaasgevind na die regering se aankondiging op 
6 Augustus 1999 dat verskeie megastede of unistede tot stand sou kom, naamlik 
Johannesburg, die Oos-Rand, Durban, Pretoria en Kaapstad. Vir Kaapstad 
sou dit die samesmelting van die ses bestaande munisipaliteite in die Kaapse 
metropolitaanse area beteken: Blaauwberg, Helderberg, die Suidelike 
Skiereiland, Tygerberg, Oostenberg sowel as die Kaapse Metropolitaanse 
Raad. Hierdie struktuur sou voortaan die belange van ongeveer drie miljoen 
inwoners moes behartig (West 2000:5). 


Alhoewel die megaplan hewige debat ontlok het, was Kaapstad se 
stadsbestuurder, Andrew Boraine, vol vertroue dat dit `n skuif sou wees wat 
Kaapstad in `n moderne, doeltreffende, wedywerende en veel meer regverdige 
stad om in te woon en te werk sou transformeer (Hadland & Campbell 1999:1). 
Die hoofredes vir die skep van megastede was om hulle te ontrassifiseer 
en hulle mededingendheid op nasionale en internasionale vlak te verbeter. 
Transformasie en modernisering was dus die kern van wat beoog is. Dit moes 
`n nuwe bedeling wees, voordeliger vir al die stadsbewoners. 


Die oorgang tot unistede is as ’n “betekenisvolle oomblik in Suid-Afrika se 
geskiedenis” bestempel, aangesien dit die eerste keer sou wees dat enkelvlak 
metropolitaanse munisipaliteite tot stand gebring word (Die Burger 1999:1). 
Dit is as die “einde van apartheidsgrense” beskou en sou die volgende insluit: 
`n enkele begroting vir die hele gebied, dieselfde belastingbasis vir die hele 

metropool, dieselfde heffings op grondbelasting, dieselfde tariefstelsel vir 
dienste, en `n sentrale werkgewer vir en `n verbetering in dienslewering 
deur middel van geintegreerde diensagentskappe. Die betrokke minister sou 
spilpunte vir elke metropolitaanse gebied moes uitwys, terwyl die gebiede 
se buitegrense steeds deur die munisipale afbakeningsraad bepaal sou word 
(Die Burger 1999:1). Daar kon geen twyfel bestaan dat stadsrade in veral die 
unistede voor groot uitdagings te staan gekom het, en dat die burgemeestersamp 
veel groter verantwoordelikhede sou meebring, nie. 


Een van die standpunte teen hierdie nuwe verwikkeling was dat `n unistad die 
potensiaal het om in ’n massiewe burokrasie te ontaard. Aan die een kant was 
die ANC deurgaans van mening dat die verarmde gemeenskappe vir die eerste 
keer werklik toegang tot hulpbronne sou kry wat ware verandering in hulle 
lewens sou teweegbring (Campbell 1999:25). Die problematiek rakende die 
armes sou veel beter deur so ’n goed geoliede administrasie opgelos kon word. 
Aan die ander kant was die DA (waarvan die totstandkoming later kortliks 
aangeraak word) se kommer dat die nuwe stelsel sou beteken dat die sentrale 
regering alles op die derdevlak-regering aflaai, en dat so ’n unistad in een van 
tegnokratiese, onbetrokke amptenare kon ontwikkel. 


Die nuwe proses moes binne tien maande, voor die verkiesing in 2000, 
afgehandel wees. Een van die grootste uitdagings was om te verseker dat 
basiese dienste voortgesit en balans tussen korttermyn politieke agendas en 
die langtermyn behoeftes van Kaapstad gevind word. In die breër konteks 
gesien was hierdie veranderinge geen unieke ontwikkeling nie, siende dat stede 
soos Parys en Londen op gereelde grondslag soortgelyke herstrukturering 
deurloop. Die herskepping van groot stedelike opsette toon wêreldwyd `n 
siklusgang (Brummer 2000:9). 


Na die afhandeling van die plaaslike verkiesings sou `n unistad in Kaapstad 
in plek wees, soos ook in die bogenoemde metropolitaanse areas. Dit was 
duidelik dat die kwessie van hulpbronne, wat groot implikasies ingehou het, 
van kardinale belang sou wees en nuwe denke oor dienslewering sou verg. Die 
nuwe unistad-opset het ook die geleentheid gebied om wyke te herstruktureer 
en die getal raadslede te verminder. Die Munisipale Strukturewet van 1998 het 

distrikswye funksies aan distriksrade toegeken en die meerderheid daaglikse 
diensleweringsfunksies aan die plaaslike rade. Hierdie wet het vir die 
vermindering van die aantal raadslede voorsiening gemaak, maar die finale 
sê aangaande die getal raadslede is aan die die provinsiale regering oorgelaat 
(McKenzie 2000:2). 


Die ANC-, DP- en NNP-raadslede waaruit die unistad-kommissie bestaan 
het, het in Maart 2000 op verreikende aanbevelings ooreengekom om die 
weg vir die herstrukturering van die plaaslike regering te baan ten einde `n 
unistad te verwesenlik (West 2000:5). Die nuwe struktuur sou na die plaaslike 
regeringsverkiesings in November 2000 in werking tree. Die volgende stap 
was om op die naam van die unistad te besluit. Die meeste rolspelers was van 
mening dat die naam niks anders as Kaapstad kon wees nie, maar die kommissie 
sou voorstelle van die publiek verwelkom. Die hoof van Kaapstad Toerisme 
het gemeen dat die enigste naam wat die unistad kon kry “Stad Kaapstad” 
was, omdat Kaapstad die handelsmerk was waaronder die stad internasionaal 
bekend gestaan het. Die naam “Kaap” of “Kaapse Metropolitaanse Gebied” 
sou nie werk nie, omdat daar wéreldwyd baie “Kape” bestaan. Daar was egter 
diegene wat gemeen het dat “Stad Kaapstad” te omslagtig was. Bloot “Kaapstad 
was ’n “duidelike, bekende pleknaam” (Brummer 2000:8). Die voorsitter van 
die Kaapse stadsraad het egter “Stad Kaapstad” verkies, want hy het aangevoer 
dat dit met die vorige, kleiner Kaapstad verwar kon word as dié ou naam behou 
is. Die publiek is ook genooi om naamsvoorstelle voor te lê en die uiteindelike 
besluit was die gewildste een: Kaapstad. 


Met ’n enorme personeel van 26 000, `n begroting van R7 biljoen en die 
vereistes wat `n nuwe demokratiese opset sou verg, het die stadsraad voor 
groot uitdagings te staan gekom. Die oorgang na die nuwe Suid-Afrika sou 
moes tred hou met die uitdagings van `n groot aantal personeellede, ’n enorme 
begroting bestuur, en terselfdertyd aan die vereistes van die Munisipale 
Struktuurwet 1998 voldoen waarvolgens die unistad-strukture in Suid-Afrika 
se metropolitaanse stede daargestel is. Die oorgang sou ook transformasie 
in die stad, sowel as die inwoners van Kaapstad se vermoë om ’n behoorlike 
bestaan te maak, moes bevorder. (McLachlan 2000:8). Die oorgang moes 

op veel meer fokus as die volgende plaaslike verkiesing of die politici en 
amptenare binne die stelsel se eiebelang en ambisies. Terwyl politici meestal 
besorgd was oor die uitslag van die volgende verkiesing, het die stadsbestuur 
van Kaapstad visionêre leierskap vereis wat die belange van die volgende 
geslagte moes verreken. Wêreldtendense het getoon dat die welstand van die 
landsbewoners al meer in stede beslis sou word. Diegene wat die stad bestuur 
en die inwoners wat daar leef, werk en ontspan, sou hande moes vat ten einde 
Kaapstad se regmatige plek in die streek, die land en die wêreld daarbuite te 
verseker (McLachlan 2000:8). 


Om Kaapstad in `n kreatiewe stad te omskep sou beteken dat diegene wat 
die stad bestuur die hindernisse in die weg van kreatiwiteit - burokrasie, 
kortsigtigheid, nepotisme, dienegatiewe invloed van die gevestigde professiesen 
gekompliseerde goedkeuringsprosesse - moes hokslaan (McLachlan 2000:8). 
Daar sou veral sensitiwiteit aan die dag gelê moes word betreffende die 
demokratisering van prosesse en, veral, die bewoners se inspraak in die sake 
wat hulle direk raak. Die Die Wet op Plaaslike Regering: Munisipale Strukture 
117 van 1998 het immers duidelik bepaal `n munisipale raad “must conduct 
its business in an open manner” (RSA 1998). Naamsverandering was op die 
nasionale agenda en die sentimente en sensitiwiteit daaraan verbonde het dit 
een van die aanvegbaarste kwessies op alle stadsraadsagendas gemaak. 


Die nuwe wet het op uitvoerige wyse alle aspekte van munisipale funksies en 
beheer uitgespel. Pierre Uys, Kaapstad se LUK (Plaaslike Regering), se take 
het onder meer die vestiging van `n munisipaliteit ingesluit. Die burgemeester 
is uit die tien lede waaruit die uitvoerende komitee bestaan het, verkies. 
Die burgemeester se verpligtinge is duidelik uitgespel en het onder andere 
die volgende behels: die identifisering van die munisipaliteit se behoeftes, die 
aanbeveling van strategieë om in proriteitsbehoeftes te voorsien, die vasstelling 
van die beste werkswyse om sulke strategieë te verwesenlik, die evaluering 
van vordering en `n oorsig van munisipale optrede ten einde ekonomie, 
doeltreffendheid en doelmatigheid te verbeter (RSA 1998). 


In wese het die plaaslike regerings dramaties verander na die aanvaarding 
van die nuwe wetgewing. Ingevolge die Grondwet van 1996 is daar van die 

tradisionele hiërargiese beskouing van die verhouding tussen verskillende 
regeringsvlakke wegbeweeg. Voortaan sou daar na regeringsfere, en nie na 
regeringsvlakke nie, verwys word ten einde die nuwe verhouding tussen 
hulle te beklemtoon (Heunis 2001:11-12). Die nuwe bestel vir die plaaslike 
regering het aan die raadslede uitvoerende magte verleen, wat dit bemoeilik 
het om te bepaal of `n raadslid binne die perke van sy amp in goeder trou 
en sonder nalatigheid optree. Indien so `n bewering gemaak is, sou dit slegs 
bepaal kon word wanneer `n ondersoek daaroor gedoen en afgehandel is 
(Munisipaliteit Kaapstad 2001:A2). Toe regsprosedures ingestel moes word 
om oor die optrede van en teen raadslede te besluit, is daar gevind dat daar 
geen presedente was om te volg nie. 


Die eerste sitting van Kaapstad se unistad-stadsraad het op 15 Desember 
2000 plaasgevind. Hierdie raad het uit 200 raadslede bestaan, waarvan 
die helfte in stadswyke, en die oorblywende helfte proporsioneel volgens 
partyverteenwoordiging verkies is. Omrede die meeste raadslede vanweë 
hulle eerste toetrede tot politieke bestuursposisies min of geen ervaring 
in stadsbestuur gehad het nie, het burgemeesters op hierdie stadium oor 
aansienlike mag beskik deurdat hulle beslissende leiding moes gee en sodoende 
talle aspekte van die stad se beleid en diensverskaffing kon bepaal en beinvloed. 
Wat die burgemeester se belangrikheid en invloed verder versterk het, was die 
heersende ingewikkelde politieke situasie en onderstrominge. Soos aangetoon 
sal word, het die DP en die NNP `n nuwe alliansie daargestel waarbinne baie 
onsekerheid en wedersyde agterdog geheers het. 


2.2. Die DP en NNP vorm die DA 


Na die algemene verkiesing van 1999 het die DP die amptelike opposisie 
met weliswaar slegs 38 setels in die Parlement gevorm. In sy teenkanting 
van apartheid was die DP goed georganiseerd, baie duidelik hoorbaar en 
ervare genoeg om van elke parlementére geleentheid gebruik te maak om die 
regering met kruisvrae in die verleentheid te stel (Johnson 2009:258-259). 
Alhoewel die DP steeds die NNP in munisipale verkiesings oorskadu het, is 
daar tot die besef gekom dat die partye moes verenig, eerder as om stemme 

tussen die twee te verdeel (Johnson 2009:258-259). Op 24 Junie 2000 het die 
NNP en die DP `n nuwe politieke party, die DA, gestig. Die DA sou deur die 
DP-leier, Tony Leon, gelei word, met die NNP-leier, Marthinus van Schalkwyk, 
as die onderleier en Joe Seremane, die bekende menseregte-advokaat en 
DP-parlementslid, as federale voorsitter. So ook het die ou Verenigde Party en 
sy nasate (die Progressiewe Party en later die Demokratiese Party) verdwyn. 
Die nuwe alliansie het inderdaad ’n “hele nuwe era in die geskiedenis van 
opposisiepolitiek” in die land ingelui (Gunning 2000:1). Louis Luyt van FA het 
aangedui dat dié party ook dalk in insluiting sou belangstel, en die UDM het 
die stigting van die alliansie ook in `n positiewe lig beskou. 


Die alliansie was die resultaat van intense onderhandelings en drama in 
Kaapstad, en het in `n noodvergadering van die uitvoerende komitees 
van beide partye geëindig. Die onderhandelings was “voortdurend op `n 
naaldpunt” en die twee leiers moes telkens ingryp om die proses aan te help 
(Gunning 2000:1). Uiteindelik is dit deur die federale rade van die twee partye 
goedgekeur, veral weens die deurslaggewende oortuiging dat dit wedersydse 
voordele in die komende verkiesing sou inhou. Die nuwe reëling sou voorlopig 
vir twee jaar geldig wees, en het ingewikkelde regsaspekte tot gevolg gehad 
wat sou meebring dat die DP en die NNP tegnies as regspersoonlikhede in 
die Parlement sou moes voortgaan ten einde hulle setels te behou. Op alle 
regeringsvlakke sou die twee koukusse egter saam vergader. Die nuwe strukture 
in die DA sou funksioneer volgens die stemme wat die twee partye tydens die 
verkiesing van 1999 verower het. Dit het daarop neergekom dat vir elke tien 
verteenwoordigers van die DP, sewe uit die NNP sou kom (Gunning 2000:1). 


Vir Leon was die ooreenkoms tussen die partye belangrik omdat dit “opposition 
within opposition politics” beëindig het (Paton 2000:2). Volgens hom was 
die groot hoofoogmerk egter “to enter the real political contest”, aangesien 
die ANC tot op daardie stadium “a free ride” gehad het (Paton 2000:2). 
Van Schalkwyk het op sy beurt laat blyk dat dit die opposisie teen die ANC 
sou fokus en versterk, terwyl hy ook erken het dat dit heelwat toewyding sou 
verg om die alliansie te laat slaag. Die FA het uiteindelik besluit om met die 
DP te verenig, en die nuwe alliansie sou uiteindelik 66 setels in die Nasionale 

Vergadering hê, met 38 vir die DP en 28 vir die NNP Deur dié ooreenkoms is 
nasionale en provinsiale beheerkomitees daargestel wat die verenigingsproses 
verder sou voer en oor die nuwe party se embleem sou besluit. Op nasionale 
vlak sou die bestuurskomitee deur die DP oorheers word met ’n ratio van 
9:6, soos in die nasionale stemtellings gereflekteer. Daarenteen sou die NP die 
provinsiale regering in die Wes-Kaap en Noord-Kaap beheer, terwyl die ANC 
die provinsiale strukture in die sewe ander provinsies oorheers het. Binne 
twee maande sou beide partye die alliansie tydens hulle nasionale kongresse 
finaliseer. Die DP het dit as sinneloos beskou om steeds geld in `n stryd teen 
die NNP te verkwis terwyl sulke uitgawes eerder met vrug aangewend kon 
word om nuwe velde te ontgin (Cull 2000:1). Leon se kommentaar hierop 
was: “The principles are ours. The management committee is in the hands of 
the DP. I am the leader. What more could I ask for?” (Paton 2000:2). Dit sou 
mettertyd blyk dat dit ’n baie optimistiese siening was en dat Van Schalkwyk 
en sy volgelinge steeds hulle eie agenda daarop nagehou het. 


Dit was van die begin af `n losse verbintenis, en die twee politieke groeperings 
sou as onafhanklike entititeite voortbestaan. Wat die ANC betref was die nuwe 
party `n klug en is die skuif as vrugteloos beskou omdat die grondslag van die 
alliansie as “wit bevoorregting” afgemaak is (Mitshali 2000:2). Die weglating 
van die woord “liberaal”, `n DP-grondbeginsel, in die ooreenkoms was een van 
die groot strydpunte vir sommige van die DP-lede, met Helen Zille aan die 
spits van hierdie protesteerders. By die NNP weer het persone soos Keppies 
Nieman en Willem Odendaal beswaar gemaak omdat Leon die hoofleier sou 
word (Gunning 2000:1). 


Na 'n week van gespanne onderhandelings is die alliansie egter gefinaliseer en 
kon die ANC deur beide partye in een alliansie teengestaan word. Intussen 
sou daar gesamentlike koukusse vir die twee partye in die Parlement en in 
die nege provinsiale wetgewende vergaderings wees (Gear 2000:1). Tydens 
een van die DA se perskonferensies het Leon in antwoord op vrae te kenne 
gegee dat hy nog `n “liberal” was, terwyl Van Schalkwyk te kenne gegee het 
dat hy homself beslis nie as ’n liberalis sien nie, maar dat sulke verskille eintlik 
welkom was. Leon het erken dat sekere elemente binne die DP ongelukkig oor 


G 


Kaapstad se EE, 


die samesmelting was, maar dat wat hom betref dit `n vertrouensbou-oefening 
en deel van `n interessante stadium in die land se ontwikkeling was. Die partye 
se konsolidasie het vir hom veral beteken dat die regering meer doelgerig en 
vurig teengestaan sou kon word (Gear 2000:1). 


Ook FW de Klerk het die stigting van die DA verwelkom en die 
NNP-ondersteuners aangemoedig om die nuwe alliansie te ondersteun. 
Vir hom was dit “goeie nuus vir veelpartydemokrasie” en `n poging om 
gematigdes saam te snoer. Daarteenoor het die ANC daarop bly hamer dat 
die alliansie “bloot `n poging [was] om die belange van ’n ryk minderheid 
ten koste van `n arm meerderheid” te beskerm (Beeld 2000:4). Die nuwe 
alliansie is ook volgens hierdie publikasie as die “begrafnis van die Natte” 
beskryf. Deur die sukses van die ANC se vryheidstryd is die eens magtige 
Natte oorwin, en finaal deur die DP en NNP se samesmelting begrawe. 
Hieroor kon alle “still mentally functioning” Suid-Afrikaners slegs dankbaar 
wees, aldus die Business Day (Rodgers 2000:13). 


Een van die probleme wat voorsien is, was dat die twee partye bymekaargebring 
is met niks gemeenskapliks anders as `n vyandigheid teenoor die ANC nie. 
Leon het deur sy sterk leierskap gesag aan die DP verleen, geen afknouery deur 
die ANC geduld nie en daadwerklike optrede van sy volgelinge verwag. Hy het 
besef dat dit uiteraard `n kwessie van politieke mag was. Uit die persgeledere 
is hy egter aan John Vorster se woorde herinner, naamlik om vir almal plek in 
die motor te maak, maar nie op die voorste sitplekke nie. Dit was te veel om te 
verwag dat “as the NNP goes goose-stepping into the wings, that its members 
have undergone a wholesale spiritual enlightenment” (Rodgers 2000:13). 
Daarenteen het die DP vanaf sy ontstaan en in verskillende gedaantes, tog 
die vermoé getoon om ander groeperings te absorbeer en nogtans sonder die 
opsegging van beginsels vooruit te gaan. 


Die kernvraag was wat Leon en sy nuwe alliansie vir die land kon beteken. 
In daardie stadium is die antwoord in die moontlikheid gesoek dat meer 
swart mense daardeur by die DA betrek kon word. Een van die probleme ter 
verwesenliking hiervan is daarin gesien dat daar min optrede van die DA 
se kant af was rakende die Waarheid- en versoeningskommissie (WVK) se 

bevindings oor kwessies soos watter vergoeding uit die WVK se verhore en 
bevindings moes voortvloei, hoe endemiese moorde op boere en hul arbeiders 
getakel moes word, hoe die regstel meer toeganklik gemaak kon word en hoe 
vrye entrepeneurskap aangehelp kon word. Meer erkenning van die diep 
wonde wat deur apartheid veroorsaak is en die afwesigheid van vaardighede 
in die openbare dienssektor wat daardeur veroorsaak is, was immers nodig. 
Die noodsaaklikheid van `n meer verteenwoordigende opposisieparty is 
juis deur die ANC se swak bewindsprestasies geillustreer. Bewyse hiervan 
is gesien in powere optrede rakende gesondheid, opvoeding en buitelandse 
sake, verwarring in die ekonomiese beleid tussen die ANG, die SACP en 
COSATU, partylojaliteit bo prestasie, die afwesigheid van deursigtigheid, en 
oorgevoeligheid vir kritiek (Rodgers 2000:13). 


Alhoewel Peter Marais, ’n voorste bruin leier met `n groot aanhang, aanvanklik 
krities teenoor die DP was, wat hy as `n rykmansparty bestempel het, het 
hy slegs een maand na die vorming van die alliansie deel geword van die 
samesmelting. Met `n robuuste gevatheid het hy opgemerk: “Hulle het die geld 
en ons weet hoe om dit te spandeer” (Hadland 2001c:4). Omdat bruin steun 
van deurslaggewende belang was moes Marais diplomaties hanteer word en 
die manewales waartoe hy in staat was sover moontlik deur beide partyleiers 
verdra word. 


Leon vertel dat daar tydens die veldtog voor die 2000 munisipale verkiesings 
aan hom gesuggereer is dat hy moes probeer om die NNP-leierskapsfigure 
buite die koterie rondom Van Schalkwyk beter te leer ken. Die DP in die 
Wes-Kaap was veral angstig dat hy die twee invloedrykste provinsiale 
Natte, die Wes-Kaapse premier Gerald Morkel en die party se waarskynlike 
burgemeesterskandidaat, Peter Marais, moes ontmoet. Beide het tydens 
die driekamerstelsel groot opgang in die bruin politiek gemaak, maar daar 
was `n geskiedenis van vyandigheid tussen hulle, met Marais wat gewoonlik 
die onderspit moes delf (Leon 2008:548-549). Leon het erken dat hy uiters 
ongemaklik oor die samesmelting tussen die DP en die NNP gevoel het. In 
sy outobiografie wat jare later verskyn het, het hy sy ervaring van die alliansie 
as “a marriage made in hell” beskryf (Leon 2008:535). Afgesien van Van 

Schalkwyk was dit veral Marais wat gestalte aan die onaangename gebeure 
en dramatiese ervarings wat hulle in die volgende maande sou afspeel sou 
gee. Beide Morkel en Marais het hulle status aan die NNP te danke gehad en 
het hulle nou in ’n nuwe alliansie met ’n nuwe leier bevind “who until mere 
weeks before had loomed large in their demonology” (Leon 2008:548-549). 
Volgens Leon was die vorming van die alliansie uit en uit ’n politieke skuif om 
meer bruin stemme te werf, en selfs die NNP se steun uit daardie oord was 
volgens hom nie die gevolg van Morkel of Marais se gewildheid nie, maar uit 
respek vir De Klerk. Gebeure rondom Marais sou toon dat Leon geneig was 
om Marais se gewildheid en vermoë om hom uit lastighede te woel grootliks 
onderskat het. 


Deur die alliansie het die DP `n houvas op die plaaslike regering gekry wat nooit 
tevore vermag kon word nie, terwyl dit vir die NNP weer `n reddingsboei was. 
Leon was uiters gesteld op die voorbeeld en navolgenswaardige optrede wat 
die DA-beheerde munisipaliteite moes stel en wat hulle van die selfverryking 
en onsindelikheid van die ANC-beheerde munisipaliteite sou onderskei 
(Leon 2008:549). Daarom moes die DA-munisipaliteite deurgaans voorbeeldig 
optree en dit het gaandeweg duidelik geword dat Marais nie maklik in hierdie 
idealistiese patroon sou inpas nie. Tydens die 2000-veldtog was hy `n harde 
werker met gevatte kommentaar en sterk populistiese instinkte, maar in sy 
optrede en uitsprake het hy altyd op die rand van kontroversie beweeg en 
dit soms selfs aktief aan die gang gesit. Die ANC-leier Ebrahim Rasool het 
hom sonder omhaal van woorde `n huigel- en leuenagtige persoon genoem 
(Ensor 2000:1), en veral DP-partylede het bekommerd begin raak toe Marais 
die Grondwet begin veroordeel het met die bewering dat aspekte daarvan 
nader aan kommunisme as aan die Christendom was. Dit het al duideliker 
geword dat hy as lid van die alliansie en veral as burgemeester probleme in die 
party kon veroorsaak (Leon 2008:549). 


Tydens `n mondelinge onderhoud het Marais te kenne gegee dat hy nie ten 
gunste van die stigting van die DA was nie. Sy grootste beswaar was dat swart 
Suid-Afrikaners nie betrek is nie en dat die alliansie die indruk van die “laertrek 
van bruin en wit” geskep het (Marais 2011). Omdat hy in daardie stadium 

belangrike poste in die NNP beklee het, soos onder andere as ondervoorsitter 
van die NNP se federale raad, was hy ’n stem wat bepaalde en besliste gewig 
gedra het. Vir Marais was die probleem in die alliansie voortdurend wie se 
waardes sou seëvier: die liberalisme van die DA of die konserwatisme van die 
NNP. Wat hom en eendersdenkendes veral gegrief het, was dat verwysings 
na die oppergesag van God en wat daarmee gepaard gegaan het uit die nuwe 
beginsels van die nuwe party gelaat is om andersdenkendes te akkommodeer. 
Veral Leon se siening was nie Christelik-demokraties nie. So byvoorbeeld 
het Marais hom teen die idee van `n rooiligdistrik uitgespreek en was nie ten 
gunste van die sogenaamde pink dollar doelwit vir Kaapstad nie. Vir hom 
moes die stad se beeld nie “gay friendly” wees nie, wel “maar wel God friendly” 
(Marais 2011). 


Die vorming van die DA is deur baie as ’n Nat oorgawe beskou, en baie het 
gedink dat die oorheersende DP die NNP uiteindelik tot die vorming van die 
alliansie geintimideer het (Cull 2000:1). In een stadium het die NNP geéis dat 
Leon en Van Schalkwyk mede-leiers moet wees, gemotiveer met die argument 
dat beide partye as gelykes onderhandel. Dit is summier deur die DP verwerp 
en Leon is as leier gekies. 


2.3. Die DA palm Kaapstad in 


Op 6 Desember 2000 kon die Onafhanklike Verkiesingskommissie bevestig 
dat die DA met 108 raadslede voortaan in beheer van Kaapstad sou wees. Die 
DA kon daarin slaag om 54% van die stemme te verower. Die getal raadslede 
het bestaan uit die 67 kandidate wat verkies is in die wyke wat deur die DA 
verower is, sowel as die 41 wat ingevolge die formule vir die aanwysing van 
proporsionele kandidate daarby gevoeg sou word. Die ANC het 43% van die 
stemme behaal en sou 87 raadslede hê van wie 33 in wyke gekies is, terwyl die 
ander 54 uit die ANC se proporsionele lys aangestel sou word. Die vyf ander 
setels sou aan die ACDP (4) en die Africa Muslim Party (1) gaan. Kaapstad 
was die enigste metropolitaanse gebied waar die ANC nie aan bewind kon 
kom nie. Provinsiaal het die vyf maande oue alliansie tussen die DA, die 
NNP en die FA ’n 4% toename in stemtotaal behaal, bo die 45% wat in die 

provinsie behaal is gedurende die vorige jaar se provinsiale en nasionale 
verkiesings (Van der Westhuizen 2000a:1). Marais is aangehaal dat hy verwag 
het die DA `n meerderheid sou behaal omdat die ANC hom nie kon roem op 
dienslewering nie, iets waarvan die kiesers terdeë bewus was (Lund 2000:1.) 
Dit was feitlik `n uitgemaakte saak dat die DA-koukus Marais se aanstelling 
as nuwe burgemeester sou bekragtig, terwyl daar ook oor die nuwe lede vir 
die uitvoerende komitee besin sou moes word (Van der Westhuizen 2000b:4). 


Die DA se oorwinning is toegeskryf aan kiesers se ontnugtering met die ANC 
en die slim DA-veldtog met beter beeldpoetsers en `n klem op effektiewe 
vervoer na die stemlokale. Leon kon met oortuiging sê dat die DA in sy drie 
verkiesingsdoelstellings geslaag het, naamlik om beheer oor Kaapstad te 
verkry, landswye steun te verbeter en om `n teenwoordigheid onder swart 
kiesers te vestig. Marais self het spesifiek ter sprake gekom: “The ANC 's efforts 
to negatively portray the DAs unicity mayoral candidate, Peter Marais, had 
not superseded the drive to cast an anti-drive vote” (Hadland & Lund 2000:1). 
Ontleders het beweer dat die DA se sukses in die vereniging van die groepe 
binne die party ook as ’n bydraende faktor tot hul sukses gereken moes word. 


Die eerste vergadering van die nuwe stadsraad het op 7 Desember 
plaasgevind. Howard Parker, Stuart Pringle, Elmar Dunn, Una Pick en Bonita 
Jacobs was onder andere verkose DA-lede wat veral ’n prominente rol sou 
speel. Die belangrike ANC-lede was Mohamed Mowzer en Lynne Brown 
(Van der Westhuizen 2000b:4). Soos reeds genoem was die bepaling dat 
die burgemeester en onderburgemeester uit die tien verkose lede van die 
Uitvoerende Komitee verkies moes word. Siende dat die DA oor ’n volstrekte 
meerderheid beskik het, is daar besluit om drie uitvoerende komiteeposte 
aan die ANC te bied, maar dit is van die hand gewys. Hierop is Marais se 
burgemeesterskap in groot opskrifte in die pers aangekondig. Sy wisselende en 
interessante loopbaan is in herinnering geroep, onder andere dat sy paadjie van 
“sanger in `n pop-groep tot Wes-Kaapse LUR tot Kaapstad se burgemeester” 
geloop het (Van Zyl 2001:11). Daar is na hom verwys as die “barmhartige” 
Marais wie se volgelinge sou juig en wie se opponente waarskynlik in die 
woorde van De Gaulle sou wou beweer dat “in ’n poging om die meester te 

word, gee die politikus voor hy is `n dienaar” (Van Zyl 2001:11). In die eerste 
onderhoud met hom in sy nuwe amp het hy vol vertroue te kenne gegee hy 
het nooit “enige politieke pos begeer nie, maar wel bepaalde magte” ten einde 
`n verskil aan veral armes se lewensgehalte te maak. Hy het onderneem om 
voortaan in diens van elke Kapenaar te staan en was “doodtevrede met my 
kleiner salaris [teenoor die ministerspos], want ek het soveel meer mag gekry”. 
Kordaat wou hy aan diegene wat gemeen het net blankes kan goed presteer 
bewys “dat selfs `n bruin burgemeester groot hoogtes kan bereik. Ek sal selfs 
instem as hulle more sê ek moet president wees. Ek weet ek sal `n baie beter 
job daarvan kan maak”. Hy het verklaar dat hy ernstig nadink voor hy dinge 
aanpak. “Ek is nie 'n man wat my eerlikheid ter wille van politieke korrektheid 
sal inkort nie”. Hy het ook te kenne gegee hy was daarvan bewus dat hy soms 
as 'n “oorhaastige grootprater” uitgekryt word omdat hy dinge kwytraak wat 
mense nie wil hoor nie. Veral betekenisvol vir hoe hy sy optrede vorentoe 
gesien het, was die uitlating dat hy in homself glo, graag lei en nie maklik volg 
nie (Van Zyl 2001:11). 


Die opposisiekiesers was kennelik tevrede met die vereniging van die twee 
partye wat die DA in staat gestel het om veral in die Wes-Kaap en KwaZulu-Natal 
`n hele aantal dorpe te verower. Alhoewel die ANC wel sy eie posisie in die 
ander dele van die land behou het, was daar kennelik irritasie met die DA se 
verkiesingsuksesse. Nog erger was die opnames wat begin toon het dat die 
leier van die DA vinnig besig was om gewilder in die presidensiële wedloop te 
word. Johnson (2009:258) wys daarop dat die DA egter nooit in wese `n hegte 
alliansie was of kon word nie, omdat die DP met sy sterk anti-apartheidsrekord 
aan bande gelê en gekompromiteer is deur so `n groot groep NP's in die nuwe 
alliansie. Al wat eintlik bereik is was die munisipale suksesse, maar daar moes 
nou plek vir die NNP se leierskader op provinsiale en nasionale vlak ingeruim 
word. “The result was acute indigestion, particularly since the NNP insisted on 
keeping its own separate organisation within the alliance” (Johnson 2009:258). 
Hierdie slegte spysvertering sou al erger word en uiteindelik toon dat die DP 
en NNP faksies eintlik onversoenbaar gebly het. 

Rasseverdeeldheid het na die verkiesing verdiep omdat wit en bruin Kapenaars, 
vanaf die rykes tot die werkersklas, vir die DA gestem het. Daarenteen kon 
die DA slegs `n paar honderd stemme in die township-areas inoes. Die ANG 
het alle township-wyke gewen, maar kon net twee oorwinnings in bruin 
gebiede behaal, naamlik Rylands/Crawford op die Kaapse Vlakte en Macassar 
naby Gordonsbaai (Merten 2000:4). Politieke ontleders het dit as die DA se 
kapitalisering van die gatvol-faktor' weens ontevredenheid met die ekonomie, 
die regering se optrede, en veral kommer oor misdaad en swak basiese dienste, 
gesien. Stempatrone het hierdie rasseverdeeldheid duidelik gereflekteer. 
Volgens Merte (2000:4) het amptenare ook te kenne gegee dat daar nog ’n hoë 
vlak van anti-swart gevoel onder die bruin gemeenskap geheers het. Swart 
Suid-Afrikaners het nie vir die DA gestem nie en die DA se boodskap is as 
negatief en rassisties gesien. Vir die ANC het die DA se oorwinning beteken 
dat daar diep gedink en besin sou moes word. Belangriker egter was dat die 
DA nou sou moes bewys dat hy Kaapstad beter as die ANC kon bestuur. 
Die DA se “credibility was on the line, particularly because it wanted to ‘show 
off Cape Town’ as a success” (Merten 2000:4). Een van die grootste uitdagings 
was die oorplasing van openbare bronne na die armste dele, ten spyte van die 
rassepolarisasie waar die DA vir ryk en wit gestaan het, en die ANC vir swart 
en arm. 


Die Sowetan het deeglik daarop probeer ingaan oor waarom die ANC in 
Kaapstad verloor het (Ndletyana 2000:9). Die bevinding was dat een van die 
belangrikste faktore die swak stempersentasie was, wat gesien is as protes 
teen die ANC se swak dienslewering. Daar was ook nie genoeg inspirasie aan 
die kant van die ANC te bespeur nie, met die gevolg dat stemgeregtigdes nie 
werklik geinspireer is om die ANC te steun nie. Voorbeelde uit die verlede 
is aangehaal van hoe De Klerk vir die eerste keer swart babas gedurende 
die 1994-verkiesingsveldtog gesoen het. So ook het Mbeki homself aan die 
Transkei-kiesers op sy sibbenaam, Zizi, voorgestel om sy tradisionele wortels 
te probeer beklemtoon. Die ANC is gekritiseer dat hy charisma ondergeskik 
gemaak het aan tegniese kapasiteit. Daar kon nie meer net gesteun word 
op die trekkrag van die ANC se vryheidsgetuigskrifte nie. Die Sowetan het 

ook daaraan herinner hoedat daar swart mense nog onlangs as gevaarlik 
uitgemaak is, en dat rassevooroordele nog bestaan en baie stemgeregtigdes 
se keuse bepaal het. Die DA het nie vergeet hoe belangrik charisma is nie, 
veral deur Marais as burgemeesterskandidaat te benoem (Ndletyana 2000:9). 
Daar is wel op gewys hoe Marais kort tevore `n persona non grata in die DA 
was, maar hoe die DA-leierskap besef het dat hy oor eienskappe beskik wat 
hulle Kaapstad kon laat wen. “He sang, danced and made jokes with the voters 
... he simply charmed them” (Ndletyana 2000:9). Kiesers het Marais na die 
stembus gevolg ten spyte van die gebrek aan krane en ’n swak rioolstelsel. 
Die Sowetan het sover gegaan om te beweer dat Marais die enigste verskil 
tussen die DA en die ANC was. Die ANC se burgemeesterskandidaat, Lynne 
Browne, is ook nie as die geskikte keuse teen Marais beskou nie. Die politiek 
het vereis dat kandidate moet sé en doen wat die stemgeregtigdes wil hoor en 
sien (Ndletyana 2000:9). 


Dit was te verwagte dat die amptenarekorps van die vorige bedeling onder 
skoot sou kom toe die nuwe bewind sake op 15 Desember oorneem. Toe die 
nuwe burgemeester se termyn ’n aanvang geneem het, het hy volgens die 
Business Day (2000:7) die “politics of instinct” wat hy tydens die verkiesing 
gevolg het voortgesit. Dit was al verduideliking wat gevind kon word vir die 
“onbetaamlike haas” waarmee hy met sy sogenaamde suiweringsveldtog teen 
die munisipale amptenare van die vorige ANG-beheerde administrasie te 
werk gegaan het. 


Een van die eerstes onder skoot was die stadsbestuurder, Andrew Boraine, en 
ten minste vyf ander amptenare se name is genoem vir die “suiwering” wat op 
hande was (Fine 2000:1). Daar is berig dat Marais se onmiddellike bevel was dat 
Boraine dadelik verwyder moet word, alhoewel sy kontrak eers in Januarie 2002 
sou verstryk. Van die amptenare het besef dat Marais nie oor die mag beskik 
het om so 'n opdrag te gee nie, en dat hy daarmee die Arbeidverhoudingswet 
sou oortree. Mowzer se reaksie was dat Marais se optrede verregaande was en 
neergekom het op `n suiwering van amptenare wat `n uitstaande bydrae tot 
die regering van die stad gelewer het, en bloot uitgedryf word omdat hulle 
deur die ANC-administrasie aangestel is (Fine 2000:1). Fine skryf dat Boraine 

deur die nuwe alliansie se interim-bestuurder, dr. Stewart Fisher, ingeroep en 
meegedeel is dat daar geen plek vir hom en sekere van sy kollegas in die nuwe 
unistad se opset was nie. In terme van die amalgamasieproses sou Boraine nog 
dien in die unistad se interim-bestuurspan saam met die stadsbestuurders van 
die groter Skiereiland se ander munisipaliteite. Dit alles het gevolg nadat die 
ANC aangedui het dat die party nie die vier setels wat hom op die uitvoerende 
komitee van tien lede aangebied is, sou aanvaar nie, maar wel die amptelike 
Opposisie sou vorm in die volle raad van 200 wyke en proporsioneel verkose 
raadslede (Smith 2000:1). 


Die unistad se eerste permanente superstad-bestuurder sou deur die 
DA-beheerde unistad aangestel word. Die ander amptenare op die treflys was: 
Mike Marsden, die uitvoerende direkteur van munisipale dienste; Judy Sibisi, 
die hoof van transformasie; Philip van Ryneveld, die uitvoerende hoof van 
finansies; Leonora de Souza-Zilwa, die bestuurder van openbare sake; en 
Ahmedi Vawda, die hoof van gemeenskapsontwikkeling. Mowzer was uiters 
verontwaardig, maar het te kenne gegee dat optrede van hierdie aard eintlik 
van die nuwe party te verwagte was: “On the one hand they attack the ANC for 
withdrawing from the executive committee of the new Cape Town unicity and 
talk of co-operative governance, while on the other hand they have not even 
been officially installed and are already embarking on the purging campaign” 
(Smith 2000:1). 


Die verduideliking en verweer vir Marais, en by implikasie die DA, se 
optrede was dat die nuwe alliansie besig was om presies dieselfde te doen 
as wat die ANC gedoen het met hulle kaderontplooiing op nasionale vlak, 
deur die senior staatsamptenare van die NP-era met `n nuwe geslag openbare 
amptenare te vervang. Tog is die oordeel uitgespreek dat Marais se optrede 
daarvan verskil het in die opsig dat dit eerder kenmerkend was van `n 
stormagtige en wraaksugtige poging om van vermeende politieke vyande in 
die stadsadministrasie ontslae te raak (Business Day 2000:7). Wat dit meer 
problematies gemaak het, was dat alhoewel Boraine en die ander senior 
amptenare politieke aanstellings was, hulle nooit in eng politieke verband 
opgetree het nie en hulle verantwoordelikhede professioneel en doeltreffend 

tot voordeel van die stad uitgevoer het. Die slotvraag in `n hoofartikel van 
die Business Day oor Marais se optrede en bekwaamheid sou profeties blyk te 
wees: Beskik Marais oor die temperament om ’n moderne stad soos Kaapstad 
suksesvol te lei, of sal sy impulsiwiteit as burgemeester skadelike gevolge hê? 
(Business Day 2000:7). Kaapstad moes dus ’n nuwe stadsbaas soek, en dié pos 
sou geadverteer word en ’n spesiale komitee met verteenwoordiging uit die 
gemeenskap, sou die seleksie doen. Dit is duidelik gestel en die versekering is 
gegee dat die aanstellingsproses wetlike verdedigbaar en daarom deursigtig, 
geldig en regverdig sou wees (Hartley 2000:2). 


Dit was te verwagte dat Boraine nie sy pos sonder hewige reaksie sou ontruim 
nie. Toe hy en vyf ander kollegas die trekpas gegee word, het hy luidkeels 
geprotesteer dat `n kultuur van vrees nou in die gange waar mag uitgeoefen 
word heers. Volgens hom het dit met die DA se waarskuwing na die verkiesings 
gerym, naamlik dat slegs polities aanvaarbare senior amptenare aangestel sou 
word en dat die party homself die reg voorbehou om alle amptenare se verslae 
en aanbevelings te veto voor hulle aan die raad en die publiek voorgelê word. 
Boraine het gewaarsku dat die DA se beleid verreikende gevolge vir Kaapstad 
sou inhou (Hartley 2000:2). 


Die geoormerkte onderburgemeester, Belinda Walker, het Boraine se uitspraak 
as uiters emosioneel afgemaak (Williams 2001:1). Sy het daarop gewys 
dat hy sy uitsprake gemaak het ten spyte van ’n vertroulikheidsklousule in 
sy skeidingsooreenkoms; vir Boraine was hierdie ‘gewetensklousule van 
die DA egter dieselfde as die NP se werkreservering tydens apartheid en 
daarom onwettig, diskriminerend en onregverdig. Dit was gebaseer op die 
veronderstelling dat amptenare se primêre lojaliteit teenoor die party, eerder 
as die raad, Kapenaars of professionele etiek, was. Hy het gewaarsku dat dit tot 
magsmisbruik vir party-politieke oogmerke deur raadslede en amptenare kon 
lei (Williams 2001:1). 


Boraine het sy pos volgens Williams (2001) ontruim “with guns blazing” en 
met die bewering dat die vrees sou vererger tydens ’n verkiesingsjaar waar die 
posisies van die amptenare totaal afhanklik van die lot van `n party sou wees. 
Volgens hom is die heersende gesindheid en kultuur van spanwerk, as gevolg 

van Marais se vendetta, met `n kultuur van vrees, dwang, begunstiging en die 
afrekening met ou griewe vervang. Boraine het die DA se stelling dat senior 
poste altyd volgens partypolitieke oorwegings gevul is as bog bestempel, 
aangesien hyself deur die vorige ANC-leierskap slegs na deeglike oorweging en 
`n eenparige mandaat van die veelpartykomitee aangestel is (Williams 2001:1). 


Walker het voet by stuk gehou dat hy, ten spyte van Boraine se ontkennings, 
in voortdurende wisselwerking was met die ou ANC-leierskap in die raad oor 
kwessies soos beleid en strategie wat tot ’n posisie van vertroue tussen hulle 
bygedra het. Om te wil voorgee dat die vorige topspan neutraal was, was onwaar 
omdat dit algemeen bekend was dat hulle ANC-gesind was (Williams 2001:1). 


Volgens Leon het dit vanuit die staanspoor gelyk asof Marais sy kritici korrek 
sou bewys deurdat hy prosedureel en polities onwys opgetree het in die 
ontslag van die stadsbestuurder. Daarna het hy negatiewe publisiteit teen die 
party ontketen deur spandabelrig geld op lyfwagte, chauffeurs en motors vir 
die uitvoerende bestuur te spandeer (Leon 2008:560). Feitlik reg van die begin 
af het spanning in die koukus tussen die DP- en NNP-lede ontstaan, en Marais 
het selfs by geleentheid laat hoor dat die DP nie weet hoe om te regeer nie. 
Leon moes Marais dikwels daaraan herinner dat sy hooftaak was om resultate 
te lewer met betrekking tot die duidelik uitgespelde munisipale manifesto: 
die voorsiening van antiretroviale middels, die uitbreiding van basiese dienste 
en die operasionalisering van privatisering. Volgens Leon het Marais ’n soort 
verslaafdheid aan publisiteit en skemas wat die aandag sou trek getoon, net om 
daarna seker te maak dat sulke kontensieuse sake of aangeleenthede rugbaar 
aan die pers gemaak word. Indien sake dan skeef sou loop, het Marais homself 
as die slagoffer en Leon as die diktator voorgedoen (Leon 2008:560). 


Wie was Peter Marais eintlik en wat was die presiese verloop van sy lewe 
en loopbaan? 


a) 


3. DIE PROTAGONIS IN DIE VERHAAL 


Peter Marais is op 4 September 1943 in `n klein spoorweghuisie in Kensington, 
Kaapstad, gebore; sy ouers was David Ludwig en Anne Magdalena Marais. 
Die huishouding was streng godsdienstig en sy pa kon weens finansiële 
beperkings net tot standerd 2 skoolgaan, maar hy was skrander en het gedigte 
en toneelstukke geskryf en ook sy eie koor gehad. In die gemeenskap was sy 
ouers bekend as oom Daan en tant Emma, wat ook die hoofkarakters was in 
een van sy pa se toneelstukke, Die anker van die lewe (wat 460 keer opgevoer 
is). Sy ouers was betrokke by welsynswerk en kosverspreiding in Windermere 
en die swart woonbuurt “Maceko se blok” (Van Zyl 2001:11). Dit is as gevolg 
van sy ouers se invloed dat Peter se deernis en liefde vir die armes ontstaan 
het. Hy was gelukkig om ’n beurs vanaf standerd 7 te ontvang, en in 1961 
matrikuleer hy aan die Hoërskool Kensington. 


Na matriek het hy uit sy “arm, maar trotse” agtergrond sy musikale ambisies 
begin uitleef (Morris 2003:10). Hy het die voorsanger geword van `n 
musiekgroep, die Big Bears, en as kitaarspeler het hy die verhoog gedeel met 
mense soos Taliep Peterson, Zane Adams en selfs Cliff Richard. Oorsee het 
hy drie opnames van Elvis-liedere gemaak en sang was eintlik sy eerste liefde 
(Retief 2001:17). Sy eerste inkomste het hy verdien as werker by die firmas SA 
Litho, Prima Toys en SA Gossard, en reeds as bloedjong fabrieksbestuurder 
in Nooitgedacht het hy by gemeenskapsorganisasies betrokke geraak. Deur te 
spaar het hy genoeg geld bymekaar gemaak om in 1976 vir die B.Proc-graad 
aan die UWK in te skryf. In hierdie stadium raak hy egter so geinteresseerd in 
die politiek dat hy nooit sy graad voltooi nie. 


In 1983 stig hy sy eie politieke beweging en vertel: “Ek het die politiek meer 
nodig gehad as die politiek vir my. Van vroeg af al het ek geweet dis die politiek 
wat deure vir my toegemaak het. Ek het besef as ek dié deure weer wou 
oopmaak - as ek iets wil word en ander wil help om iets te word - moes ek by 
die politiek betrokke raak” (Van Zyl 2001:11). Gaandeweg raak hy veral bewus 

van die politieke belangrikheid van bruin mense (soos hy konsekwent na hulle 
verwys) in die Wes-Kaap weens die vlerkslepery deur die wit politici om hulle 
stemme en ondersteuning te werf. Kort en stewig gebou, vol onbedwingbare 
selfvertroue en die gawe om sy woord gestand te kan doen, het Marais met sy 
intense geaardheid vanaf die middel-70s al hoe meer aandag begin trek. 


Tydens `n onderhoud vroeg in 2001 het Marais laat blyk dat hy bruin mense 
se soeke na identiteit, en wat presies hulle hulself moet noem, nooit kon 
begryp nie. Wat hom betref het, was bruines trots op hulle identiteit, was 
hulle Afrikaans en konserwatief en het hulle die Christelike geloof aangehang. 
Hy was oortuig en baie bewus van die feit dat dit juis die bruin mense se 
samehorigheid tydens die verkiesing was wat die ANC in die Wes-Kaap verras 
het. Apartheid se beheptheid met ras en rasseverskille het veroorsaak dat 
daar gevra is wie bruin mense presies is. Was hulle Griekwas, Basters, Kaapse 
Kleurlinge of “other whites”? Wat hom betref het, was diegene wat hierdie 
vrae gevra het deurmekaar (Van Zyl 2001:11). Nadat hy reeds opgang in die 
politiek gemaak het, het hy by geleentheid laat hoor: 

Vir bruin mense wat hulself as swart beskou, sê ek altyd 'n spieël is `n 

ding wat nie lieg nie. Swartwees is nie ’n kleur nie - dis `n kultuur en 

'n lewenswyse ... Die mense wat dink dat Peter Marais net `n ou clown 

met 'n groot bek is, is sekerlik die mense wat dink ’n mens moet altyd 


ernstig wees om groot hoogtes te bereik. En kyk nou net vandag waar het 
ek gekom met al die lag (Van Zyl 2001:11). 


Omdat die politiek hom al hoe meer geinteresseer het, het hy in die tweede jaar 
van sy B.Proc-studie sy eie ambisieuse Peoples Congress Party gestig. Dit was 
in die jare toe Alan Hendricks se Arbeidersparty sterk onder die bruin mense 
gestaan het en daar gemeen is dat Marais se party nie `n kans staan om enige 
setels te wen nie. Tot almal se verbasing palm hy en sy party drie setels vir die 
Presidentsraad in en beland drie van sy party se LP's in die destydse Huis van 
Verteenwoordigers (Erwee 2002:20). Sy vurige en onverskrokke standpunte en 
onteenseglike sprekerstalent het PW Botha se aandag getrek en hy is as lid van 
dié premier se ekonomiese adviesraad nadergetrek (Erwee 2002:19). Alhoewel 
hy Botha gerespekteer het, het hulle ook koppe gestamp, maar desondanks 

verkry hy `n setel in die destyds veel bespotte Presidentsraad. Gedurende die 
tyd toe die apartheidsregering ruim spandeer het om die brutale gruwels van 
sy onderdrukkende maatreëls en optrede te probeer verdoesel, het Marais 
parmantig sy eie protes-ballade, “Turn the Tide’, opgeneem. Hy is nogtans as `n 
Uncle Tom beskou, maar dit het hom min geskeel en selfs sy opponente moes 
erken dat hy begrip gehad het vir die strewes en behoeftes van sy gemeenskap, 
en dat hy hulle taal gepraat het (Morris 2003:10). 


Na `n kronkelende politieke loopbaan, en terwyl die driekamerstelsel in die 
tagtigerjare op sy hoogtepunt was, het Marais uiteindelik in die vroeë negentigs 
sy lot by die Nasionaliste gewerp. Dit was veral omdat hy besef het dat die 
Nasionaliste se toekoms van die bruin steun afhanklik sou wees. Volgens 
Morris (2003) het min politici harder as hy gewerk, en toe hy uiteindelik 
in 1992 `n LUK word, het hy sy teenstanders aggressief aangevat. Alhoewel 
hy vir sy partylojaliteit geloof is, kon sy flambojante optrede nie `n bepaalde 
onbesonnenheid verbloem nie, iets wat by hom `n neiging tot misrekening en 
verkeerde verwagtinge tot gevolg sou hê. Hierdie gebreke sou hom uiteindelik 
duur te staan kom. Dit was asof hy `n drang na bekendheid en vernaamheid 
gehad het, maar nie oor die karakter daarvoor beskik het nie (Morris 2003:10). 


In die loop van sy politieke loopbaan was Marais vanaf 1992 tot 2000 lid van 
die Wes-Kaapse kabinet, asook die uitvoerende komitee. Aanvanklik was hy 
die LUK vir gesondheid, tot en met 1994 toe hy die portefeulje vir plaaslike 
regering gekry het. Reeds gedurende hierdie tydperk is hy as `n vuurvreter, 
onverantwoordelike en “loose cannon” bestempel (Viall 1997:10). In 1998 is 
die portefeulje van gesondheid weer aan hom toegeken en `n jaar later is hy as 
die LUK vir gesondheid en plaaslike dienste aangestel. Feitlik vanaf sy toetrede 
tot die politiek het Marais roeringe veroorsaak en vyandige kommentaar 
uitgelok. In 1999 is hy uit die Wes-Kaapse kabinet geskop na `n periode van 
ernstige meningsverskille en binnegevegte wat uitgeloop het op sy betwisting 
van Morkel se leierskap. Op hierdie tydstip was hy skerp krities teenoor die 
DP, wat hy as ’n rykmansparty sonder deernis vir die armes bestempel het 

As LUK het hy dit duidelik gestel dat hy nie van plan was om met enigeen, veral 
nie straatkomitees nie, te onderhandel. Sy beskouing was dat hy verkies is om 
te handel, nie om te onderhandel nie. Hy het duidelik laat blyk dat hy nie bloot 
`n rubberstempel vir sy department se besluite sou wees nie. Hierdie standpunt 
verskaf die sleutel tot sy optrede tydens die latere straatnaamdebakel in die 
sin dat hy geneig was om daadwerklik en dinamies op te tree, sonder om 
hom te veel aan raadpleging of onderhandeling te steur. Dat hy kreatief en 
vol planne was, het altyd duidelik na vore getree, soos onder andere gesien 
in sy idee om groot maatskappye te vra om hospitaalsale onder hulle vlerk 
te neem (Viall 1997:10). Rassisme sou hy doelbewus beveg, en enigiets doen 
om die valse aanklag dat die Wes-Kaap die enigste provinsie is wat nog nie 
“bevry” is nie uit te roei. Vir hom het bevryding nie beteken dat wet en 
orde vernietig, of dat standaarde afgetakel, of dat swart mense in elke senior 
posisie in die land geplaas moes word nie. Hy wou veral keer dat die ANC die 
National Health and Allied Workers Union (Nehawu) as stormram teen die 
gesondheidsdepartement inspan (Viall 1997:10). 


Marais het talle posverskuiwings ondervind en politieke partye gedien, 
en binne tien jaar het hy `n leidende rol in verskillende politieke partye 
gespeel. Hy was onder andere lid van die Presidentsraad (1981-1992), leier 
en nasionale voorsitter van die Peoples Congress Party (1983-1987), lid van 
die eerste minister se ekonomiese advieskomitee (1983-1985), lid van die 
Kwazulu-Natal Indaba vanaf 1985, lid van die Arbeidersparty (1989-1990), 
lid van die NNP (1991-2000), lid van die UK van die Wes-Kaapse provinsiale 
regering (1994-1997), lid van die UK vir sosiale dienste en armoedeverligting 
(1998-2000), burgemeester van Kaapstad (2000-2001) en lid van die DA 
(2001-2002) (Marais 2011). 


Dit was in Februarie 2000 dat Marais fel in die kollig beland het toe berig is 
dat hy dalk sy pos as provinsiale minister, en selfs sy lidmaatskap van die NNP, 
kon verloor. Dit het geblyk dat hy skynbaar maande lank op dun ys beweeg 
en daarmee weggekom het. Dit was `n verhaal wat teruggestrek het tot by die 
NNP se 1999 provinsiale kongres toe Marais almal verbaas het deur nie vir 
Morkel uit te daag om die premierskap nie, alhoewel daar gemeen is dat hy net 

sy tyd afgewag het. Vanaf daardie oomblik het hy al hoe meer krities teenoor 
die NNP se koalisievennoot, die DP, en uitdagend teenoor die party-leierskap 
geword. Dit het hom aan dissiplinêre optrede blootgestel (Cape Argus 2000:11). 


Die redes vir die optrede teen hom het stuksgewys aan die lig gekom. Die 
spesifieke klagtes het om bewerings gewentel dat hy tydens die NNP-kongres 
`n paleisrewolusie wou ontketen en `n vertrouensbreuk veroorsaak het 
weens sy aanvalle op die DP. Van Schalkwyk was die hele tyd bewus van die 
toenemende problematiek rondom Marais en hy het uiteindelik geen ander 
uitweg gehad as om Morkel opdrag te gee om van Marais in sy kabinet ontslae 
te raak nie. In sy eerste onderhoud nadat die nuus oor sy afdanking bekend 
geword het, het Marais te kenne gegee hy was “oorbluf” oor sy afdanking en 
totaal onseker oor sy politieke toekoms (Van der Westhuizen 2000:2). Hy 
is deur Morkel ingeroep en oor sy afdanking ingelig, en `n brief is aan hom 
oorhandig waarin hy van sy tugverhoor deur die UK van die Wes-Kaapse 
NNP verwittig is. Hierin is hy meegedeel dat `n volledige klagstaat aan hom 
beskikbaar gestel sou word indien daar met die ondersoek voortgegaan word. 
Sy partyvoorregte en reg om die koukus by te woon is onmiddellik opgeskort 
(Van der Westhuizen 2000:2). 


In `n onderhoud kort daarna het hy sy lojalitiet aan die party bevestig, asook 
die premier se reg om ’n dissiplinêre besluit te neem. Sy eie verklaring oor 
die redes daarvoor was dat Freda Adams, die minister in die kantoor van 
die premier, “stories” oor hom versprei het. Sy het beweer dat Marais se 
uitsprake in die pers en oor die radio by verskillende geleenthede haar tot die 
gevolgtrekking laat kom het dat hy op pad was om by die ANC aan te sluit 
(Van der Westhuizen 2000:2). 


Volgens die NNP-leier het Marais beweer dat Van Schalkwyk Marais se 
kontroversiële openbare stellings vir nouer samewerking met die ANC net 
voor en na die Junie-verkiesings die vorige jaar goedgekeur het as deel van die 
NNP se strategie oor interparty-verhoudings. Marais het weer beweer dat Van 
Schalkwyk nooit met hom oor hierdie stellings gepraat het, of hom gevra om 
hulle te repudieer, nie. Marais se aanvalle op die DP het ook ter sprake gekom. 

Met sy verskyning voor die tugkomitee, bestaande uit Van Schalkwyk, Morkel, 
Frik van Deventer en Martha Olckers, op 14 Februarie het Marais ontken 
dat hy die bewerings gemaak het wat aan hom toegedig is, nieteenstaande `n 
eenparige verslag wat dit bevestig het. Van Schalkwyk het ook beklemtoon 
dat hy en Morkel by verskeie geleenthede vir Marais ernstig oor sy stellings en 
verklarings moes aanspreek. Marais se ontkenning, nieteenstaande klinkklare 
bewyse, is as ’n ernstige vertrouensbreuk beskou. Dit het herinner aan Rasool 
se stelling dat Marais `n “leuenaar en skynheilige” was (Ensor 2000:1). Marais 
se verweer was dat sy stellings gewaninterpreteer is en dat hulle in die naam 
van die stryd teen armoede gemaak is. Hy was ten gunste van interparty 
samewerking en het om dié rede die behoefte ervaar om met die ANC 
skakeling te soek. 


Die nuus van Marais se probleme was vir die ANC `n meevaller in die 
aanloop tot die plaaslike regeringsverkiesings (Ensor 2000:1). Hy was nie `n 
onbeduidende figuur in die Wes-Kaapse politiek nie, maar ’n gewilde spreker 
wat baie steun en stemme gewerf het. Hy het ook in hierdie stadium poste 
beklee as ondervoorsitter van die Wes-Kaapse NNP se federale raad en 
provinsiale leier in die Wetgewende Vergadering. Sy optrede en uitsprake 
na die koalisievorming het egter toenemend die indruk begin skep dat hy na 
die ANC neig en al hoe meer oortuig geraak het dat die ANC betrek moet 
word (Ensor 2000:1). Die provinsiale ANC-leier, Ebrahim Rasool, was oortuig 
daarvan dat die stappe teen Marais die koalisie se onstabiliteit illustreer, asook 
die feit dat die NNP besig was om in “wrack and ruin” te verval (Ensor 2000:1). 


Die tugkomitee het op 28 Februarie aan die NNP se federale raad verslag 
gedoen, met die uiteinde dat Marais afgedank is. Die minister van plaaslike 
regering moes Marais se portefeulje van maatskaplike dienste tydelik 
oorneem, terwyl Freda Adams na armoedeverligting sou omsien. So delikaat 
het Marais se situasie geword dat die vermoede ontstaan het dat hy selfs sy 
NNP-lidmaatskap kon verloor (Van der Westhuizen 2000:1). 


Sy afdanking is gesien as bewys van nie net sy eie ongemak binne die 
NNP nie, maar ook van die “verwarrende stand van sake” binne die party 
(Cape Argus 2000:11). Na die reuse verkiesingsvernedering het die NNP 

teruggesak tot `n Kaapse party wat hoofsaaklik deur die bruin werkersklas 
gesteun is. Dit het veroorsaak dat die NNP sy visie dramaties moes verander 
en het uitgeloop op Van Schalkwyk se verklaring dat die NNP links van die 
politieke sentrum sou skuif om sodoende `n meer gematigde houding teenoor 
die ANC in te neem en meer op die armes se behoeftes te fokus. Die Kaapse 
deel van die party was nie juis vir hierdie verskuiwing te vinde nie en het eerder 
geneig na wat Marais as die elitistiese DP bestempel het (Cape Argus 2000:11). 
Dit is selfs beweer dat Marais se afdanking die Kaapse politiek deurmekaar 
gekrap en selfs die koalisie-regering in gedrang gebring het. Daar is gesuggereer 
dat indien die koalisie die afdanking van Marais kon oorleef, die alliansie en 
die NNP sterker anderkant kon uitkom (Cape Argus 2000:11). 


In hierdie vroeë stadium was dit reeds duidelik hoeveel spanning daar tussen 
die DP en die NNP geheers het, en hoe dit deur die teenwoordigheid en optrede 
van iemand so onbestendig soos Marais vererger kon word. Van Schalkwyk 
het teenoor Leon erken dat Marais soos een van sy kinders is, maar dat hy 
hom in toom kon hou (Leon 2008:560). Leon was steeds bewus van Marais 
se goeie eienskappe, soos sy empatie vir die arbeiders en verdruktes en veral 
sy verdediging van bruin belange, wat steeds tot voordeel van die party 
aangewend kon word (Leon 2008:560). 


Vroeg in April 2000 het dit geblyk dat, nadat Marais die party se leierskap 
om verskoning gevra het omdat hy die partyleierskap uitgedaag het, daar 
besluit is om hom nie uit die party te skors nie. Voortaan sou hy egter `n 
agterbanker in die Wetgewer wees (Ensor 2000:2).Waarmee steeds rekening 
gehou moes word, was sy gewildheid onder die bruin gemeenskap en sy 
uitsonderlike vermoë om stemme te werf. Gevolglik is hy op 10 April weer 
deur Morkel in sy vorige portefeulje as die minister van maatskaplike dienste 
en armoedeverligting aangestel. Blykbaar wou Morkel graag `n swart partylid 
in sy plek as LUK aanstel, maar daar was geen vakante setel in die Wetgewer 
nie. Marais is steeds as die beste kandidaat vir die pos beskou, was steeds 
invloedryk onder die bruin mense, en dit was waarskynlik dat hy ook weer sy 
pos as leier van die Wetgewer sou terugkry. Die skuif was veral daarop gemik 
om moontlike tweespalt binne die alliansie voor die November verkiesings te 

Marais het nie slegs sy portefeulje herwin nie, maar soos reeds aangetoon 
ook gevorder tot burgemeester, en was in hierdie stadium invloedryk onder 
die bruin mense en ’n politieke faktor waarmee die DA deurgaans deeglik 


rekening sou moes hou. 


1: Gerald Morkel en Peter Marais jubelend oor hul onderskeie poste as premier van 
die Wes-Kaap en burgemeester van Kaapstad (Daily News, 21 Februarie 2003:10) 


Marais se paadjie het vanaf die “dusty streets of Kensington to the marbled 
halls of high office” (Cape Argus 2001:11) geloop toe hy die goue ketting as 
burgemeester op 2 April omhang. Die Kaapse Klopse was teenwoordig en, 
soos die Cape Argus dit gestel het, so ook in die gees geslagte van bruin leiers 
uit die geskiedenis wat nooit die geleentheid gehad het om burgemeester te 
word nie. Soos Marais tydens sy inhuldiging dit self verwoord het: “Bruin 
mense het vir 350 jaar gewag vir `n burgemeester uit eie boesem” (Van 
der Westhuizen & Pelser 2001:16). Die aanwesiges in die Kunstekaap- 

teatersentrum het emiritus aartsbiskop Desmond Tutu, provinsiale ministers, 
die leier en onderleier van die DA en 200 gaste van vroeër benadeelde 
gemeenskappe ingesluit om sy inhuldiging te vier. In totaal was daar meer 
as `n duisend gaste. Marais se woorde was onder meer: “Hierdie is nie net 
`n geleentheid vir die lah-di-dahs nie, maar ook vir Jan Alleman” (Van der 
Westhuizen & Pelser 2001:16). Hy het te kenne gegee dat hy, en nie Leon 
nie, die kwotasie van byna R600 000 vir die onthaal te duur gevind het en 
het herhaaldelik in sy toespraak na die koste verwys. Die kunstenaars wat 
opgetree het, was Laurika Rauch, Taliep Peterson, Lize Beekman en Jazz Art, 
en Marais het grappenderwys gewaarsku dat as die sangers dalk met skril 
stemme sing dit weens die feit was dat hulle arms gedraai is om vir minder te 
sing (Van der Westhuizen & Pelser 2001:16). 


Hy is deur regter-president John Hlope ingehuldig en die baie raak 
voorspelling is gemaak dat daar tydens sy bewind min saai oomblikke sou 
wees (Cape Argus 2001:11). Sy loopbaan tot op daardie stadium het immers 
reeds getoon dat hy minagtend kon optree, nie net teenoor die nasionale gesag 
en beperkende tradisionalisme nie, maar ook teenoor sy eie party-leierskap 
wanneer hulle probeer het om hom aan bande te lê. Sy handelswyse is as 
aanmatigend en vol vertoon bestempel, wat weerklank by persone uit die laer 
klasse sou vind - in teenstelling met hulle apatie teenoor vorige burgemeesters 
(Cape Argus 2001:11). Alhoewel hy reeds die reputasie as `n skerpsinnige 
en slu politikus gehad het, is hy gewaarsku dat hy hard sou moes werk om 
steun onder die swart werkersklas te werf. Sou hy daarin slaag, kon hy die 
DA se posisie in die provinsie versterk. Daar is profeties voorspel dat hy die 
geduld van die DA-leierskap sou beproef. “He will entertain, anger, please and 
chide the people of this city”, sodat wanneer sy termyn in 2006 verstryk, min 
inwoners nie sou weet wie Peter Marais is nie (Cape Argus 2001:11). 


Persoonlik vertel Marais dit was Van Schalkwyk wat hom genader het om 
hom as burgemeester beskikbaar te stel (Marais 2011). Hy sê Leon het ook 
bepaalde beloftes aan hom gemaak wat later nie nagekom is nie, soos dat sy 
salaris aangevul sou word en dat hy as LUK kon terugkeer. Een van die redes 
waarom hy as burgemeester oorweeg is, was sy gewildheid. Volgens hom het 

die DA `n dag nadat hy genader is om homself as burgemeester beskikbaar 
te stel `n vergadering gehou en is hy deur André Gaum meegedeel dat hulle 
van plan was om hom in toom te hou. As burgemeester het hy hom tussen 
twee maalstene bevind; beide Leon en Van Schalkwyk wou hul sin kry en 
voorskryf. Uit die DP is Robin Carlisle deur Tony aangesê om Marais “by te 
staan’, en volgens hom was daar baie dubbelsinnigheid (Marais 2011). 


Reg vanaf die aanvang van Marais se burgemeesterskap het probleme tussen 
hom en Leon opgeduik wat ’n voorloper van toenemende spanning en 
verskille sou word. Reeds voor sy inhuldigingsbanket as burgemeester het `n 
rusie ontstaan oor die uitgawes wat aangegaan sou word. Gerugte het reeds 
ontstaan dat dit slegs die jongste in `n reeks botsings binne die DA-leierskap 
was, gekenmerk deur “outbursts of unhappiness” van top amptenare en 
bewyse van wrywing binne die DA (Smit & Sylvester 2001:1). Die rusie met 
Marais het daaroor gegaan om die uitgawes van die burgemeester-inhuldiging 
tot 'n minimum te beperk. Volgens Leon het hy die sweep geklap en op `n 
vermindering van die uitgawes aangedring, juis omdat die DA snydende 
kritiek in die openbaar gelewer het op die ANC-beheerde munisipaliteite se 
buitensporige uitgawes aan inhuldigingsonthale. (Marais het later verklaar 
hyself het die koste vir die onthaal te groot gevind en dat hy dit self verminder 
het.) Die DA se erns betreffende lae koste het ook geblyk uit ’n spesiale mosie 
hieroor wat tydens 2001 by die Nasionale Vergadering voorgelê is. Leon vertel 
dat hy en Van Schalkwyk te hore gekom het van Marais se plan om baie geld 
op `n buitensporige burgemeesters-inhuldiging vir homself uit te gee, iets wat 
hulle as die plundering van belastingbetalersgeld beskou het. Nadat Marais 
deur hulle beide tereggewys is, het hy besin en die uitgawes besnoei, maar 
nogtans `n groot en kwistige, maar nou grootliks privaat-befondsde onthaal, 
gehou (Leon 2008:560). 


Wat die burgemeestersbanket betref is Leon daarvan beskuldig dat hy 
Marais stief behandel het deur te eis dat uitgawes tot die absolute minimum 
beperk word (Smit & Sylvester 2001:1). Senior raadsamptenare wat nie 
aangehaal wou word nie, was van mening dat die afgeskaalde begroting vir 
die seremonie nie reg aan Marais se statuur laat geskied het as die enigste 

DA-burgemeester van `n unistad nie. Marais se bestuurder van kommunikasie 
in die kantoor van die burgemeester, Johan Smit, het beweer dit was op 
Marais se instruksie dat uitgawes tot `n minimum beperk is. Volgens hom 
wou Marais dit `n inwoners-inhuldiging maak en die belastingbetalers sou 
slegs vir die multikulturele musiekproduksie in die Nico Malan-teater met 
jazz-kunstenaars, die Kaapstad Simfonieorkes en Afrika-dansers betaal. Die 
raad het R200 000 vir die seremonie begroot wat in totaal op die musiek 
spandeer sou word, terwyl ongeveer R300 000 uit die private sektor bekom is 
(Smit & Sylvester 2001:1). 


Berigte oor hierdie onderonsie met Marais het te midde van broeiende spanning 
tussen Leon en sy onderleier aan die lig gekom. Dit was nie die eerste gerugte 
van wat as baasspelerigheid deur Leon en Ryan Coetzee (Leon se regterhand 
wat deur hom aangesê is om ook `n oog oor Marais te hou) oor Marais se 
administrasie bestempel is nie. Daar was reeds verskeie beskuldigings van `n 
breuk tussen die unistad administrasie se DP- en NNP-komponente. Veral 
Leon is oor sy outokratiese leierskapstyl gekritiseer en die inmenging in 
Marais se inhuldiging is gesien as nog `n voorbeeld van die DP-kontingent 
wat sy sin in die alliansie kry (Smit & Sylvester 2001:1). 


Juis op hierdie tydstip het daar ook 'n geheime brief van die DA se beeldpoetser, 
Ryan Coetzee, aan Leon gerig aan die lig gekom wat as oogmerk die doelbewuste 
marginalisering van onderleier Marthinus van Schalkwyk binne die alliansie 
genoem het. Oor die brief wat uitgelek het, het Coetzee verduidelik dat die 
negatiewe berigte daaroor misleidend en onakkuraat was. Die brief was op 
sy skootrekenaar wat in Februarie 2000 uit sy kantoor by die Wes-Kaapse 
provinsiale regeringskantoor gesteel is. Dit het in besonderhede ingegaan 
oor hoe Van Schalkwyk gehanteer kon word, en Coetzee se aanbeveling was 
dat Van Schalkwyk in die vergetelheid sou verdwyn deur eenvoudig van 
hom te vergeet (Smit & Sylvester 2001:1). Daar moes uitwaarts gefokus word 
sonder kommer of Van Schalkwyk publisiteit in die koerante kry, omdat hy 
geensins met Leon kon wedywer as dit by die konkretisering van ’n saak of 
boodskap kom nie. Coetzee was daarvan oortuig dat hy en die DA teikens 
in `n smeerveldtog was om ’n skeuring tussen die DA-leiers te bewerkstellig. 

Hy het erken dat hy nie altyd diplomaties in sy korrespondensie met Leon was 
nie, en dat dit vir vyandiggesindes moontlik was om sy brief buite verband te 
ruk. Dit was geensins `n plan om van Van Schalkwyk ontslae te raak nie en 
as politikus sou Van Schalkwyk hopelik besef dat Coetzee slegs besig was om 
`n taak te verrig. Hy het verder verduidelik dat sy brief reeds in Augustus van 
die vorige jaar opgetrek is toe die DA besig was om tot stand te kom en daar 
`n toutrekkery vir die sentrale magsposisies in die nuwe party ontstaan het 
(Smit & Sylvester 2001:1). 


Skaars in die burgemeesterstoel, of Marais word deur sy eertydse 
kabinetskollega, Freda Adams, gedagvaar op grond van haar bewering dat hy 
gesê het: “Ek wil jou van kop tot tone lek” (Smith 2001:1). Sy het ook beweer 
dat hy `n DA-raadslid in Oudtshoorn seksueel geteister het. Adams se “lek”- 
aantyging was in `n agtien bladsy beëdigde verklaring vervat waarin daar 
ook aanklagte van wanbestuur tydens sy termyn as provinsiale minister van 
maatskaplike dienste verskyn het. Sy het Marais ook vir R1 miljoen gedagvaar 
vir sy opmerking tydens die radioprogram, “Voice of the Cape Radio Show’, 
toe hy haar daarvan beskuldig het dat sy `n seksuele verhouding met haar 
lyfwag gehad het. Tydens `n DA-vergadering in Oktober 2000 het Marais aan 
haar gesê dat as hy soos sy gelyk het, hy sou weghardloop en homself skuilhou 
(Smith 2001:1). 


Op sy beurt het Marais weer ’n saak teen haar aanhangig gemaak nadat Adams 
tydens `n radioprogram die ateljee gebel het met bewerings dat hy `n raadslid 
seksueel geteister het. Sy het die aanklag skynbaar reeds ’n jaar vantevore by 
premier Morkel aanhangig gemaak, maar die klag het weer kop uitgesteek 
toe Marais as die DA se burgemeesterskandidaat genomineer is. Toe sake op 
die spits gedryf is, het die Oudtshoorn-raadslid egter onder eed ontken dat sy 
enige provinsiale minister of amptenaar van teistering beskuldig het. 


Hierdie saak het lank gesloer, en in September 2001 het Adams vir Marais 
genader en voorgestel dat hulle die saak uit die hof moet hou. Sy het beweer 
dat Marais se geestelike raadgewer, pastoor Noble, haar vier keer gebel het om 
te hoor of sy buite die hof wil skik. Sy het ook beweer dat verskeie DP-lede 
deur Marais daarvan beskuldig is dat hulle saamsmee om hom uit te werk, 

en dat hy haar gekontak het om te hoor wanneer haar saak voor die Kaapse 
Hooggeregshof dien. Sy het hulle daaraan herinner dat sy ook in `n regstryd 
met Morkel gewikkel was, van wie sy R50 000 geëis het vir sy opmerking dat 
sy ’n vendetta teen Marais voer (Smith 2001k:5). 


Aan die media het Adams vertel dat sy haar huis in Somerset-Wes in die mark 
moes sit ten einde geld vir die hofstryd te bekom. Adams was die eerste bruin 
vrou wat `n LUK in die provinsie geword het, maar sy moes voor 2000 se 
plaaslike regeringsverkiesing onder dwang bedank toe dit bekend geword 
het dat sy Marais, wat pas as burgemeesterskandidaat benoem is, dagvaar. 
Op daardie tydstip het sy beweer dat sy die slagoffer van `n komplot binne die 
NNP was om haar opsy te skuif (Smith 2001k:5). 


Hierdie onverkwiklike petaljes waarin Marais betrokke geraak het, sou enduit 
voortduur en van hom ’n uiters ongemaklike partylid in `n belangrike amp 
maak. Dit was vir hom `n moeilike tyd, want in hierdie stadium was hy met 
spesiale verlof weens die straathernoemingsondersoek waarna daar volledig 
verwys sal word. Hy het beweer dat hy `n slagoffer van die DP, wat probeer om 
van hom as burgemeester ontslae te raak, was. Blykbaar het Marais se vyande 
in die DA hulle hoop daarop gevestig dat Adams hom hof toe sou sleep, en 
sodoende sy reputasie vernietig sodat hy uit die party geskop kon word (Smith 
2001:5). Die saak tussen Adams en Marais het eindeloos gesloer en is eers drie 
jaar later gefinaliseer. 


4. MARAIS SE 
STRAATHERNOEMINGSPLAN 


Die eerste duidelike roering dat straatname in Kaapstad se middestad kon 
verander, het reeds in Februarie 1998 opgeduik toe daar in die pers berig 
is dat die stadsraad se uitvoerende komitee `n taakspan sou aanstel om die 
straatnaamkwessie te ondersoek. Die kernoogmerk was om `n “naambeleid” 
vir die woon- en sakegebiede te vind, en vas te stel hoe dit bestaande regulasies 
sou raak (Harmse 1998:4). Tot in daardie stadium was die aangeleentheid in 
die portefeulje van munisipale dienste se hande, maar deur `n nuwe besluit 
is daar bepaal dat alle naamsveranderinge voortaan deur die uitvoerende 
komitee self goedgekeur moes word. Dit het geblyk dat gemeenskapsleiers in 
woonbuurte soos Phillipi, Guguletu en Langa reeds die inisiatief geneem het 
om die strate na politieke en gemeenskapsleiers te vernoem, en dat die nuwe 
name eenvoudig met verf op die sypaadjies aangebring is. Dit sou die taak 
van die nuwe taakspan wees om te besluit of so `n werkswyse en sulke name 
aanvaarbaar was, en of ander prosesse eerder in werking gestel behoort te word. 
Die bepaling dat strate na raadslede wat langer as vyftien jaar diens gelewer het 
vernoem kon word, is ook geskrap, omrede die beskouing dat straatname deur 
die breër gemeenskap goedgekeur moet word. In ANC-geledere was die gevoel 
dat straatname in die middestad ook verander behoort te word om by die nuwe 
demokratiese bedeling aan te pas. Die NP se standpunt was dat straatname 
eerder na diere en plante, vooraanstaande wetenskaplikes, mitologiese figure 
ensovoorts benoem moes word. Om politieke leiers te vereer sou nie deug nie, 
omdat voorkeure voortdurend verander (Harmse 1998:4). 


Na die ANC se bewindsoorname is talle redes aangevoer waarom plek- en 
straatname in die Kaapstad-unistad verander behoort te word. Hierdie 
redes het die volgende ingesluit: die bestaande name was `n onaangename 
herinnering en weerspieëling van die stad se verdeelde verlede, `n nuwe 
demokrasie met weersin in die ou orde behoort nie met name van 

apartheidshelde voort te bestaan nie, die koloniale verlede was verby en daar 
was geen sin daarin om die name van die Britse politici te behou nie. Die 
proses van naamsverandering sou debat en kreatiewe denke stimuleer (Cape 
Argus 1998:15). As verdere beweegredes is aangevoer dat Kaapstad die begin 
van ’n nuwe era van integrasie tegemoet gaan, waar transformasie sentraal 
gestel moes word en dit dus noodsaaklik geword het om alle apartheidsbande 
te verbreek. Heel voorop is gestel hoe belangrik dit was om die stad te integreer 
omdat dit “etnies, kultureel en godsdienstig” (Nicholas 1998:5) verdeeld was, 
wat groot wetteloosheid in die hand gewerk het. Daar is veral gewag gemaak 
van Woodstock, wat gewemel het van Engelse name, terwyl Houtbaai en 
ander voorstede se straatname selfs die indruk geskep het dat hulle een of 
ander vergete deel van Brittanje uitmaak. 


Vanaf die begin was die probleem egter waar om die streep te trek. Indien alle 
koloniale verwysings konsekwent verwyder moes word, sou die helfte van die 
Skiereiland hernoem moes word. Nie slegs strate was ter sprake nie, maar ook 
die name van voorstede soos Plumstead, Woodstock, Claremont, Kenilworth 
en Athlone, wat almal Britse teëbeelde was (Cape Times 1998:17). Soos in 
die res van die land het die debat oor straatnaamverandering in heftigheid 
toegeneem, en in November 1998 is in groot letters in die Cape Argus voorspel 
dat ’n “place names revolution” vir Kaapstad op hande was (Ngoro 1998:1). 
Daar is bespiegel dat Klipfonteinweg, wat tydens die noodtoestand in die 
tagtigerjare die toneel van baie straatgevegte teen apartheid was, moontlik 
Nelson Mandela Rylaan kon word. Die motivering was dat hierdie `n straat 
was wat vanaf Guguletu tot in Mowbray deur baie gemeenskappe geloop 
het. Deur die naam van Mandela - sinoniem met versoening - daaraan te 
koppel, kon dit `n belangrike stap vir die stadsraad wees om eenheid tot stand 
te bring (Pretorius 1998:4). In latere debatte hieroor het die DP-raadslede die 
idee om Klipfontein se naam te verander as polities geinspireerd en obskuur 
bestempel. Die voorsitter van die uitvoerende komitee, Saleem Mowzer, het 
egter die versekering gegee dat die stadsraad sensitief oor die geskiedenis is en 
dat konsultasie deurlopend sou plaasvind (Pretorius 1998:4). 

Veral in die visier vir straatnaamsverandering in Kaapstad was spesifieke name 
uit Suid-Afrika se verdelende verlede naamlik, Hertzog Boulevard, Oswald 
Pirow Rylaan en selfs Riebeeck Plein. Aanbevelings hieroor sou egter eers aan 
die stad se gemeenskapsdiens se staande komitee voorgelê word. Een van die 
reaksies hierop was dat die idee om die name van strate en openbare plekke 
wat Kaapstad se verdeelde verlede reflekteer te verander `n geldige een was, 
mits dit behoorlik gedoen is. Dit is by herhaling beklemtoon dat daar van die 
stad se koloniale verlede weggebreek moes word. Die naelstring met Brittanje 
was lankal reeds geknip en dit was onsinnig om Britse politici se name in die 
voorstede te behou. Veral Woodstock was weer onder die loep met sy talle 
name van Engelse konings en koninginne, buitelandse sekretarisse, generaals, 
eerste ministers en admiraals. Houtbaai het weer die name van Engelse stede 
soos Oxford, Worcester, Liverpool, ensovoorts vertoon. Reeds in hierdie vroeë 
stadium is die mening uitgespreek dat daar veral gewaak sou moes word om te 
veel lewende politici te vernoem, aangesien dié se aansien dikwels mettertyd 
kwyn (Cape Argus 1998:15). 


Vanuit die kringe wat naamsverandering voorgestaan het, is Van Riebeeck, 
Hertzog en Pirow uitgebeeld as figure wie se name verdeeldheid en die 
geleidelike neerslag van apartheid versinnebeeld het. Alhoewel Van Riebeeck 
slegs tien jaar aan die Kaap was, is dit as lank genoeg beskou om sy reputasie 
te vestig as die voorloper van meer as drie eeue se wit oorheersing. Veral 
uit die oord van die Khoi-Khoi is hy weens sy direkte verbintenis met hulle 
eie verlede as “Rogue No. 1” bestempel (Little 1998:15). Uit Khoi geledere 
is gepleit dat plek vir Khoi-name ingeruim moes word, en Nammoa (ook 
bekend as Doman) is as die eerste vryheidsvegter in Suid-Afrika voorgehou. 
Kaapstad was vir die Khoi-Khoi die “Stad van Khoequebs Gogosoa en Khoro” 
(konings van die Goringhaikwa en die Goraschoukwa) (Little 1998:15). 


Ditis daarop gewys dat Hertzog en Pirow later die bewerkers van ’n verdeeldheid 
geword het wat die grondslag van apartheid as nasionale beleid en lewenswyse 
sou vorm. Veral Hertzog is as die grondlegger van die apartheidstaat gesien 
met sy waarskuwing oor ‘naturelle stemreg’ in sy voorlegging van ’n wet in 
1911 waarvan die grondidee rasseskeiding was (Morris 1998:14). Daar is 

voorgehou dat hy deur die loop van die volgende dekade wetgewing verfyn 
het om aan apartheid beslag te gee. Gedurende sy premierskap van vyftien jaar 
het hy die kleur-slagboom versterk. Erkenning is wel aan die feit gegee dat hy 
as persoon nederig, hoflik en eerlik was: “[A] quintessential man of action of 
his time, determined, and duty-bound - as he saw it - to act on the impulses 
of the society and culture which bore him” (Morris 1998:14). Op sy beurt 
was Pirow as die minister van justisie onder Hertzog verantwoordelik vir die 
eerste anti-kommunistiese wetgewing in Suid-Afrika deur ’n wet van 1930. 
Hy was `n bewonderaar van Hitler en het in 1940 die Nuwe Orde-beweging 
gestig met as ideaal `n nasionaal-sosialistiese stelsel en die verwerping van 
Joodse imperialisme en kapitalisme. Alhoewel weinig van Pirow se beweging 
gekom het, was apartheid tog “a chilling mirror of it” (Morris 1998:14). 


In die Kaapse blanke geledere was daar, soos verwag, reaksie teen die ANG 
se erns jeens straatnaamverandering. Die voorgestelde naamsveranderings 
is bestempel as `n poging deur die wat die mag besit - die ANC-beheerde 
stadsraad - om sy “sosiale stempel op `n bepaalde plek binne ’n sekere 
tydsgewrig af te druk (Pretorius 1998:4). Daar is op die probleem gewys van 
hoe een naam vir `n bepaalde groep aanvaarbaar is, terwyl ander daardeur 
aanstoot neem. In die strewe na groter eenheid in die stad kon die verandering 
van straatname dus opnuut ’n verdelende rol speel (aldus J. Gagiano, `n 
dosent in politieke wetenskap by Stellenbosch Universiteit, soos aangehaal 
deur Pretorius 1998:4). In hierdie standpunte was daar min verrekening te 
bespeur van hoe die onderdrukte meerderheid wat geen sê in die toekenning 
van straatname gehad het nie in die nuwe demokrasie geakkommodeer sou 
kon word. 


Die ANC-beheerde stadsraad het wel `n proses in die vooruitsig gestel wat 
aan deursigtigheid, inklusiwiteit en demokrasie sou voldoen. Hulle het hulself 
as die nuwe argitekte van die stad bestempel: “We have suffered together, 
grieved together and persevered together ... we are on the road to victory” 
(Mowzer 1998:10). Onder die NP is die Wes-Kaap as `n bruin voorkeurgebied 
uitgesonder en is swart mense as derdeklas-inwoners behandel, hardhandig 
verwyder en in Groepsgebiede neergeplak. Wat spoedig op die ashoop sou 

beland, was die afstootlike NY (“native yard”) adresverwysings in Guguletu 
(Ngoro 1998:1). Die inwoners van Guguletu wou hierdie tipe straatname so 
gou as moontlik verwyder sien en vervang met die name van helde soos die 
vakbondlid Oscar Mpetha (Ngoro 1998a:3). 


`n Blitsopname in Guguletu gedurende 1998 het getoon dat die inwoners 
van Kaapstad oor die algemeen ten gunste van straatnaamverandering was, 
veral omdat die demokratisering van die land sigbare gestalte moes kry. 
“There must be change after the liberation struggle. We must change things 
so that we can have confidence in ourselves” (Ngoro 1998:3). Geen tydskaal 
vir verandering is egter gestel nie, en daar sou eers navorsing gedoen word 
oor die redes waarom sekere name gebruik is en of dit name is wat verdeel 
of name wat eenheid bevorder. Die versekering is ook gegee dat daar geen 
heksejag teen ou straatname of standbeelde met `n koloniale verbintenis sou 
wees nie, en dat behoorlike konsultasie sou plaasvind. “Adderleystraat sal, wat 
my betref, Adderleystraat bly” was Mowzer se versekering (Pretorius 1998:4). 


Teen die einde van 1998 is `n komitee van vername Kapenaars aangestel onder 
leiding van Mike Marsdon, die uitvoerende voorsitter van die stadsraad se 
dienstekomitee, om naamsverandering te ondersoek, ontwerpe vir straattekens 
te bespreek en borge te vind om die plan te finansier. Alle gemeenskappe sou 
inspraak kry en nadat voorstelle ontvang is, sou `n konferensie plaasvind om 
ooreenstemming te bereik ten opsigte van beginsels en kriteria. Die herontwerp 
van die Grand Parade was hoog aan die lys omdat dit `n groot deel van Kaapstad 
se geskiedenis weerspieël het in goeie én slegte tye, en ’n nuwe naam moes iets 
hiervan weergee. Die burgemeester se slagspreuk sou wees om begrip vir die 
verlede, aangryp van te openbaar, die hede aan te gryp en voortbouvoort te 
bou op die toekoms (Ngoro 1998b:5). Wat die finansiële koste betref is laat 
blyk dat die noodsaaklikheid vir transformasie en integrasie swaarder sou 
weeg as die kwessie van wat die hele proses die Kapenaars en die provinsie uit 
die sak sou jaag. Die oogmerk was ook om bande tussen Kaapstad en ander 
Afrika-kusstede te smee (Ngoro 1998b:5). 


Een van die treffendste verduidelikings van wat agter die drang na naams- 
verandering gesit en die kwessie tot op die been oopgesny het, het uit die pen 

van Mowzer gekom. Hy het die bevryding van die mense van Suid-Afrika uit 
die wurggreep van apartheid op 27 April 1994 as die hoogtepunt van dekades 
se stryd en opoffering van die onderdruktes gesien. Met groot oortuiging en 
in duidelike taal het hy daarop gewys dat: 

[Apartheid] suffocated and repressed our people physically, mentally and 

emotionally ... The apartheid government laid the basis for its oppressive 

rule in our education system... and from there it spread into our homes, into 

our communities and our cities and permeated every aspect of our lives. It 

dominated us politically, economically, socially, culturally and personally. 

Later it came to taunt us in the form of memorials and statues, and the 

naming of streets and other apartheid symbols - airports, dams, schools 

and public buildings - reflected apartheid dominance (Mowzer 1999:10). 


In sy oë was die name en helde van apartheid vir die meerderheid van die 
bevolking die vergestalting van die onmenslikheid, smaad en onreg van die 
apartheidsbewind. Apartheid-simboliek het mense degradeer, beledig en 
onthumaniseer, en is sonder inspraak of onderhandeling afforseer. Alhoewel 
die ANC die verkiesingsoorwinning behaal het, moes die stryd voortgaan en 
die geloof was daar dat vryheid en demokrasie uiteindelik sou seëvier. 

We would restore our pride and dignity and then we would forever remove 

all vestiges and reminders of apartheid, and with the full participation of 


all our people, change these names and symbols to ones that would instill 
national pride and acceptance (Mowzer 1999:10). 


Die drang om dekades van apartheidsbewind ongedaan te maak en die wyse om 
integrasie te bewerkstellig is deur die Kaapstad-stadsraad soos volg uitgespel: 
Billikheid en gelyke dienslewering vir alle stadsgebiede, die behandeling van 
alle bewoners met respek, agting vir die diverse kulture en godsdienste in die 
stad, die ontwikkeling van verdraagsaamheid en wedersydse respek vir die 
opinies, waardes, kulture en tradisies van ander, die bevordering van vrede 
en liefde vir die medemens, bevordering van ’n kultuur van moraliteit en 
menslikheid, die beoefening en bevordering van gelykheid en die opheffing 
van almal se lewens (Mowzer 1999:10). 

Mowzer het die oortuiging uitgespreek dat die verandering van apartheidsname 
menslike waardigheid, trots en respek, aspirasies en drome sou herstel. Om 
voort te gaan om die persone wat talle Suid-Afrikaners gemartel, vermink en 
om die lewe gebring het, met openbare name te vereer 

would be a travesty of justice and would disgrace the memories of those who 

died for their belief in peace, freedom and democracy for all. We cannot 


retain the names of those people who tried to humiliate, dehumanise and 
destroy us because we dared to oppose apartheid (Mowzer 1999:10). 


Mowzer het erken dat argumente teen naamsverandering daarenteen 
gesinspeel het op die feit dat die “layered history” van Kaapstad die sleutel tot 
die stad se ware geskiedenis is en dat die mees uitdagende eis van `n pynlike 
verlede juis was om dit te onthou. Van die belangrikste teenargumente teen 
straatnaamverandering was die koste-faktor en die feit dat dit nie die sosio- 
ekonomiese werklikhede van die stad sou verander nie, en slegs `n korttermyn 
katarsis sou wees wat nie kon verander wie die Kaapse inwoners werklik was 
nie (Mowzer 1999:10). 


Naamsverandering sou een van die staande punte op die agenda van die 
demokratisering van die Wes-Kaap word, en bespiegeling oor wat die presiese 
aard en omvang daarvan in Kaapstad sou wees, het dikwels opgeduik. 
Die voorsitter van die Rosebank en Mowbray Gemeenskapsvereniging, 
Jonathan Hobday, het teen die einde van 2000 sy mening uitgespreek oor 
hoe Mandela vereer behoort te word. Hy het verduidelik dat hy nie `n groot 
voorstander van straatnaamverandering is nie omdat daar so baie ander 
kulturele, historiese, en geografiese platforms was om politici en ander 
waardigheidsbekleërs mee te vereer. Tog, volgens hom, het daar soms met die 
verloop van die lewe `n persoon voorgekom wat nie slegs vanweë sy bydrae 
vereer behoort te word nie, maar dat die beginsels waarvoor hy staan, in 
die hele samelewing ingebed en gekoester behoort te word. Mandela was 
so `n persoon, wie se verhaal een van verbintenis tot die skep van `n nie- 
rassige, vry en demokratiese Suid-Afrika was. Veral sy voortgesette geloof in 
en bevordering van nasionale versoening as simbool van hoop, nie net vir 
Suid-Afrikaners nie, maar vir die hele diverse wêreld was uniek. Hy word 

immers in dieselfde asem as Gandhi en Churchill, twee vryheidsvegters 
met Suid-Afrikaanse verbintenisse, genoem (Hobday 2000:13). Hobday het 
daaraan herinner dat Mandela die grootste deel van sy gevangenskap in `n 
tronk in Kaapstad uitgedien en dus `n sterk persoonlike band met die stad 
gehad het. Hy wou egter nie Mowzer se idee steun dat Klipfonteinweg na 
Mandela vernoem moes word nie. Dié straat was te onbeduidend en hy het 
gemeen dat Setlaarsweg, die hoofingang waardeur besoekers vanoor die hele 
wêreld Kaapstad binnekom, eerder na Mandela behoort vernoem te word. Dit 
moes Mandela-weg heet om vir ewig te herinner aan die wysheid en krag van 
die Mandela-ideaal (Hobday 2000:13). 


Dit het duidelik begin word dat die idee om oudpresident Mandela deur 
straatnaamvernoeming in die moederstad te vereer al wyer steun begin kry 
het. Dit was iets wat nie ongemerk by die nuwe burgemeester verbygegaan het 
nie. Hy sou dit egter op sy eie manier in `n breër konteks plaas. Teen die einde 
van April 2001 het die eerste berigte oor burgemeester Marais se planne om 
Adderley- en Waalstraat na Suid-Afrika se oud-presidente, Nelson Mandela 
en FW de Klerk, te vernoem begin verskyn. Aan die begin is dit veral sterk 
beklemtoon dat diekonsep van vrede sterk in hierdie hernoemingsidee figureer. 
Marais het aangevoer dat hy deur so `n hernoeming nie net die boodskap 
van versoening wou rig nie, maar ook die wêreld daaraan wou herinner dat 
hulle albei met die Nobelprys vir Vrede vereer is (Van Houwelingen 2001:3). 
Hy wou die inwoners en die stadsraad vorentoe laat kyk en die historiese hoek 
van hierdie twee strate en geboue dalk “Vredeshoek” noem om die optrede 
van Mandela en De Klerk in die afwering van `n bloedbad vir ewig in die 
gedagtes van komende geslagte vas te lê. Hierdie “Vredeshoek” moes deel 
van `n belangrike kultuurhistoriese omgewing vorm wat die volgende sou 
insluit: die Groote Kerk, die St. George-katedraal, die Parlement, Tuynhuys, 
die Kultuurhistoriese Museum (gebou as die slawelosie en toe as die 
Ou Hooggeregshof gebruik en in 1998 weer tot Slawehuis herdoop), Jan Smuts 
se standbeeld en die Kompanjiestuin (Van Houwelingen 2001:3). 


Marais (2011) vertel dat Mandela en De Klerk vroeg reeds hulle steun aan die 
moontlike hernoeming van die strate verleen het. Veral Mandela het van die 

idee van die samekoms van die twee strate gehou, sowel as van die simboliek 
wat dit kon versinnebeeld. Uit sekere oorde was daar egter teenkanting teen 
die verering van De Klerk, en veral die DP was nie entoesiasties oor die 
hernoemingsplan nie, omdat niemand uit hulle eie geledere, soos byvoorbeeld 
Helen Suzman, gefigureer het nie. Marais se idee is aan die stadsraad voorgelê, 
wat dit in beginsel goedgekeur het. Vir Marais was hierdie konsultasie en 
goedkeuring voldoende en hy kon nooit werklik insien waarom hy daarna nog 
verder moes raadpleeg en nie dadelik tot aksie kon oorgaan nie. Omdat hy 
egter nie ’n uitvoerende burgemeester was nie, het dit `n probleem veroorsaak 
om werklik so dinamies te werk te gaan. Wat hom betref, was daar in hierdie 
vroeë stadium positiewe gevoelens oor sy idee vir straathernoeming, maar 
moedswilligheid daaroor sou nie uitbly nie (Marais 2011). 


Min inwoners het werklik geweet wie die persone was na wie die ter sake 
strate vernoem is. Daar moes navorsing in die argiewe gedoen word om meer 
hieroor te wete te kom. Dit sou aan die lig kom dat Waalstraat vernoem is na 
Jan de Waal, `n kapitaalkragtige inwoner van die 1700's wat baie eiendom in 
die straat wat uiteindelik sy naam sou kry gehad het. Benewens `n plaas, “krale 
en hokke, perde waens, bokke en varkens” (Pelser 2001:3), het hy ook 34 slawe 
ter waarde van duisende gulde gehad. Jan de Waal was 

[n] versigtige, vooruitstrewende persoon, die eerste lid van die groot De 

Waal-familie wat hom in 1714 uit Middelburg, Nederland, in die Kaap 

kom vestig het. Die De Waal-park tussen Molteno- en Bo-Oranjestraaat is 


na 'n afstammeling van hom, David de Waal, burgemeester van Kaapstad 
in 1989, vernoem (Pelser 2001:3). 


Wat Adderleystraat betref, verloop die verhaal soos volg. In April 1850, `n 
paar weke nadat die bandiete-skip Neptune Simonsbaai vir Tasmanié verlaat 
het, het Kaapstad se munisipale kommissarisse besluit om die naam van die 
stad se oudste straat, Heerengracht, te verander ter erkenning van die Britse 
parlementariër Charles Adderley se steun, wat verhoed het dat die Kaap in ’n 
strafkolonie omskep is. Hy het gelas dat die skip verder vaar, en uiteindelik 
het Australië die plek van bestemming vir die bandiete geword. `n Versierde 
leunstoel is volgens `n houtsnee-ontwerp van Thomas Baines gemaak en saam 
met ’n dankbetuiging aan hom gestuur (Loots 2001:11). 

Twaalf jaar later het die kommissarisse egter eenparig besluit om die ou 
straatnaam, Heerengracht, weer in ere te herstel. Wat hiertoe aanleiding gegee 
het, was die feit dat alhoewel Adderley en Kaapstad se kommissarisse dieselfde 
oortuiging tydens die anti-bandiete betoging gehuldig het, hulle beskouings 
oor ander aangeleenthede intussen uiteengeloop het. Sy steun vir `n Britse 
plan om koloniale uitgawes aan die Kaap te besnoei deur die aantal koloniale 
troepe te verminder is baie sleg aan die Kaap ontvang. Die nuwe argument 
was dat dit nie tot Kaapstad se kommissarisse se aansien sou bydra indien 
Adderley se naam op die hoek van een van die belangrikste strate ten toon 
gestel bly nie. Hierdie siening was kennelik die standpunt van die gemeenskap 
se Hollandssprekendes (Loots 2001:11). 


Die arbitrêre besluit van die kommissarisse om van Adderleystraat se naam 
weg te doen, het egter hewige reaksie ontlok. Die hele kwessie is onmiddellik 
deur die pers opgeneem en `n vlaag hoofartikels en briewe daaroor het begin 
verskyn. Die hele beleid van die herdenking van beroemde persone het ook 
in die spervuur beland. So is daar na Prins Alfred-plein, Prins Alfred-kaai, 
Prins Alfred-hawe en Prins Alfred-park verwys met die argument dat al 
hierdie name waarskynlik sou verander sodra die volgende prins die gebied 
besoek. Die inwoners is ook daaraan herinner dat daar in 1859 entoesiasties 
geld vir `n standbeeld van sir George Grey ingesamel is, maar die beeld was 
steeds onvoltooid omdat tye verander het en hy later nie meer so gewild soos 
voorheen was nie. Die standbeeld sou eers vyf jaar later in die Kompanjiestuin 
opgerig word (Loots 2001:11). 


Meer as 70 persone het ’n versoekskrif geteken waarin daar geprotesteer is 
teen die wyse waarop die naam van `n hoofweg summier verander kon word 
volgens `n gier wat individue beetpak. Die destydse Cape Argus het die protes 
heelhartig gesteun en in onverbloemde taal hul sterk afkeur uitgespreek oor `n 
“measure so frivolous in its origin, so impotently vindictive, and so calculated 
to provoke scorn, ridicule and contempt” (Loots 2001:11). Die stadskomitee 
se optrede het as ’n totale verrassing gekom omdat geen vooraf kennis van 
so `n mosie gegee is nie (Loots 2001:11). Nodeloos te sê is Adderelystraat 
se naam behou. Die Cape Argus het ’n finale hou ingekry deur te vertel hoe 

Adderleystraat `n paar dae tevore na Heerengracht verander is, net om binne 
enkele dae weer na Adderleystraat hernoem te word. Die Kapenaars is sinies 
gewaarsku: “Perhaps next week the wand of the municipal conjurors may 
produce a more sudden and startling effect still” (Loots 2001:11). 


Dit is interessant om te let op een van die indirekte hoofspelers in hierdie 
verhaal, Mandela, se standpunt rakende naamsverandering. In ’n deurdagte 
essay wat hy in 1978 as gevangene op Robbeneiland geskryf het, en daardie 
jaar uit die tronk gesmokkel is om eers in 2001 in boekvorm te verskyn, 
verwys Mandela spesifiek na die idee om die hele Suid-Afrika `n nuwe 
naam te gee, naamlik Azanië. Hierdie idee is deur Azapo, sowel as deur 
die PAC en swart bewussynskringe as die sogenaamde inheemse naam vir 
Suid-Afrika gepropageer. Vir Mandela was dit ’n volksvreemde naam, hoewel 
hy die moontlikheid van `n naamsverandering vir die land ernstig bejeën het. 
Sy standpunt, wat veral sy sterk demokratiese instinkte beklemtoon het, was: 
“Dit vereis die maksimum eenheid en versigtige beraadslaging, nie net met die 
bevrydingsbeweging nie, maar met die ganse bevolking” (Karsten 2001:20). 
Hy was nie van mening dat die verandering van die land se naam as sodanig 
verkeerd is nie. Inteendeel, lande soos Mali, Namibië en Ghana het almal nuwe 
name na onafhanklikheid aanvaar, maar slegs na sorgvuldige oorweging en 
met inagname van die geskiedenis. Volgens ou geskrifte het die naam Azanië 
egter op die kus van Kenia en Tanzanië gedui. Dit het daarom eintlik nooit 
betrekking op enige deel van Suid-Afrika gehad nie. Mandela het ook in die 
essay verwys na die destydse aandrang om Robbeneiland na Makana-eiland 
te hernoem. Hy het daarop gewys dat swart gevangenes reeds lank voor 
Makana se tyd op die eiland aangehou is. Waarom moes sy naam dus bo die 
ander gevangenes soos Autshumao (Harry die Strandloper) en Sjeik Motura 
verkies word? Sy pertinente vraag was of swart mense dan op die Khoi-Khoi 
neerkyk, en of vryheidsvegters hulle aan sulke diskriminasie durf skuldig 
maak (Karsten 2001:20). 


Dit was asof die geskiedenis sigself herhaal, want dit was spoedig duidelik 
dat Marais se idee om Adderley- en Waalstraat se name te verander, sterk 
teenkanting kon verwag. Die inwoners van die Bo-Kaap het tydens `n 

Vryheidsdag-saamtrek hulle stemme by diegene gevoeg wat teen die plan 
gekant was. Tydens die byeenkoms, wat deur die ANC se provinsiale leier, 
Rasool, toegespreek is, het hulle laat hoor dat indien Waalstraat, wat deel van 
hulle buurt was, hernoem word, dit by die hoofsaaklik Moslem-gemeenskap in 
behoort te pas. Die verlenging van Waalstraat het in elk geval as Yusuf Boulevard 
bekend gestaan. Blitsopnames het nou getoon dat heelwat Kapenaars nie 
entoesiasties oor die hernoeming was nie, dit as `n onnodige uitgawe beskou 
het en as `n naamsverandering wat verwarring kon veroorsaak. Rasool het te 
kenne gegee dat Marais se haas onbegryplik was, en dat die hernoemingproses 
ook en veral op die strate wat na Verwoerd en Pirow vernoem is moes fokus 
(Oliver 2001:2). 


Die eerste reaksie en sterkste besware was oor die wyse waarop die 
burgemeester te werk gegaan het. Wilmot (2001:18) voer aan dat Marais 
eerder eers 'n openbare meningspeiling moes laat uitvoer ten einde Kapenaars 
se gevoel te toets voordat so `n sensitiewe saak aangepak is. Juis omdat die 
hele straatnaamhernoemingskwessie nog in die beginfase was, moes hy eerder 
“a politically costly symbolic controversy” laat vaar om aandag aan wat regtig 
saak maak te skenk, naamlik om te verseker dat die bewoners by die DA se 
visie van dienslewering baat (Wilmot 2001:18). 


Die Kaapse Kamer van Koophandel en Industrie het in hierdie stadium ook 
van hulle laat hoor en bekend gemaak dat hulle hul 3 400 lede daaroor sou 
toets. Die Kamer se hoof, Albert Schuitemaker, was van mening dat daar 
enorme koste aan die naamsverandering verbonde sou wees, insluitend die 
verandering van briefhoofde, advertensieveldtogte in die media, baniere, die 
Geelbladsye, om nie eers te praat van al die straatfronte en die inwoners van 
die geboue wat almal daardeur geraak sou word nie (Smetherham 2001:3). 
Sommige kleinhandelaars het ook hulle negatiewe stemme laat opklink weens 
die koste daaraan verbonde. Die Kamer het dit duidelik gestel dat hy nie by 
`n “political dog-fight” betrokke wou raak nie, en nie daarop uit was om die 
voorgestelde verandering teen te staan nie, maar gretig was om ’n konsensus 
by sy lede te probeer vind (Smetherham 2001:3). Die verdere verloop van 
gebeure rondom Marais se straatnaamplan sou toon dat sy voorstel verreikende 
politieke tentakels gehad het. 

Een van die insiggewendste artikels wat aan die heel begin oor die steun en 
weerstand teen Marais se plan gehandel het, het begin Mei in die Cape Times 
verskyn (Holtzhausen 2001:9). Hierin is daarop gewys dat Kapenaars geneig 
was om aan die bekende vas te klou, veral wanneer dit oor dinge wat bekend 
en geliefd soos onder andere Tafelberg, fynbos en hulle straatname gaan. 
Dinge verander tog, en veral in Suid-Afrika was daar die enorme verskuiwing 
van apartheid na demokrasie wat viering en verering verdien het. Marais was 
dus in ’n sekere opsig reg as daar aan die verering van persone gedink word 
wat deur woord en daad verandering tot groot voordeel van `n samelewing 
bewerkstellig het. Die wêreld het `n behoefte aan rolmodelle wat ander 
inspireer om hulself op te hef (Holtzhausen 2001:9). 


Dit is ook gewys dat Marais fouteer het deurdat hy bestaande straatname wou 
verander om sulke figure te vereer. As die nuwe burgemeester was dit Marais 
se plig om maatskaplike veranderinge te bewerkstellig namens diegene wat 
hom in dié posisie geplaas het. Hy is aangeraai dat hy meer sou verrig in die 
verering van die visie wat die twee leiers geopenbaar het deur die tasbare 
opheffing van die Suid-Afrikaanse gemeenskap. Marais moes bo selfsugtige 
kwessies probeer uitstyg en deur geïnspireerde leierskap na `n groter saak 
reik om sodoende Mandela en De Klerk se oogmerke en ideale verder te 
voer (Holtzhausen 2001:9). Dit sou `n blywende huldeblyk wees vir die rol 
wat hulle gespeel het. In vergelyking met hulle bydraes en ideale was die 
straatvernoeming onbeduidend, “even cheap and nothing less than a cop-out, 
a cynical political exercise in fawning” (Holtzhausen 2001:9). Volgens die 
berig kon Marais eerder steun uit die gemeenskap verwag het met `n fokus op 
die bekamping van misdaad, verkragting en kinderverwaarlosing, asook die 
oprig van meer skole en klinieke. 


Dit het nou duidelik deurgeskemer dat Marais se aankondiging gedoen is 
sonder om die gemeenskap in den brede te raadpleeg. Die negatiewe reaksie 
van sommige lede van die publiek het onmiddellik begin manifesteer, en 
in briewekolomme, rubrieke en radiopraatjies het dit geblyk dat daar sterk 
teenkanting daarteen geheers het. Inwoners het heftige standpunte gelug, 
soos onder andere die briefskrywer Bell (2001:6) wat hom in sterk taal teen 

die pogings van Marais en Smit om altyd te probeer indruk maak verset het, 
veral omdat hulle volgens Bell te kenne gegee het dat die voorstel ongeag 
die publiek se wense deurgevoer sou word. Volgens Bell sou daar aan sulke 
“arrogant autocracy” slegs die skyn van demokrasie gegee word, omdat dié 
planne deur persone gesmee was wat nog vas aan apartheid geglo het. Dit was 
immers die NP wat die skyn van ras-eksklusiewe parlementêre demokrasie 
voorgehou het, terwyl die party `n “brutal and bloody regime of state terror” 
gevoer het. In dié lig beskou was dit vir iemand aan so ’n party verbonde 
waarskynlik maklik om skynheilig op te tree (Bell 2001:6). Bell se vermoede 
was dat daar politieke motivering agter die voorstel geskuil het om vir die 
politieke partye van apartheid, nou as die DA verenig, `n soort van rassistiese 
geloofwaardigheid te gee deur `n apartheidspolitikus soos De Klerk aan `n 
anti-rassistiese demokraat soos Mandela gelyk te stel. Hy was immers deel van 
die Staatsveiligheidsraad wat die bloedigste deel van die onderdrukking oorsien 
het. Nie in staat daartoe om interne weerstand deur brute geweld, omkopery 
en terreur uit te roei nie, en ten aansien van toenemende internasionale 
druk, is die NP finaal tot onderhandelings met die ANC verplig. Selfs toe die 
sogenaamde moordbendes veronderstel was om reeds ontbind te wees, het 
hulle nog steeds onder die gesag van die staatsekuriteitsafdeling onder De 
Klerk se toesig bly funksioneer. Ook die WVK het bevind dat De Klerk aan 
growwe vergrype van menseregte aandadig was. Dit is wel waar dat De Klerk 
`n bepaalde rol in die ontlonting van die krisis wat deur apartheid veroorsaak 
is, gespeel het, maar om hom met Mandela gelyk te stel, was volgens Bell `n 
growwe belediging vir Mandela en die miljoene slagoffers van apartheid. Ten 
slotte haal die briefskrywer die swart Amerikaanse skrywer James Baldwin 
aan: “Not everything that is faced can be changed, but nothing can be changed 
until it is faced” (Bell 2001:6). 


Ander argumente wat opgeklink het, is dat nie almal “De Klerk- en 
Mandela-mense” is nie, terwyl almal tot op daardie stadium wel Waalstraat- 
en Adderleystraat-aanhangers was (Belcher 2001:10). In teenstelling met 
Marais se bewering dat die twee straatname nie van besondere betekenis was 
nie, is argumente na vore gebring waarom die hernoemingsidee heroorweeg 

behoort te word of anders verwesenlik kon word. Die teenkanting was 
eerstens gebaseer op hoe gevestig die name reeds na al die jare was en watter 
assosiasies daaraan verbonde was. Adderley was die Britse parlementslid 
wat verhoed het dat die Kaap in `n strafkolonie omskep is, en Waalstraat 
was nou verbonde aan die jaarlikse karnaval. Terselfdertyd is name te berde 
gebring wat veel eerder hernoem kon word, naamlik Oswald Pirow (n 
fascistiese leier tydens die oorlog), DF Malan (wat vir die Groepsgebiedewet 
verantwoordelik was) en HF Verwoerd (die argitek van apartheid). Baie 
inwoners het voorbehoude getoon om plekke na politici wat nog lewe te 
vernoem en het politiekery vermoed. Die voorstel om Adderley na Mandela 
te vernoem deur die party wat hom 27 jaar gevange gehou het, is as dekmantel 
gesien om Waalstraat na De Klerk te vernoem. Daar was ook baie Kapenaars 
wat ernstige besware daarteen gehad het om De Klerk in dieselfde asem 
as Mandela te vereer (Du 'Toit 2001:13). De Klerk het wel wêreldwye eer 
ontvang, maar sy optrede daarna en sy openbarings oor sy verlede het 
hierdie eer besoedel. Om ten midde van `n moontlike knoeiery steun aan 
die herbenoemings te verleen kon in `n bespotting eindig (Du Toit 2001:13). 


Die straatnaamdebakel is vererger toe De Klerk se werklike bydrae tot die 
ontlonting van die Suid-Afrikaanse krisis opnuut deur verskeie briefskrywers 
weer krities bekyk is. Daar is veral daarop gesinspeel dat dit `n bespotting sou 
wees om hom saam met Mandela te vereer. Hoe kon De Klerk immers so lank 
deel gewees het aan die handhawing van die immorele stelsel van apartheid, en 
hoe kon hy steeds volgehou het in sy oortuiging dat die eerste ministers voor 
hom eerbare mense met regverdige beleidsrigtings was, wou ’n briefskrywer 
in die Cape Argus weet (Peart 2001:13). Dit was ironies dat Marais se idee 
om vrede en versoening deur naamsverandering teweeg te bring weer soveel 
wrewel en haat aangaande `n verdelende apartheidsverlede sou ontketen. 


Talle ander briewe met uiteenlopende standpunte is van die publiek ontvang. 
Van die merendeels negatiewe argumente het die volgende ingesluit: strate 
moet nie na politici vernoem word nie omdat hulle dienaars van die publiek 
is wat voldoende vergoed word; om `n 150-jaar oue naam op die rommelhoop 
te gooi is net so barbaars as om `n 150-jaar oue boom af te kap; Marais se 

voorstel moes intelligent en rasioneel bespreek word; die DA het politieke 
opportunisme bo sensitiwiteit vir die geskiedkundige integriteit van die 
stad gekies; en Marais se voorstel sou die stad in twee skeur en ’n klaaglike 
vemorsing van geld wees (Cape Times 2001a:9). 


Een van die middestad se kleinhandelaars, R. Fisher, het in `n lang 
openbare brief aan die Cape Times (Fisher 2001:9) verskeie kwessies oor 
die aangeleentheid aangeraak wat in baie opsigte die kern van die openbare 
ongemak oor die beoogde naamsverandering verwoord het. Sy betoog was 
dat Marais se plan nie tot transformasie sou lei nie en in werklikheid die 
potensiaal gehad het om die verdeeldheid te vererger. Van veel groter belang 
was die straatname wat moes verander omdat hulle aanstootlik vir swart 
mense was. Verwoerd-rylaan behoort na Oliver Tambo-rylaan verander te 
word, `n stap wat die boodskap aan die swart meerderheid sou stuur dat die 
burgemeester inderdaad ernstig was om afstand van die verlede te doen en 
sensitiwiteit teenoor hulle geskiedenis te openbaar. Die gerug was dat Marais 
reeds besluit het, maar as die eerste stadsburger behoort hy meer sensitief 
vir die openbare mening te wees (Fisher 2001:9). As besigheidsman was 
Fisher bereid om die kostes aan te gaan wat naamsverandering sou vereis, 
maar dan moes die kwessie nie gestoomroller word nie. Inwoners moes die 
geleentheid kry om insette te lewer wat ernstig opgeneem moes word. Marais 
moes die versekering kon gee “that you have followed proper processes and 
have considered all the highly emotional feelings on this issue. Only then will 
I be convinced that your intention is honourable and not motivated by cheap 
political point scoring” (Fisher 2001:9). 


Die aartsbiskop van Kaapstad, Njongonkulu Ndungane, asook Cosatu het 
Marais se voorstel verwerp. Ndugane het wel Marais se voorstel geloof, maar 
dit terselfdertyd afgekeur vanweé die praktiese implikasies wat dit vir die 
St. George-katedraal sou inhou. Vir hom sou Kaapstad nie Kaapstad wees 
sonder Adderleystraat nie, en hy was ook besorgd oor die koste. Cosatu het 
die voorstel summier as wanbesteding verwerp omdat die openbare fondse vir 
baie belangriker kwessies aangewend moes word (The Star 2001a:3). 

Vanuit regse geledere is die DA deur die Afrikaner Eenheidsbeweging (AEB) 
daarvan beskuldig dat hy die gaping tussen die DA en die ANC probeer 
vernou en besig was om die ANC se transformasiebeleid minstens gedeeltelik 
in te sluk. Die argument is aangevoer dat die twee strate “internasionaal- 
bekende historiese landmerke” is en dat die DA vir die ANC in “die proses 
van geforseerde transformasie probeer oortref” (Impak 2001:4). Die AEB was 
gekant teen wat as die naarstiglike verandering van plekname bestempel is 
en wat ’n streep deur die geskiedenis trek. Alhoewel die AEB geen sentiment 
teenoor lord Adderley gekoester het nie, het die straatname tog die verhaal 
van `n bepaalde segment van die land se gemeenskaplike geskiedenis vertel 
(Impak 2001:4). 


Soos wat die kwessie ontwikkel het, het die argumente daarteen ook verdere 
dimensies aangeneem. Die ANC was volgens Rasool om vier redes teen die 
hernoeming gekant: die unistad het geen algemene herbenoemingsbeleid 
gehad nie en `n omvattende en ooreengekome beleid oor so `n delikate saak 
was noodsaaklik; daar moes begin word om die straatname te verander wat na 
mense vernoem is wat lyding en ontbering vir die inwoners van die provinsie 
veroorsaak het (onder andere Pirow en Hertzog); die DA het gepoog om beide 
Mandela en De Klerk tot ’n posisie te verhef wat gelyke bydraes veronderstel, 
maar die geskiedenis kan nooit volgens `n eie siening herskryf word nie; 
naamsverandering moet eenheid bevorder, nie verdere verdeeldheid skep nie 
(wat ironies presies die gevolg van Marais se voorstel was) (Rasool 2001:9). 


Rasool het sinvolle voorstelle namens die ANC gemaak en Marais aangeraaiom 
die volgende te doen: die voorstel onmiddellik te onttrek; `n veelpartykomitee 
van raadslede en kultuurhistorici daar te stel om `n konsepbeleid vir die 
hernoeming van die strate, plekke en geboue op te stel; hierdie konsep dan 
aan die hele raad voor te lê, waarop die publiek vervolgens kommentaar 
moes lewer; en laastens die DA-provinsiale regering se magte ten opsigte van 
straatbenoeming aan die plaaslike gesagvoerders te delegeer (Rasool 2001:9). 


By passiewe protes het dit nie gebly nie en die ANC se jeugliga (ANCYL) 
het ’n beroep op Mandela gedoen om sy goedkeuring van die hernoeming 
te onttrek. Die voorsitter het tydens `n mediakonferensie gewaarsku dat sy 

organisasie `n massa-optog beoog om onder meer teen Marais se eensydige 
besluit vir herbenoeming te betoog (Jordaan 2001:3). Die optog sou op die 
polities betekenisvolle en sensitiewe datum van 16 Junie plaasvind (die datum 
waarop die Soweto-opstand van 1976 herdenk is), `n datum wat volgens 
die ANCYL gebruik sou word om politieke guns by Mandela te wen deur 
sy teenwoordigheid by die hernoemingsplegtigheid. Die ANCYL se presiese 
oogmerk was om baie pertinent uit te wys dat kosmetiese vernuwing soos die 
straatnaamveranderinge nie die jeug se benarde situasie wat werkloosheid en 
rassisme in die werkplek betref verlig nie (Jordaan 2001b:1). 


Daar was egter nie slegs negatiwiteit teenoor die straathernoemingsplan 
nie, en veral Afrikaanstalige organisasies het hulle steun daaraan toegesê. 
Op 19 Mei is berig dat die Groote Kerk, die NG Kerk Kaapstad en die 
Afrikaanse Handelsinstituut (AHI) die hernoeming steun, en die Groote Kerk 
se kerkraad het laat weet dat hulle aan die verrigtinge sou meedoen. Die AHI 
was daarvan oortuig dat die naamsverandering veel vir versoening sou kon 
beteken (Jordaan 2001b:1). 


As die bestuurder van kommunikasie in die burgemeester se kantoor het 
Johan Smit as die burgemeester se segsman in ’n breedvoerige persberig die 
redes vir Marais se voorstel op gloeiende wyse uiteengesit. Dit was nie net `n 
kwessie van hernoeming nie, maar ook van “a celebration of good over evil” 
as die toonbeeld van die vernietiging van ’n bose politieke ideologie, asook 
om hulde aan beide leiers te bring vir hulle opofferings in die strewe na vrede 
en demokrasie (Smit 2001:9). Marais se inisiatief is as 'n poging wat vrede 
en demokrasie in Suid-Afrika sou bevorder voorgehou. Die hernoeming sou 
aan besoekers en Suid-Afrikaners, in besonder die inwoners van Kaapstad, 
bewys dat beroemde staatslui soos Mandela en De Klerk hulle verskille in 
die belang van alle Suid-Afrikaners kon oorbrug. Almal moes ook daaraan 
herinner word dat die Suid-Afrikaanse ekonomie nie vooruit sou kon gaan 
sonder die ingryping van hierdie twee staatsmanne nie. Die hoek wat die 
beoogde veranderde strate sou vorm, sou almal aan Suid-Afrikaners se vryheid 
herinner en aan die botsende politieke magte wat as patriotte hande kon vat. 
Gedurende die apartheidsjare het Adderley- en Waalstraat bekend geraak 

vir protesoptogte, en ast ware as die afspringplek vir demokrasie gedien. 
Volgens Smit was die voorstel nie polities gedrewe nie, maar juis `n poging 
om weg van die politiekte beweeg en om mense se voorneme om rassisme en 
onverskilligheid te beveg te versterk. “We believe the people of our mother 
city will have a street corner where patriotism and the celebration of the South 
African nation will flourish; lest we forget” (Smit 2001:9). 


Een van die leidende figure in die NNP, André Fourie (2001:10), het die idee 
as `n simboliese gebaar ondersteun en daarop gewys dat versoening nêrens 
sonder struikelblokke was nie, en dat Suid-Afrika `n “oordosis historiese 
verskille” het. Soveel dinge was van versoening afhanklik, onder andere 
ekonomiese groei en buitelandse beleggings, en Marais se voorstel behoort 
daarom steun te ontvang het. Daar is ook aangevoer dat Mandela en De Klerk 
internasionale respek geniet, en dat hulle “die suksesvolle poging om die land 
te red van `n bloedige revolusie” en die strewe om Suid-Afrika weer staanplek 
in die wêreld te gee verteenwoordig het. Daar was ook die positiewe klank van 
hoe Mandela se naam in die middel van die stad almal kon inspireer om sy 
vergewensgesinde aard, vrolike ingesteldheid en heerlike sin vir humor na te 
strewe (Fourie 2001:10). 


As gevolg van die toenemend heftiger meningsverskille het Marais geen 
ander uitweg gehad nie as om deur middel van koerantadvertensies `n 
uitnodiging aan die publiek te rig om kommentaar op die voorgenome 
hernoeming van Adderley- en Waalstraat te lewer. Hierdie sou die eerste stap 
in die openbare deelnemingsproses wees wat ook openbare byeenkomste en 
radiogespreksprogramme sou insluit. Daar is nie net terugvoer oor die goed- 
of afkeuring daarvan gevra nie, maar ook vir blote kommentaar. Marais het 
die versekering gegee dat die besluit nie teen die wil van die openbare mening 
geneem sou word nie. Die probleem was egter dat die uitnodigings vir die 
seremonie wat vir 16 Junie beplan is reeds aan Mandela en De Klerk gestuur 
was (Smetherham 2001:3). In hierdie stadium kon die die burgemeester se 
segsman nie `n verduideliking gee van presies hoe die openbare weerstand 
of goedkeuring gemeet sou kon word nie. Al wat hy kon sê was dat hulle sou 
moes wag en sien watter kommentaar ontvang word. Volgens hom sou die 

werkswyse openlik en deursigtig geskied, en ’n perskonferensie sou gehou 
word om `n samevatting oor die aard van die kommentaar wat ontvang is 
bekend te maak. Die verdere belofte is gemaak dat die pers deurgaans ingelig 
sou bly (Smetherham 2001:3). 


Marais is aangeraai om alles van voor af in oënskou te neem om sy kritici 
se monde te snoer deur die konsulteringsproses so wyd en omvattend as 
moontlik te maak (Cape Times 2001:8). Daar was veral skeptisisme dat die 
aangeleentheid eers openbaar gemaak is nadat die amptelike viering van die 
naamsverandering reeds beplan is. Indien die inwoners tot die besef kom 
dat hulle besware nie in ag geneem word nie, kon dit tot groot bitterheid en 
verdeeldheid in die stad aanleiding gee. Hy is gewaarsku: “Democracy needs 
to be seen to be done in this instance” (Cape Times 2001:8). Rasool het herhaal 
dat die ANC totaal en al teen Marais se straatnaamplan gekant is en dat 
omvattende beplanning nodig was om van veral die haatlike apartheidsname 
ontslae te raak (Smetherham 2001a:3). 


Ander voorstelle om die twee staatsmanne te vereer het nou ook die rondte 
begin doen, soos byvoorbeeld om die nuwe kanaalstelsel, die Oostelike 
Boulevard of die Waterfront-snelweg na hulle te vernoem (Smith 2001a:1). 
Die gevoel was dat veral Adderleystraat net so deel van Kaapstad as Tafelberg 
was. Die groot argument was dat daar dringender kwessies was waarop die 
geld produktief spandeer kon word soos die HIV-pandemie, die Rooikruis 
Kinderhospitaal, hawelose kinders, mediese toerusting, beurse, opvoeding 
en werkskepping. In hierdie stadium het Marais self die versekering gegee 
dat die uiteindelike besluit nie teen die openbare mening sou indruis nie. 
Terselfdertyd het die opname egter ook getoon dat daar `n sterk behoefte 
bestaan om Mandela op `n ander wyse te vereer, soos byvoorbeeld om die 
konvensiesentrum na hom te vernoem. De Klerk se naam het minder reaksie 
en entoesiasme ontlok (The Star 2001:2). 


Ander faktore het ook `n bydrae gelewer om die hernoemingsidee 
verder te vertroebel. Op 18 Mei het `n politieke storm losgebars oor `n 
verkeersoortreding-dagvaardiging in Adderleystraat waarop Nelson Mandela 
tussen hakies na dié straatnaam verskyn en toe in Die Burger se besit beland 

het (Jordaan 2001a:2). Die UDM het dit dadelik beetgepak en beweer dat die 
DA `n klug van die raadplegingsproses maak omdat die hernoeming blykbaar 
reeds toegepas word, terwyl die publiek tot 21 Mei gehad het om kommentaar 
te lewer. Dit het daartoe gelei dat die DA met die voorstel vorendag gekom 
het dat `n veelpartykomitee onmiddellik in die lewe geroep moes word wat 
onafhanklike instansies soos Ipsos-Markinor en Idasa moes nader om `n 
referendum daaroor te hou (Jordaan 2001:2). Hulle moes ook besluit hoe 
groot `n verteenwoordigende steekproef behoort te wees. 


Die ANG se reaksie op die boete-insident was dat die gebruik van Mandela se 
naam op die dagvaarding die werk van ’n “DA-gedienstige amptenaar” was en 
dat die vlak waarnatoe “Marais en sy amptenary gedaal het in `n poging om 
`n dooie perd te probeer verkoop”, skokkend was (Jordaan 2001:2). Kaapstad 
se verkeershoof het dit heftig ontken dat sy departement aangesê is om 
dagvaardigings op dié manier uit te skryf, maar hy kon nie verklaar hoe die 
fout ingesluip het nie. Ook Smit het beklemtoon dat so `n opdrag nie deur 
Marais gegee is nie en dit as “onnutsigheid” afgemaak (Jordaan 2001:2). 


Op 12 Junie het ’n verdere kontroversie Marais se poging om die twee strate te 
hernoem getref toen brief deur die munisipalehofaandieverkeersdepartement 
gestuur is met die naam FW de Klerk in hakies na Waalstraat. Die doel van 
die brief was om die verkeershoof in te lig dat die saak aangaande ’n spesifieke 
parkeeroortreding teruggetrek word. Dit het Marais se kritici in hulle siening 
gesterk dat die hernoeming eintlik `n uitgemaakte saak was (Smith 2001c:1). 
Die reaksie van die burgemeesterkantoor was dat hulle op voorvalle afgekom 
het waar verkeersbeamptes De Klerk se naam in hakies naas Waalstraat 
aangebring het, maar dat dit in April gebeur het en reggestel is. Die versekering 
is gegee dat dit `n vergissing was wat gekorrigeer is. Dit het geblyk dat sommige 
verkeersbeamptes onder die indruk verkeer het dat die naamsveranderinge 
reeds `n voldonge feit was (Smith 2001c:1). 


Die gerugte van groot verdeeldheid in die DA-geledere rakende die straat- 
hernoeming het voortgeduur. Dit was duidelik dat die DA op nasionale en 
provinsiale vlak huiwerig was om `n definitiewe opinie oor Marais se straatplan 
uit te spreek. Selfs tydens `n vergadering op 18 Mei waar die kwessie bespreek 

is en wat deur Leon, Morkel en Marais bygewoon is, was die DA se standpunt 
nog steeds onduidelik. Blykbaar was Morkel en Leon teen die hernoeming 
gekant omdat die openbare mening kennelik nie ten gunste daarvan was nie 
(Jordaan 2001:2). Hulle het in hierdie stadium daarop aangedring dat die 
openbare mening die deurslag gee en nie net vir die skyn getoets word moes 
nie. Terselfdertyd het hulle diplomaties te kenne gegee dat hulle wel ten gunste 
daarvan was dat die twee oud-presidente vereer word, maar nie noodwendig 
deur strate na hulle te vernoem nie. Volgens Jordaan het die wyse waarop 
die openbare mening ingewin is ook probleme tussen Marais en die DA se 
nasionale en provinsiale leierskap veroorsaak. Marais was van mening dat 
die breë argumente vir en teen die hernoeming teen mekaar opgeweeg moes 
word, terwyl Leon se standpunt was dat die presiese omvang van die steun ook 
verreken behoort te word. Morkel het te kenne gegee dat hy is nie vir of teen 
die plan was nie, maar dat die publiek moes besluit (Jordaan 2001b:1). 


Die voorsitter van die DA Nasionale Bestuurskomitee (NBK), James Selfe, 
het laat blyk dat die komitee binne dae sou vergader om die kwessie te 
bespreek “omdat dit breë beleidsgevolge” vir munisipaliteite onder DA-beheer 
ingehou het (Jordaan 2001:2). In hierdie stadium het Marais ontken dat daar 
druk uitgeoefen word dat hy van die plan moet afsien en te kenne gegee 
dat die openbare mening voldoende verreken sou word, maar dat dit nie 
op ’n referendum sou uitloop nie. Vir die eerste keer is daar openlik gewag 
gemaak van die feit dat Marais se plan besig was om in 'n “warm patat” te 
ontaard, nie net vir hom as burgemeester nie, maar ook vir die DP en NNP as 
alliansievennote (Jordaan 2001b:1). 

2: Marais begin die woede van openbare weerstand teen sy hernoemingsplan voel 
(Die Burger, 22 Mei 2001:8) 


Teen 21 Mei was daar tekens dat Marais begin skietgee oor die naamkwessies 
vanweë toenemende druk en teenkanting. Hierdie afleiding is gemaak uit die 
aankondiging dat die proses om die publiek se kommentaar in te win met drie 
weke uitgestel sou word. Dit het ook beteken dat die hernoemingseremonie 
wat deel van die stad se Jeugdagvierings sou vorm tot verdere kennisgewing 
uitgestel moes word. Volgens die UDM se segsman het hierdie party nooit 
daaraan getwyfel dat die publiek uiteindelik geraadpleeg sou moes word nie, 
maar die verdeling binne die DA en die moddergooiery na die ANC het die 
proses vertraag. Dit was die UDM wat reeds op 18 Mei die burgemeester 
skriftelik versoek het om die sperdatum uit te stel sodat die proses bo verdenking 
kon wees en `n veelpartykomitee aangestel kon word (Scott 2001:9). 

In hierdie stadium was daar toenemende bespiegeling dat die burgemeester 
besig was om onder die toenemende druk teen sy plan te swig. Marais het 
dit heftig ontken dat hy besig was om te kapituleer en beweer dat daar groot 
steun vir sy inisiatief was, maar dat dit duidelik geword het dat die proses 
deursigtiger moes geskied en verleng word. Die probleem was dat Marais se 
aankondiging gemaak is na toenemende spekulasie dat die sterkste teenstand 
van binne sy eie party gekom het, en dat dit ook die verskille tussen die DP en 
die NNP weerspieël het (Smith 2001b:1). 


Marais het steeds volgehou dat sy plan nie net versoening tussen alle 
Suid-Afrikaners sou simboliseer nie, maar ook tussen gelowe, soos in die 
St. George-katedraal en die Groote Kerk versinnebeeld. Op hierdie wyse kon 
Kaapstad op die weg na verdraagsaamheid en nie-rassisme geplaas word. 
Volgens Marais moes alle Suid- Afrikaners aan die twee staatsmanne die grootste 
respek en dankbaarheid betoon en die emosies rondom naamsverandering 
moes plek vir sober, intelligente beredenering maak. Marais het beweer dat hy 
die uitstel uit eie oorweging gedoen het, en die pad vorentoe sou nou behels 
dat ’n veelpartykomitee vanuit die unistadsraad saamgestel word ten einde 
die publiek se kommentaar te oorweeg en die uitvoerende komitee te adviseer 
(Smith 2001b:1). 


As die leier van die DA in die provinsie het Morkel te kenne gegee dat Marais 
se aankondiging ’n stap in die regte rigting was, en hy het van die standpunt 
uitgegaan dat die hernoeming nie die mense moes verdeel nie, maar eerder 
op konsensus moes berus. Hierdie uitlating is deur beide die UDM en ANC 
verwelkom. Die ANC het dit egter duidelik gestel dat as die veelpartykomitee 
net “toonvensterpolitiek” sou wees, hy nie daaraan sou deelneem nie, tensy ’n 
omvattende proses daaruit voortvloei om alle naamgewing rakende apartheid 
te hersien (Sidego & Jordaan 2001:1). 


Na die uitstel van die sperdatum vir openbare kommentaar was die UDM 
die eerste wat daarop aangedring het dat die DA ’n duidelike standpunt 
oor die hernoeming op nasionale, provinsiale en plaaslike vlak inneem. 
Hierdie aandrang was waarskynlik om politieke munt te slaan uit die feit 
dat ’n skerp verdeeldheid in die DA daaroor te bespeur was. Die UDM se 

vindingryke argument was dat die inwoners van Kaapstad nie hul mening 
kon lug, terwyl die DA die “openbare mening uit verskillende hoeke” benader 
nie (Jordaan 2001c:10). Die veelpartykomitee moes vooraf weet wat die DA 
se standpunt is, omdat die komitee onder ’n feitlik uitsluitlik DA-beheerde 
uitvoerende komitee sou funksioneer. Marais en sy onderburgemeester, 
Belinda Walker, is uitgedaag om `n verenigde verklaring hieroor uit te reik 
(Jordaan 2001c:10). Terselfdertyd is twyfel uitgespreek of die verlenging van 
die sperdatum vir die publiek se terugvoer tot `n besluit sou lei waarmee 
die meerderheid genoeë sou neem. Marais het egter sy vroeëre standpunt 
herhaal dat die publiek sleg ingelig was oor die ware oogmerk van versoening 
deur so `n hernoeming. Volgens hom het baie van die besware “rassistiese 
ondertone” gehad, terwyl ander aan hul “koloniale erfenis” vasgeklou het 
(Jordaan 2001c:10). Volgens Marais het die beswaardes kennelik geen idee 
gehad waar die strate se name vandaan kom nie, en die uitdaging was om hulle 
nou behoorlik in te lig. In ’n hoofartikel het Die Burger sy aanvanklike steun 
vir die plan bevestig, maar ook daarop gewys dat dit geblyk het dat heelwat 
beswaar om historiese en finansiële redes intussen daarteen ingebring is. Tog 
het hierdie koerant steeds gemeen dat die inwoners `n unieke geleentheid 
gehad “om twee van hul hoofstrate te vernoem na die twee hoofargitekte 
van die nuwe Suid-Afrika - `n voorreg wat aangegryp behoort te word” 
(Die Burger 2001a:8). 


Te midde van hierdie groter toegeeflikheid vanaf die burgemeester se kant het 
die Cape Times nou daarna as `n “massive opposition from many public bodies 
and parties” begin verwys (Cape Times 2001b:8). Marais is aangeraai om sy 
mondelinge uitsprake aan die vox populi-toets te onderwerp en deur middel 
van ’n referendum te bepaal hoe die meerderheid Kapenaars daaroor voel. 
Kaapstad se straatname het immers aan die inwoners en hulle geskiedenis 
behoort, eerder as aan die politici. Dit is daarop gewys hoe baie van die 
inwoners die idee opper dat twee ander deurgangpaaie liefs na Mandela en 


De Klerk vernoem moet word. 


Die herbenoemingskwessie, en veral die straatnaam-verering van die persone 
wat nog lewe, het in die soeklig gebly. So is daar gespekuleer dat pogings om 

die lewende persone te vereer altyd van eiebelang getuig en gewoonlik met 
onbehoorlike haas wat tot agterdog lei gepaard gaan omdat die inisieerders 
vrees dat die reputasies van diegene wat hulle vereer nie die tand van die tyd 
sal deurstaan nie (Beresford 2001:27). Die moontlikheid is genoem dat een of 
ander vorm van burgerlike protes dalk nodig sou wees indien die hernoeming 
voortgaan. Beresford (2001:27) se oortuiging was dat die “corner on which 
St. Georges Cathedral is situated is clearly Desmond Tutu’s by right”. 

Die begin van wat in ’n yslike debakel sou ontaard, met groot gevolge vir 
verskeie leidende politici en twee politieke partye, het op 24 Mei begin met 
Marais se bewering (voor die Kaapse Persklub) dat die Kaapse inwoners wat 
die hernoeming van Adderley- en Waalstraat steun diegene wat dit teenstaan 
met twee en `n half teen een oortref. Dit was `n stelling wat vir hom ongekende 
probleme sou veroorsaak. Van die skerpste kritiek was dat hy die datum vir 
die hernoeming gekies het nog voordat die publiek se opinies en bydraes 
gefinaliseer sou wees. Sonder werklike stawing het Marais beweer dat die res 
van die wêreld kennis van die feit geneem het dat Kaapstad nog nie vir Mandela 
vereer het nie, en dat die toekomstige ooreenkomste met oorsese susterstede 
daarvan sou afhang of die stad toon dat dit na versoening onderweg was (Smith 
2001c:1). Hy het ook melding gemaak van die talle alternatiewe voorstelle 
wat ontvang is, soos dat sekere gedeeltes van Adderley- en Waalstraat hulle 
name moes behou. Hy het die merkwaardige vergelyking getref dat die twee 
strate in `n sekere sin Kaapstad se eie Berlynmuur geword het deurdat die 
proses aangedui het dat die stad nog verdeeld was. Vir hom het die twee strate 
op ironiese wyse die verskil tussen die twee kerke, die Anglikaanse en die 
NG-Kerk geillustreer (Smith 2001c:1). 


Marais het verder verduidelik dat siende hy ernstig daaroor was om die 
verdeeldheid te beëindig en eerder op gemeenskaplike oogmerke te fokus, 
hy `n aanbeveling by die uitvoerende komitee gemaak het om die openbare 
deelname aan die algehele hernoemingsproses te verleng. Hy het die argument 
herhaal dat die ter sprake twee strate mekaar ontmoet waar die parlement, die 
Kultuurmuseum, die Slawekwartiere en die standbeeld van generaal Smuts 
bymekaarkom. Hierdie twee strate was, wat hom betref, by uitstek geskik om 
Mandela en De Klerk se name te dra omdat die strate beroemdheid verwerf 
het weens die protesoptogte wat daar gehou is en as `n verdieping van hul 
geskiedkundige waarde beskou moes word. Beide Mandela en De Klerk het 
die weg vir vrede en versoening gebaan (Smith 2001c:1). 

Sonder bewysvoering het Marais gewaarsku dat Kaapstad beleggings sou 
verloor indien Adderleystraat nie na Mandela vernoem word nie, veral omdat 
die stad reeds twee keer vantevore geweier het om strate na hom te vernoem; 
eers Klipfonteinweg en toe die Stellenbosch-hoofweg. Die moontlikheid het 
bestaan dat Mandela die stad van rassisme kon beskuldig en uiteindelik weier 
dat enigiets na hom vernoem word (Tromp 2001:5). Volgens Marais het die 
weiering van die straathernoeming vennootskappe met oorsese stede bedreig, 
omdat hulle senuagtig was oor die opskudding wat rondom die naamgewing 
gewoed het. Toe hy Mandela van sy plan verwittig het, was die oud-president 
opgewonde oor die voorstel omdat sy gedagtes hom teruggevoer het na die 
dae toe hy daar aan protesbyeenkomste deelgeneem het (Tromp 2001:5). 


Tydens sy optrede voor die Persklub moes Marais probeer om katvoet tussen 
die twee ontevrede pole te beweeg; aan die een kant die ongelukkigheid wat op 
provinsiale vlak oor sy hantering van die straatnaamkwessie geheers het, en sy 
bykanse obsessie om Adderley- en Waalstraat te hernoem aan die ander kant. 
Sy uiteindelike standpunt was dat politieke leiers nie “volslae slawe” van die 
openbare mening of “applous-verslaafdes” behoort te wees nie, maar morele 
leierskap aan die dag moet lê om die regte pad te volg (Jordaan 2001d:13). 


In die DA-kringe is Marais se uitlatings as `n onverbloemde klap na die 
premier en die hoofleier beskou. Intussen het Marais homself verdere kritiek 
op die hals gehaal oor sy uitlatings in `n Sondagkoerant waarvolgens hy 
beweer het dat rassisme agter die sakelui se besware skuil. Morkel en Leon 
was ontstoke hieroor omdat hy besig was om presies net soos die ANC op 
te tree die oomblik wat kritiek uitgespreek word deur om rassime te beweer. 
Hierteen het Marais teruggekap en beweer dat hy verkeerd aangehaal is, en toe 
belowe om `n regstellende brief aan die koerant te rig (Jordaan 2001d:13). Dit 
het duidelik begin word dat hy homself nie kon beteuel om te vinnig te praat 
en onverantwoordelike stellings kwyt te raak nie. 


Wat uiters betekenisvol in die ontplooiing van die debakel in hierdie stadium 
was, was Cape Times se onheilspellende bewering dat die koerant toegang 
probeer verkry het tot die publiek se terugvoer aan die stadsraad, maar dat die 

administrasie beweer het dat dit gekatalogiseer word en slegs beskikbaar sou 
wees na die verstryking van die uitstelperiode van drie weke (Smith 2001c:1). 


Op 8 Junie het die bom oor die beweerde gekonkel rakende die publiek 
se deelname aan die hernoeming van die straatname gebars. Die Mail 
é Guardian se opsienbare artikel het dit aan die lig gebring (waarna dit 
onmiddellik ook die hoofnuus in ander koerante gehaal het) dat verskeie 
lyste met skynbaar vervalste handtekeninge daarop ten gunste van Marais 
se kontroversiële plan op die lappe gekom het. Bladsye van `n petisie waarin 
beweerde inwoners van Kaapstad hulle stem ten gunste van die benoeming 
uitbring, maar wat ten minste 300 vervalste name bevat het, het in besit van 
die raad se veelpartykomitee beland. Baie van die handtekeninge, almal die 
name van werklike Kapenaars, was na bewering in dieselfde handskrif en 
feitlik uitsluitlik inwoners van die Kaapse Vlakte (Sylvester 2001:1). 


Die meeste van hierdie persone het te kenne gegee dat hulle nooit enige 
petisie onderteken het nie. Die ANC het die nuus onmiddellik aangegryp 
en aangevoer dat die bewering oor die vervalste handtekeninge waarskynlik 
uitgelap is deur die lede van die DA wat ontevrede met Marais was. Dit is 
uitgewys dat dit in April was dat Marais `n openbare konsultasieproses 
aangekondig het en die lyste gesirkuleer is. Kort daarna, maar sonder om die 
dokumente openbaar te maak, het Marais voor die Persklub oorweldigende 
steun vir sy straatnaamplan aangekondig ten spyte van die openbare protes 
daarteen. Die afleiding is toe gemaak dat Marais sy aankondiging op vervalste 
petisies gebaseer het (Sylvester 2001:1). 


Toe die sensasionele berig verskyn, was Marais buite die provinsie, maar sy 
segsman het laat blyk dat hulle bewus was van die aantygings. Om die proses 
so deursigtig as moontlik te maak sou die veelpartykomitee gemaan word 
om die nie-ondertekende en verdagte kommentaar met groot omsigtigheid 
te hanteer. Volgens hom het Marais `n beroep op die gemeenskap gedoen om 
nie te poog om die komitee deur valse dade te probeer beinvloed nie. Smit het 
weer daarop gewys dat die raad nie besig was met `n referendum waar stemme 
getel sou word nie, maar dat die subkomitee wel deur oortuigende argumente 
en redenasie beinvloed sou word, ongeag van hoeveel mense sulke argumente 

ondersteun het. Hy het gewaarsku dat indien vervalste dokumente ontbloot 
word, regsoptrede sou volg. Smit het die versekering gegee: “Whichever way 
this thing goes, the mayor is not involved. We dont even know how legitimate 
these claims or the document are” (Sylvester 2001:1). 


Insyeerste reaksie daarop het Marais te kenne gegee dat hy “jammer en hartseer” 
is dat die persone wat blykbaar teen die naamsverandering gekant is, besig was 
om die proses te saboteer (Van der Westhuizen 2001:1). Hy kon nie glo dat 
die mense dink hy sou so dom wees om die proses met behulp van vervalste 
handtekeninge te probeer beinvloed nie, terwyl hy juis `n veelpartykomitee 
aangestel het om die integriteit van die proses te beskerm. Hyself het nog nie 
die kommentaar gesien nie en dit vreemd gevind dat iemand dit kon uitlek: 
“Dit moet dus gesteel wees” (Van der Westhuizen 2001a:1). Oor die vraag hoe 
hy dan sowat twee weke tevore voor die Persklub kon beweer die stemme was 
twee-en-’n-half teen een daarvoor, was sy antwoord dat die media berig het 
dat slegs 400 stukke ontvang is. Hy het toe die afdeling wat die kommentaar 
hanteer gevra of dit die geval is, en hulle antwoord was dat die media se 
inligting verkeerd was en die verdeling boonop twee-en-'n-half teen een was 
(Van der Westhuizen 2001:1). 


Hierdie verwikkeling was soos manna uit die hemel vir opposisiepartye en 
die teenstanders van die plan. Die ANC se segsman, Cameron Dugmore, het 
die DA aangevat en beweer dat die warboel ’n aanduiding van die party se 
onvermoë was om die stad te bestuur en ’n duidelike bewys van die onenigheid 
binne die party. Volgens hom was dit duidelik dat die lekplek uit die geledere 
van die DA gespruit het, in alle waarskynlikheid spesifiek van die DP-vleuel 
wat sou poog om Marais se inisiatief te ondermyn en hom as burgemeester 
te verwyder. In so `n klimaat van oneerlikheid, rugstekery en korrupsie 
kon geen stad effektief bestuur word nie. Hy het te kenne gegee dat net `n 
volledige ondersoek en kriminele aanklag teen die beweerde bedrog die ANC 
tevrede sou stel. Die ANC was van die begin af skepties toe Marais tydens sy 
optrede voor die Persklub nie die name van diegene wat sy voorstel gesteun 
het openbaar wou maak nie. Terselfdertyd het die ANC egter nie gemeen die 

naamsverandering moes laat vaar word nie, maar dit moes op `n omvattende, 
oorkoepelende beleid gebaseer wees (Sylvester 2001:1). 


Dugmore het te kenne gegee dat net `n volledige ondersoek en kriminele 
aanklag teen die beweerde bedrog die ANC tevrede sou stel. Wat die ANC 
aanbetref het, het Marais sy totale politieke geloofwaardigheid op die spel 
geplaas in sy oorhaastigheid om die strate te laat vernoem. Hy sou volle 
aanspreeklikheid vir die korrupsie wat aan die lig gekom het moes aanvaar, 
asook diegene binne die DA wat daarvoor verantwoordelik was aan die kaak 
stel, aanklagte teen hulle indien sodat hulle uit die party geskors kon word, of 
anders self bedank (Williams 2001a:1). 


Soos reeds aangetoon was dit die UDM wat die burgemeester versoek het 
om `n veelpartykomitee aan te stel (Scott 2001:9). Toe die veelpartykomitee 
wat die openbare mening se terugvoer oor die benoeming sou hanteer teen 
die einde van Mei tot stand kom, is dit uit sewe lede van die DA, drie van 
die ANC en een elk van die ACDP en die UDM saamgestel. Die uitvoerende 
komitee het ook sekere grondbeginsels vir die vasstelling van ’n beleid rakende 
die hernoeming van strate, geboue en ander openbare plekke neergelê. 
Een daarvan was dat aktiewe politici nie vereer word nie; `n ander dat die 
hernoeming van strate, geboue en ander openbare plekke net in buitengewone 
gevalle oorweeg moes word. As die burgemeester wou Marais die komitee 
so verteenwoordigend as moontlik maak en daarom is die volgende persone 
aangestel: Danny de la Cruz, die speaker van die unistadsraad as voorsitter, 
Carol Beerwinkel, Una Pick, Stuart Pringle, Anton Fuchs, James Vos en 
Henry Bush van die DA. Omdat Marais van mening was dat versoening iets 
is waarmee die jeug nog lank sal worstel, is juis mense soos Vos, Pringle, 
Beerwinkel en Pick gekies om die jeug en vroue te verteenwoordig. Die ANG 
het Jeremy Thuynsma, die UDM vir Grant Twigg en die ACDP vir David Price 
benoem (Van der Westhuizen 2001:5). 


In hierdie stadium het Marais te kenne gegee dat hy enige ondersoek na 
bewerings van kullery verwelkom en `n beroep op die skuldiges gedoen 
om na vore te tree en hulle optrede te verduidelik. Hy het nou ook die 
veelpartykomitee versoek om slegs versoekskrifte met die briefhoof van `n 

organisasie, die naam van `n organisasie, of `n naam met kontakbesonderhede 
te oorweeg, en om verdagte versoekskrifte deeglik te ondersoek. Die vrees is 
uitgespreek dat die kwessie reeds so `n wending geneem het van so 'n aard was 
dat Mandela en De Klerk in elk geval hulle instemming kon onttrek. De Klerk 
se woordvoerder, Dave Steward, het laat weet dat De Klerk soos almal besorg 
was oor die bewerings, terwyl Mandela se woordvoerder, Zelda le Grange, 
bevestig het dat sy die saak nog nie met die oud-president bespreek het nie 
(Jordaan 2001a:5). 


Nie lank na Marais se finalisering van die stadsraad se veelpartykomitee nie, 
het die DA se provinsiale leierskap (Morkel, Van Schalkwyk as onderleier, en 
Hennie Bester as provinsiale onderleier) in Marais se afwesigheid vergader en 
besluit om `n eie kommissie van ondersoek na die beweerde onreëlmatighede 
in te stel (Williams 2001a:1). Hierdie kommissie se verslag sou dan na die DA se 
provinsiale bestuurskomitee verwys word. Morkel wou hom nie in die pers oor 
die moontlike optrede teen die individue uitlaat nie. Sekere bronne binne die 
DA het beweer dat indien bevind sou word dat Marais enigsins betrokke by ’n 
opdrag was dat die dokumente vervals moet word, hy uit sy amp verwyder sou 
word. De la Cruz, die sameroeper van die reeds benoemde veelpartykomitee, 
het beloof dat die komitee spoedig sy eerste sitting sou hou en daarna alle 
kommentaar en petisies openbaar sou maak (Van der Westhuizen 2001a:1). 
Twigg van die UDM was jammer dat daar `n vertraging in die sameroeping 
van die komitee was en het openlik gewonder of die oorsaak daarvan dalk 
“politieke speletjies? van die DA was (Van der Westhuizen 2001a:1). 


Die burgemeesterskantoor en die amptenare wat nou by die saak betrokke 
was, was onder hewige druk. Williams (2001a:1) het rapporteer dat vrae wat 
in hierdie stadium aan Smit gevra is die volgende ingesluit het: 

Weet jy wie die vorms getik en gedruk het? - Nee 

Weet jy wie die handtekeninge bymekaargemaak het? - Ek het ’n paar 


mense gevra en niemand weet nie. Maar ons is glad nie betrokke nie. 


Smit het vertel dat hy van die petisie-bladsye gesien het wat om sekuriteitsredes 
by die burgemeesterskantoor ingehandig is. Hy het enkeles oopgemaak en 


Kaapstad se EE, 


hulle daarna direk na die regskantoor geneem wat die proses sou hanteer 
(Williams 2001a:1). 


Op 11 Junie het Morkel die DA se kommissie van ondersoek met Piet 
Marais, `n voormalige NP-parlementslid en prokureur van Stellenbosch, as 
voorsitter aangestel. Die premier het herhaal dat indien die kommissie `n 
kriminele ondersoek aanbeveel, hy dit na die polisie sou verwys (Peer 2001:1). 
Terselfdertyd moes die DA se provinsiale bestuurskomitee op 11 Junie vinnig 
sy grondwet wysig ten einde in staat te wees om so `n kommissie van ondersoek 
aan te stel. Rasool se standpunt was dat dit ongehoord is dat die DA die 
beweerde bedrog as `n interne saak wil hanteer, en het laat blyk dat die ANC 
`n buitengewone raadsvergadering oor die hele kwessie sou aanvra. Twigg van 
die UDM se reaksie en ongemaklike kommentaar was dat dit duidelik is dat 
die DA twee standpunte inneem: die nasionale en provinsiale leierskap stel 
`n kommissie van ondersoek aan, terwyl Marais andersyds te kenne gee dat 
die veelpartykommissie die reg moet hê om enige bedrieglike aanmerkings te 
ondersoek. Hy was van mening dat alles gedoen moes word om die proses en 
die integriteit van die unistadsraad te beskerm (Van der Westhuizen 2001b:5). 


Die moniteringsproses rondom die debakel het al hoe ingewikkelder geraak. 
Die veelpartysubkomitee moes binne drie weke die dokumente rakende die 
publiek se reaksie en kommentaar saam met die unistad-amptenare deurwerk 
en in kategorieë van steun of beswaar verdeel. Daarna sou die subkomitee 
van die veelpartysubkomitee verslag oor die verdeling en die kommentaar se 
inhoud aan die veelpartysubkomitee lewer. Die subkomitee sou uit vyf lede 
bestaan: Danny de la Cruz en Stuart Pringle (DA), Jeremia Thuynsma (ANC), 
David Price (ACDP) en Grant Twigg (UDM). Eers daarna sou die media die 
kommentaar-dokumentasie ter insae kry (Van der Westhuizen 2001c:5). 


Dit is vreemd dat die media tot in daardie stadium toegang tot die openbare 
kommentaar rakende die straathernoeming geweier was, terwyl die 
bespreking van die kommentaar reeds ’n openbare proses geword het. Die 
UDM het die veelpartysubkomitee, wat die 1 339 stukke kommentaar moes 
oorweeg na hulle besluit om eers alleen daarna te kyk, van dubbelstandaarde 
beskuldig. As die rede vir hierdie beperking tot toegang is aangevoer dat 

die unistadsraad aan laster skuldig bevind kon word indien die kommentaar 
gepubliseer word. Selfs die ANC was besorgd oor individue se reg op privaatheid 
(Van der Westhuizen 2001c:5). 


Die UDM het by monde van die party se voorsitter in die Wes-Kaap die 
beslissing tot voorwaardelike insae verwerp met die argument dat die 
voorleggings gedoen is nadat die publiek om kommentaar gevra is. Dit was 
dus openbare besit en die unistadsraad kon nie van laster aangekla word 
indien lasterlike stukke wel bekend gemaak word nie. Die media se reg op 
inligting was immers gewaarborg. Die DA kon nie enersyds die openbare 
beskermer aanvat omdat die SABC by die openbare sitting oor die staat se 
wapenaankope verbied word nie, maar andersyds self die media toegang 
tot openbare inligting weier. Dit is as `n dubbele maatstaf beskou wat tot 
'n regsgeding teen die unistad kon lei. Die UDM het onvoorwaardelike 
mediatoegang tot die stukke geëis, aangesien Kapenaars andersins eers drie 
weke later sou uitvind wat die ingesamelde standpunte werklik verwoord het 
(Van der Westhuizen 2001c:5). 


Die veelpartysubkomitee se subkomitee het op 14 Junie in dramatiese 
omstandighede met `n luidkeelse ANC-voorstel weggespring: die publiek se 
voorleggings moes deur die elite misdaadeenheid, die Skerpioene, of deur die 
polisie hanteer word. Die ander kinkel was die weiering om die media toe te laat, 
alhoewel sommige van die voorleggings soos gevrees blykbaar wel rassehaat 
en lasterlike opmerkings bevat het (Smith 2001e:3). Die subkomitee se eerste 
stap was om die voorgelegde stukke te nommer sodat hulle gekatalogiseer kon 
word volgens die sake daarin aangeroer. Dit sou behels dat daar vasgestel sou 
kon word of die brief of petisie ten gunste van die verandering van een of 
beide van die strate was, of die korrespondensie die kwessie van rekonsiliasie 
aangespreek het, en of daar standpunt ingeneem is oor die kwessie of die strate 
na politici wat nog lewe vernoem behoort te word. Die komitee het moeite 
gedoen om by herhaling te verduidelik en te beklemtoon dat dit nie ’n “ja” of 
“nee” referendum was nie, en dat die ja-stemme nie bloot getel sou word om 
`n “wenner” uit te wys nie (Smith 2001e:3). `n Duidelike bewys dat die verloop 
van die skandaal groot spanning binne die DA meegebring het, was dat dit 

in hierdie stadium tot `n vyf uur lange DA koukusvergadering aanleiding 
gegee het. 


Intussen het die DA gemengde uitsprake oor die skandaal laat hoor, terwyl die 
Mail & Guardian soos `n boerboel vasgebyt en alles tot op die been probeer 
oopkloof het. So indringend was die koerant se ondersoek en argumentering 
dat dit daartoe sou lei dat Marais al nader aan die beskuldigde bank beweeg 
het. In `n hoofartikel op 21 Junie het die koerant berig dat die DA se provinsiale 
leierskap `n drieman-ondersoek onder leiding van Piet Marais gelas het. 
In daardie stadium het laasgenoemde egter nog geen bevestiging van sy 
aanstelling ontvang nie, `n feit wat min vertroue in sy ondersoek gewek het. 
Die koerant het die houding van die ander DA-lede, wat bereid was om Marais 
se verdedigende verduideliking te aanvaar, nog minder gerusstellend gevind. 
Die opinie is uitgespreek dat dit veel beter vir die Kapenaars en vir die eerbare 
DA-lede sou wees indien die ondersoek deur onafhanklike buitestaanders 
gedoen word. Die Mail & Guardian het hom ook nou by die mening geskaar 
dat die ondersoek polisie-optrede regverdig. Om die stad se oneffektiewe 
veelpartysubkomitee sover te kry om die saak binne drie weke te ondersoek, 
is as belaglik bestempel en het slegs die moontlikheid van `n toesmeerdery 
verhoog (Mail & Guardian 2001a:24). 


Marais en sy span is gekritiseer dat hulle in hulle verdediging van wat gebeur 
het, min konsekwentheid getoon het. Die Mail é Guardian het pertinent 
na Marais se stelling aan die SABC verwys dat die vervalste petisies aan die 
koerant uitgelek is op presies dieselfde tydstip as wat hulle deur die raad 
ontvang is. Marais kon geen idee gehad het van wanneer presies die koerant sy 
dokumente ontvang het nie, maar hy kon wel die artikel vir leidrade daaroor 
gelees het. Dit is op 21 Mei deur die stadsraad ontvang en Marais se kantoor 
het die vervalste stukke vanaf daardie datum in besit gehad totdat dit op 
8 Junie onthul is (Mail e& Guardian 2001a:24). 


In werklikheid het Marais, wat die Mail & Guardian betref, nou in die 
beskuldigde bank beland as gevolg van die wyse waarop hy steun vir sy plan 
probeer werf het. Hy het immers reeds voor die Persklub van die vervalste 
stemme gebruik gemaak toe hy na die “oorweldigende” openbare steun 

daarvoor verwys het. Wat hierdie koerant betref, het dit vir Marais en sy span 
al moeiliker geword om te beweer dat hulle nie geweet het wat presies aan die 
gang was nie. Indien sy amptenare die stemme getel het, moes hulle tog die 
blatante vervalsings opgemerk het (Mail & Guardian 2001a:24). 


Die Mail & Guardian (2001a:24) het sy totale argwaan teenoor die 
NNP-komponent binne die DA luidkeels te kenne gegee. Een van die redes 
waarom toegang aan die media geweier is voordat die skandaal aan die lig 
gekom het, was dat die stadsraadsamptenare wat daarmee gemoeid was, besig 
was om alles uit te sorteer. Onder die NP het Suid-Afrika die toevlugsoord vir 
allerlei komplot-teorieë, waninligting en leuens geword. Die DA het `n groot 
risiko aangegaan om dié party, met sy bedenklike verlede, te inkorporeer. Dit 
was juis die rede waarom die straatnaam-vervalsings `n beslissende toets vir 
die DA, as die alliansie wat voortdurend sy verbintenis tot skoon regering 
voorhou, geword het. In `n uitdagende trant het die koerant sy opsienbarende 
hoofartikel met dié ongemaklike vraag oor die DA afgesluit: “Will it opt for a 
cover-up, or will it do the right thing by ensuring that heads roll and criminal 
charges stick for a shameful fraud?” (Mail & Guardian 2001a:24). 


Daar is, soos aangedui, `n groot ophef gemaak van die feit dat Kaapstad 
se unistad-veelpartykomitee, belas met die bestuur van die openbare 
voorleggings rakende die straathernoemingsplan, die media toegang tot die 
dokumente geweier het (Merten 2001:2). Soos verwag sou die subkomitee 
se doen en late met arendsoë dopgehou word, en is daar oor elke stap in 
die openbaar berig. Eerstens het die komitee, deur die DA oorheers, besluit 
om die voorleggings wat agterdog gewek het, opsy te sit en later daaraan 
aandag te gee. Hierna het die kleiner komitee saam met die senior amptenare 
die 1 339 voorleggings ondersoek. Die komitee se werksaamhede is met `n 
gebed tot God voorafgegeaan, onder andere “to free the committee from 
previous misunderstandings” (Merten 2001:2). Ten aanvang het die voorsitter, 
De la Cruz, die raadslede oor die burgemeester se riglyne ingelig (soos bo 
reeds bespreek) (Merten 2001:2). 


Marais het by hernuwing versoek dat die veelpartykomitee op `n deursigtige 
en verantwoordelike wyse moet optree om die volgende te probeer bereik: alle 

kommentaar wat verdag lyk, te ignoreer; enige kommentaar van die mense 
en instellings wat hulself nie duidelik geidentifiseer het nie met omsigtigheid 
te hanteer; enige haatspraak te verwerp; sy byeenkomste oop en deursigtig 
te hou; in aanmerking te neem dat in sekere gevalle kommentaar uitgelok is 
(Sylvester 2001a:1). 


Wat die komitee eerste gedoen het, was om die stukke te nommer. Die versoek 
van die Mail é Guardian vir toegang tot die dokumente in terme van die 
Toegang tot Inligting Wet aan die burgemeesterskantoor gerig, is ook aan die 
komitee voorgelê. Die DA-lede van die komitee het vasgeskop omdat hulle 
nog nie die dokumente onder oë gehad het nie, slegs die aantygings daaroor 
in die media gelees het en dus nie kon toelaat dat die mediaberigte hulle 
beinvloed nie. Die stadsraad se regsadviseur het ook aanbeveel dat alhoewel 
die dokumente nie geklassifiseerde inligting was nie en wel beskikbaar gestel 
kon word, die komitee risikos op die lyf kon loop omdat daar lasterlike 
stellings kon voorkom waarvan die komitee deel kon word. Een van die 
DA-raadslede se mening was dat die komitee eers die dokumente moet 
fynkam voordat die pers die komiteelede se menings daaroor kon beinvloed, 
en dat beweerde laster bloot `n aanname wat deur die pers gemaak is kon 
wees. Die dokumente sou eers beskikbaar gestel word nadat die komitee sy 
taak voltooi het. Dieselfde prosedure en voorwaardes sou vir die premier se 
ondersoekkommissie vir insae in die proses geld. De la Cruz het dit duidelik 
gestel dat die veelpartysubkomitee nie aan enige liggaam behalwe die stadsraad 
se uitvoerende komitee sou rapporteer nie: “If anyone else wants insight, how 
and when we decide to make it available, that body will also have to stand in 
the queue” (Merten 2001:2). 


Die sluier is gaandeweg oor die inhoud van die voorleggings gelig. Die eerste 
berigte oor die tong-in-die-kies-kommentaar van sommige respondente het 
gedui dat sommige Kapenaars gemeen het die strate moet liewer na Evita 
Bezuidenhout of ’n Griekse godin vernoem word, terwyl Leeukop Peter 
Marais se naam, en Duiwelspiek president Thabo Mbeki se naam moes kry. 
Baie respondente het hulle dankbaarheid teenoor Marais en die unistadsraad 
uitgespreek dat die publiek se mening getoets word. Die voorleggings is eers 

in drie stapels - ja, nee en ja/nee - gesorteer en sommige van die menings kon 
nie anders as lagbuie uitlok nie. So is daar Fidel Castro Walk en Corruption 
Walk vir Waalstraat voorgestel. Daar was ook voorstelle dat die twee strate hul 
name behou, maar die nuwe internasionale konferensiesentrum, die N1 en die 
N2, die Oostelike en die Westelike Boulevard, ’n nagskuiling vir behoeftiges of 
`n projek vir die versorging van straatkinders, eerder na Mandela en De Klerk 
vernoem word (Van der Westhuizen 2001e:16). De la Cruz het laat blyk dat 
die algemene gevoel onder die respondente was dat die Kapenaars nie die twee 
strate hernoem wil hê nie en dat daar `n ernstige gebrek aan steun vir die plan 
was (Ntabazalila 2001:1). Tog kon hy ook erken dat die komitee bemoedig 
is dat die publiek nie net teen die proses gekant was nie, maar ook ander 
voorstelle aan die hand gedoen het vir hoe die oud-presidente vereer kon 
word. Die hoofweë kon egter nie vernoem word nie, omdat hulle nasionale 
paaie is. 


Vandiepetisieswatklaarblyklikvervals was, wasvan Eastridgein Mitchellsplein 
afkomstig en het gelyk asof dit deur `n enkele persoon geteken is. Uiteindelik is 
meer breedvoerig berig dat 92% van die ondersteuners gewerf is. In die totaal 
is daar 2 237 voorleggings gedoen, waarvan 57.5% daarteen en 42% daarvoor 
was. Uit die persone wat teen die hernoemings gekant was, was 41% gewerfde 
stemme. Altesaam 70 voorleggings wat as verdag voorgekom het en ten gunste 
van die hernoemings was, was van Manenberg afkomstig. Nie een daarvan 
was deur persone onderteken wat tradisionele swart vanne gehad het nie. 
De la Cruz het daarop gewys dat werwing wel toelaatbaar was, selfs deur die 
raadslede. Die komitee het dit aan die groter veelpartykomitee oorgelaat om 
te besluit of wyer openbare deelname gewens sou wees (Ntabazalila 2001:1). 


Die eerste vergadering het bykans ses uur geduur en die teenstemme sou 
binne dae ontleed word. Dit was egter reeds duidelik dat die meerderheid 
respondente nie gekant was teen die idee van verering as sodanig nie, maar 
teen die hernoeming van die betrokke strate. Die voorleggings was oorwegend 
in Engels en veral van die mense binne die Kaapse munisipale gebied, met baie 
min reaksie uit die noordelike gebiede (Van der Walt 2001:2). 

3: Die beweende straatnaambedrog word as `n ongeurige dis met ke oe 
bedien (Die Burger, 27 Julie 2001:12) 


Die eerste tekens van ’n breuk binne die DA oor die hernoemingskwessie 
het op 28 Junie 2001 gemanifesteer toe dit bekend geword het hoe Pringle, 
`n DA-lid, Marais se leierskap openlik gekritiseer het in ’n brief wat direk aan 
laasgenoemde gerig is. Dit het voor die aanvang van die voorleggingsproses 
plaasgevind en Pringle het nooit besef dit sou ook as deel van die kommentare 
deur die veelpartykomitee bestudeer word nie. Hierin het hy sy kommer 
uitgespreek oor die burgemeester se skynbare vasbeslotenheid om voort te 
gaan met die hernoeming ongeag die openbare mening, wat besig was om 
groot ongerustheid onder partyondersteuners te wek. Die opvatting dat die 
DA se liberale, demokratiese beginsels nie die papier werd was waarop dit 
geskryf is nie, was volgens hom aan die toeneem (Ntabazalila 2001a:1). 

In werklikheid het Pringle se brief net vroeére gerugte van ’n breuk binne die 
DA bevestig. Die openbaarmaking van sy brief het hom in ’n moeilike posisie 
in die veelpartykomitee geplaas. Ten einde die proses nie te kniehalter nie en 
te verseker dat dit demokraties verloop, het hy besluit hom van die proses te 
onttrek nadat wetskenners deur die komitee geraadpleeg is. Nog `n lid van die 
subkomitee, Twigg, het onttrek omdat hy vroeër ’n brief ter steuning van die 
hernoeming aan Marais gerig het, sodoende sy standpunt te kenne gegee het en 
nie as objektiewe lid van die komitee geag kon word nie (Ntabazalila 2001a:1). 


Daar is besluit om die 70 (3.1%) voorleggings wat onder verdenking was na 
advokaat Van der Westhuizen te verwys. Hy sou die aangeleentheid uit `n 
regsoogpunt ondersoek en teen 23 Julie verslag lewer (Ntabazalila 2001a:1). 
Op 15 Junie is advokaat Joe van der Westhuizen, `n senior lid van die Kaapse 
Balie, deur die stadsraad as `n eenmankommissie aangestel om die beweerde 
bedrog in die proses rondom die hernoeming te ondersoek. Sy aanstelling is 
skaars `n dag na die veelpartysubkomitee se eerste sitting aangekondig. Hy 
is ook aangesê om die integriteit van die proses en enige moontlike foutiewe 
optrede daarin te ondersoek. Die selektiewe uitlek van dokumente aan die 
Mail & Guardian sou deel van die ondersoek vorm. Ter verduideliking van die 
eenmankommissie se taak en opdrag is die DA se reeds bekende refrein van 
“korrupsie-vrye en deursigtige regering” in die unistad, weereens voorgehou 
(Van der Westhuizen 2001d:8). 


Enkele weke later het dit geblyk dat hierdie eenmankommissie nie oor 
voldoende magte van ondersoek beskik het nie en sou dit op vrywilligers wat 
inligting aanbied moes steun. Daar was aan die begin geen duidelikheid oor 
die magte en presiese opdrag van die eenmankommissie nie en dit sou slegs 
gaandeweg uitgestippel word. Van der Westhuizen het in daardie stadium nog 
geen presiese mandaat ontvang nie en die sperdatum vir geskrewe voorleggings 
was reeds 16 Julie. Hy sou die aangeleentheid uit regsoogpunt ondersoek om 
die beweerde bedrog in die proses rondom die hernoeming te bevestig al dan 
nie. Hy is ook aangesê om die integriteit van die proses en enige moontlike 
foutiewe optrede daarin te ondersoek. `n Verwarrende aspek was dat sy 
ondersoek parallel met die DA se provinsiale veelparty-ondersoekkommissie 

plaasgevind het, wat om die beurt weer die uitkoms van die Van der 
Westhuizen-bevindings afgewag het. Die voorsitter van die DA se nasionale 
bestuurskomitee, James Selfe, het laat blyk dat indien dit waar sou wees dat 
Van der Westhuizen nie ondersoekbevoegd is nie, hy die saak direk met die 
burgemeester sou opneem (Soggot 2001:6). 


Afgesien van die onduidelikheid oor die Van der Westhuizen-kommissie 
se magte, was daar ook onduidelikheid oor wanneer verslag gelewer moes 
word. Hieroor wou Van der Westhuizen nie veel sê nie, behalwe dat hy sy 
taak spoedeisend wou voltooi, maar dit sou daarvan afhang of hy onraad 
vind of nie wanneer hy die “spreekwoordelike blik wurms oopmaak” 
(Wyngaard 2001:7). Die openbare verhoor sou op 23 Julie plaasvind en die 
publiek is in koerantkennisgewings versoek om te reageer. Die reaksie uit 
die burgemeester se kantoor was dat personeel- en raadslede veronderstel 
was om hul samewerking te gee omdat dit `n interne unistad-ondersoek was 
(Wyngaard 2001:7). 


Aan Van der Westhuizen is die dokumente oorhandig waarin die beweerde 
vervalsings voorgekom het, en hy sou vanaf 24 Julie onderhoude met die 
amptenare voer wat dié kommentaar hanteer het. `n Uitnodiging is ook aan 
die partyswepe gerig om bydraes te lewer, waarop sommiges wel gereageer het. 
Die plan was om die onderhoude met die politici binne `n week af te handel. 
Al die onderhoude sou vertroulik hanteer word omdat Van der Westhuizen 
nie die ongetoetste getuienis openbaar wou maak en sodoende loopbane in 
gevaar stel nie. Dit het nou geblyk dat sy kerntaak sou wees om die vervalsings 
en die integriteit van die openbare deelname aan die hernoemingsidee 
te evalueer. Wat hul optrede betref het hy oor alle beskikbare munisipale 
bevoegdhede rakende die munisipale amptenare beskik, maar tugstappe kon 
nie teen lede van die publiek geneem word nie. Sulke bevindings kon wel na 
die polisie verwys word (Van der Westhuizen 2001f:3). Toe niemand by die 
openbare verhoor opdaag nie, is daar nogtans besluit om met die ondersoek 
voort te gaan. 


By monde van sy segsman het Marais herhaal dat hy gedink het die vervalste 
handtekeninge ten gunste van sy straathernoeming met opset geplant is om die 

proses te ontspoor. Hy het geglo dat die waarheid hom sou vryspreek en hy het 
by herhaling ’n beroep op diegene gedoen wat daarvoor verantwoordelik was 
om hulself te identifiseer. Terselfdertyd is vanuit die burgemeesterskantoor 
kapsie gemaak teen die idee van `n kriminele ondersoek soos deur die ANC 
geëis. Ook Morkel het so `n moontlikheid verwerp, en was hy in elk geval 
met sy eie ondersoek na die aangeleentheid besig. Indien so `n ondersoek dit 
uitwys en aanbeveel, sou die die saak wel na die polisie verwys word (Peer 
2001:1). Marais het laat blyk dat hy Morkel se kommisse verwelkom. 


Mandela was, na berigte, besig om die debakel oor die aanklag van die vervalste 
handtekeninge versigtig te monitor, maar het die saak in Marais se hande 
gelaat. Sy segspersoon het laat weet dat hy nog ten gunste van die hernoeming 
was en dat die inisiatief steeds gesteun word, op voorwaarde van behoorlike 
openbare deelname. Mandela het Marais ’n paar weke vantevore laat weet dat 
die hernoeming nie `n eensydige een moes wees nie, maar openbare deelname 
moes insluit en inklusief wees met die versekering van `n onkreukbaarheid 
wat alle partye tevrede stel (Sylvester 2001a:1). 


Die ANC was egter geensins hiervoor te vinde nie en wou sien dat `n regsproses 
en aanvaarding van politieke verantwoordelikheid die skade wat die DA en 
Marais aangerig het herstel. Rasool het laat hoor: “Our relationship of trust 
and good faith with the Democratic Alliance and Maraiss administration 
has been dealt a severe blow by these revelations and the inappropriate 
responses to date” (Sylvester 2001a:1). Wat die ANC betref, kon die unistad se 
transformasie nie gyselaar gehou word deur `n verdeelde party wat halsstarrig 
was om ondersteuners se kriminele optrede aan te spreek en openbare vertroue 
geskaad het nie. 


Deel van die problematiek was dat Marais toegetakel is, die stadsraad betrek 
is, die DA ingesleep is en alle betrokke partye hulle onskuld deur middel van 
ondersoekkommissies wou bewys. Morkel se reaksie was dat die DA tot oop, 
deursigtige en korrupsie-vrye regering verbind was en nie bedrieglike optrede 
van enige aard sou duld nie. Hy het beloof om ’n reeks kalklig-byeenkomste 
te reël om die aanstelling van `n ondersoekkomitee, met die mandaat om die 
saak volledig te ondersoek, voor te stel. Intussen sou die DA verseker dat 

voldoende stappe geneem word om die integriteit van die publiek se deelname 
te verseker (Sylvester 2001a:1). 


Met die aanstel van al die ondersoekkomitees, en die algehele harwar oor 
wat as feit en wat as fiksie bestempel kon word, het stemme dat die hele saak 
laat vaar moet word al hoe harder opgeklink. In ’n hoofartikel in die Cape 
Argus (2001:20) onder die sprekende opskrif “Clear up this mess” is na die 
hernoemingsaksie as `n “fumbling, premature and ill-planned initiative” 
verwys. Die oogmerk om die openbare mening te evalueer is as totaal afgewys 
uitgemaak. Die burgemeester se kantoor was immers in kontroversie gedompel 
en het die stad se administrasie as kleinlik en ondoeltreffend uitgebeeld, en 
boonop twee voormalige presidente in die verleentheid gebring. Alhoewel 
hulle bydraes tot die Suid-Afrikaanse geskiedenis as ongelyk bestempel is, 
het daar volgens dié koerant nogtans genoeg redes bestaan om hulle te vereer. 
So `n erkenning was egter volgens die Cape Times (2001d:3) iets heeltemal 
anders as “to blunder into the public debate with fixed ideas”. Dit was niks 
anders as skandalig nie dat die hele saak gekompliseer is deur suggesties van 
korrupsie en bedrog en gerugte van sameswering en verraad binne die DA. 


Volgens die Cape Argus het dit geblyk dat petisies wat die naamsveranderinge 
gesteun het, wel die name van werklike persone bevat het, maar deur `n ander 
persoon ingeskryf en valslik onderteken is. Deur die versekering wat gegee 
is dat daar geen stemtelling in die proses sou plaasvind nie, sou dit beteken 
dat die getalle en name op die vervalste petisies eintlik nie saak sou maak 
nie. Indirek het hierdie name nogtans van belang gebly en daarom was dit 
uiters noodsaaklik dat die burgemeester se kantoor hierdie debakel vinnig 
en deeglik moes ondersoek. Dit is daarop aangedring dat die oorsprong van 
die raaiselagtige petisies, en elkeen daarby gemoeid, aan die kaak gestel word. 
Siende dat Marais reeds vir sy gebrek aan deursigtigheid gekritiseer is, het 
hy nou die geleentheid gehad om te bewys dat hy soos altyd tot deursigtige 
regering verbind sou bly. Dit het ook na die regte oomblik gelyk om die 
hele kontroversiële idee te laat vaar. So `n stap moes nie as teenstand teen 
hernoeming per se gesien word nie. Volgens die Cape Argus (2001:20) moes 
hernoeming deel van transformasie bly, maar duidelike prosedures moes 

daarvoor gevind en uitgewerk word, sodat dit deursigtig word en die publiek 
se vertroue kan wen. 


Die probleem was dat die vervalsings die hele proses van openbare konsultasie 
vertroebel het, wat om die beurt tot voorstelle gelei het dat die hele inisiatief 
eerder laat vaar behoort te word. Een opinie was dat die veelpartykomitee 
moes voortgaan, maar daar moes nie net op twee strate gekonsentreer word 
nie. Marais se stelling van vermeende oorweldigende ondersteuning vir sy 
plan het presies die teenoorgestelde van die waarheid blyk te wees en hy is 
duidelik mislei. Marais se bewering dat iemand wat teen sy voorstel gekant 
was verantwoordelik was vir die vervalste lys, kon waar óf onwaar gewees het. 
Die probleem was dat die “process has become so mired in murk that it is 
difficult to know who, or what, to believe. That is why we say drop it, and start 
from scratch” (Cape Times 2001c:8). 


Die Mail & Guardian het op 14 Junie 2001 in `n hoofartikel met die opskrif 
“Skulduggery” beweer dat die DA probeer voorgee om `n toonbeeld van 
eerbaarheid te wees, maar geensins daarvolgens optree nie. Die party is 
ongenadiglik deur die koerant toegetakel omdat dit vir die tweede keer in 
ses maande skromelik in sy gestelde oogmerke gefaal het. Die kullery in die 
kantoor van die burgemeesterskantoor het minagting vir die wense van die 
stad se stemgeregtigdes, sowel as 'n verwaande minagting vir die norme van 
eerlikheid, getoon (Mail & Guardian 2001:26). Dit was vir dié publikasie 
onbegryplik dat handtekeninge vervals word ter ondersteuning van `n saak in 
plaas daarvan om die kiesers se vertroue te respekteer. 


Die DA-leierskap is aangeraai om vinnig en genadeloos teen die skuldiges 
op te tree ongeag hulle posisies in die party en al was hulle teenwoordigheid 
noodsaaklik om die party se twee kulture verenig te hou. Andersins sou die 
DA se geloofwaardigheid ernstig geskaad word. Die skandelike vervalsings 
wat blootgelê is, is as simptomaties van ernstiger probleme binne Kaapstad se 
DA gesien (Mail é Guardian 2001:26). 


Dié koerant het sy lesers daaraan herinner hoe die DA in Kaapstad vroeër die 
jaar aangekondig het dat politieke lojaliteit aan sy program van beginsels `n 

primêre oorweging in die keuse van aanstellings in die stadsadministrasie sou 
wees; presies daardeur het die party `n bespotting van homself gemaak. Die DA 
was immers juis geregverdig in sy kritiek op die ANC dat staatsdiensposte in 
die sentrale en provinsiale regerings afhanklik van lojaliteit aan die regerende 
party gemaak is. Nog erger, in die proses van die verpolitisering van Kaapstad 
se amptenare is die stad se mees bekwame bestuurders die trekpas gegeet. Wat 
alles nog verder versuur het, was dat die DA sedert bewindsaanvaarding nog 
nie `n stadsbestuurspan van sy eie aangestel het nie. Indien die DA homself as 
`n alternatiewe regering vir die ANC wou bewys sou hy waar dit aan bewind 
was geloofwaardig moes regeer. Die Mail & Guardian was van mening dat 
die DA nie veel sukses kon behaal het tydens die ses maande wat die party in 
Kaapstad aan bewind was nie. 'n Skoonmaakproses was dringend nodig en dit 
moes begin deur die skuldiges in die straatnaamskandaal aan die pen te laat ry 
(Mail & Guardian 2001:26). Hierdie aanklag was uiters ongemaklik vir die DA 
wat ’n nuwe toetreder tot die politieke toneel was en inderdaad dwarsoor die 
land dopgehou is vir die suksesse wat die party beloof het in teenstelling met 
wat die DA as die ANC se gebrekkige bestuur bestempel het. 


Teen 14 Junie 2001 het die Mail & Guardian berig dat die burgemeester se 
kantoor geweier het om kopieë van enige van die stemme of petisievorms te 
verskaf. Die koerant het egter vasgeskop en te kenne gegee dat hy besig was 
met ’n formele aansoek in terme van die Vryheid van Inligting Wet ter insae 
in die ondersoek (Soggot 2001:3). Volgens die koerant was dit nie bekend of 
Marais self deel aan die vervalsing gehad het nie. Hy het wel in die openbaar die 
stand van die stemme verkeerd voorgestel. Na verskeie onsuksesvolle pogings 
om toegang tot die stemme te verkry het die Mail & Guardian egter sy eie 
speurtog geloods. Daar is lukraak huishoudings in Manenberg, beskryf as `n 
“gang-infested NP stronghold” (Merten 2001:2), wat se addresse op die petisie 
verskyn het besoek. Hierdeur is vasgestel dat nie een van dié huishoudings 
gestem het nie, behalwe `n vorige NNP-organiseerder wat beweer het dat 
sy wel gestem het. Sommige van diegene wat ondervra is, het bevestig dat 
hulle handtekening nie ooreenkom met die handtekeninge op die petisie 
nie. In een geval was die persoon wat veronderstel was om te geteken het, 

reeds vir langer as `n jaar nie meer by die betrokke adres woonagtig nie. Een 
van die NNP-organiseerders in Manenberg het vertel dat sy haar partylede 
gevra het om te teken en die petisievorms verder te versprei. In Mitchellsplein 
het verskeie inwoners gesê dat hulle “form letters” geteken het nadat `n DA- 
raadslid hulle genader het (Merten 2001:2). 

4: Die aanklagte van petisiebedrog begin en die burgemeester se son verduister 
(Zapiro in Mail é Guardian, 28 Junie 2001:2) 

Die Mail & Gaurdian het verder berig dat Smit die koerant `n paar uur na 
die besoek aan Manenberg gekontak het en wou weet waarop die publikasie 
daar op soek was. Toe Smit gevra word om kommentaar te lewer oor die 
vasgestelde vervalsing, was sy antwoord dat sy kantoor niks met enige 
van die petisies te doen gehad het nie. Hierop het hy gesinspeel dat die 
koerant óf die versoekskrifte gesteel óf hulle ter wille van die storie versin 
het. Later het hy teruggebel en laat weet dat indien daar enige vervalsing 
was, die veelpartykomitee dit sou ondersoek. In hierdie berig is Marais ook 
persoonlik bygekom vir sy verwaandheid en uitgesprokenheid, onder andere 
sy opmerking dat sommige Gauteng-inwoners so beindruk met hom was dat 
hulle hom wou kloon (Soggot 2001:3). 


Vir die Mail & Guardian was die reaksie op die koerant se onthulling geensins 
vreemd of verbasend nie. Marais en sy aanhangers het onder meer beweer 
dat politieke opponente die vervalsings by die Mail & Guardian geplant het 
om hom en sy “lieflingsplan” se geloofwaardigheid aan te tas. Sonder om vir 
`n formele ondersoek te wag, het die Marais-kliek dus met `n gefabriseerde 
komplot-teorie na vore gekom. Marais se teorie kon as lagwekkend afgemaak 
word “if it was not so eloguent on the shortage of guality among opposition 
politicians” (Mail & Guardian 2001a:24). 


Vroeg in Julie het Marais sy stilswye oor die debakel verbreek deur sy 
bereidwilligheid te verklaar om die ANC te ontmoet om nuwe planne vir sy 
hernoemingsidee te bespreek. Hy was daarvan bewus dat die ANC heel van 
die begin af vir `n breë benadering tot naamsverandering gevra het. Hierdie 
olyftak aan die ANC het gespruit uit die toenemende druk vanuit sy eie 
party om die herbenoeming-inisiatief te laat vaar. Wat Marais nou in gedagte 
gehad het sou die ontstaan van `n breë komitee behels, een met die taak om ’n 
beleid te formuleer oor die name van strate, parke en geboue in die stad wat 
moontlik beledigend was. Hy het te kenne gegee dat hy reeds die voormalige 
Kaapse burgemeester, Mfeketo, die plaaslike ANC koukusleier, Mowzer, 
asook Rasool hieroor genader het (Smith 2001f:3). Terselfdertyd het Marais 
sy teleurstelling teenoor die ANC uitgespreek rakende die druk wat hulle op 


«| 


G straatnaamdebakel 


Mandela uitgeoefen het om sy steun vir die aanvanklike plan te onttrek. Hy 
wou Mandela steeds op geskikte wyse vir sy rol in die land vereer. 


Rasool het vir die soveelste keer herhaal dat die ANC nie daaraan geglo het om 
slegs twee strate te hernoem nie, maar dat alle aanstootlike name verander moes 
word. Hy was bereid om Marais te ontmoet, te hoor wat hy as ’n wensituasie 
beskou en was skynbaar gewillig om gehoor te gee (Smith 2001f:3). 


So het die debat heen en weer gemaal en meningsverskille oor die 
verdienstelikheid van die verering al dan nie het voortgeduur. Marais het 
dit duidelik gemaak dat menings gebaseer op rassistiese of kolonialistiese 
vooroordele of beuselagtighede geignoreer sou word. In Die Burger is die 
hoop uitgespreek dat die veelpartykomitee objektief sou probeer wees en nie 
deur Marais beinvloed word nie (Westra 2001:4). As moontlike oplossings vir 
Marais se dilemma is aan die hand gedoen: skuif die saak op die lange baan; 
stel `n komitee aan om duidelike riglyne vir naamsverandering neer te lê; trek 
die voorstel terug met die verskoning dat iemand met Mandela se statuur 
nie skade aangerig mag word nie; sê dat daar tot nuwe insigte gekom is en 
dat die straatname wat onomstrede en lank gevestig is, behoue moet bly; stel 
voor dat die name wat aan apartheid verbind kan word, vervang moet word; 
herroep die voorstel ter wille van die verbetering van al Kaapstad se inwoners 
se lewensomstandighede (Westra 2001:4). 


Die Mail & Guardian het die Kaapse “Streetgate” laat oopbars met die 
openbaring dat verskeie lyste van skynbaar vervalste handtekeninge ten gunste 
van Marais se kontroversiële plan op die lappe gekom het. Kieser, tussentydse 
hoof van die unistad se regsdienste, se reaksie op die berig was dat hy sou 
seker maak dat die persoon wat dit uitgelek het, sou boet. Op 10 Junie het 
die DA se provinsiale leierskap inderhaas in Marais se afwesigheid (hy was 
uitstedig) vergader en besluit om dringend `n eie kommissie van ondersoek 
na die beweerde onreëlmatighede aan te stel. Dié kommissie se verslag sou 
dan na die DA se provinsiale bestuurskomitee verwys word. Premier Morkel 
het die kommissie reeds die volgende dag aangestel en gelas om die vervalste 
handtekeninge te ondersoek. Wat primêr `n stadsaak was, het nou ál sterker 
ook die afmetings van provinsiale partypolitiek aangeneem. 

Vanuit die publiek het een van die briefskrywers die mening uitgespreek dat 
diegene wat nie Marais se voorstel steun nie, nie soos wat Marais beweer 
het teen versoening gekant was nie, maar spesifiek teen ondeurdagte 
naamsverandering (Ferreira 2001:14). Wat ook aanstoot gegee het, was Marais 
se verwyt dat sy teenstanders aan kolonialisme bly vasklou. Die burgemeester 
se mandaat is gesien as een om die stad tot voordeel van almal te bestuur, 
nie om by omstrede sake betrokke te raak nie. “Ek kan nie glo dat verering 
onverdiend van iemand weggeneem en tweedehands aan iemand anders 
toegeken kan word nie. Nog minder kan ek glo dat `n persoon verering wil 
ontvang wat onverdiend van ’n ander weggeneem is. Die mens se roeping is 
om die toekoms te verryk en nie die verlede te verarm nie” (Ferreira 2001:14). 


Wat wel positief in die straatnaamdebakel na vore getree het, was dat 
dit besinning oor die vele fasette van naamsverandering gestimuleer het 
(Eastern Province Herald 2001:4). Onvermydelik is daar teruggekyk na 
wat gebeur het toe die NP aan bewind was. Dit was algemeen bekend dat 
die NP geen rekening met ander se wense gehou het nie, en eiemagtig byna 
elke apartheidsikoon en talle senior politici vereer het in die benaming van 
damme, brie, teaters, hospitale, skole, ensovoorts. Siende dat dié party 
uiteindelik ontbind het, het al hierdie name nou in gedrang gekom. Tydens 
die apartheidsjare is talle herbenoemings op baasspelerige wyse afgedwing, 
ongeag besware. Gevolglik was die pleidooi nou vir maksimum sensitiwiteit en 
raadpleging, en indien nodig, bemiddeling (Eastern Province Herald 2001:4). 


6 VANAF DEBAKEL TOT 
“MONUMENTALE KLUG” 


Wat reeds `n uiters netelige kwessie geword het, het `n veel ernstiger 
wending geneem met die verskyning van ’n beëdigde verklaring van Victoria 
Johnson, `n regsadviseur in diens van die unistad. Hierin het sy ernstige 
bewerings van wangedrag en bedrog rakende die straathernoemingsplan 
uiteengesit. Toe haar verklaring op 26 Julie 2001 openbaar gemaak is, het 
dit soveel opspraakwekkende voorbladnuus in feitlik alle Kaapse koerante 
geword, dat daar nou na Kaapstad se “Streetgate” begin verwys is. Van die 
hoofopskrifte het gelui: “Verklaring van unistad se regsadviseur wemel van 
aantygings” (Die Burger 26 Julie 2001:2); “Koppe kan rol oor straatname” 
(Die Burger26 Julie2001:1); “DA fraud scandal hits Cape council” (Business Day 
26 Julie 2001:1); “Scandal rocks mayor's office” (Cape Times 26 Julie 2001:1); 
“Unicity reels in wake of street saga” (Cape Argus 26 Julie 2001:1). Johnson 
se sensasionele beëdigde verklaring is weldra deeglik en breedvoerig deur 
Cape Times ontleed (Cape Times 2001d:3). 


Voordat haar verklaring openbaar gemaak is, iets wat sy geensins voorsien 
het nie, het Johnson dit vir enkele persone in gesagsposisies gewys. Hoe dit 
openbaar gemaak is, is in sigself `n verwikkelde verhaal wat later meer volledig 
uiteengesit word. Johnson het onmiddellik die etiket van verklikker gekry, met 
ander woorde `n informant wat halt roep oor `n bepaalde oortreding binne `n 
organisasie in die hoop dat dit stopgesit sal word. 


Johnsonisin April 2001 aangewys om saam met Johan Smit, die kommunikasie- 
beampte vir die burgemeester, en Fritz Marx, die burgemeester se persoonlike 
assistent, die straatnaamverandering te hanteer. Die presiese verloop van 
sake was soos volg: op 27 April is die advertensies vir openbare kommentaar 
geplaas; reeds vanaf 28 April het die teenkantings begin instroom; in die week 
van 27 April vertel Smit vir Johnson dat 300 briewe ter ondersteuning “gereël” 
sal word (Cape Times 2001d:3). Net voor die sluitingsdatum het Smit teenoor 

haar laat blyk “daar gaan oor die naweek besige mense wees” en dat hulle op 
Sondag “heeldag gaan teken” en “seer hande gaan hê van al die handtekeninge” 
(Van Houwelingen 2001a:2). Sy het begin besef dat die persone dokumente 
ten gunste van naamsverandering sou onderteken. 


Namate Johnson agterdogtig geraak het oor Smit se optrede, het sy besluit 
om die saak versigtig te benader: sy het `n skedule opgestel en die datums 
wanneer die briewe ontvang is, en of hulle vir of teen die naamwysigingsplan 
was, aangeteken; sy het ’n kollega (regsadviseur Nadiema Davids) van Smit se 
opmerkings vertel en Davids stem in om die skedule verder by te hou. In haar 
verklaring het sy ook vir Ben Kieser daarvan beskuldig dat hy aanbeveel het 
dat die openbare kommentaar oor die kwessie so gekategoriseer moet word dat 
`n klomp besware op goeie gronde geignoreer sou kon word Hy sou ook na `n 
vergadering met Marais sê dat die kerke sakke vol briewe (Cape Times 2001d:3) 
ter ondersteuning vir die burgemeester se voorstel het en dat hy dit oorweeg 
om die sperdatum uit te stel om die kerke nog meer tyd te gun om kommentaar 
te lewer. Volgens haar het hy een van die kantoorassistente “in `n aggressiewe, 
paniekerige stemtoon” opdrag gegee dat “niemand die briewe moet sien nie”, 
veral nie Belinda Walker, die onderburgemeester, en Robin Carlisle, een van 
unistad se konsultante, nie (Cape Times 2001d:3). 


In Cape Times (2001d:3) is die verloop van die hantering van die publiek 
se terugvoering deur die amptenary gegee. Die eerste fase in die proses 
was klaarblyklik wie die briewe sou hanteer en wie daarin insae sou verkry. 
Ben Kieser, tussentydse hoof van die unistad se regsdienste wie se naam 
in hierdie stadium deur die koerant weerhou is omdat hy in die buiteland 
was, het aan Johnson en Davids opdrag gegee om die briewe as vertroulik te 
beskou en niemand insae daarin te gee nie. Kort daarna het Kieser weer al 
die briewe teruggevra omdat hy hulle van onderburgemeester Walker wou 
weghou. ’n Dag later het Kieser die briewe egter weer aan hulle terugbesorg. 
Tussen 10 en 14 Mei is sewe steunbriewe vir naamsverandering ontvang 
en toe Johnson hulle deeglik nagaan het sy tot die besef gekom dat almal 
in dieselfde handskrif is, maar met verskillende name en adresse en vanaf 
dieselfde faksnommer gestuur. Toe sy die telefoongids raadpleeg kon sy 

geen rekord van hierdie name vind nie. Toe Davids in hierdie stadium deur 
Smit uitgevra word oor die aard van die kommentaar en sy te kenne gee dat 
daar slegs `n handjievol steunbriewe ontvang is, het hy haar verseker dat 
500 steunbriewe aan die kom was. Terselfdertyd het Kieser aan Johnson en 
Davids opdrag gegee om elke beswaar as een te tel selfs al verskyn dit op `n 
petisie met meer name. In hierdie stadium het Smit Johnson ingelig dat hy `n 
perskonferensie na die sluitingsdatum gereël het sodat geen verdere besware 
in berekening gebring kon word nie. Op 18 Mei het Davids op versoek die 
kommentaar na onderburgemeester Walker geneem. Intussen is die negatiewe 
kommentaar geherkategoriseer ten einde dit vir Marais makliker te maak om 
dit met teenargumente te neutraliseer, en sodoende geregverdig `n groot aantal 
besware te ignoreer. Nadat die herkategorisering gedoen is, is die briewe na die 
burgemeester se kantoor geneem, en nie aan die regsafdeling terugbesorg nie. 
Kieser se kommentaar was nou dat die kerk sakke vol steunbriewe gehad het, 
maar hulle nog nie gereed was nie en hy gevolglik die periode vir openbare 
kommentaar met drie weke wou verleng. Teen 20 Mei het Smit met `n oogknip 
die opmerking gemaak dat sekere mense se hande seer gaan wees van al die 
kommentare wat hulle sou moes onderteken. Op 21 Mei - die sperdatum vir 
kommentaar - was daar 543 besware en sewe steunbriewe en later die middag 
het Smit 482 steunbriewe aan Johnson oorhandig met die opmerking “this is 
how you win an election” (Cape Times 2001d:3). Die 21ste Mei was ook die 
datum dat die veelpartykomitee in die lewe geroep is om die proses verder te 
hanteer. In haar verklaring het Johnson gemeld dat die skielike steunbriewe 
fotostate van twee petisie-weergawes, gedateer 15 Mei, was en wat haar betref 
het omtrent een tiende van die handtekeninge eg gelyk. Hierdie briewe het nie 
soos die vorige briewe stadsraadstempels gehad nie. Gedurende die tydperk 
van verlenging het Johnson, vir wie die hele proses al meer verdag voorgekom 
het, twee prokureurs om advies genader oor hoe sy haar teenkanting teen wat 
aan die gebeur was te kenne moes gee. Teen 24 Mei het Marais in ’n openbare 
toespraak die bewering gemaak dat die steunbriewe wat ontvang is, die 
besware met 2.5 teen 1 oortref. Volgens hom is die berekening gedoen deur 
die regskantoor, maar Davids en Johnson het geen sulke inligting deurgegee 
nie, en toe hulle die burgemeester daaroor nader het dit gelyk asof hy geen 

idee gehad het hoeveel briewe werklik ontvang is nie. Op 25 Mei het Kieser 
127 steunbriewe van pastoor Noble ontvang, almal gestuur vanaf dieselfde 
faksnommer. In hierdie stadium het in die Cape Times (2001d:3) ook `n 
volledige lys verskyn van wanneer die briewe ontvang is, die aantal briewe en 
of hulle vir of teen die hernoeming was. 


Nadat Johnson haar verklaring van gebeure tot en met 30 Mei voltooi het, het 
sy dit goed gedink om die waarnemende munisipale bestuurder, dr. Stewart 
Fischer, op 2 Junie oor haar waarneming van die saak in te lig. Drie dae later 
het sy formeel in `n memorandum via e-pos `n volledige ondersoek vanaf 
Fischer versoek. Sy het gevoel dat sy niemand kon vertrou nie en sy was 
“scared at the time” en Fischer waarskynlik ook (Johnson 2010). Kieser en 
Smit was baie duidelik aan die een kant en Walker aan die ander kant. Die 
atmosfeer binne die stadsadministrasie was gespanne, en so ook tussen die 
DP- en NNP-faksies van die DA, iets wat Johnson aanvoer sy deurgaans kon 
aanvoel. Johnson het nou besluit om haar verklaring gelyktydig aan Maydon, 
Fischer en advokaat Koekemoer (waarnemende adjunkstadsbestuurder) te 
oorhandig, nadat sy gevra het om hulle te sien sonder om hulle vooraf in 
te lig oor waaroor die vergadering sou gaan. Daartydens was hulle raad aan 
haar dat sy haar verklaring nie aan Walker moes gee nie, omdat dit dan uit 
die hande van die amptenare sou wees en politici sou betrek (Johnson 2010). 


Die presiese pad wat Johnson se beëdigde verklaring gevolg het om 
uiteindelik by Leon te beland sou mettertyd uitlek. Johnson het dit eers 
aan die stadbestuurder, en uiteindelik tog aan Walker, gestuur. Hierna 
het Walker dit na Leon geneem het, wat dit toe aan Hennie Bester, die 
DA-onderleier in die Wes-Kaap, oorhandig het vir Morkel se kennisname 
(Van der Westhuizen & Jordaan 2001:1). Intussen is Johnson vir `n onbepaalde 
tydperk met verlof gestuur en sy het later te kenne gegee dat sy nie toestemming 
vir die openbaarmaking van haar verklaring verleen het nie. Sy het dit 
primêr voorberei met die uitsluitlike doel om dit aan Van der Westhuizen te 
oorhandig vir die unistad se ondersoek (Schroeder 2001:1). Sy het verdere vrae 
verwys na Ryan Coetzee, Leon se konsultant en beeldpoetser. Walker het die 

(Van Houwelingen 2001c:2). Leon se verteenwoordiger, Anthony Hazell, het 
later volgehou dat die verklaring met Johnson se toestemming bekend gemaak 
is, en het ontken dat “the party had jumped the gun on inquiries already 
underway” (Merten 2001a:2). 


Daar het vyf weke verloop vandat Johnson haar beëdigde verklaring afgelê het 
en die uiteindelike openbaarmaking daarvan, en 'n aanvaarbare verduideliking 
hiervoor kon nie maklik gevind word nie (Van Houwelingen 2001a:2). 
Sy wou haar nie teenoor die pers oor die redes hiervoor uitlaat nie. Tydens `n 
onderhoud met haar het Johnson die indruk van `n ingetoë, hoogs intelligente 
individu geskep (Johnson 2010). Dit was kennelik nie haar oogmerk om deur 
haar verklikking opspraak te probeer verwek of daardeur eer vir haarself te 
bekom nie. Haar optrede het gespruit uit `n morele oortuiging dat konkelary 
en onderduimsheid nie geduld behoort te word nie en reg en geregtigheid 
nagestreef behoort te word (Johnson 2010). 


Leon beweer dat die eerste gerug van die skandaal wat Marais se 
hernoemingsprojek sou kelder sy kantoor op die middag van 24 Julie 2001 
bereik het (Johnson 2010). Die adjunkburgemeester en persoon wat volgens 
hom nie met haar laat speel het nie, Belinda Walker, het Johnson se beëdigde 
verklaring waarin ernstige klagtes van stembedrog uiteengesit is vir Leon 
gewys. Op daardie stadium wou hy nie in die pers die naam van die persoon 
verklap van wie hy die verklaring ontvang het nie. Volgens Leon was hy 
daarvan bewus dat die Kapenaars grootliks gekant was teen Marais se 
hernoemingsplan, maar te danke aan die energieke en onwettige aktiwiteite 
(Johnson 2010) van twee van Marais se amptenare, is die resultaat bewimpel 
om die burgemeester in staat te stel om te verklaar dat die meeste mense sy 
plan verwelkom (Leon 2008:561). 


Leon het baie vinnig op Johnson se verklaring gereageer en was ook baie 
bewus van die feit dat sy haar reputasie op die spel geplaas het. Binne `n uur na 
sy ontvangs daarvan het hy Morkel, Uys en ander party-amptenare ontbied. 
Hy het die aanklagte as baie ernstig beskou en bygevoeg: “Corruption is a 
form of moral cancer. We [the DA] will root it out wherever and whenever 
it exists” (Cape Argus 2001a:1). Na die byeenkoms is verskeie besluite 

uitgevoer: Uys is gevra om ’n kommissie van ondersoek in terme van die 
Munisipale Stelsel Wet in te stel om die bewerings te ondersoek, aangesien 
die kommissie van ondersoek deur Marais daargestel nie by magte was om 
die nuwe aanklagte van bedrog te ondersoek nie; oud-regter Willem Heath 
is versoek om die kommissie te lei; die stadsbestuurder, Robert Maydon, het 
die opdrag ontvang om die onmiddellike skorsing (met volle salaris) van Smit 
en Kieser in afwagting van `n volle uitpluising te las; die burgemeester moes 
sy plan herroep. Mandela en De Klerk is onmiddellik gekontak en beide het 
saamgestem dat in die lig van die openbaarmaking van die bedrog, die proses 
liefs gestaak moes word (Cape Argus 2001a:1). 


Die eerste kwessie wat Leon teenoor Marais geopper het, was dat senior 
amptenare in die burgemeeste se adminstrasie ernstige aanklagte teen hulle 
ontvang het. Hoewel Marais dit duidelik gestel het dat hyself nie besmet was 
rakende die aantygings nie, hy nietemin moes aanvaar dat die hernoemingproses 
in oneer verval het (Cape Argus 2001a:1). 


Daar is onmiddellik tot optrede oorgegaan. Uys het Heath gebel, wat die 
opdrag in beginsel aanvaar het. Oor Rasool se stelling dat dit onvoldoende 
vir Leon was om ’n ondersoek te loods deur die DA se “favourite judge” 
(Morris 2001:5), was Leon se kommentaar dat Heath se openbare reputasie 
van korrupsie aan die kaak stel getel het. Hy het bygevoeg: “I would never say 
the DA has no corrupt or racist people in its administrations. I could never 
give that guarantee. But one can guarantee how one will act when confronted 
with an issue of this kind” (Morris 2001:5). 


Daar is ook ’n dringende DA-perskonferensie gehou wat deur Leon, Morkel, 
Uys en Van Schalkwyk bygewoon is. Tydens die konferensie het die DA ’n 
bom in die vorm van Johnson se verklaring laat bars. Terselfdertyd is die 
beëindiging van Marais se straatplan aangekondig. Die redes hiervoor 
aangevoer het ingesluit dat die lede van die publiek wat Marais se plan 
teengestaan het, “gewen” het ten spyte van Marais se pogings om hulle 
steun te werf, en dat daar bewerings van vervalste stemme was (Schroeder, 
Ntabazalila & Smetherham 2001:1). 

Dit was duidelik dat Johnson se verklaring van so `n ernstige aard was, dat 
dit tot die skorsing van senior amptenare kon lei. Dit het aantygings van 
leuens, bevoordeling ten gunste van naamsverandering, manipulering van 
die openbare stemproses, die vervalsing van briewe en handtekeninge, asook 
intimidasie teenoor Johnson en ander amptenare bevat (Van Houwelingen 
2001a:2). Die omvang van die bedrog het gedurende die perskonferensie groter 
gestalte aangeneem en het in hoofsaak daarop neergekom dat Smit en Kieser 
aan die vervalsing van ongeveer 500 stemme aandadig was, en dat daar vir die 
onderburgermeester gelieg is (Schroeder, Ntabazalila & Smetherham 2001:1). 


Intussen is Smit steeds toegelaat om met sy werk as die burgemeester se 
kommunikasie-beampte voort te gaan, maar is hy verbied om enige verdere 
kommentaar oor die straatnaamkwessie te opper. Hy het Johnson se 
beskuldigings ontken en laat blyk dat hy regsoptrede oorweeg. Voordat Smit 
in diens van die stadsraad getree het, was hy die segsman vir adjunkminister 
Leon Wessels, en voor dit die politieke korrespondent vir Die Transvaler 
(Schroeder, Ntabazalila & Smetherham 2001:1). Teenoor die Cape Times het hy 
te kenne gegee dat die vrylating van Mandela in 1994 hom as Afrikaner bevry 
het en dat hy geen swart Suid-Afrikaner in die oë kon kyk solank Mandela nog 
verontreg was nie. Hy het prontuit erken dat hy Marais se hernoemingsinisiatief 
sterk ondersteun het en trots daarop was. Hy het die versekering gegee dat hy 
nooit steun vir die hernoemingsplan gewerf het nie en nooit enige brief vir 
enigiemand opgetrek het nie (Schroeder, Ntabazalila & Smetherham 2001:1). 


Smit het Heath se ondersoekkomitee verwelkom omdat hy geglo het dit 
sy naam en integriteit sou beskerm. Hy sou Maydon oor die status van sy 
indiensneming raadpleeg, siende dat die DA versoek het dat hy van sy pos 
onthef moes word afhangende van `n deeglike ondersoek. Wat hy wel erken 
het, is dat hy vir Johnson gesê het dat dit die wyse is waarop verkiesings gewen 
word, maar sy woorde was eintlik gemik op die partystrukture wat daarmee 
gemoeid geraak het (Schroeder, Ntabazalila & Smetherham 2001:1). Hy kon 
nie begryp waarom Johnson hom nie genader het oor haar vermoede nie, want 
hy het `n goeie verhouding met haar gehad en sy verhouding met Marais was 
selfs nog beter. Smit sou deurgaans volhou dat hy deurentyd oop kaarte gespeel 

het rakende die verwagte stemme, en het beweer dat Johnson sy houding 
verkeerdelik geinterpreteer het as deel van `n skelmstreek (Rooi 2001:6). 


Hy het ook beweer dat hy deur pastoor Noble, die burgemeester se persoonlike 
geestelike raadgewer, ingelig is oor die steunbriewe en die blote feit dat hy 
bewus was van pogings om steun te werf nie op korrupsie gedui het nie. 
Wat gerugte betref dat Marais ook bedrog gepleeg het, het Smit getuig dat hy 
reeds vier-en-'n half jaar saam met Marais gewerk het en hom as ’n eerlike 
en reguit mens sonder versluierde swakhede ervaar het (The Star 2001b:6). 
Deel van die aantygings teen Smit en Kieser was dat hulle die opdrag gegee 
het dat regsdepartementele dokumente en inligting van onderburgemeester 
Walker en die konsultant Carlisle weerhou moes word. Op 30 Julie sou die 
stad se komitee onder voorsitterskap van Maydon vergader om optrede teen 
Smit en Kieser te bespreek. Op hierdie stadium was Kieser steeds oorsee en 
sou eers later reageer. 


Teenoor die media het Marais enige onreëlmatighede ontken, maar daar 
was reeds aandrang uit politieke geledere dat hy moes bedank (Schroeder, 
Ntabazalila & Smetherham 2001:1). Leon beweer in sy outobiografie dat 
Kaapstad, wat as die vlagskip vir sy party moes dien, “was about to sink in a 
sea of corruption” (Leon 2008:561). Sy eerste oorweging was om die beëdigde 
verklaring te ignoreer, maar hy het gou besef dat dringende stappe noodsaaklik 
geword het. Wat Leon betref was Marais se leierskapstyl besig om die DA se 
strategie om sy beheer oor die stad as toonbeeld van bekwaamheid voor te 
hou ernstig in die wiele te ry (Leon 2008:561). 


Teenoor die pers het Johnson erken dat sy Smit nie goed geken het nie, en 
nie al die presiese datums en besonderhede van al die gebeure kon onthou 
nie. Sy het ook erken dat haar verklaring indrukke is en sy by implikasie 
sekere aannames maak. Sy wou steeds nie sê waarom daar vyf weke verloop 
het sedert die verklaring wat deur haar prokureursfirma opgestel is en die 
openbaarmaking daarvan nie. Alle navrae het sy na twee persone verwys: 
advokaat Koekemoer, in hierdie stadium die tussentydse uitvoerende hoof 
van die Suid-Skiereilandse administrasie en Ryan Coetzer, die DA-konsultant 
(Van Houwelingen 2001a:2). 

Lank na die debakel het Johnson in ’n mondelinge onderhoud te kenne gegee 
dat sy verstom was oor die “spinelessness” (Johnson 2010) van die topleiers 
en veral die politici. Sy het erken dat sy ’n totale weersin in die hele debakel 
gehad het en vermy het om weer enigiets daaroor te lees of enigsins iets 
daarmee te doen te hé. Die pers (met die uitsondering van Die Burger en 
die Mail & Guardian) het volgens haar dikwels die feite verwring, en sy het 
veral die Cape Times se verslaggewer (wat goed met Smit bevriend was) as 
baie krities teenoor haar ervaar. Afgesien van die gebrek aan steun uit die 
geledere van die stadsraadsamptenare, het baie van die kantoorpersoneel haar 
vertroulik verseker van hulle bewondering en steun (Johnson 2010). Sy was 
steeds bereid om te erken dat Marais ’n leier met besondere charisma was en 
oor die vermoé beskik het om mense te vermaak. Sy het gemeen dat Kieser vir 
Marais bewonder het en in ’n sin deur hom betower is. Marais het die idees 
gegenereer, met Kieser as die slim amptenaar wat daaraan gestalte gegee en 
dit uitgevoer het. Dit was vir haar ’n uiters traumatiese ervaring, veral omdat 
niemand anders bereid was om `n kampvegter vir reg en geregtigheid te wees 
nie (Johnson 2010). 


Marais se hernoemingsplan het nou in `n sirkus ontaard met talle kritiese 
stemme en dramatiese berigte wat `n bohaai veroorsaak het en die intrige en 
Spanning verder aangeblaas het (Fine 2001:1). Dit het gelyk asof sy idealistiese 
oogmerk tot totale mislukking gedoem was. Alles het daarop gedui dat hy 
as gevolg van Johnson se verstommende openbaarmaking geen ander keuse 
sou hê as om van sekere persone in sy administrasie ontslae te raak nie. 
Haar verklaring het duidelik neergekom op aanklagte dat Smit en Kieser 
briewe en petisies ter steun van sy plan vervals het. Haar verklaring is beskou 
as `n ernstige aanklag teen die burgemeester, wie se politieke loopbaan reeds 
aan die wankel was (Fine 2001:1). 


Onmiddellik nadat die aanklagte van Johnson openbaar gemaak is, moes 
Marais bontstaan en vrae beantwoord oor wat hy vermoed het vorentoe met 
Smit en Kieser kon gebeur. Hy sou enduit weier om hom oor die skuld of 
onskuld van hierdie amptenare uit te spreek. Gerugte wou dit hê dat hulle, 
afhangende van `n verdere ondersoek, moontlik met volle vergoeding en 

voordele geskors kon word (Van der Westhuizen 2001g:1). Marais het 
lojaliteit openbaar, volgehou dat hulle bekwame en eervolle werk gelewer het 
en minstens `n billike kans gegun moes word om hulle kant van die saak te 
stel. Kieser was nog steeds in die buiteland en kon nie vir kommentaar bereik 
word nie. Volgens Van der Westhuizen (2001g:1) het Smit die aantygings teen 
hom verwerp en beweer dat hy met `n “knipoog en laggie” gesê het dat daar 
300 handtekeninge ten gunste van die hernoeming sou kom. Buitendien was 
dit tog algemeen bekend dat sommiges steun vir die plan gewerf het. Hyself 
het nooit aan enigeen opdrag gegee om vervalste petisies op te stel nie en was 
nie skuldig aan korrupsie en wanadministrasie nie. Hy was in verbinding met 
sy regsverteenwoordigers en het aangedui dat hy eers later `n verklaring sou 
uitreik (Van der Westhuizen 2001g:1). 


Marais se plan, wat so pynlik skeef geloop het, was in politieke terme 'n enorme 
verleentheid vir die DA waaruit die ANC maksimum politieke voordeel sou 
probeer trek. By monde van Rasool kon die ANC nou sy vroeëre eis vir `n 
deeglike misdaadondersoek herhaal (Van der Westhuizen 2001h:2). Hy het 
veral gesinspeel op die moontlike skorsing van twee amptenare na aan die 
burgemeester. Die hele debakel is as bewys van korrupsie en verdeeldheid 
binne die DA voorgehou. Rasool was van mening dat dit onvoldoende sou 
wees om Heath aan te stel om die debakel te ondersoek, omdat dit `n “polities 
gemotiveerde misdaad” was wat polisieondersoek geregverdig het. Hy was 
van mening dat die DP-elemente in die DA `n nuwe wapen gevind het om 
Marais sterker aan bande te lê. Hierdie DP-elemente het volgens Rasool met 
die bohaai wat oor die straatnaamverandering losgebars het ook die kans gekry 
om die wit kiesers tevrede te stel dat die kolonialistiese name behoue sou bly. 
Die ANC was veral ontsteld dat Mandela so direk by die DA-stryd betrek is en 
dat dit in so ’n verleentheid ontaard het (Van der Westhuizen 2001h:2). 


Marais se vurige persoonlikheid sou nie toelaat dat hy lank swyg oor die 
verloop van gebeure nie, en kort voor lank het hy weer op emosionele wyse 
op die publiek se gevoel begin speel (Rooi 2001:6). Hy het dit as een van sy 
moeilikste oomblikke beskryf om aan `n siek Mandela te vertel dat Kaapstad 
hom nie meer sou vereer nie: 

Dit was `n emosievolle oomblik vir my. Eers het ek hom sterkte met die 
behandeling vir sy siekte (prostaatkanker) toegewens. Maar toe moes ek 
vir iemand vir wie ek soveel agting het, meedeel dat ek hom nie meer kan 
vereer nie. Mandela het lank stilgebly en toe gesê hy verstaan (Rooi 2001:6). 


De Klerk het die polemiek oor die aangeleentheid as `n “verleentheid” gesien. 
Hy het te kenne gegee hy waardeer Marais se voorneme om `n ander weg te 
volg om steeds sy oogmerk “om met hom en Mandela assimbole die vreedsame 
oorgang na demokrasie te gedenk” te bereik; en terselfdertyd gemaan dat sulke 
voorstelle in die toekoms deeglik oorweeg behoort te word om herhaling van 
kontroversie te vermy (Van der Westhuizen 2001g:1). Jakes Gerwel, hoof van 
die Nelson Mandela Stigting, se reaksie was dat daar duidelike aanduidings 
van korrupsie was en dat Mandela die opsegging van die plan heelhartig steun 
(Schroeder, Ntabazalila & Smetherham 2001:1). Mandela het in elk geval 
deurgaans daarop aangedring dat die proses “inclusive, wholly consultative 
and beyond reproach” moes wees (Smetherham 2001b:3). 


Die algemene gevoel was dat, in die lig van die openbare polemiek oor die 
aangeleentheid, dit beter was dat die hernoemingsplan van die baan moes 
wees. Die vermoede is uitgespreek dat baie Kapenaars waarskynlik `n sug 
van verligting geslaak het. Uit die ellendige fiasko was die belangrike les 
wat geleer moes word dat `n proses wat openbare deelname vereis, daarmee 
moet begin, nie slegs met `n verklaring van voorneme nie. “Besides the moral 
imperative, there is also the simple fact that it makes good political sense: the 
big winners today are the Mayor’s political opponents” (Cape Times 2001e:8). 
Wat wel positief was, was die feit dat Leon slegs ure na die ontvangs van die 
beédigde verklaring met beslistheid opgetree het. Die vraag was egter of 
hierdie spoedeisende optrede van Leon billik was, siende dat die beskuldigdes 
geen werklike kans gegun is om hulle kant van die saak te stel nie. Leon se 
optrede sou later veel skerper kritiek uitlok waaroor hy en die party sou 
moes bontstaan. 


Dievoorsittervan die ANC-koukushet’nberoep op Marais gedoenomtebedank 
omdat dit vir hom duidelik was dat Smit en ander net die sondebokke was. 
“Behind them are Peter Marais and Belinda Walker in the mayor's office. They 

are clearly trying to put the blame on senior officials” (Smetherham 2001b:3). 
Hy het Marais gevra om ’n bestaande raadsbesluit te implementeer, naamlik 
om ’n nuwe veelpartykomitee van kenners, insluitende taalkundiges, historici 
en ander vooraanstaande Kapenaars, vir al die kwessies betreffende die 
hernoeming van strate en geboue aan te stel (Smetherham 2001b:3). 


Die PAC se onomwonde standpunt was dat die burgemeester belasingbetalers 
se geld aan die verligting van armoede, en nie aan straathernoeming nie, moes 
bestee. Die hoof van Kaapstad Toerisme het die saak as skokkend bestempel, 
gemeen `n volle ondersoek behoort gedoen te word en dat die skuldiges moes 
bedank. Die debakel het baie skade aangerig en die Kapenaars was daarop 
geregtig om agter die kap van die byl te kom (Smetherham 2001b:3). 


Nadat die plan laat vaar is, het Die Burger `n meningspeiling gedoen en die 
respondente was deur die bank verlig en bly dat die name Adderley en Waal 
behoue sou bly. Van die redes vir hierdie verligting het ingesluit die feit dat 
dit `n eensydige besluit sou wees wat gewone mense uitgesluit het, dat geld 
gemors sou word wat eerder ter verligting van armoede en werkloosheid 
spandeer kon word, dat die twee strate deel van Kaapstad was, en dat daar 
ander maniere was om Mandela en De Klerk te vereer (Smith 2001:2). 


Marais is nie net as `n sogenaamde populistiese bruin NNP-burgemeester 
bestempel nie, maar weens sy geneigdheid om op eie houtjie en ondeurdag 
op te tree en in die proses te knoei, ook as `n “loose cannon” gebrandmerk 
(Hadland 2001:5). Volgens die bekende historikus R.W. Johnson het 
verskeie verslae oor onreëlmatighede rondom sy persoon opgeduik, en 
meningsopnames sou later toon dat hy `n negatiewe uitwerking op die party 
se status gehad het. Leon se toenemende geirriteerdheid met hom het sigbaar 
begin raak omrede sy groeiende oortuiging dat Marais die party in die steek 
laat (Johnson 2009:77). Marais het egter deurgaans die beskermende hand van 
die NNP-leier oor hom gehad. 


Wyer het spytige stemme opgeklink dat Kaapstad die verloorderin die negatiewe 
uitkoms van die hernoemingsplan was. Dr. Anthony Hadland (direkteur van 
die Raad vir Geesteswetenskaplike Navorsing), het in `n aangrypende artikel 

in die Cape Argus sy spyt uitgespreek dat die plan laat vaar is. Hy het die 
versugting uitgespreek dat wanneer al die stof gaan lê het “we will find a way 
of throwing off the vested interests and ignoring the political backbiting, the 
intrigue and the grumpy selfishness, and still find a way of reviving the plan” 
(Hadland 2001:5). Hadland was daarvan oortuig dat indien die meerderheid 
Kapenaars hulle insette kon lewer, in plaas van slegs `n geselekteerde of versinde 
minderheid, daar geen stryd sou gewees het nie. Wat wel waar was, was dat 
besighede langs die twee deurgangspaaie die grootste deel van die koste sou 
moes dek, maar daarteenoor sou die internasionale kliënte of vennote trots 
daarop gewees het om takke in Mandela- of De Klerkstraat te besit. Wat mens 
ook al van De Klerk se destydse party mag dink, is hy `n wéreldfiguur en `n 
Nobelprys-wenner. Sy toespraak op 2 Februarie 1990, waarin hy die ban op 
die ANC opgehef het en Mandela se vrylating aangekondig het, het immers in 
Kaapstad plaasgevind, `n hanetree van die straat wat sy naam sou dra. Die hele 
episode het Hadland herinner aan enkele jare vroeër toe die Kaapse stadsraad 
onwillig was om aan aartsbiskop Desmond Tutu ereburgerskap toe te ken. 
Hadland (2001:5) se pleidooi was: 


Gape Town deserves to have Christmas lights on Nelson Mandela Avenue. 
It deserves to have tourists asking after it, to have shops thriving on it, 
to have people round the world referring to it. Nelson Mandela Avenue 
should be the artery of the city conveying thousands of people to and fro, a 
conduit for change and activity, a constant reminder of the contribution of 
one of South Africas most famous and beloved sons. 


In plaas van ’n verwyderde historiese figuur wat niemand meer onthou nie 
(belangrik soos wat Adderley se bydrae mag gewees het), sou die straathoeke 
en briefhoofde die naam van iemand dra wat die nuwe reénboognasie 
versinnebeeld. Al het Marais politieke skade gelei, het dit tog nie beteken 
dat die idee nie prysenswaardig was nie. Dit was vir baie `n tragedie dat die 
straathernoeming-sage in kleinlike politiekery en kullery verval het. 

The symbolic and immutable joining of Mandela and De Klerk, as once 

they gripped hands to usher in a new era, at one corner of the new, 


democratic parliament was a brilliant thought. It does not deserve to find 
an undignified and unfulfilled end in the mire (Hadland 2001:5). 


101 


Kaapstad se EE, 


Hadland het aangevoer dat die proses swak bestuur is, waarskynlik omdat 
daar min teenkanting verwag is. Daar moes van die begin af `n plan in plek 
gewees het wat op `n opwindende wyse veelpartysteun, die samewerking 
van die besigheidsgemeenskap en ander gevestigde belange verseker het. 
Wie presies het nou gebaat deur die kansellering van die idee? Was dit regtig 
bog as gevolg van die koste? Was dit omdat sommiges dit nie kon verdra dat 
Marais `n suksesvolle proses van stapel kon stuur nie? Was dit omdat die name 
van Adderley en Waal steeds sterk resoneer by baie mense? Wat hom betref 
was Kaapstad die verloorder deurdat die plan skipbreuk gely het. “We have 
missed out on a wonderful opportunity to etch the names of two of the most 
important political figures in South Africas history permanently on to the 
landscape of our beloved city” (Hadland 2001:5). 


Innuendo’ oor `n politieke skeuring in die DA was teen die einde van 
Julie 2001 reeds `n geruime tyd in omloop. Waarnemers soos Morris (2001) 
was van mening dat die ondersoek rakende Smit en Kieser veel meer hieroor 
aan die lig sou bring. In `n onderhoud met die Cape Argus het Leon egter laat 
blyk dat hy geen verband tussen die aantygings in Johnson se verklaring en 
bespiegeling oor politieke binnegevegte in die party gesien het nie. Hy het 
daarop gewys dat die optrede waarop besluit is Morkel, Uys en Marais se volle 
steun geniet het. Al drie was immers lede van die NNP, die sogenaamde ander 
helfte van die DA (Morris 2001:5). 


Sekere aanklagte in Johnson se verslag het egter volgens Morris van die Cape 
Argus gelyk asof dit individue en partystrukture betrek. Daar is selfs beweer 
dat Marais se plan die huwelik tussen die DP en die NNP in twee geskeur het. 
Dit was bekend dat Walker byvoorbeeld sterk teen die hernoemingsinisiatief 
gekant was. Dit was ook `n openbare geheim dat sommige DP-raadslede hulle 
vir stemme teen Marais se inisiatief in hulle wyke beywer het. Die samesmelting 
van die DP en NP is vanaf die begin wyd vertolk as ’n verlaging vir die ou 
regerende party. Sommige het in die hele straathernoemingsplan `n poging 
deur die NP-vleuel in die DA gesien om sy eie agenda te versterk. Die alliansie 
het nog gehou, maar dit was te begrype dat enige blyke van faksieverskille 
binne die DA ten volle deur die ANC uitgebuit sou word (Morris 2001:5). 

Te midde van die ernstigste krisis rakende sy politieke loopbaan het Marais 
steeds verklaar dat diegene wat dink hulle kon hom polities begrawe nie te 
seker moes wees nie. Hy het gewaarsku: “I will be the one attending their 
political funerals, and let me remind them I have been to many during my 
20 years in politics” (The Star 2001c:2). Hy was vas oortuig daarvan dat die 
ondersoek deur Heath hom onskuldig sou bevind. 


Watter soort regeringskultuur kon die twee senior stadsraadsamptenare 
daartoe dryf om klaarblyklik oneerlik en manipulerend op te tree ten einde 
te verseker dat hulle werkgewer se “most mundane political project? om 
twee strate te hernoem slaag, wou die Business Day in `n hoofartikel weet 
(Business Day 2001:11). Dié koerant het verder aangevoer dat dit te begrype 
was dat die openbaarmaker se optrede en moed uitgelig en druk bespreek sou 
word. Johnson is as die ware heldin in die verhaal geloof weens haar moed 
om wat sy as ’n ernstige vergryp deur haar meerderes beskou het te ontbloot. 
Sy het haarself aan onguns, en selfs moontlike intimidasie deur minder 
eerbare kollegas, blootgestel. Daar is gestel dat sy vergoed moes word vir haar 
waaksaamheid, en dat haar voorbeeld in die ontbloting van korrupsie in die 
werkplek gebruik kon word (Business Day 2001:11). 


Die vermoede het ontstaan dat Leon en sy senior kollegas nie werklik spyt 
was dat Marais homself verongeluk het nie, maar bepaalde amptenare se 
onbesonne optrede het die DA as geheel skade aangerig deur die party se 
reputasie vir goeie regering aan te tas. Die DA is ook voor stok gekry vir die 
glibberigheid waarmee die party hom dikwels oor voorbeelde van korrupsie 
in ANC-geledere uitgelaat het (Business Day 2001:11). 


In `n hoofartikel onder die opskrif “Die waarheid moet uit’, het Die Burger in 
alle erns daarop aangedring dat die volle waarheid oor die hele debakel moet 
uitkom en dat die DA geen ongerymdhede mag duld nie. Ander partye is 
ook gemaan om hulle nie te probeer verlustig in die DA se verknorsing nie, 
want in “byna elke ander party is daar tans bewerings en beskuldigings van 
onreëlmatighede wat ondersoeke verdien” (Die Burger 2001b:12). So is daar 
veral verwys na die debakel oor die staat se wapenaankope en Tony Yengeni 
se voertuigtransaksie. Eintlik het dit begin lyk asof “Suid-Afrikaners op alle 

vlakke meer gekondisioneerd raak dat korrupsie maar normaal is”. Rasool 
is deur Die Burger berispe omdat hy bitsig geëis het vir `n polisieondersoek 
terwyl hy, gedagtig aan sy eie party, eintlik meer beskeie moes wees. Die ANC 
sou immers die land ook `n guns doen deur self enige sweem van korrupsie te 
ondersoek (Die Burger 2001b:12). 


Marais, wie se optrede reeds tot heftige debatte op die DA sekoukusvergaderings 
aanleiding gegee het, se posisie het nou die middelpunt van die 
straatnaamkwessie geword. Sy teenstaanders het dit as die ideale geleentheid 
gesien om van hom ontslae te raak en druk telefoongesprekke is tussen die 
leiersfigure in die party gevoer oor presies hoe om die kwessie te hanteer 
(Van der Westhuizen & Jordaan 2001:1). Reeds tydens die vergadering van 
die DA se provinsiale bestuur op 23 Julie, is daar sterk standpunte ingeneem 
oor hoe die proses verder gevoer en beéindig behoort te word. Afgesien van 
die DA het ook die UDM openlik begin vra vir Marais se skorsing hangende 
die uitslag van Heath se ondersoek. Intussen was een van die stadsamptenare 
in die afdeling vir nywerheidsverhoudings besig om ’n verslag op te stel oor 
Smit en Kieser se moontlike skorsing (Van der Westhuizen & Jordaan 2001:1). 


Leon (2008:564) is onder druk geplaas om op te tree en een van sy 
hoofluitenante, Bester, se woorde was selfs: “If we don’t act and fire Marais, the 
whole party will sink”. Wyslik het Leon vir eers vasgeskop dat gesaghebbende 
regsgronde gevind moes word om teen hom op te tree. Teen 1 Oktober het 
Leon aan Van Schalkwyk laat blyk dat daar nie langer gesloer kon word 
nie, dat `n “soft landing” vir Marais gevind moes word en dat hulle binne 
48 uur terugvoering oor die aangeleentheid wou hé, hopelik met Marais se 
instemming. Van Sckalkwyk het koppig te kenne gegee dat die bestuurskomitee 
die saak moet oorweeg. Leon vertel hoe hy en Van Schalkwyk op 2 Oktober De 
Klerk in die Klein Drakenstein besoek het. De Klerk het by Leon aangedring 
om sy onversetlike standpunt oor Marais te laat vaar, omdat die stappe teen 
hom onnodige spanning tussen wit en bruin tot gevolg sou hé. Leon moes dus 
aanvaar dat Van Schalkwyk De Klerk vroeér oor Marais ingelig het. Leon se 
reaksie was dat hy geen besware daarteen gehad het dat Marais ’n voorste pos in 
ooreenstemming met sy waardigheid sou behou nie, maar het beslis volgehou 
“that he could not continue to ‘lead and divide’ the city” (Leon 2008:564). 

Teen die einde van Julie was daar tekens van ’n ernstige debat in die DA oor of 
Van der Westhuizen se ondersoek moes voortgaan, siende dat Heath ook die 
beweerde ongerymdhede sou ondersoek. Van der Westhuizen het reeds aan die 
begin van Augustus met sy ondersoek begin deur die senior raadsamptenare 
te ondervra, maar niemand het vir die openbare verhoor opgedaag nie. 
Hy het voorsien dat ’n verslag oor aanbevelings rakende moontlike stappe 
teen enigeen wat skuldig bevind word aan bedrog binne twee weke daarna 
sou volg. Sy eie bevindings en die DA se interne ondersoek sou uiteindelik 
deel vorm van die groter Heath-ondersoek. Alhoewel die party se interne 
ondersoek aangedui het dit sou Van der Westhuizen se verslag afwag, was daar 
ook die verwagting dat daar volgens Johnson se beëdigde verklaring opgetree 
sou word (Merten 2001a:2). 


Die debat oor of Van der Westhuizen met sy ondersoek voort moes gaan het 
heftiger geword. Een van die standpunte was dat dit op duplisering neerkom, 
terwyl 'n ander beskouing behels het dat `n kommissie wat deur die unistadraad 
as outonome liggaam aangestel is, nie sonder meer vervang kon word deur 
een wat provinsiaal aangestel is nie, selfs al sou dit met die burgemeester se 
instemming gebeur (Van der Westhuizen & Jordaan 2001:1). 


Die mislukking van `n betreklik eenvoudige plan het tot nie minder nie 
as drie ondersoekskommissies gelei, en daar sou dit ook nie eindig nie. 
Die straathernoemingsplan se ineengestrengeldheid met die ingewikkelde 
heersende politiek was die hoofoorsaak daarvan. ’n Verdeelde stadsraad, ’n 
alliansie in die vorm van `n saamgeflansde DP en NNP, en die DA-regeerde 
provinsiale regering teenoor die ANC se nasionale regering het die potensiaal 
gehad om die herbenoemingsdebat in `n kruitvat te omskep. 


Ten spyte van bepaalde faksies van die DA se vyandigheid teenoor Marais 
het Leon tot die besef gekom dat die party vanweë kritiek uit talle oorde, 
en die wyd verspreide gerugte van ernstige spanning in die party, die beeld 
van partyeenheid sou moes versterk (Van der Westhuizen 2001i). Dit het 
gebeur toe die party teen einde Julie om Marais en ander figure in die debakel 
begin laer trek het om verdere skade aan die party te probeer minimaliseer. 
Die navrae oor wat rondom die naamveranderingskwessies en Marais aan die 

gang was, is na Morkel verwys en Marais is die swye opgelê oor sy mislukte 
plan. Dié stilswye het gevolg nadat Leon aan Van Schalkwyk opdrag gegee 
het om die leiersfigure aan die voorpunt van die debakel byeen te roep sodat 
die onderlinge gevegte stopgesit kon word (Van der Westhuizen 2001i:2). 
Intussen het Morkel te kenne gegee dat die volledige opdrag aan Heath in die 
Provinsiale Koerant gepubliseer sou word. 


Vanuit die ANC se geledere is die probleme rondom Smit en Kieser, die twee 
amptenare wat so direk getakel is, gesien as bloot die eerste nagevolge van 
`n burgemeester wat na `n rassistiese verkiesingsveldtog in sy amp beland 
het. Tydens die verkiesing is hy gebruik om die bruines se steun te werf, net 
om daarna deur die DA uitgewerp te word (Sylvester 2001b:21). Walker, wat 
bekend daarvoor was dat sy nie oop kaart speel nie, sou waarskynlik Marais 
se opvolger wees. Sy het aan die pers genoem dat sy haar kommentaar vir 
die Heath-kommissie reserveer, en alle navrae is na Leon se kantoor verwys 
(Sylvester 2001b:21). In sommige kringe is sy daarvan beskuldig dat sy 
met die steun van die invloedryke DA-simpatiseerders binne die alliansie 
teen Marais saamspan. Moontlike bekleërs van die burgemeestersamp is 
toe reeds genoem: die Wes-Kaapse minister van finansies, Leon Markovitz, 
Pierre Uys (die minister vir plaaslike regering), Helen Zille en Nic Koornhof 
(Sylvester 2001b:21). 


In ’n artikel in die Sunday Times het Oppelt (2001:18) beweer dat Marais 
geensins gewild onder joernaliste was nie omdat sommige hom beskou het 
as ’n arrogante politieke grootprater wie se hoofoogmerk was om `n glansryke 
loopbaan vir homself te verseker. Dit het begin lyk asof Marais, vanweë die 
debakel waarop sy straatplan uitgeloop het, vir sy politieke voortbestaan sou 
moes veg. Al sy vroeëre sondes en ongewilde optrede is aan die groot klok 
gehang en dit was duidelik dat hy in die oë van die pers inderdaad nie groot 
agting afgedwing het nie. Oppelt (2001:18) wou weet of Marais onthou sou 
word as `n politikus wat sy openbare posisie beklee het met intelligensie, 
regverdigheid en integriteit, en as `n leier wat na almal in sy unistad omgesien 
het, en of hy eerder onthou sou word as “a showman, someone who could 
conveniently ‘pull’ the coloured crowds for, first, the National Party and, later, 

the Democratic Party”. Hy is verwyt dat hy die straathernoemingskwessie 
met verwaandheid, onsensitiwiteit en afkouery hanteer het. Toe dinge egter 
verkeerd loop het hy die blanke inwoners van Kaapstad as rassiste uitgekryt, 
en toe hy te wete kom dat 96% van die Kaapse Kamer van Handel daarteen 
is, het hy hulle van kleingeestigheid beskuldig: Eers toe hy uitvind dat die 
Kapenaars nie ernstig oor die idee was nie, het hy vinnig advertensies ter 
uitnodiging van deelname laat plaas (Oppelt 2001:18). 


Volgens Oppelt was dit nou die tyd dat Marais tot die besef moes kom dat `n 
dreigende en grootpratende lawaaimaker nie altyd sy politieke loopbaan kan 
red deur eenvoudig die openbare mening te ignoreer nie. Daar is aangevoer 
dat namate “the vultures begin circling the mayoral carcass” baie van sy flaters 
en uitlatings by hom sou kom spook (Oppelt 2001:18). Een daarvan was sy 
onsensitiewe hantering van die Nuweland Stadion-kwessie toe hy verhoed het 
dat sokkerwedstryde op die rugbyvelde daar gespeel word. In plaas daarvan 
om die wit inwoners van Newlands, wat gekla het dat swart sokkerspelers meer 
lawaai maak en hulle swakker gedra as rugbyondersteuners, aan te spreek, het 
hy hulle ondersteun. Een van die drastiese gevolge hiervan was dat die South 
African Football Association besluit het dat geen internasionale wedstryde 
weer daar sou plaasvind nie. Om alles te kroon het hy na die Ellis Park-tragedie, 
waarin 43 mense dood is, beweer dat dié ramp sy besluit oor die Newlands 
Stadion regverdig het. Daar is ook verwys na die homoseksuele “slanging 
match” (Streek 2001:2) tussen hom en sy Durbanse ampsgenoot, asook sy 
stelling dat die Grondwet deur kommuniste saamgestel is. Desnieteenstaande 
het die Wes-Kapenaars vir hom gestem en sodoende die burgemeester gekry 
wat hulle verdien het - “a tactless entertainer” (Oppelt 2001:18). 


Streek (2001:2) het aangevoer dat weinig politici verbonde aan die DA 
werklik geglo het dat Smit en Kieser onafhanklik opgetree het. Toe Marais 
die eerste keer sy plan bekend gemaak het, het hy die DA ontstel omdat 
hy dit gedoen het sonder konsultasie met sy party, om nie eers van sy 
mede-raadslede te praat nie. Hy het slegs die uitvoerende komitee daaroor 
ingelig (Streek 2001:2). In hierdie stadium het die ingeligtes binne die party 

egter laat blyk dat dissiplinêre optrede teen die amptenare en stadsraadslede 
slegs geneem sou word op grond van die forensiese bevindings van die twee 
ondersoekkommissies. Daar was egter reeds politieke gevolge te bespeur, en 
die “mercurial mayor’, soos daar na Marais verwys is, se toekoms binne die 
DA sou definitief daardeur geraak word (Streek 2001:2). 


Marais se hantering van die stadsake is nie slegs negatief beoordeel nie. 
Daar was byvoorbeeld sterk menings dat Kaapstad die bes bestuurde 
metropolitaanse raad in die land was en dat hy gesonde beheerstrukture 
ingestel het tydens die ingewikkelde proses van die vereniging van die sewe 
bestaande rade. Dit was die eerste stad wat water en elektrisiteit gratis aan arm 
bewoners voorsien het. Kort tevore het Marais leierskapvaardighede getoon 
toe hy `n grondbesettingskrisis afgeweer het deur ’n gesamentlike komitee, 
met die plakkerverteenwoordigers én die steun van ANC-verteenwoordigers, 
saam te stel. By ander geleenthede Marais egter weer onvoorspelbaar en 
ondiplomaties; een van die DA-parlementariërs het Marais se optrede as volg 
beskryf: “He is like scud missile. When he is on target he is spot on. But he is 
not always on target” (Streek 2001:2). 


Bantu Holomisa van die UDM het Marais se onmiddellike skorsing geëis, 
gestaaf met die argument dat Smit en Kieser nie in `n lugleegte opgetree het 
nie, maar in Marais se diens was. Die DA moes nou getrou bly aan die aard 
van hulle kritiek op die ANC en wat hulle administratief voortdurend voor 
almal se oë gehou het. “Marais should take political responsibility by vacating 
his office until the investigation is completed” (Streek 2001:2). Holomisa het 
egter ook daarop gewys hoe krities die ANC deurgaans teenoor Marais was en 
hulle aangeraai om liefs op te hou kritiseer totdat hulle self opgetree het deur 
iemand soos Yengeni uit hulle geledere te verwyder. 


Die kinkels in die straathernoemingsdebakel het onverpoosd voortgeduur. 
Die beleërde Marais was totaal onbewus van die feit dat hy die teiken was van 
`n skynbaar amptelike provinsiale regeringstemming binne die DA om vas te 
stel of hy moes bedank. Die Cape Times het toevallig hierop afgekom terwyl 
www.westerncape.gov.za besoek is; hier is die vraag gestel: “Behoort Peter 
Marais afgedank te word as die burgemeester van die Kaapstad unistad?” 

(Smith 2001i:1; Leon 2008:562). Die resultaat hiervan het aangedui dat 83.3% 
van deelnemers hom afgedank wou sien. 


Toe Marais oor dié opname genader is, was hy geskok en totaal uit die veld 
geslaan. Hy het vrae hieroor na die premier verwys en wou weet of dit werklik 
’n provinsiale regeringstemming was. Hy het die saak ook onder Van Scalkwyk 
se aandag gebring (Smith 2001i:1). Die oomblik dat Morkel in kennis gestel 
is van die stemming het hy dit onmiddellik van die webblad laat verwyder. 
Dit het geblyk dat die DA se web-bestuurder, Thys Hattingh, die temas vir 
die web kies op grond van wat hy nuuswaardig en aktueel geag het kon kies. 
Die premier kon egter nie toelaat dat die administratiewe kwessies, veral oor ’n 
baie sensitiewe politieke saak, op ’n provinsiale webtuiste bespreek word nie. 
Dit was onvermydelik dat hierdie stemming verhoudings binne die DA verder 
vertroebel het (Smith 2001i:1). Morkel het homself dadelik van die onthulling 
van die stemming gedistansieer, Marais om verskoning gevra en ’n interne 
ondersoek gelas. Hattingh, die skuldige amptenaar is tot verdere kennisgewing 
ontslaan. Wat die ANC betref, was dit net nog ’n manifestasie van die DA se 
tweespalt en die misbruik van staatsreserwes (Cape Argus 2001b:1). 


Hoe dit ook al sy, volgens die bogenoemde peiling het Kaapstad `n baie lae 
dunk van sy burgemeester gehad; slegs 15% bruin mense het hom ondersteun 
(Leon 2008:562). Marais het onthuts in `n persverklaring verklaar: “If anyone 
doubted that there was a conspiracy to get rid of me, this must remove all doubt” 
(Smith 2001i:1). Volgens Leon het Marais egter in `n onderhoud laat blyk dat 
hy die skandaal sal oorleef en vir die eerste keer openlik teenoor die pers te 
kenne gegee daar mag ’n komplot binne die party wees om van hom ontslae te 
raak. Hy het die rassekaart gespeel deur te suggereer dat sommige mense dalk 
nie daaraan gewoond mag wees dat bruin mense hulself kan laat geld, hulle 
eie opinies kan vorm en karakter kan openbaar nie (Leon 2008:562). Wat Leon 
betref was Marais se optrede in hierdie stadium “not only a loose cannon but 
crashing all over the deck”. Enkele dae later het Marais te kenne gegee dat hy 
homself in die beskermende arms van die NNP oorgee en volgens Leon geen 
begrip of respek betoon het vir die feit dat hy as raadslid verantwoording aan 
die partyleierskap verskuldig was nie. Marais se argument was dat die DP hom 

nie uit sy amp kon ontslaan nie, aangesien die NNP die meerderheid in die 
stadsraad verteenwoordig het. Leon se uitgangspunt daarenteen was dat nóg 
die DP nóg die NNP op raadsvlak bestaan, daar was slegs die DA-koalisie. 
Marais was die DA se munisipale leier en hy het dus sodoende oorlog teen sy 
eie party - en alle komponente daarvan - verklaar. 


Volgens Leon was dit juis as gevolg van hierdie sienswyse dat Hennie Bester 
(DA provinsiale onderleier), daarop aangedring het dat daar teen Marais 
opgetree moet word, ongeag van wat deur Heath bevind word. Bester het dit 
onverklaarbaar gevind dat Marais so `n standpunt oor die DA kon inneem 
en hom so wangedra het, maar nog steeds sy posisie binne die party kon 
behou (Leon 2008:562). Bester het dit onverklaarbaar gevind dat Marais so 
`n standpunt oor die DA kon inneem en hom so wangedra het, maar nog 
steeds sy posisie binne die party kon behou. Bester se argument was dat die 
skade wat aangerig is nie ter wille van `n beginsel of die bevordering van `n 
regeringsplan gemaak is nie, maar ter wille van Marais se eie posisie en mag. 
Van Schalkwyk het ontken dat hy enige aandeel in Marais se stelling gehad 
het en “appeared blind - or deliberately deaf to the damage” (Leon 2008:562). 
Meer van sy partygenote sou by Leon daarop begin aandring om van Marais 
ontslae te raak. 


NO 


7. DIE HEATH-ONDERSOEK 


Die kennisgewing waarin Heath aangestel is, het op 30 Julie in die provinsiale 
koerant verskyn. Die magte van `n kommissie in terme van die Westelike 
Provinsiale Wet 1998 is aan die ondersoek toegeken (Heunis 2001:2). 
Die ondersoek kon nie geklassifiseer word as `n regsliggaam nie, omdat dit nie 
besluite kon neem rakende die regte van persone nie. Dit kon wel aanbevelings 
maak rakende moontlike optrede teen bepaalde individue. 


Heath (en Campbell, sy regsassistent) se taak was 


om beweerde wanadministrasie, bedrog, korrupsie of ander ernstige 
wanpraktyke begaan deur enige persoon of persone in die openbare 
deelname-oefening onderneem deur die Stad Kaapstad ten opsigte van 
die voorgestelde hernoeming van Adderley- en Waalstraat, te ondersoek 
(Van der Westhuizen 2001j:2). 


Heath sou wel oor die mag beskik om enige individu vir ondervraging te 
dagvaar en moes teen 14 Augustus verslag lewer. In gerapporteerde regsake 
uit die verlede is gewaarsku teen die gevolge vir individue in sulke ondersoeke. 
Daar is onder andere uitgewys hoe die buitengewone ondersoekmagte wat 
aan so `n kommissie verleen word, gewone lede van die publiek blootstel aan 
die risiko dat hulle openbare doen en late blootgestel kan word, asook dat 
ongegronde klagtes teen hulle ingebring kan word (Koekemoer 2001:3). 


Indien verhore vir die Heath-ondersoek gerade geag is, sou dit in die openbaar 
plaasvind. Heath en sy span het vanuit sy Bellville-kantoor gewerk. Enigeen wat 
valse getuienis lewer, kon 'n boete van tot R24 000 opgelê word (Smith 2001g:4). 
Dit was as ironies beskryf dat Heath, wat deur die nasionale ANC-beheerde 
regering nie goed genoeg geag is nie, nou deur die DA-administrasie ingespan 
word. Hy sou deur ’n “web van politieke intrige” moes worstel, maar hy het `n 
“onberispelike agtergrond as korrupsie-jagter” gehad en sou sekerlik sonder 
aansien des persoons te werk gaan (Die Burger 2001c:10). Die moontlikheid 
het bestaan dat sy ondersoek pynlike gevolge vir die DA kon inhou, maar 

dit is as die enigste uitweg gesien indien die DA gestand wou doen aan sy 
luide beloftes van skoon bestuur. Dit is wel te danke aan die DA dat daar baie 
vinniger opgetree is as in die geval van die ANC-skandale, soos veral die 
wapenaankope-kwessie wat in 1999 deur Patricia de Lille oopgevlek is. 


Volgens Rasool was dit nie net die DA se onbedorwe reputasie wat op die 
spel was nie, maar ook Kaapstad se goeie beeld. Hy het die DA by herhaling 
verwyt dat hulle weier om die kwessie as `n misdaad, en nie slegs as `n politieke 
onbesonnenheid nie, te veroordeel (Sylvester 2001c:3). Rasool het gevoel die 
polisie moes die saak ondersoek en was met afgryse vervul aan die gedagte van 
die koste verbonde aan die ondersoek; hy het opgemerk: “Cape Town cannot 
afford to give the DAS favourite ex-judge a job just to settle party conflicts” 
(Sylvester 2001c:3) - dat hy hierin korrek was, sou deur die verdere verloop 
van die debakel bevestig word. 


Kieser se teenwoordigheid in die buiteland met die oopvlek van die skandaal 
het hom in `n netelige situasie geplaas. Sy aanvanklike reaksie was dat “senior 
politici binne en buite die unistadsraad” onbetaamlike invloed uitgeoefen het 
(Van der Westhuizen 2001):2). In hierdie vroeë stadium was hy hoopvol dat 
Johnson haar uitsprake sou kon heroorweeg nadat sy al die inligting opgeweeg 
het. Kieser het ook gehoop dat Heath se ondersoek wyd genoeg sou strek om 
ook die politieke dinamika en senior politici se betrokkenheid te ondersoek. Hy 
het dit jammer gevind dat Johnson as ’n toegewyde lid van sy personeel in die 
spervuur beland het. Kieser en Smit sou op 31 Julie ingelig word oor die besluit 
rakende hulle skorsing. Hy was egter vol vertroue dat sy naam in ere herstel 
sou word en het sy volle samewerking beloof (Van der Westhuizen 2001):2). 

“If there are people who think 
they Can bury me politically, 
théy must think again |» 


— PIETER MARAIS 

5: Marais besig om sy eie graf te grawe weens die stembedrog, maar steeds onstuitbaar 
(Zapiro in Sowetan, 1 Augustus 2001:14) 


Verskeie persone is gedagvaar om voor Heath te verskyn: Marais, Walker, agt 
raadsamptenare, die burgemeester se pastoor (Noble) en twee nie-raadslede. 
Heath het te kenne gegee dat hy nie sou huiwer om die politici, amptenare 
of ander persone te dagvaar sou hulle name tydens die getuienis opduik en 
hulle moontlik lig op die saak kon werp nie (The Star 2001d:2). Alle getuies 
kon deur regsverteenwoordigers vergesel word en laasgenoemde kon op hulle 
beurt weer die ander getuies ondervra indien hulle kliënte betrek is. Die 
dokumente oor die saak wat Heath van Van der Westhuizen ontvang het, sou 
eers geopen word nadat `n handskrifdeskundige aangewys is om die geldigheid 
van die petisies te ondersoek (Van der Westhuizen & Van Houwingen 
2001:1). Die gedagvaardigde amptenare was onder meer Smit, Kieser, 
Johnson, Fritz Marx, Nadiema Davids, Fiona Ogle (die senior regsadviseur 
van die Suid-Skiereilandse administrasie), Richard Wooton (’n regsadviseur 
van dieselfde administrasie), Jan Kruger (die skakelpersoon in die 

burgemeester se kantoor), Lynne Milan (n regsadviseur) en pastoor Noble 
(Cape Argus, 2002:10). 


Volgens Heath het al die betrokke partye aangedui dat hulle sou saamwerk. 
Enige belangstellende persone wat inligting bekend wou maak kon ook die 
sekretaris van die ondersoek kontak. Volgens Heath is die dagvaardigings 
uitgereik as `n roetine-ondersoek ten einde die betrokkenes te beskerm en 
hy het soos volg verduidelik: “Dit skakel die moontlikheid van geskille uit, 
en keer dat die werknemers van die unistad deur hul werkgewers hieroor 
gekonfronteer word. Die ondersoek sal nie `n politieke uitgangspunt hê nie, 
maar as dit uit die ondersoek blyk dat politiek `n rol gespeel het en dit tot 
bedrog, korrupsie en wanadministrasie gelei het” sou hy dit beslis deel van die 
ondersoek maak (Van der Westhuizen & Van Houwelingen 2001:1). 


Smit en Kieser is vir `n onbepaalde tyd met salaris op spesiale verlof gestuur 
en Maydon het bekend gemaak dat hul skorsingsverhoor onbepaald uitgestel 
sou word. Maydon het ook laat blyk dat die stadsraad nie die regsfooie van die 
gedagvaardigdes sou dek nie (Kahn 2001:3). 


Die bewyse was klinkklaar dat die media `n sleutelrol gespeel het in die 
oopvlek van bedrog in die straathernoemingsplan. Indien daar nog enige 
twyfel oor die belangrike rol van die media as waghond bestaan het, is dit 
juis deur die gebeure rondom die straatnaamdebakel uit die weg geruim. 
Die Mail & Guardian (2001:22) kon daarop wys dat drie van sy ondersoeke 
die nut van die media bevestig en tot voordeel van die publiek gestrek het: 
die voorsitter van die Sentrale Energie Fonds, Don Makwanzi is aan die kaak 
gestel vir sy oortreding van die Maatskappye Wet deur omkoopgeld van `n 
korrupte Liberiese politikus te aanvaar; Bheki Langa, die onderhoof van 
Telkom, het bedank as gevolg van aantygings van ’n agteraf gekonkel met `n 
private sekuriteitsorganisasie (alhoewel Langa beweer het dat sy bedanking 
niks te doen gehad het met die koerant se blootlegging van sy optrede nie); 
die derde ondersoek was dié oor die bedrog wat DA-amptenare tydens die 
straatnaamhernoemingskwessie gepleeg het. Die koerant het dit duidelik gestel 
dat hy hom nie oor ander se probleme verheug het nie, maar dankbaar was om 
te sien hoe sy “call for an unrestricted, independent media” geregverdig was en 

dat daar wel op beweerde wanpraktyke in die openbare sfeer gereageer word 
(Mail e Guardian 2001:22). 


Aanvanklik het Die Burger Heath se aanstelling verwelkom en dit beskou as `n 
noodsaaklike stap wat die DA moes neem om te bewys dat die party sy belofte 
van teenstand teen korrupsie gestand doen. Toe dit egter bekend word dat die 
ondersoek die Wes-Kaapse regering tot R200 000 uit die sak kon jaag het die 
koerant sy steun ingrypend gekwalifiseer (Die Burger 2001d:12). Hierdie bedrag 
het nie eens die koste ingesluit van moontlike eise vir regsverteenwoordiging 
wat deur die amptenare ingestel sou kon word nie. Op daardie stadium is 
bereken dat die totale koste uiteindelik meer as ’n miljoen rand kon beloop. 
Alles in ag genome was die straatnaamkwessie “besig om in `n monumentale 
klug te ontaard” (Die Burger 2001d:12). Skielik het die koerant Heath se 
ondersoek baie meer krities bejeën en die moontlike uitkomste daarvan sterk 
bevraagteken. Die klugtige aard daarvan is vlymskerp uitgelig: 

Heath moet ondersoek of iemand “stemme”, wat nooit stemme was nie, 

vervals het in 'n “referendum” wat nooit gehou is nie oor `n besluit wat 

reeds drie maande gelede met akklamasie deur die unistad se uitvoerende 

komitee geneem is. Die “referendum” was van meet af aan net 'n skynpoging 

deur die komitee om ’n voldonge besluit oor die hernoeming van twee 

strate te versag of anders gestel, om “openbare deelname” te probeer 

verseker. Die proses wat daarop gevolg het, naamlik om mense te versoek 

om hul mening oor die saak te lug, was nie naastenby wetenskaplik of sou 


ooit kon deurgaan as verteenwoordigend van die openbare mening nie 
(Die Burger 2001d:12). 


Daar is ook berig dat Marais en Walker se regskoste waarskynlik deur die 
stadsadministrasie gedra sou word. Intussen het `n woordestryd tussen 
die ANC en die DA losgebars en Leon het geirriteerd laat blyk dat die 
straatnaamkwessie buitengewoon baie publisiteit ontvang. Volgens hom het 
die ANC se burgemeesters in glashuise gewoon en kon hulle nie bekostig 
om klippe te gooi nie (Van der Westhuizen 2001k:2). Die ANC wou spesifiek 
van Leon weet wat die presiese koste van die openbare deelname was, 
insluitend Van der Westhuizen se fooie, menslike hulpbronne om die proses 
te hanteer, die koste van buitengewone vergaderings, koerantadvertensies en 


nS 


Kaapstad se EE, 


dies meer. Die presiese omvang van die koste sou geleidelik aan die lig kom 
(Van der Westhuizen 2001k:2). 


Vasgevang in ’n politieke oorlewingstryd en met dreigende hofsake wat oor sy 
kop hang is Marais genadeloos deur die pers onder die vergrootglas geplaas 
en daar is op krasse wyse oor sy lewenswyse en persoonlike lewe berig. In `n 
lang en snedige artikel het Paton van die Sunday Times vertel hoe lief Marais 
vir blomme was. In sy Durbanville-huis met die uitdyende pienk gordyne was 
daar op daardie oomblik drie ruikers en nog een in sy kantoor se voorportaal. 
Volgens Paton (2001:13) was dit alombekend dat die onderburgemeester 
nie Marais se uitspattige lewenswyse kon veel nie en as “prim and proper” 
Kapenaar gefrons het oor die grootte van hierdie ruikers. Die binnegevegte 
in die DA het volgens dié verslaggewer tot op ’n vlak gedaal waar “instead 
of offering a shoulder to lean on during the brief marriage between the DP 
and the New National Party in Cape Town's city council, Walker has become 
Marais nemesis”. 


Volgens persone na aan en simpatiek teenoor Marais, het hierdie bemoeisieke 
en opdringerige stadsraadslid elke beweging wat hy gemaak het, dopgehou. 
Sy het hom selfs nie die klein voorregte soos chauffeurs en lyfwagte gegun 
nie (Paton 2001:13). Walker het haar na Leon gehaas het met die getuienis 
dat Marais se naaste vertrouelinge gemoeid was met knoeiery in die openbare 
steun vir sy projek. Hierdie opmerkings en koerantberigte oor hom en sy 
straatnaamplan het Marais as `n bohaai oor niks afgemaak en volgehou: 
“Tt is not a scandal. It’s a non-event! People were never asked to vote. We asked 
the public for their comment and opinion! Now the papers say: ‘Oh, they 
rigged the votes. But there never was any voting. My God, when is someone 
going to write the truth?” (Paton 2001:13). Volgens hom kon die ANC dit nie 
hanteer om ’n president uit die apartheid-era te vereer nie. Ongeag Marais se 
teenargumente het die feit bly staan dat die meeste Kapenaars in beginsel teen 
sy plan gekant was. 

6: Marais maak ’n bespotting van die DA se belofte van skoon regering as gevolg 
van die stemverneukery-meulsteen om sy nek (Zapiro in Mail & Guardian, 
2 Augustus 2001:22) 


Tydens ’n onderhoud met Paton het dit duidelik geblyk dat Marais nie net 
slae kon vat nie, maar dit ook kon uitdeel. Hy het vertel dat hy die politieke 
stryd in 1972 betree het toe hy ’n kampvegter vir die bruin belastingbetalers 
geword het. Hy het gewaarsku dat hy as ’n langslewende bekend was. So kon 
hy skouers skuur met ’n apartheid-president soos PW Botha en sitting hé 
op baie korporatiewe liggame wat deur anti-apartheid betogers verafsku is. 
Die filosofie agter sy optrede was “to plug in where the power is. In politics 
you don't have permanent friends, neither do you have permanent enemies. 
You only have interests” (Paton 2001:13). 


Paton vertel hoe Marais Kaapstad se grootste “vote-catcher” geword het, maar 
ook hoe sy toenemende gewildheid hom al hoe meer onbedwingbaar gemaak 

het. Sy beskryf sy voorkoms en houding soos volg: “He puffs out his chest 
and, with his waistcoat straining over his round belly, winds up crowds on the 
terrible failures of the ANC”. Van Paton wou hy weet: “Can I help it if I am 
so popular?” Hy het bly insinueer dat die teenkanting van sy straatnaamplan 
bewimpel is. “Everyone looked at the pro and said it was orchestrated. 
How come nobody questioned the anti? It all seemed to come from certain 
affluent areas, like Constantia and Fish Hoek” (Paton 2001:13). Paton se 
siening van Marais was dat hy sy gewig rondgooi en besluite op die ingewing 
van die oomblik gemaak het sonder om prosesse en beleidsvoorskrifte in ag te 
neem. Hy was uit sy eie mond `n man van daad wat oplossings soek: “I don't 
talk forever. I listen, then I say I am the elected mayor and this is my decision. 
Consensus government is weak government ... When are we going to turn 
away from consulting, consulting and do something so that people can see 
there's the house, theres the clinic, theres the job?” (Paton 2001:13). 


Wat Marais grensloos geirriteer het, was dat die pers en die publiek die 
talle positiewe dinge wat hy bereik het, nie voldoende wou erken nie. 
Sonder skroom kon hy daarop wys dat vandat hy in April die burgemeester 
geword het, veel bereik is: gratis water teen Mei; gratis elektrisiteit teen Julie; 
lae prysverhogings; 500 polisielede in opleiding; skoon strande; geen stakings 
nie; twee nuwe munisipale howe; 20 000 huise in die vooruitsig. Hy het Paton 
verseker dat hy die slae kon vat; sy enigste probleem was “that the people who 
sometimes punch me don't like it when I hit back” (Paton 2001:13). 


In haar gereelde rubriek in Rapport het Hanlie Retief (2001:17) hom beskryf 
as `n “Oompie-Doompie op die puntjie van sy stoel, `n manhaftige, besige 
prentjie teen die voorstedelike vuilpienk van sy sitkamer in Durbanville’. 
Hy het teenoor haar erken dat die burgemeestersamp hom verander het en 
dat hy homself nie meer as ’n Moses sien nie, eerder as ’n Josef. 

Ek veg nie meer vir politieke doelwitte nie, maar om kos in my broer se 

maag te sit. Ek doen sewe burgemeesters se werk. Niemand het ons nog 

ooit van bedrog beskuldig nie, maar nou kom neuk hulle met kleinlikhede 


soos 200 stemme wat nie eens stemme was nie! ... Die mense dink Peter 
Marais is `n lollypop. Almal wil my, uh, lek. (Retief 2001:17) 

Toe Retief vir Marais daaraan herinner hoe hy in die moeilikheid beland 
het deur Leon “die Joodjie” te noem, kon hy antwoord dat hy later hard 
gewerk het om die DA te versoen. Hy het aangevoer dat hy as een van die 
hoofonderhandelaars aan die interim-grondwet help skryf het. Op `n vraag 
hoe hy en Leon oor die weg kom, was sy antwoord dat Leon, net soos hyself, 
`n baie reguit mens is. Leon het besliste idees, hy wat Marais is ook. Leon 
toon sterk leierseienskappe, hy ook. In sy gevatte beeldspraak het hy vertel 
hoe hy en Leon die verkiesingsveldtog gevoer en die Kaap “opgecharge het 
in die Tony en Peter show” (Retief 2001:17). Hy was kennelik daarvan bewus 
dat die politiek `n ondankbare taak is. Tydens die verkiesings was hy almal se 
“darling”, maar daar was reeds voor die verkiesing diegene wat getwyfel het of 
hy by die DA se liberale uitkyk kon aanpas. Volgens Marais het hy getoon dat 
hy wel die stad kan bestuur. Eendag moes daar op sy grafsteen staan: “Hier lê 
`n afgeleefde spanner. Hy's so baie gebruik, hy kon nie meer die moer vat nie”. 
Met hierdie woorde het hy aldus Retief in sy pienk sitkamer baie aangedaan 
geraak (Retief 2001:17). 


Dit was duidelik dat Augustus vir Marais `n krisisweek sou wees siende dat hy 
op 8 Augustus voor Heath sou verskyn om homself in die openbaar teen die 
beskuldigings van onregmatighede te verweer. Alhoewel sy naam nog steeds 
op die lys van moontlike getuies was, het hy homself wysgemaak dat hy nie self 
sou hoef te getuig nie, omdat sy naam nie in die beëdigde verklaring genoem 
is nie (Sylvester 2001f:1). 


Gerugte het die rondte begin doen dat die DA aan die wankel was deurdat 
drie DP-lede (Belinda Walker, Bryan Watkyns en lan Nielsen) op 3 Augustus 
`n belangrike vergadering van die party se uitvoerende komitee, waartydens 
besluit sou moes word oor regshulp vir die amptenare van die unistad 
(Marais ingesluit), geboikot het. Tydens die vergadering is besluit hulp 
sou wel op sekere voorwaardes verleen word indien die betrokkenes binne 
die raamwerk van hulle amptelike pligte opgetree het. Op 6 Augustus 
het onder andere Johnson, Davids en Fisher (die voormalige tussentydse 
stadsbestuurder) voor Heath verskyn. ’n Dag later was dit Marx, Kieser, Kruger 
en Walker se beurt, en op 8 Augustus sou Marais, Smit en pastoor Noble aan 

die beurt kom (Rooi 2001a:8). Die verwagting was dat die Heath-ondersoek 
onvermydelik ook die sluier sou lig oor die gespanne verhouding tussen die 
DA-bondgenote, sowel as die beweerde komplot om Marais uit die kussings te 
lig (The Star 2001e:6). 


Enkele dae voor Marais hom voor Heath moes verweer het die NNP 
duidelik laer om Marais begin trek. Siende dat Marais steeds volgehou het 
hy is onskuldig, was Van Schalkwyk se redelike standpunt dat hy die kans 
gegun moes word om sy kant van die saak te stel. Die redes waarom die drie 
persone die uitvoerende komitee-vergadering geboikot het, is toegeskryf 
aan die frustrasie binne die liberale kern van die alliansie dat Marais te 
moeilik was “om in toom te hou” en die lede van die DP-komponent 
gefrustreerd was dat die party landswyd die hoofvennoot is, maar dat die 
twee belangrikste poste in die Wes-Kaap, dié van premier en burgemeester, in 
NNP-hande was (Joubert 2001a:1). Die NNP kon hom egter daarop beroep 
dat hy 24 000 ingeskrewe lede in die provinsie gehad het teenoor die DP 
se minder as 2 000, en dus geregtig op hierdie poste was. Joubert berig dat 
terwyl die eenheid meer krake begin toon het, Van Schalkwyk volgehou het 
dat die alliansie nie in gevaar verkeer nie. Die feit dat die straatnaamkonflik, 
'n minder belangrike en eintlik onbeduidende saak, soveel tyd en aandag 
in beslag geneem het, is deur baie DA-lede as negatief ervaar. Die party se 
ondersteuners se verwagting was dat werklik belangrike sake aangespreek 
moet word; tog was die gevoel dat die DA sal voortgaan solank “daar 
genoeg verantwoordelike leierskap uit die DP- en NNP-komponente is” 
(Joubert 2001a:1). 


Die ontevredenheid oor die groot bohaai en kostes wat aan die debakel 
spandeer is, in vergelyking met die nypende problematiek van die dag, het 
telkens na die oppervlak deurgebreek. Kommer is veral uitgespreek dat 
die Heath-ondersoek die aandag van ernstige kwessies soos dienslewering 
afgelei het. Die “wankelende DA-huwelik” het sy leiers se energie begin tap 
in hulle stryd om beheer oor die party te kry; die tyd het aangebreek dat die 
“strydende huweliksmaats” moes besef dat die werklike vyande “armoede, 
wanhoop, misdaad en korrupsie” was (Sidego 2001:10). Gemeenskappe was 

besig om in ellende te verval, terwyl die politici vir wie hulle gestem het, hulle 
met kleinlike binnegevegte bemoei het (Sidego 2001:10). `n Raak opmerking 
is gemaak dat daar genoeg meganismes op munisipale vlak was om bewerings 
van die aard wat deur die Heath-ondersoek gedoen word, te hanteer, terwyl 
daar `n gebrek was aan verbeeldingryke oplossings vir die bevegting van 
armoede en die stimulering van ekonomiese ontwikkeling. Die duidelike 
boodskap was dat armes ’n beter regering verdien en eerste prioriteit moes 
geniet (Sidego 2001:10). 


Uiteraard sou die leier van die party duidelik op hierdie kritiek moes antwoord. 
In `n brief aan die Cape Times het Leon homself en sy party verdedig deur te 
kenne te gee dat hy geglo het die DA die straathernoemingsbedrog behoorlik 
hanteer het (Leon 2001:8). Wat hom steeds geirriteer het, was hoe die kwessie 
buite verband publisiteit gegenereer het, terwyl daar soveel ander skandale in 
die plaaslike regerings was waaroor die pers die swye gehandhaaf het. Leon 
(2001:8) se grief was dat, terwyl die ANC `n groot bondel wasgoed weggesteek 
het, die DA se “smalls” opgehang is vir die wêreld om te sien. Die DA se 
probleem het volgens hom op nie meer as een-en-'n-half op die Richter-skaal 
van bedrog en wanadministrasie geregistreer nie. Hy het daarop gewys dat die 
DA-raadslede elders in die land pas gestem het teen die Tshwane-metroraad se 
begroting van R1.9 miljoen om die Algerynse ambassade uit belastingbetalers 
se geld vir die burgemeester aan te koop. Hy het voorts vertel hoe Kaapstad 
se onderburgemeester die vorige aand op straat geslaap het om ongeveer 
R415 000 vir die haweloses in te samel. Dit was nooit deel van enige ANC-tak 
se plaaslike verkiesingsmanifes dat hulle die mense se geld wil spandeer op 
behuising vir politici nie. In die ANC se manifeste is gratis water en elektrisiteit 
vir almal beloof. Die DA in Kaapstad het beide gelewer, maar in Johannesburg 
en Pretoria is die gratis elektrisiteitskwota teruggehou afhangend van die 
nasionale regering se beleidsbesluit. Hy het met `n direkte en eenvoudige 
vraag afgesluit: “Which party would you rather have running your city?” 
(Leon 2001:8). Dit was nie die laaste keer dat hy oor die straatnaamskandaal 
wal sou moes probeer gooi en verduidelik nie. 

Cast of CHARACTERS 

Last year saw several politicians and 
officials swop positions, others were 
booted out and there were also some new 
faces on the scene. This is where they find 
themselves at the start of 2002. 


Peter Marais. After resigning as unicity mayor 
last year Marais was elected as premier by a 
New NP and ANC coalition. He now also leads 
the New NP in the province. 


Gerald Morkel. The former premier resigned 
as member of the New NP and is now 


provincial leader of the Democratic Alliance. He ` 


swopped seats with Marais and is now mayor 
of the city. 


Hennie Bester. Deputy leader of 
the DA in the province and former 
MEC for Community Safety, 
Bester’s dedication often received 
nods of approval even from his 
ANC opposition. He has been 
replaced by the ANC 's Leonard Ramatlakane. 
Bester heads the opposition in the legislature. 


Ebrahim Rasool. The Westem £ 
Cape leader of the ANC has traded |A 
his seat as leader of the Ra 
opposition in the legislature for an 

MEC post. He heads the Finance. LA 
Business Promotion and Asset 
Management portfolio, previously held by Leon 
Markovitz. Rasoof was tipped to be premier but 
negotiations with the New NP saw Marais 
snatch the position from him. 


Johan Smit, The former mayoral 
Spokesman has left the scene 
quietly after his contract with the 
city expired late last year. Smit 
faced disciplinary action over his 
role in the street renaming fiasco. 


Ben Kieser, unicity legal adviser, 
faced similar disciplinary action to 
Smit, and also resigned. His 
career was, however, revived by 
Morkel who hired him to advise 
his fledgling administration. 


Helen Zille was forced out of her 
position as MEC for Education and 
is now part of the opposition in 
the provincial legislature. She has 
been replaced by Néw NP 
advocate Andre Gaum 


Piet Meyer, the former Minister 
of Transport, swore allegiance to 
Morkel last year, only to do an 
about-tum. Meyer is now MEC for 
Health in the new administration. 
He replaces Nic Koomhof who's 
been relegated to the opposition 
benches. 


Cecil Herandien, Morkel's 
former MEC for Housing. is no 
longer part of the cabinet and has 
been replaced by the ANC's 
Nomatyala Hangana. 


David Malatsi, former MEC for 
Social Services and Poverty Relief, 
has been replaced by the ANC’s 
Marius Fransman. Malatsi now 
heads up the Environmental 
Affairs and Planning portfolio. 


Lynn Brown, who ran for mayor 
against Peter Marais towards the 
end of last year, was rewarded 
with a position as speaker for the 
Western Cape legislature. She 
replaces former speaker Willem 
Doman, who is now MEC for Local Governme 
Brown was the former deputy speaker. 


Belinda Walker, the DA deputy 
mayor, spent nearly as much time 
in the mayoral chair as Marais 
himself during last year. Walker 
still faces a disciplinary hearing by 
the unicity after Ben Kieser 
accused her of not observing proper procedu' 
when she took evidence of maladministratior 
the street renaming process to DA leader Tor 
Leon. 


Pastor Theo Noble. The 

charismatic and always snappily 

dressed Noble was Marais's ` 
personal spiritual adviser at a cost 

of R500 an hour. His services 

have since been terminated. 


` Victoria Johnson, the unicity's 


legal adviser under Ben Kieser 

who lifted the lid on the street 

renaming saga. is still working for 

the city. She testified against both 

Kieser, Sm* and Marais in 

hearings conducted by Judge Willem Heath € 
later the ritv 


7: Die hoofkarakters in die straatnaamdebakel tydens die Heath-verhoor (Cape Argus, 
8 Januarie 2002:10) 

Nieteenstaande Leon se poging om `n realistiese perspektief op die 
straatnaamdebakel te plaas is die verloop van die Heath-kommissie se verhoor 
tot in die fynste detail gevolg en het noukeurige verslae daaroor in die media 
verskyn. Die verlede is onder andere deur die Business Day se Fine (2001a:15) 
opgediep om die ironie uit te wys van hoe, voor die algemene verkiesing van 
1999, die DP en die NNP in `n hewige stryd gewikkel was, maar daar twee 
jaar later amptelik geen DP of NNP meer in die Kaapstad-stadsraad sou wees 
nie en `n nuwe politieke alliansie die meerderheidsparty sou uitmaak. Net so 
ironies was die feit dat die verhoor in Waalstraat, in die gebou wat ook die 
ou Metropolitaanse raadskamer gehuisves het en as vergaderplek vir die 
uitvoerende komitee-vergaderings gedien het, gehou is (Fine 2001a:15). 


Fine het in groot detail die opset van die verhoor en die politieke maneuvers 
wat dit voorafgegaan het weergegee en probeer ontrafel. Die drie oorspronklike 
DP-lede wat noulede van die party se uitvoerende raad was, Walker, Nielson en 
Watkyns het in die agterste ry gesit; terwyl die sewe uitvoerende komiteelede 
van die NNP in die galery, weg van die DP-lede, gesit het. Marais selfhet stelling 
ingeneem agter die tafel van die regsverteenwoordigers wat gesamentlik en 
op gekoërdineerde wyse hom, die raad, Smit en Kieser sou verteenwoordig. 
Gedurende die verloop van die sitting was dit duidelik dat Marais die steun 
van die sogenaamde galery-koukus geniet het (Fine 2001a:15). 


Die NNP se uitvoerende komitee het nie die kans laat verbygaan om daarop te 
wys dat hulle uitgesluit was van `n beweerde geheime DP-koukusvergadering 
op 8 Mei te Constantia, toe die rusie tussen die twee partye volgens hulle in 
werklikheid ontstaan het nie (Fine 2001:15). Hulle vermoede was dat dit die 
geleentheid was waar Walker en haar kollegas die komplot uitgevoer het om 
Marais se plan te kelder. Na bewering is dit deur meer as dertig DP-raadslede 
bygewoon. Blykbaar is een van hulle oor die kole gehaal vir sy steun aan 
die straathernoemingsprojek wat voorwaardelik deur die raad gesteun is 
afhangende van die resultaat van die openbare deelname wat uiteindelik 
so rampspoedig verloop het. Hierteenoor het die DP-lede weer beweer 
dat die gegriefde NNP-lede uit die suidelike voorstede kom waar politieke 
verteenwoordigers geen belang in versoening gehad het nie - iets wat immers 

ook een van Marais se verklaarde oogmerke met die hernoemingsprojek was 
(Fine 2001a:15). Teenoor die media het Walker en haar ondersteuners steeds 
die stilswye bewaar nadat die ongerymdheid uitgelek het. In teenstelling 
hiermee het hulle NNP-opposisie toenemend uitgesproke geraak omdat hulle 
onder die indruk was dat hulle binne hulle eie koalisie ondermyn word, en uit 
hoop dat sake tydens die verhoor dalk in hulle guns kon draai 


Vanuit hierdie oord was die teenkanting teen Leon veral baie sterk en die 
aanstelling van Heath is as `n groot flater bestempel, nie slegs omdat dit as `n 
ongeregverdigde aanval op Marais beskou is nie, maar vanweë die skade wat 
dit die DA se administrasie in Kaapstad berokken het (Fine 2001:15). Hierdie 
NNP-faksie was van mening dat Leon oorgretig was om die ergste van die 
Marais-kamp te glo en dat hy dieselfde fout as Johnson begaan het. Wat sy as 
‘bedrog en manipulering beskou het, het hulle as steun vir `n politieke projek 
gesien. Buitendien was die werwing van steun vir die naamsverandering juis 
die gevolg van die DP se beplande teenstand teen die projek. Fine berig dat 
veral Leon se openbaarmaking van Johnson se verklaring was vir die NNP 
`n bewys van sy valsheid en onbedagsaamheid. Wat hulle betref moes daar 
van óf Marais óf Walker ontslae geraak word. “There is no room on this 
executive committee any longer for both Marais and Walker. One will have to 
go” (Fine 2001:15). In die lig van die ongeveer 70-30 / NNP-DP verdeeldheid 
in die koukus was daar geen twyfel oor wat die uitkoms van so `n besluit sou 
wees nie. Dit het gelyk asof die wantroue tussen die faksies onomkeerbaar 
geword het, soos onder andere geblyk het uit ’n koerantopskrif met `n Yeats- 
verwysing: “DAS centre is not holding” (Fine 2001:15). 


Wat op hierdie tydstip vreemd voorgekom het, was die swye uit ANC-geledere. 
Toe die party daaroor uitgevra is, was die interessante reaksie dat dit met opset 
was, want indien die ANC sou saampraat “the effect would be to drive the two 
DA factions together. The DA factionalism is currently doing that party more 
harm than the ANC could ever do” (Fine 2001:15). Die ANC kon egter nie 
nalaat om die waardige burgemeestersoptrede van Marais se ANC-voorganger, 
Nomaindia Mfeketo, met die stormagtige periode van DA-oorheersing te 
vergelyk nie. 


G Heath-ondersoeh 


Spitsvondige beskrywings van die persoonlikhede wat hulle verskyning 
tydens die verhoor gemaak het, is gegee. Dit is soos `n John Grisham verhaal 
met uiteenlopende en interessante karakters uitgebeeld: Die pragtige blonde 
kerngetuie, Johnson, met haar Harrison-Ford “look-alike” eggenoot, David; 
die nasionale “corruption-busting super-hero” Heath voorsittend; sommige 
van die land se beste advokate op die aanval; ’n Porsche-besturende amptenaar 
(Smit?) in die getuiebank en die DA se oorlogvoerende leiers, die charismatiese 
Marais en die ernstige Walker wat toekyk (Williams 2001b:1). 


Dit is selfs opgemerk dat Marais reeds na die eerste dag van die sitting 
opgehou het om notas in sy wynrooi notaboek te maak. Op die derde dag 
het `n handvol betogers hom met “Hands off our mayor”-plakkate begroete. 
Tydens die verhoor het hy lekkernye met sy hand voor sy mond geéet, vir sy 
prokureur gefluister en dikwels vol selfvertroue geglimlag (Merten 2001b:11). 
Daar is ook berig hoe Marais sy “vertoonsug tydens sy getuienis openbaar het. 
Virlanger as vyf uur het hy grappe gemaak, die getuiebank as politieke platform 
gebruik, sy pastoor verdedig vir laasgenoemde se stemwerwery, uitgevaar teen 
sy onderburgemeester wat hy beskuldig het dat sy haar lyf speurder gehou 
het, en van Johnson gesê het dat haar werk nie was om waghond te speel nie. 
Hy het volgehou dat absoluut niks verkeerd gegaan het nie en gespog dat die 
proses ontwerp is om foutloos te verloop (Merten 2001c:7). 


Voor Heath sou Johnson getuig dat die DA-leiers haar om die bos gelei 
het deur aan die media haar “damning but secret” verklaring te openbaar 
(Smith 2001j:1). Die onderburgemeester het haar belowe dit sou in die 
grootste geheim aan Leon oorhandig word. Haar spesifieke woorde 
was: “I specifically did not authorise it to be published”, alhoewel sy besef 
het dit word voorwaardelik aan Leon oorhandig sodat hy daarop kon reageer 
(Smith 2001j:1). Sy het verduidelik dat sy uiteindelik die verklaring aan 
Walker as die hoof van die unistad se korporatiewe dienste oorhandig het, 
omdat sy bang was dat sy geviktimiseer sou word oor die aantygings teen 
Kieser en Smit (Smith 2001j:1). Haar aanvanklike getuienis voor Heath dat 
Marais aan ’n regsadviseur opdrag gegee het om verdagte voorleggings te 

ignoreer, het sy later teruggetrek en dit duidelik gestel dat dit nie as ’n klagte 
teen Marais beskou moes word nie (Van der Westhuizen 20011:2). 


Dit was veral die NNP se uitvoerende komiteelede wat hulle verkneukel het 
oor Johnson se getuienis dat sy haar verklaring in streng vertroulikheid aan 
Leon beskikbaar gestel het. Uit mediageledere is daarop gewys dat dit moeilik 
te begryp was hoe die DA se elf uitvoerende komiteelede in die afsienbare 
toekoms weer as ’n span sou kon saamwerk (Fine 2001a:15). 


Walker het later voor Heath getuig sy het, nadat sy Johnson se verklaring 
ontvang het, gereken dit moet so gou as moontlik onder Leon se aandag 
gebring word. Johnson het ingestem dat sy dit vir Leon wys, maar daarop 
aangedring dat dit vertroulik moet bly. Na die oorhandiging was dit egter nie 
meer in haar hande nie (Van der Westhuizen 20011:2). Sy het dit beklemtoon 
dat sy by meer as een geleentheid toegang tot die openbare kommentaar 
in sake die hernoemingskwessie geweier is. Sy was nie teen die plan per se 
nie, maar was besorgd oor hoeveel tyd dit in beslag geneem het en dat dit 
potensieel `n kwessie was wat verdeeldheid kon veroorsaak (Kahn 2001a:4). 
Waarnemers het opgemerk hoe Marais van toorn geblaak het terwyl Walker 
haar getuienis gelewer het. 


Walker het getuig dat sy insae in die dokumente probeer verkry het, maar dit 
geweier is. Die volgende oggend het Kieser se sekretaresse wel die dokumente 
aan haar besorg, maar dit is weer verwyder terwyl sy in `n vergadering was. 
Op 6 Junie het `n verslaggewer (Suggot) van die Mail & Guardian haar om 
hulp genader om toegang tot die openbare kommentaar te kry. Hierop is sy 
na Smit se kantoor, maar sy antwoord was dat die dokumente nie openbaar 
gemaak kon word nie, omdat dit die veelpartykomitee se besluit kon beinvloed, 
waarop sy te kenne gegee het dat sy nie daarmee kan saamstem nie. Sy het die 
verslaggewer gebel en voorgestel dat hy hom op die Toegang tot Inligting Wet 
beroep, terwyl sy ook besluit het om `n regsmening oor die kwessie in te win. 
Die regsadvies was dat die media wel toegang behoort te kry (Smith 2001k:1). 
Volgens Walker het Johnson dit beaam dat sy die beëdigde verklaring vir 
Leon kon wys, maar daarop aangedring dat dit vertroulik bly en dat sy Leon 
pertinent daarop attent gemaak het. Na Walker se getuienis het Kieser te kenne 

gegee dat hy van plan was om `n klag by die unistad se reëlskomitee teen haar 
te lê omdat sy opsetlik inligting van Leon weerhou het wat sy naam in ere sou 
kon herstel. 


Die raaisel oor sommige van die vervalste name is ook opgelos toe Marion 
Samuels, gemeenskapswerker te Manenberg, getuig het dat sy `n versoekskrif 
ter ondersteuning by `n DA-organiseerder gevra het en verskeie handtekeninge 
gewerf het. Een van die persone was Eva Martin, `n De Klerk-bewonderaar 
wat ongeletterd was en Samuels gevra het om die versoekskrif namens 
haar te teken. Samuels het ook op versoek namens ’n paar ander geteken 
(Van der Westhuizen 20010:2). 


Die eenvoudige verduideliking vir die honderde handtekeninge ter steun van 
Marais se plan was volgens pastoor Noble se getuienis voor Heath dat baie 
van sy Kaapse Vlakte-lidmate ongeletterd was en een persoon met `n netjiese 
handskrif dikwels gevra is om vorms in te vul waarop hulle hul handtekening 
kon aanbring. Dit was die rede waarom `n stapel van honderde briewe vanaf 
sy New Covenant Tabernacle-kerk in Mitchellsplein voorgelê is. Volgens hom 
was niemand negatief teenoor die hernoeming nie, maar indien wel sou die 
persoon sekerlik so ’n brief geskryf het. Sy kerk se uitvoerende raad het ook 
die plan formeel gesteun. 


Noble het ontken dat hy by enige kullery betrokke was en Marais en Smit se 
“integriteit en lojaliteit” geprys (Van Houwelingen 2001b:2). Verder het hy 
Johnson se insinuasie verwerp dat die 127 steunbriewe van sy kerk afkomstig 
was. Hy het beweer dat sy kerk se faksgeriewe bloot in die proses gebruik is 
en dat hy wel sy gemeentelede aangemoedig het om by die openbare proses 
betrokke te raak, maar dat niemand voorgesê is oor hoe om te stem nie 
(Van Houwelingen 2001b:2). 


Heath wou van Noble weet of die brief vir ondertekening persone die opsie 
gebied het om nee te sé, wat kennelik nie die geval was nie. Hy wou ook weet 
waarom Noble hom onder die indruk wou bring dat die brief wel beide keuses 
gebied het. Hierop het Noble te kenne gegee dat hy slegte gehoor in sy regter 
oor gehad het. Op Heath se vraag waarom hy nie van die begin af aangedui 

het dat hy `n gehoorprobleem het nie, was sy antwoord: “I answer questions 
according to what I heard” (Scott 2001:8). Scott, die joernalis wat hieroor 
berig het, het nie die kans laat verbygaan nie om die opskrif van sy berig te 
laat lui: “Hear(d) the one about the mayor, his pastor and an unsound organ?” 
Hy het ondeund opgemerk dat die geleerde prokureurs in die eerste twee rye 
“must have felt that, having listened to Noble, they had heard everything” 
(Scott 2001:8). 


Noble het verder getuig dat hy op die ou end 127 briewe in `n Pick n Pay-sak na 
Marais se kantoor geneem het en te kenne gegee dat hy dieselfde sou gedoen 
het vir enige party wat Mandela wou vereer. Hy het sy kerk se lidmate ingelig 
dat hulle vir of teen die plan kon stem en `n standaardbrief (wat klaarblyklik 
nie die opsie gebied het om nee te sê nie) is opgestel en in die gemeente versprei 
(Van der Westhuizen 2001m:1). Sekere kerklui verbonde aan die Evangelical 
Ministers Fraternal van Mitchellsplein, het hulle dadelik gedistansieer van 
Noble se implikasie dat die mense wat hulle bedien, ongeletterd is en nie vir 
hullself kan dink nie. Daar was baie hoogs gekwalifiseerde individue in hulle 
kerke en hulle het heftig geprotesteer dat om sleg daaraan toe te wees, nie 
beteken dat hulle `n laer intellek het nie. Noble se stelling is as `n belediging vir 
die mense van die Kaapse Vlakte beskou en daar is te kenne gegee dat hy om 
verskoning behoort te vra. Toe Marais daaroor deur die media uitgevra is, het 
hy geweier (Ray 2001:3). 


Spottery met van die getuienis voor Heath het voortgeduur. Selfs Raymond 
Ackerman kon nie die soort publisiteit koop wat deur Pick n Pay se plastiese 
sakke in die getuienis voor die Heath-ondersoek neerslag gevind het nie, 
aldus die Cape Times. Die hele saak “was accompanied by a lot of packet- 
passing” (Scott 2001:6). Eers was die gemeentelede se steun in so `n sak; 
toe noem Davids vir die eerste keer die sak toe Kieser se telefoon gelui het 
en hy met `n Pick n Pay-sak teruggekeer het; daarna het Smit, geklee in `n 
toegeknoopte swart baadjie “in what appeared to be an unsuccessful attempt 
to disguise his natural geniality”, voor Heath getuig oor die belangrikheid van 
die Pick n Pay-sak se inhoud (Scott 2001:6). Noble het verduidelik dat dit niks 
ongewoons in die bruin gemeenskap was om briewe in sulke sakke rond te dra 

nie. “Peter Maraiss colossal mistake may have been that, with packet in hand, 
he thought he had it in the bag” (Scott 2001:6). 


Terwyl die ondersoek na sy straathernoemingsinisiatief aan die gang was, het 
Marais ook betrokke geraak in `n vreemde insident oor beweerde afluistery 
in sy kantoor. Marais het verplig gevoel om sy kantoor te laat fynkam vir 
afluister-apparate nadat ’n gesprek met die Cape Argus kort tevore uitgelek het. 
Op sy versoek is sy kantore in die Paul Sauer-gebou vir meeluister-apparate 
deursoek, maar niks kon gevind word nie. Wat wel gevind is, is `n stempos 
van homself waarop hy verstom moes erken dat dit sy eie stem was en hy die 
gesprek die vorige aand gevoer het (Sylvester 2001d:5). Sy verduideliking was 
dat hy via sy kantoortelefoon `n gesprek met Kieser en David Erleigh, een van 
die uitvoerende raadslede, gevoer het. Sonder om werklik te skakel, het hy 
die telefoon opgetel en voorgegee dat hy met iemand praat net om Erleigh te 
ontsenu. Dit was ’n grap. Marais se argument dat hy `n gesprek versin het, is 
deur die opname bevestig. Slegs die burgemeester se stem is gehoor waar hy 
melding van sy plan maak om `n ongeidentifiseerde persoon vir naamskending 
te dagvaar. Die trant van die gesprek is dat hy valslik beskuldig word en vir 
R10 miljoen wil dagvaar, dat Erleigh se naam nie ter sprake is nie, dat hy net 
name bymekaar gemaak het en nie self geteken het nie en dat hierdie feite hom 
sal steun in sy aansoek vir skadevergoeding. Die oproep eindig met Marais 
wat luid uitbars van die lag (Sylvester 2001d:5). 


Marais het ontken dat hy enigeen vir R10 miljoen wou dagvaar en erken dit 
was alles net as ’n grap bedoel. Die insident het sy beeld op hierdie kritieke 
stadium verdere skade berokken en die herhaaldelike kritiek dat hy tot 
aapstreke geneig was versterk (Sylvester 2001d:5). 

7 UNING IRRETRIEVABLY 
BEACHED ITSELF, IT 
WILL HAVE TO BE 


8: Marais se aanhoudende en ernstige misstappe laat hom reddeloos (Zapiro in Mail & 
Guardian, 16 Augustus 2001:18) 


Volgens Smit se getuienis was die vergadering van die sogenaamde 
DP-komponent van die stadsraad op 8 Mei (waarna reeds verwys is) die begin 
van stygende spanning oor die straatnaamplan. Voor die vergadering was dinge 
rustig, maar daarna het ’n toenemende spanning en mededinging tussen die 
twee kampe begin heers. Smit het tot die besef gekom dat daar steun vir en teen 
die straatplan gewerf word, steun wat besig was om in politieke twis tussen die 
DP- en NNP-lede te ontaard (Van der Westhuizen 2001n:2). Smit het getuig 

dat hy dieselfde mening as Marais gehuldig het, naamlik dat die versoekskrif 
met vervalste handtekeninge geplant is om die plan te ontspoor, maar hy kon 
geen stawende bewyse daarvoor lewer nie. Hy het oor sy besige program 
gepraat en genoem dat toe navrae oor die “vervalste” versoekskrif verskyn het, 
hy besig was om te verhoed dat `n storie oor ’n raadslid wat sy broek in `n kroeg 
afgetrek het in die koerant beland (Van der Westhuizen 2001n:2). Wat Johnson 
betref, het Smit haar as uiters intelligent bestempel, maar geneig om in haar 
eie wêreld te woon. Sy het sy knipoog verkeerdelik vertolk en dit deel gemaak 
van wat hy as haar komplot-teorie bestempel het (‘The Star 2001£:3). 


Dit was ongetwyfeld so dat die Heath-ondersoek besig was om, in die 
beeldspraak van Hadland, die goiingsak met twee vegtende katte wat die 
eenheid van die DA versimboliseer het, oop te maak (Hadland 2001b:6). 
Die beskouing was dat die NNP- en DP-koukusse intern besig was om soos 
kat en hond te baklei. Die onmin is ook in ’n positiewe lig beskou, deurdat 
dit op die lange duur moonlik daartoe kon bydra om sekere kwessies oor die 
kernwaardes en handelswyse van die DA op te klaar. Wat reeds oor en oor 
beweer is, het volgens Hadland al hoe duideliker na vore getree: die alliansie 
was `n pynlike en omstrede sameflansing van sterk uiteenlopende belange en 
sonderlinge persoonlikhede. Ook simptomaties van die verdeeldheid was die 
feit dat daar tot op daardie stadium nog nie tot `n party-grondwet ooreengekom 
kon word nie (Hadland 2001b:6). In Oktober is ’n konsep-grondwet aanvaar, 
maar dit sou sloer tot 13 April 2002 voordat die finale DA-grondwet goedgekeur 
is, en teen daardie tyd het die politieke landskap reeds merkwaardig anders 
daar uitgesien. 


Van die senior DA-beamptes het Hadland daarop attent gemaak dat die DA 
nie uitsluitlik gedefinieer kon word op grond van wat in die Kaap gebeur 
nie. Waaroor dit egter eintlik gegaan het, is dat die DA sy enigste werklike 
magsposisie in die Kaap gehad het, en hoe dit daar sou vaar, sou bepalend 
wees vir die party se nasionale ambisies en politieke koers. Alhoewel die 
DA reeds baie verrig het met amptenare wat durf en administratiewe vernuf 
getoon het, was die probleem dat dit alles vervaag het “when Marais takes the 
stand” (Hadland 2001b:6). 

Dit was alombekend dat Marais en Walker mekaar nie kon veel nie en dié 
stand van sake niks goeds ingehou het vir goeie stadsadministrasie nie. 
Die DA is deur Hadland aangeraai dat indien hulle ernstig was om Marais 
as burgemeester in diens te hou hy `n ondersteunende onderburgemeester 
nodig gehad het, nie iemand wat met die eerste tekens van probleme haar na 
die partyleier wend nie. Vir die soveelste keer is Marais aangeraai om hom 
slegs by die stad se werklike kernprobleme te bepaal: werkloosheid, misdaad, 
HIV, ongeletterdheid, huishoudelike geweld, bendegeweld, voedselsekerheid, 
vervoerprobleme en dies meer (Hadland 2001b:6). 


Rapport (2001:16) het berig dat dit wou voorkom asof die DA as `n nuwe 
huwelik amptelik bevestig was, maar “nog nie in die politieke slaapkamer 
volvoer is nie". Die onmin het blykbaar so erg geraak dat dit die indruk 
geskep het dat die DP en die NNP nog harder aan die baklei was as toe hulle 
politieke opponente was. Enige onderduimse veldtog was wel `n ernstige 

oortreding, maar in die debakel voor hande het dit gelei tot `n peperduur, 
hoë profiel-ondersoek” waar twee partye “mekaar se derms in die fel lig van 
die openbare mening sit en uitryg (Rapport 2001:16). Die ondersoek het 
ontaard in `n hewige konfrontasie waarin politieke faksies met mekaar stry om 
die oorhand te kry voor die alliansie se finale aanvaarding van `n grondwet. 
“Dié agterstevoor paringsdans is vir die opposisiekiesers onbegryplik. Veral 
omdat hulle daarop aangedring het dat die DP en die NNP saamstaan om die 


weghol-meerderheid van die regerende party te stuit” (Rapport 2001:16). 


Al die intriges en verskuilde agendas van die uiteenlopende belangegroepe 
het daartoe gelei dat die hernoemingsplan nou ook al hoe meer deur die 
publiek “Streetgate” genoem is. In `n heldersiende skrywe wat sterk reaksie 
sou uitlok, het `n briefskrywer van Rondebosch DA politici aangespreek 
omdat hulle skynbaar vergeet het hoeveel skade “streetgate” besig was om 
Kaapstad te berokken. Twee oud-presidente en Nobel-pryswenners is immers 
in die proses oneerbiedig behandel en geen van die betrokke politici kon 
hulle verontskuldig oor die wyse waarop die straatnaamkwessie hanteer 
is of “one-upmanship” opeis nie (Mellet 2001:6). Leon is in die besonder 
aangespreek vir sy onvermoë om te besef dat Kaapstad se kiesers op die hoogte 

kon bly van kwessies soos die hantering van korrupsie, wanadministrasie en 
bedrog. Daar is ook aangetoon dat die DA se beskouing oor en uitbasuin van 
die eise vir moralitieit vir openbare ampte al hoe meer krities bejeën is. Die 
moeilike, en soos later sou blyk baie geldige, vraag is aan Leon gestel: Wat gee 
die leier van `n politieke party die reg om die mag van polisiëring en regsgesag 
te aanvaar deur ’n kommissie van ondersoek aan te stel oor ’n saak wat veel 
wyer strek as die jurisdiksie van `n party? Die hernoemingskandaal was `n 
saak wat onder die aandag van die plaaslike regeringsminister, die polisie en 
die howe vir moontlike vervolging gebring moes word (Mellet 2001:6). Leon 
se eintlike rol was om partydissipline toe te pas en besluite oor dissiplinêre 
prosedures te neem. Mellet het dit is as onheilspellend beskou dat 'n partyleier 
hom die reg toeëien om in die regstelsel in te meng. Die tyd het vir die DA 
aangebreek om aan die Kapenaars en die voormalige presidente verskoning te 
vra. Nie net het die debakel individue geraak nie, maar ook die “obnoxious, 
intolerant and maverick party culture that has become more glaring since the 
DA won the local government elections” is uitgelig (Mellet 2001:6). Hierdie 
briefskrywer het voorgestel dat een deel van Government Avenue na De 
Klerk, en die ander deel na Mandela vernoem word. Mellet het geskryf dat, 
veral wat Mandela betref, Kaapstad skromelik agterweë gebly het om een van 
Suid-Afrika se grootste leiers te vereer. 


Die DA, geteister deur swak publisiteit, sou hierdie opmerkings nie 
onbeantwoord laat nie en die voorsitter van die NBK het soos volg gereageer: 
Die DA het onmiddellik en beslissend opgetree en binne 24 uur na die beëdigde 
verklaring is dit onder Leon se aandag gebring; `n ondersoekkommissie 
onder leiding van Heath is aangestel, nie deur Leon nie maar deur die LUK 
vir plaaslike regering; Kaapstad was wel besig om te kyk na ander wyses om 
Mandela en De Klerk te vereer (Selfe 2001:8). 


In sy getuienis het Kieser ook vir Leon bygekom deur beswaar te maak op die 
wyse waarop “die leier van ’n politieke party vra dat amptenare in die sfeer van 
plaaslike regering geskors word’, en hom van wanadminstrasie beskuldig wat 
ook ondersoek behoort te word (Van der Westhuizen 2001:1). Leon was nie 
veronderstel om hom met die bedrywighede van `n munisipaliteit te bemoei 

nie (Rooi 2001b:2). Indien dit waar was dat Johnson se vertroulike beëdigde 
verklaring sonder haar toestemming bekend gemaak is, moes dit prontuit 
gesê word; die “uitsmokkel” van ’n vertroulike dokument en bekendmaking 
daarvan was immers ook wanadministrasie en rede tot ondersoek 
(Van der Westhuizen 2001:1). Kieser was oortuig daarvan dat Johnson en 
die ander hulle standpunt sou gewysig het as hulle die proses van openbare 
mening beter begryp het. Dit het nie oor die tel van stemme gegaan nie, maar 
oor die argumente vir of teen straathernoeming. Uit die DA-kringe is Kieser 
se bewerings as `n rookskerm bestempel (Van der Westhuizen 2001:1). 


Vertroulike en persoonlike korrespondensie tussen Leon en Marais is as 
bewysstukke tydens die Heath-ondersoek ingedien en die stram verhouding 
tussen Marais en sekere lede van die DP-kontingent is daardeur in die kollig 
geplaas. Toe hierdie briewe ter sprake kom, het Marais gereageer dat as 
“politieke verhoudinge met kollegas? geopper word, hy graag daaroor sou wou 
getuig (Rooi 2001b:2). In een van die briewe sê Leon dat hy verras was deur 
Marais se opmerking voor die Persklub op 25 Mei dat die openbare mening 
2.5 teen 1 ten gunste van die straatnaamveranderinge was, en dat Marais 
besig was om die uitkoms vooruit te loop. In sy antwoord hierop het Marais 
daarop gewys dat hy voor sy toespraak gekonfonteer is oor gerugte dat meer as 
400 briewe teen die hernoeming was en hy daarop moes reageer. Hy het Leon 
ook gevra om hom nie in ’n “onverdedigbare posisie te plaas” deur van hom 
te verwag “om die grense tussen party en staat te vervaag nie, iets waarvan die 
DA die ANC gereeld beskuldig” (Rooi 2001b:2). 


Heath was veronderstel om op 14 Augustus verslag te lewer, maar moes 
uitstel vra ten einde nog getuies te ondervra. Die sentrale figure se advokate 
het ook laat blyk dat hulle argumente nie voor 22 Augustus gereed sou 
wees nie. Uiteindelik kon Heath sy verslag op 28 Augustus oorhandig 
(The Star 2001g:6). Algaande het dit duidelik geword dat Kapenaars `n groot 
bedrag vir die Heath-ondersoek sou moes opdok, en die uitstel het die koste 
verder laat toeneem. Die eerste beraming was R200 000 vir die verwagte 
twee weke wat die ondersoek aanvanklik sou duur, maar die einddatum is 
uiteindelik met `n week verleng. Heath het R740 per uur, Campbell R500 

en `n administratiewe assistent R200 per uur verdien. Die uitgawes vir die 
regsverteenwoordigers vir Marais en Walker en die unistad-werknemers kon 
meer as R400 000 beloop. Hierdie span het twee senior advokate ingesluit, 
wie se fooie tot R20 000 per dag kon beloop. Daarby moes ’n rekening van 
sowat R50 000 gevoeg word vir advokaat Van der Westhuizen, wie se kontrak 
opgeskort is en in werklikheid `n vruglose uitgawe was. Die provinsie sou 
Heath betaal, maar Kaapstad sou die koste vir die res van die gedagvaardigdes 
moes dra indien hulle onskuldig bevind is (Rooi 2001c:2). Uiteindelik is 
daar berig dat dit die provinsie R275 000 sou kos (Smith 20010:6). Die finale 
berekening was dat die Marais-debakel in totaal R1 miljoen gekos het. In die 
lig van hierdie enorme bedrag wou die opposisiepartye hê dat die openbare 
beskermer die hele kwessie moes ondersoek (Rooi 2001d:2). Hieraan is daar 
nooit gehoor gegee nie. 


Uit die geledere van die publiek is indringende vrae oor die mislukking 
van Marais se plan en die finansiële implikasies daarvan gevra. Een van 
die briefskrywers wou weet of die bruin mense wat vir die DA gestem het, 
vir Marais toestemming gegee het om hulle huur-, belasting-, elektrisiteit- 
en watergeld op die hernoeming van strate te spandeer. Daar is aangevoer 
dat die DA eie partygeld moes gebruik om hulle interne gevegte mee te 
voer, nie die swaar verdiende geld van die belastingbetalers nie. Die bruin 
kiesers se mandaat was duidelik: behuising, verligting van armoede, welsyn, 
belastingvermindering en gesondheid. In die straatnaam-projek is baie bruin 
kiesers se basiese behoeftes eenvoudig links laat lê en Marais is as 'n baie swak 
beskermer van hulle belange uitgebeeld (Redelinghuys 2001:17). 


`n Uitvloeisel van die hofsaak was dat die DA en sy leier se optrede steeds 
onder skerp kritiek in briewe in die media deurgeloop het. In ’n verdoemende 
tirade en in gloeiende beeldspraak deur die rubriekskrywer Kirby van 
die Mail & Guardian, is die hoop uitgespreek dat die DA vorentoe meer 
aanvaarbare politieke optrede uit die klaaglike hernoemingsinsident sou 
leer. Leon is by name aangeraai om aandag aan sy politieke tafelmaniere te 
gee en in sy manhaftige houding en breedvoerige uitsprake oor al die ander 
partye se korrupsie, en in sy manhaftige houding en breedvoerige uitsprake 


185 


Kaapstad se EE, 


oor al die ander partye se korrupsie versigtiger en minder arrogant te wees. 
Sy eie party se verwaandheid oor die eerlikheid en onaantasbaarheid van 
die DA-alliansie is genadeloos ingevryf (Kirby 2001:18). Dit was vir Kirby 
verstommend dat Leon week na week daarin kon slaag om die fiasko van die 
DA-aangevoerde ondersoek te ignoreer. Dit was vanaf die oomblik wat die 
bedrog in Mail & Guardian blootgelê is so, totdat sy “impeccable instincts 
told him to step in and make a great big self-righteous public feast out of 
it” (Kirby 2001:18). Nie net was die gevolg dat die DA `n interne ondersoek 
gedoen het nie, dit het ook neergekom op ’n “veritable whores banquet 
of conflicting committees, probing forums and all the rest of the typically 
befuddled panic mechanisms of those caught with their fingers in the till” 
(Kirby 2001:16). 


Die verloop van die debakel is ook as heel amusant voorgestel soos wat die 
burgemeester se amptenare “into full-on whinge-mode” (Kirby 2001:18) 
gegaan het en na alle kante verduidelik en sondebokke probeer identifiseer 
het. Eers het hulle beweer dat die verdagte petisies deel van ’n verskuilde 
ANC-komplot was om die DA-alliansie in die verleentheid te stel en is selfs 
die rassistiese fluitjie geblaas met Marais se bewering dat die hele fiasko ’n 
duidelike bewys was dat die blanke Kapenaars ten spyte van sy aangevoerde 
inspirerende leierskap nog nie getransformeer het nie (Kirby 2001:18). 
Die Mail é Guardian het onder die DA deurgeloop omdat die koerant dit durf 
waag het om die bedrog openbaar te maak. Wat Kirby die ergste van al die 
maneuvers rondom die kabaal gevind het, was die feit dat die einste individu 
wat in die beskuldigde bank beland het - regsadviseur Ben Kieser - self die 
perke van ondersoek vir Van der Westhuizen se eenmankommissie, wat hyself 
gekies het, opgestel het. “It’s known that dogs return to their own vomit: Here 
they were rolling in it. All this chicanery was watched - from a safe distance - 
by the great and wise Mr Leon” (Kirby 2001:18). 


Leon het wel privaat vir Marais om ’n skriftelike verduideliking gevra, maar 
toe dit werklik kom by intree en halt roep, het die “oracle” geswyg. Toe 
ontstaan die fatale breekspul in die vorm van Johnson se beédigde verklaring 
wat in die strengste vertroue aan Walker gegee is en wie haar toe in alleryl na 

Leon gehaas het (Kirby 2001:18). Sonder om te besin oor die wesenlikheid van 
Johnson se regte en persoonlike reputasie in die saak, om nie eers te praat van 
haar toestemming verkry nie, het Leon die vertroulikheid geskend en die hele 
saak tydens ’n spesiale perskonferensie wyd en syd verkondig. As politikus 
was dit vir Leon te aanloklik om volle politieke voordeel te trek deur sy eie 
morele statuur ten toon te stel. Sy houding het van totale ongevoeligheid 
teenoor Johnson se reputasie en haar persoonlike veiligheid getuig: 

She was just another bit of grist to the ravenous Leon mill. If this affair has 

proved anything it is how the DP component of the Democratic Alliance 

has brought down the tone of the Nats. It was once said about Harold 

Wilson and it applies just as well today. There are two things I dislike 

about Tony Leon - his face (Kirby 2001:18). 


Soos verwag sou die DA hierdie afkeurende woordevloed so volledig as 
moontlik probeer aanspreek. Dit het kennelik besinning geverg, want twee 
weke sou verloop voordat Ryan Coetzee vanuit Leon se kantoor puntsgewys 
op hierdie aantygings gereageer het. Sy reaksie op Kirby se brief was net so 
heftig as die aanklag self, en hy het die toon daarvan as geheel en al afstootlik 
bestempel (Coetzee 2001:23). Leon het nie vir weke lank niks gedoen nie, 
maar na die openbaring oor moontlike bedrog in die Mail & Guardian `n 
noodvergadering van die DA-alliansie se NBK byeen geroep waartydens daar 
aan die burgemeester uitgewys is dat hy ondersoek na die bewerings van 
bedrog moet instel omdat Kaapstad se ampsdraers en stadsamptenare daarby 
betrek is. Terselfdertyd is daar besluit dat die DA self `n ondersoek oor die 
aanklagte teen die DA-ampsdraers sou loods (Coetzee 2001:23). 


Kirby se oortuiging van toesmeerdery het op die hipoteses en die stellings 
van stadsamptenare berus. Vir Coetzee (2001:23) was dit glad nie duidelik 
hoe dit alles op toesmeerdery kon dui nie. Hy het probeer verduidelik dat 
die werklike probleem met die stad se ondersoek was dat advokaat Van der 
Westhuizen nie oor die reg van dagvaarding van die getuies beskik het nie. Dit 
was die rede waarom Leon die provinsiale minister van plaaslike sake moes 
vra om ’n intensiewer ondersoek te loods in ooreenstemming met klousule 
106 van die Munisipale Stelsel Wet. Hy het dit binne 24 uur nadat hy Johnson 

se verklaring ontvang het gedoen, wat toe op die Heath-ondersoek uitgeloop 
het. Leon het besluit om Johnson se verklaring openbaar te maak omdat dit 
in elk geval sou gebeur het, aangesien Johnson dit opgestel het om dit aan 
die stad se ondersoek deur Van der Westhuizen beskikbaar te stel. Volgens 
Coetzee het Johnson te kenne gegee dat, alhoewel sy nie formele toestemming 
kon gee vir die bekendmaking van die verklaring ter wille van haar eie 
regsbeskerming nie, sy nie beswaar sou aanteken as die DA dit op homself 
geneem het om dit openbaar te maak nie. Ter wille van haar veiligheid is 
stappe deur die stadsbestuurder gedoen om te verseker dat sy haar nie in `n 
vyandige omgewing by die werk sou bevind nie. Kirby verwys na wat Wilson 
gesê het en maak dit van toepassing op Leon, maar wat Wilson eenkeer van 
Tony Benn gesê het, is perfek op Kirby van toepassing: “He immatures with 
age” (Coetzee 2001:23). 


Marais het steeds volgehou dat hy nie deur die hernoemingskandaal afgeskrik 
is nie en sou vorentoe sorg dat Mandela en De Klerk behoorlik vereer word. 
Teenoor die Cape Argus het hy in alle erns te kenne gegee dat hy nie opgetree 
het om applous te ontvang nie. Hy het gedoen wat reg is en die openbare 
mening “must be addressed, adjudicated and satisfied” (Williams 2001b:1). 
Hy het hierin ook erken dat hy mense se geesdrif om Mandela en De Klerk 
te vereer oorskat het en nie genoeg gedoen het om die arm gemeenskappe se 
menings daaroor in te win nie. Hy het te kenne gegee dat hy die besluit sou 
kon stoomroller, maar eerder besluit het om wel die openbare mening te toets. 
Gevra of hy die naampetisies vooraf gesien het, was sy antwoord dat hy nie 
wou nie, want hy het baie politieke vyande en wou dit vertroulik hou totdat 
die veelpartykomitee dit ter insae gehad het (Van der Westhuizen 2001:2). 


Dit was nie vreemd dat Marais in `n hoofartikel in Die Burger gemaan is dat 
sy getuienis gedurende die verhoor die indruk geskep het dat hy nie uit die 
debakel geleer het nie en weer tot die aanval wou oorgaan. Hy moes eerder 
versigtig wees “dat hy nie die openbare indruk versterk dat dit vir hom 
persoonlik hoofsaak geraak het om sy eie aansien te red en te wys dat hy bloot 
een veldslag verloor het, nie die oorlog nie’, en is vir die soveelste keer daaraan 
herinner om eerder dienslewering voorop te stel (Die Burger 2001e:8). 

Marais se verknorsing was aan die toeneem. Op hierdie punt het die 
stadsbestuurder, Maydon, ondersoek begin instel na die kontroversiële 
aanstelling van Theo Noble as Marais se geestelike raadgewer teen R500 per 
uur. Dit het ook geblyk dat die burgemeester se dogter, prokureur Cheryl 
Ehrenreich, besig was om gratis regshulp aan Noble, ’n familievriend, te gee. 
Maydon het hom gedwonge gevoel om samesprekings met Marais te voer oor 
die kwessie van `n betaalde geestelike raadgewer. Dit is as `n vreemde praktyk 
geag omdat dit voorheen altyd `n erepos was (Underhill 2001:18). Marais se 
verduideliking was dat daar vraagstukke was waaroor hy raad nodig gehad 
het, soos gay-kwessies wat uit `n godsdiendstige oogpunt bekyk moes word 
en dat geen amptenaar dit aan hom kon verskaf nie. Wat Maydon ook nie kon 
verstaan nie, was waarom Noble gekies is siende dat Marais nie `n lidmaat van 
hierdie pastoor se kerk was nie (Underhill 2001:18). 


As persoon was Noble volgens Underhill ook nie sonder probleme nie. Hy 
het die eerste keer in kontroversie beland toe hy aan `n nuusblad erken het 
dat hy in Junie 2001 as vrywilliger van die Christelike radiostasie, Cape 
Community FM, afgedank is. Hy is daarvan beskuldig dat hy die opdragte 
geignoreer het om nie oor die lug reklame vir sy eie kerk te maak nie. Sy vrou 
Patricia was soms sy mede-aanbieder, en toe die stasiehoofde geweier het om 
Noble op die lug toe te laat voordat hy sekere ondernemings sou gee, het sy 
met die uitsending voortgegaan, die deur gesluit en tydens die uitsending 
growwe taal teenoor die hoof gebesig (Underhill 2001:18). Sy moes agterna 
om verskoning vra. Wat Ehrenreich aanbetref het sy bevestig dat sy Noble 
gratis verteenwoordig het omdat hy `n familievriend was. 

Op 28 Augustus was Heath gereed om sy verslag aan die minister vir plaaslike 
regering te oorhandig, maar dit was onbekend wanneer dit openbaar gemaak 
sou word. Uys het laat blyk dat dit nie aan `n politieke party oorhandig sou 
word nie, maar aan hom persoonlik, en hy en die amptenare in sy department 
se regsafdeling sou die verslag, gevolgtrekkings en aanbevelings bestudeer. 
Siende dat dit ’n saak van openbare belang was, sou hy die bekendmaking 
daarvan nie vertraag nie, maar wou hy ook nie te oorhaastig optree nie. 
In hierdie vroeë stadium voor die bekendmaking was Heath uiters versigtig. 
Toe hy gevra is of hy nog staan by sy aanvanklike opmerking dat Marais nie 
`n verdagte is nie, was sy saaklike reaksie dat hy tot sekere gevolgtrekkings 
gekom het en die stad sou moes besluit welke daarvan hulle aanvaar of 
verwerp (Smith 20011:3). Die ANC in die Wes-Kaap het volle en onmiddellike 
vrystelling van die verslag gevra, veral omdat die DA geen spesifieke tyd vir 
die bekendmaking daarvan aangedui het nie (The Star 2001h:5). 


In hierdie stadium is `n landswye opname deur die maatskappy MTD Research 
Surveys (www.socialresearch.co.za) oor die naamsverandering van polities 
of histories sensitiewe name, wat reeds in Julie voltooi is, bekend gemaak. 
Tweeduisend verteenwoordigende respondente is in die metropolitaanse 
areas getoets (Cape Times 2001f:3). Dit is nooit bekend gemaak waarom daar 
so lank gesloer is om die inhoud daarvan bekend te maak nie. Die resultate 
word in Tabel 1 hieronder bespreek. 


Tabel 1 Opname: Hernoeming van strate, skole en teaters met polities/histories 
sensitiewe name 


Swart Bruin Indiër Blank 
Vir hernoeming na huidige politici 66% 10% 9% 7% 
Vir vernoeming na voormalige politici 60% 9% 7% 10% 
Vir vernoeming na fauna en flora - 37% 60% 49% 
Vir vernoeming na name met geografiese assosiasies - 38% 29% 48% 

Uit die opname het geblyk dat 48% van die respondente gedink het die 
herbenoeming van skole, teaters en strate in Suid-Afrika met polities of 
histories sensitiewe name `n goeie idee sou wees (31% het nie hiermee 
saamgestem nie en 21% was onbeslis). Die meerderheid blankes (73%), bruin 
mense (69%) en Indiërs (61%) het gedink dit is `n slegte idee, maar net 10% 
swart mense het hierdie opinie gehuldig. Die Kapenaars was die negatiefste, 
met 57% van respondente wat die idee teengestaan het vergeleke met 30% in 
Port Elizabeth, 28% in Durban en 25% in Gauteng. Onderskeie etniese groepe 
het ook verskille in hulle keuse van name getoon: 66% swart stemme het 
gevoel dat die name van huidige Suid-Afrikaanse politici geskik was om skole, 
teaters en strate mee te hernoem, teenoor slegs 10% bruin, 9% Indiër en 7% 
wit stemme. Dieselfde verskille het oor die gebruik van name van voormalige 
politici gegeld: 60% swart respondente het daarmee saamgestem teenoor 10% 
wit, 9% bruin en 7% Indiër. Die gebruik van inheemse fauna en flora name 
is deur 49% wit, 37% bruin en 60% Indiër respondente verkies. Name met 
geografiese assosiasies is deur 48% wit, 38% bruin en 29% Indiër respondente 
aangehang. Swart respondente het die gebruik van huidige politici (60%), asook 
ander bekende Suid-Afrikaners met geen politieke affiliasies of verbintenisse 
nie, verkies (Sylvester 2001c:3). 


Soos hierbo blyk was daar geen oorweldigende entoesiasme vir hernoeming 
(en veral nie vir hernoeming na politici) in Kaapstad nie. Fauna en flora name 
en geografiese benamings het geblyk die gewildste te wees. Daar was wat 
Kaapstad betref nooit 'n omvattende, wetenskaplike opname gemaak oor hoe 
gewild vernoeming na Mandela en De Klerk sou wees nie. 


Teen die einde van Augustus is die mening in die pers uitgespreek dat 
aanvalsdag vir die DA aangebreek het soos die spanning tussen die NNP- en 
DP-faksies binne die alliansie aan die oplaai was. Die DA het pas `n jaar oud 
geword, maar die fiasko wat deur die straathernoemingsidee veroorsaak is, 
het die spanning en gebreke binne die DA wyd oopgeruk (Streek 2001a:5). 
Aan die een kant was daar die DP wat `n groot ophef van die verbondenheid 
tot skoon regering en deursigtigheid gemaak het, en aan die ander kant die 

NNP wat tydens die fiasko verwyt is oor die beginselloosheid en optrede 
wat aan die NP-era herinner het. Op sigself van mindere belang het die 
straatnaamdebakel tog die verskille tussen die NNP en DP duidelik aan die 
kaak gestel. Dit was volgens Streek vir die DP in die eerste instansie Marais 
se neiging tot skandalige optrede en uitsprake, en sy gewilligheid om ook die 
rassekaart te speel, wat afstootlik was. Deurgaans is egter in gedagte gehou dat 
hy een van die NNP se gewildste politieke trekpleisters was; ’n mislukte aksie 
teen hom kon die reeds gespanne verhouding tussen die NNP en die DP tot 
finale uitbarsting bring (Streek 2001a:5). 


Die een groep het Marais as ’n politieke probleem beskou waarvan daar ontslae 
geraak moes word ongeag die uitslag van die Heath-ondersoek. Die ander groep 
was versigtig om Marais die trekpas te gee, omdat hy dalk die ander oud-Natte 
om hom kon verenig en selfs met die een of ander hofsaak vorendag kon kom. 
Tom Lodge, `n politieke wetenskaplike by Wits, het dit raak opgesom: “I am 
sure they are all hoping - even Tony Leon is hoping - for an escape clause so 
that they don't have to get rid of Marais” (Streek 2001a:5). Lodge het gemeen 
dat die skorsing van Marais tot ’n breuk tussen die DP en die NNP kon lei. 
Hierdie opvatting en Van Schalkwyk se hand van beskerming was eintlik die 
skans wat aan Marais, ten spyte van die talle ongemaklike situasies wat hy deur 
sy onbesonne optrede geskep het, beskerming verleen het. 


Reeds in hierdie stadium is daar in die pers gespekuleer dat die twis rondom 
Marais daartoe kon lei dat die NNP `n ooreenkoms met die ANC aangaan 
om beheer oor die stadsraad te verkry. Dit was duidelik dat Leon en die DA 
hulle morele beeld veel moeiliker na die Marais-debakel sou kon voortsit. 
Richard Calland van Idasa het die kwessie van hoe Heath die verklikkings-aspek 
sou hanteer as die groot toets vir die DA gesien (Streek 2001a:5). 


Op 30 Augustus is Heath se verslag openbaar gemaak met die twee 
belangrikste aanbevelings as 1) dissiplinére optrede teen die burgemeester, sy 
segsman (Johan Smit) en regsadviseur (Ben Kieser) vir die oortreding van die 
munisipale gedragskode en statutêre verpligtinge, en 2) die las van `n polisie- 
ondersoek rakende die bedrog wat deur die twee raadslede, Una Pick en Bonita 
Jacobs, en drie Manenberg-inwoners in die versoekskrif-veldtog gepleeg is. 


G Heath-verslag se gevolge 


Heath het spesifieke aanbevelings in sy verslag gemaak oor Marais, Kieser en 
Smit, Pick en Jacobs, en die drie inwoners van Manenberg wat versoekskrifte 
namens ander onderteken het. Verder het Heath bevind dat Marais nie werklik 
bewyse gehad het vir sy bewering dat steun vir sy plan 2.5 tot 1 ten gunste 
daarvan was nie, en dus die media en die publiek aan wie hy verantwoording 
moes doen verkeerd ingelig het (Van der Westhuizen 2001r:11). Kritiek 
op Marais waarvolgens Heath tugstappe aanbeveel het, het ingesluit: dat 
hy nie sy pligte as burgemeester deursigtig en eerlik uitgevoer het nie; nie 
voortdurend in die beste belang van die munisipaliteit opgetree het nie, en die 
geloofwaardigheid van die munisipaliteit in die gedrang gebring het; dat hy 
versuim het om teen Smit op te tree; dat die inligting in sy Persklub-toespraak 
kon bygedra het tot wanpraktyke; en dat sy optrede in eiebelang was 
(Van der Westhuizen 2001r:11). 


Daar is bevind dat Kieser en Smit nie openlik en op `n regverdigbare wyse in die 
hantering van openbare kommentaar opgetree het nie. Heath se bevinding van 
hulle wanadministrasie het berus op die feit dat hulle nie eerlike administrasie 
tussen hulle en die gemeenskap bevorder het soos deur die Wet op Plaaslike 
Regering: Munisipale Stelsels vereis nie; nie onpartydig opgetree het nie; en 
nie die gemeenskap die geleentheid gegun het om ten volle aan sake deel te 
neem nie (Van der Westhuizen 2001a:11). 


Pick het bedrog gepleeg met die handtekeninge op die versoekskrifte, en 
Heath het aanbeveel dat haar saak na die polisie verwys moes word. So ook 
in Jacobs en die inwoners van Manenberg se geval, waar bedrog gepleeg is 
in terme van die redes waarom sommiges die versoekskrifte geteken het 
(Van der Westhuizen 2001a:11). 


Op die voorblad het die Cape Times op 31 Augustus aangekondig 
“Mayor suspended” en gerapporteer hoe Marais deur Morkel verplig is om 
onmiddellik verlof te neem met onderburgemeester Walker wat in sy plek 
sou waarneem. Smit en Kieser sou op aanklag van wanadministrasie voor die 
unistad se dissiplinére verhoor verskyn (Smith 2001m:1). 

Marais se eerste reaksie was dat hy al sy beloftes jeens die stad nagekom het 
en dat hy nie wetlik verplig was om verlof te neem nie, maar dat hy onder die 
omstandighede nie behoorlik in sy pos kon funksioneer nie. Hy het erken 
“[i]t hurts ... I am very shocked at these findings” (Smith 2001m:1) omdat, 
wat hom betref, daar geen getuienis was wat hom aan korrupsie of bedrog kon 
verbind nie. 


Daar is toe besluit op `n drieman-ondersoek na Marais en die twee raadslede, 
met `n verslag aan die party se beheerkomitee; die tydelike ontslag van die 
twee raadslede; en die tydelike opheffing van Marais se party-ampte hangende 
verdere ondersoek (Jordaan 2001f:11; Fine 2001b:2). Marais is hiervolgens 
van sy pligte as stadsraadslid en burgemeester onthef, en ook van alle poste wat 
hy in die DA beklee het. Marais het gemeen dat die Heath-ondersoek ver buite 
die gestelde mandaat beweeg het. Hy het onmiddellik sy kantoor ontruim, en 
na samespreking met sy regsverteenwoordigers die getuienis waarop Heath sy 
bevindings gegrond het as onbeduidend afgemaak. Hy het ook laat blyk dat hy 
verdere ondersoek van die kant van die provinsiale regering sou verwelkom. 
In hierdie stadium was die bespiegeling dat so `n ondersoek waarskynlik deur 
regter Edwin King, wat reeds deur die provinsiale regering daaroor genader is, 
gedoen sou word. Pick en Jacobs is ook in afwagting van die verdere ondersoek 
uit die party geskors (Van der Westhuizen 2001s:1). 


Soggot (2001b:24) het berig dat Heath se ondersoek in `n sekere sin as 'n toets vir 
homself beskou is. Dit was die eerste keer dat sy regsvernuf fel in die openbare 
oog sou kom nadat hy weer privaat begin praktiseer het na sy uittrede as hoof 
van die spesiale ondersoekeenheid. Die vreesloosheid waarmee hy dit benader 
het, het van hom eers `n ikoon en toe `n martelaar gemaak (Soggot 2001b:24). 
Waaroor Heath onmiddellik gekritiseer is, was dat hy in sy bevindings nie 
duidelik was oor hoe presies hy tot sy gevolgtrekkings gekom het nie. Veral 
sy aanval op Johnson as sleutelgetuie is as ongegrond gekritiseer, asook die 
feit dat hy versuim het om enige oorkoepelende mening te lug oor wie vir wie 
aangesê het om die openbare steun te bekonkel. 


Sy verslag is uit meer as een oord as `n “rush job” gekritiseer (Soggot 
2001b:24). Soggot het onder andere bespiegel dat die openbare en politieke 

belangstelling in die debakel so groot was dat Heath dit so gou as moontlik 
moes afhandel. Heath was veral krities oor Marais se optrede en het dit veral 
oor sy luidrugtige onbestendigheid gehad. Hy het dit gebaseer op wat hy as 
Marais se leuens oor die omvang van openbare steun vir sy plan gesien het. 
Wat Soggot (2001b:24) betref het, was dit `n kwessie van “Heath milked what 
there was for all it was worth”. Dit is daarop gewys dat dit veel meer gewig sou 
gedra het indien hy dit met ’n deeglike ontleding van Smit en Kieser se optrede 
gestaaf het. Heath het ook nie die besonderhede verskaf van hoe presies die 
opdragskakel verloop het nie. Wie presies het vir wie aangesê om die stemme 
te vervals? Hy het Smit se opmerking dat sekere mense se arms lam sou wees 
as gevolg van `n week se ondertekening sonder indringende ondersoek daar 
gelaat. Smit het in sy getuienis beweer dat hy na die 300 beloofde ja-stemme 
van pastoor Noble verwys het, maar laasgenoemde het getuig dat hy nie die 
lewering daarvan beloof het nie en Smit so direk weerspreek. Dit het die 
kardinale vraag na wie se seer arms Smit eintlik verwys het onbeantwoord 
gelaat (Soggot 2001b:24). 


Heath se hantering van die openbaarmaker, Johnson, is veral as problematies 
uitgewys omdat hy in werklikheid geen vaste bewyse vir sy stellings oor 
haar getuienis gegee het nie. Hieroor is hy, soos aangedui sal word, uit talle 
oorde heftig gekritiseer. Heath was nie besonder beindruk met Johnson se 
getuienis nie: “We are not impressed with her evidence in many respects 
... save to the extent that her evidence was confirmed and corroborated by 
other witnesses” (Callard 2001:23). Toe Heath in ’n hoek gedruk word om 
oor sy negatiewe kommentaar oor haar getuienis uit te wy, was sy antwoord 
dat dit nie prakties moontlik was om die besonderhede te verskaf nie, maar 
dat Johnson ontwykend was. Hy het egter toegegee dat sy onder geweldige 
druk was. Sy negatiewe kommentaar oor Johnson is gesien as `n poging om sy 
onpartydigheid te probeer bewys; “he had to look lofty, willing to blast even 
the whistleblower” (Soggot 2001b:24). 


Heath het in sy bevindings ook die kwessie van verklikking aangeraak 
en verklaar: “We are very disappointed in the fact that the attitude disclosed by 
the Mayor, Mr Kieser and Mr Smit, is not conducive to whistle blowing ... we are 

of the opinion that other employees of the City Council may in future hesitate, or 
even refuse to become involved in whistle blowing” (Heath Specialist Consultants 
2001:61-62). Dit is as tragies beskou dat sy kritiek op die openbaarmaker 
tog die verkeerde boodskap uitgestuur het, omdat die openbaarmaking van 
ongerymdhede so raar en ongewoon was. Dit was dus te begrype dat Johnson 
soveel antagonisme vanaf haar kollegas beleef het. Haar behandeling deur 
die DA-leierskap, veral die wyse waarop haar verklaring geopenbaar is, is as 
kommerwekkend bestempel (Soggot 2001b:24). 


Vanuit die meeste oorde is Johnson as die ware heldin in die verhaal 
beskryf. Business Day byvoorbeeld het haar moed om wat sy geglo het 
ernstige oortredings was aan die kaak te stel en haarself op dié wyse aan 
ongewildheid by haar kollegas bloot te stel as eerbare optrede gesien. Daar 
is gestel dat sy vergoed moes word vir haar waaksaamheid, en dat haar 
voorbeeld in die ontbloting van korrupsie in die werkplek gebruik kon word 
(Business Day 2001:11). Heath se oorhoofse benadering tot die hele debakel 
is as styfhoofdig en weerbarstig beskryf, veral omdat hy die poging deur 
Marais se regsadviseurs om sy bevindings tot bedrog en korrupsie te beperk 
geignoreer het en in stede daarvan dit tot wanadministrasie en oneerlikheid 
uitgebrei het (Soggot 2001b:24). 


Die nadeel van sy verslag was dat die openbaarmaker deur sy ongemotiveerde 
kritiek nog een van die talle “whistleblowers” geword het wat agterna moes 
wonder of dit die moeite werd was om ’n loopbaan daardeur in die gedrang 
te bring. Dit was wel waar dat die Wet op Beskermde Onthullings (RSA 2000) 
vergoeding verseker het indien ’n openbaarmaker loopbaan skade ly in die 
vorm van teistering of nie-bevordering, maar dit het haar nie in die aanloop 
tot en verloop van die verhoor teen Heath of Leon beskerm nie. Inteendeel, 
Heath het Johnson se naam op totaal onverwagse wyse beklad. Callard was 
van mening dat Heath die gulde geleentheid laat verbygaan het om Johnson 
vir haar dapper optrede te loof en sy pleidooi was dat openbaarmakers, waar 
hulle ookal na vore tree, beter beskerming ontvang (Callard 2001:23). 


Dit is interessant dat daar in meer as een kring verbasing oor die felheid van 
Heath se bevindings teen Marais uitgespreek is. Selfs uit die DA-kamp is 

beweer dat Heath se verslag verras het omdat hy die indruk geskep het dat hy 
Marais wou bykom (Kahn 2001c:4). Ook Marais se kritici, wat hoogstens ’n 
moontlik polities skadelike berisping van Heath se kant verwag het, was deur 
die ondersoeker se skerp kritiek verras. Fine (2001b:2) het dit as verstommend 
beskou dat ’n senior politikus hom soveel moeilikheid oor so ’n onbenullige 
kwessie op die hals kon haal. In der waarheid het dit die problematiek van 
naamsverandering wat in die politiek verstrengel raak getoon, en gewys hoe 
`n paar petisies oor twee strate se naamsverandering `n sluimerende vete 
tussen twee faksies van `n nuut gestigte party tot uitbarsting kon bring (Fine 
2001b:2). Die uiteindelike vraag was of Heath se verslag die DA se posisie in 
die Wes-Kaap sou verswak of versterk. Die hoofdoelwit van die DA en sy leier 
wat so dikwels aan die groot klok gehang is, was immers om geloofwaardigheid 
as regering in die Wes-Kaap te verkry en dit as vasstrapplek te gebruik om 
nasionale aansien te verwerf (Fine 2001b:2). 


Dit was duidelik dat die verslag, ten spyte van gebreke, ernstige gevolge vir 
die toutrekkery tussen die DP en die NNP ingehou het. Dit is daarop gewys 
dat die straatnaamprojek in wese `n NNP-inisiatief was en tipies was van die 
oneerlikheid en beginselloosheid wat so kenmerkend van die die party geword 
het (Callard 2001:23). Uit Callard se pen is daar veral bitsige kommentaar op 
Heath se lomp hantering van sy ondersoek gelewer. Heath se optrede was vir 
Callard eerder soos dié van `n Don Quixote as van ’n Superman, en dit terwyl 
hy daarop uit was om homself as die groot uitsnuffelaar van korrupsie en 
redder van die nuwe Suid-Afrika te projekteer: “Clumsy with the sensibilities 
of the politicians, clumsy with the media and, if the Henning Report that 
recently evaluated the performance of the SIU [Special Investigation Unit] is 
to be believed, clumsy with its planning and management” (Callard 2001:23). 


Twee verdere verhore het Marais nou in die gesig gestaar: ’n dissiplinére 
ondersoek deur regter King oor sy beweerde verontagsaming van `n statutêre 
gedragskode, en `n driemankommissie om op die politieke gevolge van die 
kabaal in te gaan met rapportering aan die DA se NBK. Marais se posisie 
is nie as baie rooskleurig beskou nie. Dit was te begrype dat sekere NNP 
uitvoerede komiteelede vroeëre bewerings dat die hele affêre `n komplot deur 

Leon en sy DA-aanhangers teen Marais en sy NNP-kollegas was herhaal het. 
Dit was opvallend dat die aanstelling van Heath en die hantering van die 
verslag, deur Uys uitgevoer, en deur Morkel gesteun is. Veral ook opmerklik 
tydens die bekendmaking van die verslag was dat nie een van dié twee 
gewillig gelyk het om Marais te verdedig nie (Fine 2001b:2). 


Ook betekenisvol was die feit dat die verklaring uit die DA-hoofkwartiere 
gesamentlik deur Leon en Van Schalkwyk onderteken is, en dat Uys vir Walker 
as waarnemende burgemeester aangestel het met Marais se ontheffing. Dit in 
weerwil van die feit dat sy in NNP-kringe as die eintlike aanstigter van al die 
moeilikheid beskou is. Sy het haar nuwe taak egter kalm aangepak en te kenne 
gegee dat die tyd aangebreek het om die raad weer ten volle op die spoor te 
bring. Fine (2001b:2) berig dat al die stadsraadslede in hierdie stadium opdrag 
van die partyleiers ontvang het om nie met die media te praat nie. Daar was 
sprake van `n teenaanval uit pro-Marais geledere om `n dissiplinêre aanklag, 
gegrond op die feit dat sy Johnson se voorwaardes geminag het, teen Walker 
te maak. 


Nog `n kwessie wat opgeduik het, was wie Marais sou vervang indien hy nie sy 
afdanking oorleef nie. Die problematiek was dat die DA nog nie `n grondwet 
in plek gehad het nie, en gevolglik oor geen formele prosedures beskik het om 
so `n kwessie die hoof te bied nie. Die nasionale en provinsiale leierskap het 
blykbaar besef dat om hulle eie keuse te probeer afdwing, slegs die bestaande 
tweespalt in die stadsraad sou vererger. Die oorheersende gevoel was dat dit 
weer iemand uit die geledere van die NNP sou moes wees (Fine 2001b:2). 


Na die bekendmaking van Heath se verslag het Leon en Van Sckalkwyk 
gesamentlik verklaar dat hulle glo hulle het reg opgetree, maar hulle spyt en 
misnoeë uitgespreek dat die proses om die openbare mening te toets tot Heath 
se ondersoek moes lei (Van der Westhuizen 2001s:1). Dit sou nou die DA as 
politieke party se taak wees om die openbare vertroue te herstel. Hulle het 
herbeklemtoon dat dit die stadsraad se belangrikste taak is om diens te lewer. 
Terselfdertyd het hulle te kenne gegee dat hulle steeds die plan om Mandela 
en De Klerk te vereer steun, en die hoop uitgespreek dat die stadsraad `n 
geskikte manier daarvoor sou vind. Daar is ook bekend gemaak dat die DA 

se bestaande driemankommissie onafhanklik van die King-kommissie sou 
vasstel watter partypolitieke stappe teen Marais, Pick en Jacobs geneem sou 
moes word (Van der Westhuizen 2001s:1). Ook Walker en Morkel het hulle 
skok oor die verloop van die gebeure uitgespreek. 


Hierdie troebel politieke waters het die ander partye die kans gegee om op die 
DA se ernstige interne probleme te hamer. Die ANC het die verslag gekritiseer 
as eerder `n oefening wat veral daarop gemik was om die leierskap-strydpunte 
binne die DA te besleg, as om werklik tot die kern van die aangeleentheid 
deur te dring. Dit het duidelik geword dat persone binne die DP sou poog 
om van Marais ontslae te raak, omdat hy eintlik bloot geduld en verduur is 
terwyl hy darem nog bruikbaar genoeg geag is om die bruin stemme te werf 
(Kahn 2001b:1). 


Daar kon weinig twyfel bestaan dat die gebeure ’n yslike slag vir die DA was 
deurdat betrekkinge tussen die DP en die NNP ernstig versleg het. Wat nou 
weer opgerakel was, was die feit dat daar reeds voor die samesmelting `n 
toenemende gevoel onder beide faksies was dat die politieke eenwording nie 
deurgevoer moes word nie (Die Burger 2001f:12). Die hele kabaal was ook 
`n slag teen gesonde demokrasie, waarin `n sterk opposisieparty onontbeerlik 
is. Die kernvraag was nou of die Heath-ondersoek die DA sou versterk of 
verswak. Dit is in herinnering geroep dat reeds met die aanvang van die 
plaaslike regeringsverkiesing, dit duidelik begin word het dat Marais `n 
gemengde seën vir die alliansie sou wees. Die raak beskrywing van hom was 
dat hy `n “fundamental populist” is wat skares kon lok en aanpor, maar ook 
“accident prone” in sy politieke oordele was (Fine 2001b:2). 


Alhoewel Leon vir sy vinnige optrede geloof is, is hy andersyds fel gekritiseer 
vir wat as sy oorangstige reaksie en optrede bestempel is. Callard (2001:23) 
het hom verwyt dat hy betower is deur die wonderlike geleentheid wat in sy 
skoot geval het om twee dinge te bereik: om bewys te lewer van sy party se 
onverdraagsaamheid teenoor korrupsie, en om van die lastige en wispelturige 
Marais ontslae te raak. In die proses het hy egter nie gehuiwer “to trample over 
the rights and interests of the whistleblower” nie (Callard 2001:23). Die vraag 
was waarom Heath nie dié laakbare gedrag van Leon veroordeel het nie. 

Callard het toegegee dat Leon nie die oorsaak van die besluit was om Heath 
aan te stel nie en Heath ook nie `n “hired gun” was nie, maar dat Heath wel 
`n sogenaamde politieke missiel lanseer het waardeur Marais ernstig getref is 
(Callard 2001:23). Die DA se geleentheidshuwelik was besig om te ontrafel 
met die kernrede daarvoor die skrille kontras tussen die DP en die ou Natte, 
en “in the deep recesses of the political belly, so to speak, ... good old-fashioned 
snobbery” (Callard 2001:23). Skynbaar kon die DP-liberales in die suidelike 
voorstede Marais se kru maar uiters effektiewe soort politiek nie uitstaan nie. 
In hierdie stadium was die politieke toekoms van die DA vloeibaar en onseker, 
en net die verloop van tyd sou uitwys wie op die lange duur uit die hele sage 
sou baat. 


Die feit dat Marais se politieke loopbaan aan ’n draadjie gehang het, het 
meegebring dat sy omstrede verlede vir die soveelste keer opgerakel en 
voorgehou is. Hadland het daaraan herinner dat vanaf die oomblik dat Marais 
sy belangrike leiersposisie as burgemeester betree het, daar reeds diegene was 
wat verwag en voorspel het dat hy weens sy onbedwingbare grootdoenery 
die een of ander tyd in die moeilikheid sou beland. Die verwagting dat met 
Marais “dull moments will be few and far between” is inderdaad bewaarheid 
(Hadland 2001c:4). In werklikheid het dit net agt maande geneem vir die 
onteenseglik omstrede en uitbundige Marais om uit sy amp gedwing te word. 
So onkeerbaar en onbedwingbaar is Marais egter gesien dat Hadland (2001c:4) 
voorspel het dat daar met die oordeelsdag net bepaalde oorlewendes sou wees: 
“[T]he only survivors will be cockroaches, Winnie Mandela and Peter Marais”. 


Marais se lang en problematiese loopbaan van politieke opportunisme 
is onomwonde voorgehou, en sy politieke oortuigings is as `n warboel van 
sosialistiese idees en ou NNP-lojaliteite bestempel. Hy was van nature “abrasive 
and speaks out against his own party when he sees fit” (Financial Mail 2001:14). 
Gerugte dat Marais met die ANC praat was besig om vinnig te versprei en 
die vraag was of die ANC hom werklik kon of wou omarm binne die party 
se uitkringende aanhang (Callard 2001:23). Al sou hy vrygespreek word van 
die stembedrogskandaal kon hy volgens die Financial Mail hoegenaamd nie 
van waarde vir die ANC wees nie. Hulle kon net sowel vir Abe Williams wat 


150 


G Heath-verslag se gevolge 


binnekort uit die tronk sou kom en sy skuld teenoor die gemeenskap betaal 
het, werf. Die oordeel oor Marais was: “The incredible lightness of mayor 
Peter Marais” (Financial Mail 2001:14). 


Marais het nooit weggeskram van kontroversie of uitdagende standpunte 
teenoor die nasionale leiers nie, of van konfrontasie binne sy eie party wanneer 
hulle probeer het om hom in te perk nie. Voorbeelde van kontroversie waarin 
hy betrokke geraak het, was onder andere die uitspattigheid en koste van 
sy inswering, die twis oor sy gebruik van veiligheidswagte en chauffeurs, 
`n amptelike reis na Rusland wat R300 000 gekos het, sy wegvlug van die 
KTC-inwoners en uiteindelik die straathernoemingsdebakel. 


Marais het volgehou dat Heath hom van enige ernstige oortreding vrygespreek 
het. Sy verweer was onder andere dat indien elke politikus wat sy syfers 
verkeerd het aanspreeklik daarvoor gehou word almal tuis met verlof sou wees 
(Michaels 2001:5). Daar was by heelwat persone die gevoel dat die DP eintlik 
vir Heath gebruik het om van Marais ontslae te probeer raak (Michaels 2001:5). 
Oor sy siening van en verhouding met Leon en sy binnekring het Marais nou 
laat blyk dat hy Leon as “n ander tipe wit mens” ervaar het: 

Hy staan met sy neus in die lug, hand agter die rug, lig sy wenkbroue 

en bevraagteken elke geluid wat jy maak. Kyk wat eet jy by `n partytjie, 

hoeveel jy drink, of jy die Engelse woord reg uitspreek... of jy deel kan word 

van die klub van hoogaangeskrewe mense. Hulle sit nie langs bruin mense 

by vergaderings nie. Toe die mense in die Unistad se raad kom kla, sê een 

van hulle ons is nie rasbewus nie, maar klasbewus’ (Hugo 2002:38). 


Die wyer beskouing was dat die Marais-sage steeds by die twistende alliansie 
gespook het en dat die DA besig was om op `n spandraad te loop in sy 
hantering van Marais (Michaels 2001:5). Verloor die DA Marais se steun, 
sou hulle ongetwyfeld `n vyand van hom maak, iemand met invloed wat die 
party baie skade kon berokken. Die ANC was reeds besig om na verskeie 
NNP-raadslede te vry, maar is voorlopig aan bande gelê deur wetgewing wat 
oorlopery tussen partye verbied het. Indien Marais dit oorweeg om na die 
ANC te dros, wat hy twee jaar tevore blykbaar oorweeg het, sou hy genoeg 
steun binne die raad moes werf om die DA te ontsetel (Michaels 2001:5). Dit 

is egter as onwaarskynlik beskou dat die ANC hom in daardie stadium in hulle 


midde sou verwelkom nadat hulle hom tydens die munisipale verkiesings 
skerp gekritiseer het. 


9: Marais se illusies oor sy invloed en statuur word ’n tydbom op pad na tamatiestraat 
(Rapport, 2 September 2002:28) 


Aan die einde van Augustus het die spanning in die DA breekpunt bereik 
met Marais as die spilpunt daarvan. ’n Ontevrede protesgroep van die Kaapse 
Vlakte en die Boland sou op 1 September na die DA se saamtrek in Parow 
opruk om teen Marais se skorsing te betoog en hulle griewe te lug. Die beswaar 
uit NNP-geledere was dat “Leon en sy DP-laksmanne” hul sin gekry het wat 
optrede teen Marais betref (Jordaan & Sidego 2001:1). Veral die NNP-veterane 
kon geen duidelike verband tussen Heath se verslag en sy aanbevelings vind 
nie; in hulle oë het Heath se feitebevindings nie sy aanbevelings onderskryf 

nie. Die wyse waarop Marais behandel is, is as die laaste strooi gesien om 
die DA se bruin ondersteuning van die alliansie te vervreem, en daar was 
aanduidings dat ’n beduidende bruin groep binne die alliansie die bevindings 
“as `n klinkklare aanduiding sou interpreteer dat die Engelse liberale die 
oorhand het en die bruin mense se belange finaal deur die DA vertrap word” 
(Jordaan & Sidego 2001:1). Marais se ondersteuners het nou hulle hoop op die 
King-ondersoek gevestig. 


Uit die DP-geledere is Marais weer as `n “gevaarlike tydbom” beskryf 
(Jordaan & Sidego 2001:1). Daar is geargumenteer dat hy nie onvervangbaar 
is nie en dat die verkiesing boonop nog ver in die toekoms was. Die belangrike 
stemme binne die DP het die oortuiging uitgespreek dat daar geen ander uitweg 
was as om teen Marais op te tree nie. Volgens Jordaan en Sidego (2001:1) sou 
die DA steun inboet indien die “beginsels van skoon regering” nie gestand 
gedoen is nie. Daar is weer gewag gemaak van die feit dat die besluit op die 
Heath-ondersoek gesamentlik deur Marais, Van Schalkwyk, Leon en Morkel 
geneem is, en dat verantwoordelike regering beteken dat so `n ondersoek 
daarna ernstig opgeneem moet word. Volgens dié verslaggewers was Heath 
se ondersoek die eerste fase, terwyl die volgende fase die King-ondersoek sou 
wees wat finale bevindings moes gee. 


Terwyl Marais ondersteuners gehad het, is Leon aan die ander kant vir sy 
vinnige reaksie rakende die straatnaamdebakel geloof. Op hierdie delikate 
stadium het `n hoofartikel in die Cape Argus (2001a:1) onder die opskrif 
“Open government” Leon se optrede gekontrasteer met die geveinsde bravado 
wat Suid-Afrikaners so dikwels van hulle leiers ervaar. Al kon siniese persone 
argumenteer dat die straatnaamkwessie `n totaal onbelangrike een was, was 
Leon se optrede `n voorbeeld wat die regerende party gerus kon navolg. Leon 
en sy kollegas se optrede, insluitende die Heath-ondersoek, is selfs bestempel as 
`n “series of benchmarks against which to measure the fight against corruption 
and mismanagement at all levels of government” (Business Day 2001a:13). 
Die ANC, en by name Rasool, se skielike simpatie met Marais is as krokodiltrane 
afgemaak, en sy opmerkings was as `n duidelike poging beskou om Marais in 
die ANC-kamp te probeer kry (Business Day 2001a:13). 

Ten spyte van al die gerugte van tweespalt en skeuring was daar steeds pogings 
om groter eenheid in die alliansie te probeer bevorder. By herhaling het die 
Business Day daarop gewys dat die DA `n nuwe politieke alliansie was en dit 
’n ruk sou neem om die uiteenlopende belange te versoen, siende dat dit die 
oogmerk was om 'n sterk party op te bou. Sake is bemoeilik deurdat dié politieke 
huwelik so gou na die verkiesing plaasgevind het en slegs bewerkstellig kon 
word deur dit van bo af te dwing. Die leierskap het voortgegaan met die alliansie 
sonder om dit behoorlik aan die elektoraat te verkoop. Tog het die uitslag 
van die plaaslike verkiesing getoon dat die kieserspubliek die samesmelting 
aanvaarbaar gevind het. Die interne spanning wat in die DA te bespeur was, 
was ook te sien in die ANC en sou nie noodwendig die alliansie in duie laat 
stort nie. Dit is wel so dat die positiewe dinge wat reeds deur die alliansie tot 
stand gebring is, deur die Marais-sage verbloem is (Business Day 2001a:3). 


Na die bekendmaking van die Heath-verslag was Walker een van die mees 
ongewilde stadsraadslede. In ’n brief aan die unistad se speaker, De la Cruz, 
het Kieser haar as ’n verleentheid vir die raad uitgekryt. Sy beswaar was 
dat sy veronderstel was om te weet dat hy geen rol in die vervalsing van die 
stemme kon gespeel het nie (Smith 2001k:1). Sy was immers bewus van al die 
beheermaatreëls om die integriteit van die proses te verseker. Hierdie inligting 
sou getoon het dat hy betrokke was by die aanbeveling dat `n veelpartykomitee 
daargestel word om die openbare voorleggings te evalueer. Sy is ook daarvan 
beskuldig dat sy raadsinligting buite die raad se demokratiese prosesse uitgelek 
het (Smith 2001k:1). 


Walker was ook die persoon wat Johnson se verklaring na Leon geneem het. 
Wat Kieser betref, het sy gedeeltes van skedule 1 van die Wet op Plaaslike 
Regering: Munisipale Stelsels (RSA 1998) oortree wat spesifiek oor versuim 
gehandel het: om die funksie van `n stadsraadsamp in goeder trou, eerlikheid 
en deursigtigheid te verrig; om in die beste belang van die munisipaliteit op 
te tree sodat die geloofwaardigheid en integriteit van die munisipaliteit nie 
gekompromiteer word nie (Sylvester 2001g:7). Wat hom betref het haar rol in 
die beëindiging van die straatnaamprojek een van die grootste verleenthede 
nog vir die munisipaliteit veroorsaak. De la Cruz het Kieser se aanklag na die 

munisipaliteit se reélskomitee verwys en die minister vir plaaslike regering het 
te kenne gegee dat indien optrede teen Walker gevra word, dit waarskynlik 
dieselfde weg as die ondersoek na Marais sou volg (Michaels 2001:5). 


Op 21 September is die King-kommissie, wat die beweerde oortreding deur 
Pick, Jacobs en Marais volledig moes ondersoek, op dramatiese wyse laat vaar. 
Dit was die gevolg van ’n beslissing in die Kaapse Hooggeregshof teen die 
minister van plaaslike regering dat hy sy magte oorskry het toe hy `n kommissie 
van ondersoek oor die gedrag van ’n raadslid aangestel het (Van der Westhuizen 
2001t:1). Kort na hierdie uitspraak het Uys laat blyk dat die provinsie King se 
aanstelling sou moes terugtrek. Moontlike verdere tugstappe teen Marais sou 
nou deur speaker De la Cruz ondersoek word, terwyl die polisie versoek sou 
word om verdere ondersoek na Pick en Jacobs in te stel. Volgens De la Cruz sou 
hy eers die getuienis moes deurgaan om vas te stel of daar `n oortreding van die 
gedragskode, soos bepaal deur die Wet op Plaaslike Regering (RSA 1998), was. 
Verskeie opsies was wel moontlik, waarvan een `n ondersoek deur die unistad 
se reëlskomitee (n veelpartykomitee) was. Marais het laat blyk dat hy bereid 
was om sy volle samewerking te gee (Van der Westhuizen 2001t:1). 


Vir die ANC-sweep was die hofuitspraak teen die minister geen verrassing 
nie, want volgens hom is die korrekte proses in die straatnaamkwessie 
nooit behoorlik gevolg nie en alles was `n groot geldvermorsing as gevolg 
van die misleiding van die DA. Die UDM het te kenne gegee dat dié party 
tevrede sou wees indien die ondersoek deur die reélskomitee gedoen word 
(Van der Westhuizen 20011). Ook Walker sou deur die reélskomitee 
ondersoek word na Kieser se klagtes teen haar. 


Tydens die NNP se kongres in September het Van Scalkwyk sy volgelinge 
gemaan om op te hou kla dat hulle in die DA geviktimiseer word en moes 
begin optree soos meerderheidspartylede. Skerp kritiek is uitgespreek oor die 
geld wat vermors is op die straathernoemingspoging en daar is voorgestel dat 
Marais onmiddellik as burgemeester heraangestel word (Sylvester 2001h:3). 
Hierop het Marais gevra dat die mosie teruggetrek word omdat hy sy naam in 
die openbaar in ere herstel wou sien. Vanuit die gehoor is Walker gekritiseer 
dat sy na bewering nie in God glo nie omdat sy stille gebed voorstaan, terwyl 

die DP's gekritiseer is vir hulle houding en die wyse waarop hulle die alliansie 
bedryf het. Marais is deur die meerderheid op die kongres as ondervoorsitter 
herkies en Morkel eenparig as leier van die NNP in die Wes-Kaap. 


Wesenlik was Morkel en Marais twee uiteenlopende leiers. Een van die 
treffendste karakteriserings van hulle was: 
Morkel is `n veilige, bedeesde, amper vervelige politikus wat min vyande 
maak en sy magsbasis binne die partystrukture hou. Marais is die 
flambojante orator met 'n massa-aanhang wie se uitgesprokenheid hom in 
politieke kringe duur te staan kom (Joubert 2001b:13). 


Net so uiteenlopend was die kongresse van die DP en die NNP, `n 
weerspieëling van die twee verskillende kulture binne die partye. By die NNP 
was dit “baldadigheid en populisme” met ’n jillende gehoor en gebulder oor 
mikrofone, “so Afrikaans as wat die DP Engels was”; by die een die Christelike 
en by die ander vrydenkery voorop (Joubert 2001b:13). Verwysings na die 
nalatenskap van apartheid het by NNP-kongresse steeds kop uitgesteek toe 
een van die sprekers ongelukkigheid uitgespreek het oor die wyse waarop wit 
lede in Kaapstad se stadsraad baas speel oor bruin en swart lede (Cull 2001:4). 
Tog het die NNP besef dat daar geen ander uitweg was as om met die DP saam 
te werk nie en daar was ook die besef dat die NP se boek finaal toegemaak 
moes word. Soos Joubert (2001b:13) dit treffend verwoord het: “[D]it is ’n 
gróót boek wat hier afgesluit word: omstrede en bevlek, met bloed op die 
hande maar ook met idealistiese passie in die hart, en dit vir `n partypoliteke 
toekoms waarin baie nie ten volle glo nie”. 


Teen die einde van September was Marais en Walker se toekoms in die 
hande van die unistad se reëlskomitee. Van der Westhuizen (2001u:2) berig 
dat die debakel intussen verdere kinkels ontwikkel het deurdat die DA- 
onderleier, Bester, oor sy opmerkings rakende Marais aangekla is nadat 
daar besluit is dat slegs die provinsiale leier van die DA enige uitlatings mag 
maak. `n Soortgelyke klagte is teen Marais aanhangig gemaak en hulle sou 
voor `n DA-driemankommissie moes verskyn. Die lede van die kommissie 
sou uit Piet Marais, die oud-minister van nasionale opvoeding, en twee 
DA-LP-lede, Johann Durand en Colin Eglin, bestaan. Hulle sou eers kon 

begin funksioneer nadat die stadsraad besluit het oor optrede teen Marais 
(Van der Westhuizen 2001u:2). 


Na al die bohaai en beskuldigings is Marais op 5 Oktober deur die unistad se 
reélskomitee vrygespreek van die klagte dat hy die gedragskode vir raadslede 
oortree het. Hy sou dus nie geskors word nie, ongeag Heath se bevinding. 
Die komitee was eenparig in sy beslissing dat Marais geglo het die inligting 
wat hy oor die openbare terugvoering oor die straatnaamvoorstelle ontvang 
het korrek was (in ’n stadium het die ANC sy deelname aan die reélskomitee 
beéindig en die vergadering verlaat omdat daar nie met die prosedure 
saamgestem is nie) (Oliver 2001:1). Die magstryd in die DA rondom Marais 
was egter nog nie verby nie. Nou het dit neergekom op ’n botsing tussen die 
DA se provinsiale leierskap en die DA-beheerde stadsraad oor wanneer Marais 
weer sy burgemeestersamp kon opneem. De la Cruz het gehoop dat Marais 
spoedig in sy amp herstel kon word en wou so gou as moontlik ’n spesiale 
raadsvergadering belé om die reélskomitee se beslissing te bevestig. Premier 
Morkel, as die party se provinsiale leier, het egter te kenne gegee dat die een 
regsproses afgehandel was, maar bygevoeg dat die politieke proses van die 
DA ook eers afgehandel sou moes word voordat Marais volkome vrygespreek 
kon word om sy amp te hervat. Hy kon nie aandui hoe lank dit sou neem nie 
(Van der Westhuizen 2001v:1). 


Die politieke proses waarna Morkel verwys het, was die ondersoek deur 
die driemankommissie, wat spesifiek sou kyk of Marais die bepalings van 
die party oortree het. Die aanstel van ondersoekkommissies het feitlik in ’n 
klug ontaard met ondersoek na ondersoek in die stadsraad en die provinsie. 
Hierdie kommissies se oorsprong en presiese funksies het al hoe moeiliker 
geword om van mekaar te onderskei of behoorlik te begryp. Dit het in ’n 
web van klagtes en teenklagtes ontaard met kommissies wat gekom, gegaan, 
gekanselleer en heftig gekritiseer is. 


In hierdie stadium het ’n stroewe Marais laat blyk dat hy en sy gesin erg 
deur die gebeure van die vorige twee maande getraumatiseer is en dat dit 
“die mees vernederende ondervinding” van sy ganse politieke loopbaan was 
(Van der Westhuizen 2001v:1). Omdat hy geglo het dat “geregtigheid sal 

seëvier” het hy hom aan al die ondersoeke onderwerp. Hy was dankbaar dat 
hy deur sy “gelykes verhoor en vrygespreek is, en dankbaar dat die sage tot 
ruste kon kom’, maar spyt dat die twee oud-presidente by die debakel ingesleep 
is. Hy wou aanbeweeg, veral om die Kapenaars te dien en hulle lot te verlig 
(Van der Westhuizen 2001v:1). 


ë 


B 


10: Vir Leon word Marais se aapstreke te veel, terwyl Van Schalkwyk hom steeds beskerm 
(Saturday Star, 20 Oktober 2001:8) 


Die ANC het steeds die DA se politiese ongemak en verleentheid ten volle 
uitgebuit. Die ANC het verwag dat Marais vrygespreek sou word, en dat 
die kabaal net `n “duur klug” geword het wat die belastingbetaler meer as `n 
miljoen rand uit die sak gejaag het (Van der Westhuizen 2001v:1). Die ANC 
het die spyker op die kop geslaan met die opmerking dat die ondersoek nou 
meer oor binnegevegte in die DA as oor goeie regering gegaan het, en die 
ironie was dat die DA nog steeds nie van Marais ontslae kon raak nie. Hulle 
beswaar was dat De la Cruz voorgesit en aangekla het, en dat die klagtes 
boonop nie gespruit het uit ’n verslag vooraf deur die stadsraad aangevra nie 
(Van der Westhuizen 2001v:1). 

Op die voorblad het Rapport dit op 7 Oktober 2001 uitbasuin dat die slagordes 
op die hoogste vlak in die DA vir die konfrontasie oor Marais opgestel was. 
Die DA was op die rand van skeuring. Die koerant het, met bevestiging uit 
die DP-bronne, uitgesnuffel dat Leon vir Van Schalkwyk voor die ultimatum 
gestel het dat Marais teen 6 Oktober uit die party moes tree. So nie sou Leon 
self ingryp. Binne die DA se NNP-faksie was Van Schalkwyk Marais se leier 
en hy sou dus van Van Schalkwyk die trekpas moes kry. Toe die twee leiers 
oor die gerug van ’n ultimatum genader is, wou Van Schalkwyk nie daarop 
reageer nie, terwyl Leon die gerug ontken en ontwykend beweer het dat 
hy talle gesprekke met mense voer en dat hy nie bereid is om kommentaar 
oor privaatgesprekke met sy onderleier te lewer nie (Swart 2001:1). Hierdie 
ultimatum het egter ’n lang aanloop gehad, soos Leon dit in sy outobiografie 
aandui, en waarop kortliks ingegaan sal word. 


Die verloop van die gebeure rondom Marais sedert hy die burgemeestersamp 
aanvaar het, het sterk daarop gedui dat Leon en sy koterie die voortdurende 
omstredenheid rondom Marais finaal as te veel van ’n las en verleentheid 
vir die DA beskou het. Die probleem was dat Marais steeds gewild by die 
NNP-lede was, soos bewys sou word deur die stemme wat hy as onderleier 
tydens die NNP-kongres sou trek. Daar is berig dat sekere van Leon se 
raadgewers “glo geskrik het” toe soveel steun vir Marais tydens die kongres 
getoon word (Swart 2001:1). Optrede teen hom kon die party baie steun onder 
bruin kiesers kos. Die spanning binne die DA was aan verskeie sake te wyte: 
die dooiepunte om die DA-grondwet te finaliseer, partyfaksies, persoonlike 
vyandighede, en veral Marais se manewales. 


Vir Leon en die DA is sake erg bemoeilik toe Marais deur die stadsraad se 
dissiplinére komitee onskuldig bevind is. Swart (2001:1) skryf die gerug was 
dat na Marais se sukses tydens die NNP-kongres, in die geheim besluit is dat 

hy uitgeskakel moet word voordat sy statuur te oorheersend raak. Daarna het 
Leon blykbaar vir Van Schalkwyk aangesê om van Marais ontslae te raak. 
Die feit dat Van Schalkwyk sy leier se opdrag geignoreer het en in hierdie 
stadium na die buiteland vertrek het, is as steun vir Marais geinterpreteer. 
Die DP-groep was in opstand oor Van Schalkwyk se afjak teenoor Leon toe dié 
die ultimatum ignoreer, terwyl daar in die NNP-kringe verklaar is: “Leon het 
homself in `n leierskapstoets vasgeverf” (Swart 2001:1). Die moontlikheid 
was sterk dat die optrede teen Marais die alliansie sou verdeel deurdat dit die 
NNP-faksie sou dwing om tussen Marais en die alliansie te kies. 


Marais kon Morkel se standpunt dat daar nog “politieke aspekte” (Swart 2001:1) 
rakende die aanklagte teen hom was nie begryp nie. Marais is ook nie 
deur Morkel daaroor ingelig nie. Wat Marais wel aan Swart, die Rapport- 
verslaggewer, kon bevestig was dat die kerkleiers hom laat weet het dat 
duisende van hulle lidmate bankvas agter hom gestaan het. Hy het sy vertroue 
indie NNP-leierskap herbevestig en was steeds vol vertroue dat Van Schalkwyk 
hom sou steun (Swart 2001:1). 


Leon (2008:563) erken in sy outobiografie dat die aanstelling van Heath as sy 
grootste fout bestempel is, nie net omdat dit as `n ongeregverdigde aanval teen 
Marais gesien is nie, maar vanweë die skade wat dit die DA-administrasie in 
Kaapstad berokken het. Uit die NNP-geledere is geglo dat Leon bereid was 
om die ergste van die Marais-kamp te glo, en dat hy tot dieselfde verkeerde 
gevolgtrekking gekom het as dié van Johnson in haar beëdigde verklaring. Dit 
was op hierdie punt dat Leon deur Rapport ingelig is dat die publikasie inligting 
van Leon se eis dat Marais die party binne 48 uur moes verlaat ontvang het. 
Leon beweer dit was onwaar, aangesien hy reeds vroeër vir Van Schalkwyk 
versoek het om vir Marais `n “soft landing” te verseker (Leon 2008:565). Leon 
was oortuig dat Marais elders gehuisves moes word, ideaal gesproke in die 
provinsiale regering “with perks and prestige sufficient for both his seniority 
and his ego” (Leon 2008:563). Aanvanklik het Van Schalkwyk hom verseker 
dat so `n plan kon slaag en op koers was. Morkel se weerstand het egter die 
hele plan laat misluk. Tydens die NNP se kongres het Van Schalkwyk wel sy 
lojaliteit aan die DA betuig, maar ook sy NNP-volgelinge daaraan herinner 

dat hulle die meerderheid in die provinsie vorm en daarop geregtig was om 
dienooreenkomstig op te tree. Volgens Leon (2008:563) het alles hierna in `n 
konfrontasie uitgeloop toe Van Schalkwyk in die openbaar te kenne gegee het 
dat Marais homself op ’n wyse gedra wat Van Schalkwyk tevrede stel en dat hy 
alles in sy vermoë sou doen om hom by te staan om sy naam in ere te herstel. 


RMO sewa DAAC ASe 


11: Leon en Van Schalkwyk bult spiere oor Marais se lot (Die Burger, 18 Oktober 2001:10) 


Leon se groot erns was die belofte wat die DA-raadslede afgelê het waarvolgens 
onder andere die volgende van raadslede vereis is: steun vir die beginsels en 
oogmerke van die party; handhawing van die hoogste vlak van persoonlike 
en professionele optrede; en aanvaarding van opsegging van ampte indien nie 
hieraan voldoen word nie (Leon 2001b:37-39). Tydens die Marais-debakel het 
Leon veral diep verontrus geraak oor die voortdurende teenstelling tussen 

die eise wat die DA aan die ANC gestel het en die voorbeeld wat die DA in 
Kaapstad gestel het. Swak administrasie was totaal onaanvaarbaar en hy was 
bereid om persoonlike verantwoordelikheid vir die optrede van ampsdraers 
binne die party te aanvaar. Wat hy van elke ampsdraer verwag het, was om 
die gemeenskap bo persoonlike belange te stel en in ooreenstemming met die 
kernwaardes van die DA te regeer. Hy moes ook erken: 

I specifically had Marais in mind when I made these remarks because I saw 

quite clearly that instead of using his leadership and governance in Cape 


Town, the situation had become an embarrassment to the party rather than 
the sort of example it should present to the public (Leon 2001b:37-39). 


Leon vertel dat hy reeds vanaf 17 Januarie 2001 verskeie ontmoetings met 
Marais en andere gereël het ten einde te verseker dat Kaapstad `n beleid volg en 
`n leierskapstyl vertoon in ooreenstemming met die beginsels, beleidsrigtings 
en strategie van die DA. Die DA het verwag dat die optrede en besluite van 
die stadsraad hierdie kriteria moes reflekteer (Leon 2001b:38). Leon se knap 
strateeg, Ryan Coetzee, is spesiaal as konsultant vir Marais gestuur, maar die 
burgemeester het die baie sterk neiging gehad om sy eie kop te volg. Hieroor het 
Marais self verklaar: “When aliberal gives a Christian Democrat advice, its not 
always palatable. It didn't fit in with my political strategy” (Paton 2001a:13). 
Marais beweer dat Leon hom baie meer krities begin behandel het nadat hy 
van Coetzee ontslae geraak het. 


Ander faktore in die stelselmatige verwydering en toenemende vyandskap 
tussen die twee faksies in die DA was dat die DP blykbaar hulle bestaande 
strukture ter wille van die DA opgeskort het, maar die NNP nie 
dienooreenkomstig opgetree het nie. Daar was toenemende klagtes dat 
Van Schalkwyk homself as mede-leier geprojekteer het, in plaas van as Leon 
se adjunk. Baie van die DP-lede het juis tot die alliansie ingestem omdat 
hulle oorreed was dat dit ’n volle oorname van die NNP sou beteken (Paton 
2001a:13). Die gevoel het al hoe sterker posgevat dat Van Schalkwyk en sy 
adjudante `n teenoorname beplan het. Die NNP-strukture is op alle vlakke aan 
die gang gehou en gereélde koukusvergaderings het plaasgevind. Intussen “in 
the Cape Town Unicity, Marais had spun out of control. The embarrassments 

had become weekly. Marais was regularly the butt of jokes in the media and 
funders were deserting the party in droves” (Paton 2001a:13). 


Soos reeds daarop gewys het die DA-leierskap verskeie konsultasies met 
Marais gehou ten einde goeie bestuur te probeer waarborg. Alhoewel 
Kaapstad se stadsraad etlike suksesse behaal het, was daar volgens Leon 
ernstige tekortkomings en mislukkings, en wat veral ontstellend was, was 
watter swak publisiteit die DA gekry het (Leon 2001b:29). Verskeie insidente 
rondom Marais het Leon tot die besef gebring dat eersgenoemde nie in ’n 
leidende pos soos die van burgemeester sou kon aanbly nie. Die ernstigste 
was die bewerings van seksuele teistering teen Marais, die verdeeldheid wat hy 
tussen die DP-en NNP-faksies veroorsaak het, sy negatiewe kommentaar oor 
gays, ensovoorts. Die straatnaamdebakel het weliswaar rondom die etiek van 
oneerlikheid en bedrog gesentreer, maar ook om die feit dat dit verwarring 
onder belangrike party-ondersteuners veroorsaak het. Marais se optrede en 
reaksies was so onvanpas dat daar wyd besef is dat dit in die party se belang is 
om sake tot `n punt te dryf (Leon 2001b:29). 


Alhoewel daar reeds groot vyandigheid onder baie DA-lede teenoor Marais 
as gevolg van sy skokkende ‘apespel’ was, het Leon steeds die situasie met 
die steun van die onderleier, die premier en die relevante partystrukture 
probeer beheer. Hy vertel dat hy uiteindelik en verrassend deur NNP-LUK 
Leon Markovitz genader is, wat aangedui het dat dit in die party se beste 
belange sou wees dat Marais die trekpas kry, en dat Leon dit met Morkel moes 
opneem. Sy eie oortuiging van ’n ernstige probleem rakende Marais binne die 
party is finaal hierdeur bevestig en Leon het op 6 Augustus 2001 deur middel 
van ’n e-pos aan Morkel, Van Schalkwyk, Selfe en Bester aan hierdie versoek 
gehoor gegee. Hierin het hy as die leier ’n aantal voorwaardes aan Morkel 
en die stadsraad gestel ten einde Marais se onaanvaarbare optrede te probeer 
hokslaan. Hierdie mededeling moes aan die stadsraad voorgehou word, tesame 
met opdrag dat daar dringend en beslissend oor die skokkende mediadekking 
rakende die DA ingegryp moes word en dat die die tweespalt in die UR en 
die koukus herstel moes word. Daar is spesifiek gevra vir reaksie vanaf die 
provinsiale leierskap, wat die situasie in heroënskou moes neem ten einde 

die nodige veranderinge te bewerkstellig. Leon erken dat hy nie veel hoop 
gekoester het dat die gewenste resultate behaal sou word nie, maar het hom 
verplig gevoel om `n laaste en ernstige poging aan te wend (Leon 2001b:30). 


Daar het inderdaad niks van gekom nie, maar juis op hierdie tydstip het 
die Heath-verslag ammunisie teen Marais verskaf. Op 30 Augustus het die 
topbestuur by die premier ontmoet om Heath se bevindings oor hoe die 
burgemeester die gedragskode vir raadslede oortree het te bespreek. Dit is 
interessant om Leon se weergawe van hoe Marais afgedank is onder oë 
te neem. Omdat die verslag verdoemende getuienis teen Marais en twee 
amptenare bevat het, is voorgestel dat spesifiek Marais ondersoek moet word 
rakende die verbreking van die munisipale gedragskode. Daar was besondere 
eenparigheid in die vergadering oor hoe opgetree moet word en `n teensinnige 
Marais is op langverlof geplaas (Leon 2008:563). Volgens Leon was dit nooit 
die idee om die burgemeester se optrede slegs aan die hand van hierdie 
enkele bevinding te beoordeel nie. Ook nie dat die straatherbenoeming die 
enigste maatstaf sou vorm om sy burgemeesterskap te evalueer nie. Tydens 
die ontmoeting is besluit om Heath se voorstel dat die provinsiale regering 
`n verdere ondersoek moet doen te implementeer. Regter Edwin King sou 
hiervoor genader word. Volgens Leon het Van Schalkwyk self tydens hierdie 
ontmoeting gemeen dit sou onvanpas wees om die ondersoek teen Marais 
na `n raadskomitee te verwys, omdat hy onteenseglik invloed op `n bepaalde 
kiesersdemografie gehad het (Leon 2001b:31). 


Kort hierna het Van Schalkwyk vir Leon vertel dat hy `n gesprek met De Klerk 
gevoer het. Laasgenoemde het ook besef dat Marais buite beheer was, maar 
hy het Marais steeds as `n belangrike stemwerwer beskou (Leon 2008:63). 
De Klerk het voorgestel dat premier Morkel ideaal vir die burgemeestersamp 
sou wees en dat die een of ander prominente posisie vir Marais gevind moes 
word om sy burgemeestersamp te vervang. Van Schalkwyk het voorgestel 
dat hy self premier kan word, maar Leon het sy agting vir Morkel te kenne 
gegee en dit as problematies beskou om `n bruin premier met `n wit een te 
vervang. Tydens hierdie politieke maneuvers agter die skerms het De Klerk vir 

Morkel vir tee genooi en aan hom voorgestel dat hy vir Van Schalkwyk moet 
terugstaan, maar Morkel het prontuit geweier (Leon 2008:63). 


Leon was onseker of Van Schalkwyk werklik direk met De Klerk gepraat 
het en of hy net sy eie idees voorop wou stel. Van Schalkwyk het weereens 
teenoor Leon te kenne gegee dat hyself die premierspos behoort te beklee. 
Leon was positief oor Van Schalkwyk se voorstel en het gereken dit kon dalk 
meer stabiliteit teweegbring. Van Schalkwyk het te kenne gegee dat Morkel 
op 24 September deur die NNP-Kongres onder druk geplaas sou word om te 
bedank (Leon 2001b:31). 


Nadat Leon reeds finaal tot die oortuiging gekom het dat Marais `n te groot las 
en hindernis vir die hele party geword het en dat hy elders geakkommodeer 
sou moes word, het hy dit aan Van Schalkwyk meegedeel. Laasgenoemde het 
aangevoer dat die oplossing sou wees om Marais in die Wes-Kaapse kabinet op 
te neem waar daar meer beheer oor hom uitgeoefen kon word. Sy probleem as 
leier van die party was egter dat Marais “had become a symbol of the NNP being 
overwhelmed by the DP” (Leon 2001b:31). Toe Morkel sonder teenstand weer 
op 24 September 2001 as premier verkies is, het dit `n einde aan die planne om 
hom uit die pos te skuif gemaak. Intussen het `n hofuitspraak op 29 September 
dit duidelik gemaak dat die King-kommissie nie kon voortgaan nie en dat die 
saak weer in die hande van die stadsraad geplaas sou moes word. In hierdie 
stadium het Van Schalkwyk sy standpunt dat Marais gedissiplineer behoort 
te word verander en te kenne gegee dat indien die stadsraad se reëlskomitee 
Marais onskuldig bevind dit as die einde van die Marais-probleem beskou 
moes word. Alhoewel Leon baie duidelik laat blyk het dat dit geensins sy 
beskouing was nie, het Van Schalkwyk voortgegaan om sy eie siening in die 
openbaar te kenne te gee (Leon 2008:63). 


Op 1 Oktober het ’n vergadering in Leon se kantoor tussen Van Schalkwyk, 
Schoeman, Leon en Gibson plaasgevind om oor twee sake te beraadslaag: die 
impasse in die konstitusionele onderhandelings tussen die DP en die NNP, 
en die voortslepende probleme rondom Marais. Van Schalkwyk het egter laat 
blyk dat Marais onwillig was om elders geakkommodeer te word en dat die 
hele saak laat vaar moes word. Leon het vasgeskop en Van Schalkwyk versoek 

dat hy binne twee dae `n aanduiding moes gee of daar enige oplossing vir die 
probleem was, anders sou Leon dit na die NBK neem. Leon self het dit nie as 
`n ultimatum, soos later in die Rapport beweer is, gesien nie (Leon 2001b:34). 
Soos reeds aangedui was die uiteindelike bevinding van hierdie komitee dat 
Marais nie die etiese gedragskode vir raadslede oortree het nie. 


Leon se standpunt was steeds dat die party se oordeel oor Marais se 
burgemeesterskap niks daarmee te make gehad het of hy die raad se 
gedragskode oortree het nie. Die sake aangaande Marais het so ingewikkeld 
geraak omdat daar ’n politieke dimensie (die kwessie van sy geskiktheid as 
burgemeester) en `n regsgeldige dimensie (die Heath-ondersoek na die 
“street naming saga”) was (Leon 2001b:34). In hierdie stadium het Leon 
vir Morkel gekontak en hulle het saamgestem dat die premier `n verklaring 
sou uitreik om daarop te wys dat die straatnaamdebakel beide `n politieke 
en regsgeldige proses veronderstel het en dat, alhoewel die reëlskomitee tot 
`n bepaalde bevinding gekom het, die kwessie van Marais se terugkeer na sy 
burgemeestersamp afhanklik van die beideprosesse was, waarvan slegs een 
behandel is. By hierdie uitleg wou Van Schalkwyk hom hoegenaamd nie skaar 
nie en hy het eenvoudig volgehou dat Marais onskuldig bevind is en gevolglik 
weer sy pos kon inneem. Dit moes noodwendig op `n direkte botsing tussen 
Morkel en Van Schalkwyk uitloop deurdat hulle mekaar direk weerspreek het. 
Vir Leon was Morkel se standpunt die korrekte een: die kwessie van Marais se 
ampsaanvaarding kon nie bloot op grond van die reëlskomitee se bevinding 
besleg word nie. Volgens Leon het daar toe op 7 Oktober die skadelike en 
foutiewe weergawe van die ontmoeting op 1 Oktober tussen Van Schalkwyk, 
Renier Schoeman (onderleier van die NNP), Douglas Gibson (later hoofsweep 
van die DA) en Leon in Rapport verskyn waarna reeds verwys is. Hiervolgens 
is voorgestel dat Leon ’n ultimatum aan Van Schalkwyk gerig het dat Marais 
uit die openbare lewe moes tree en indien dit nie gebeur nie, Marais uit die 
party geskors sou word (Leon 2001b:35). 

12: Leon se vasberadenheid om van Marais ontslae te raak en Van Schalkwyk en Marais 
se halsstarrigheid laat die DA-alliansie tuimel (Beeld, 23 Oktober 2001:8) 


Die kwessie van Marais se burgemeesterskap kon nie meer deur konsensus 
opgelos word nie. Volgens Leon is sy pogings om dit agter die skerms te probeer 
bewimpel, totaal uit verband geruk en verkeerdelik uitgelek (Leon 2001b:35). 
Op grond van regsadvies het Leon finaal besluit om in die belang van die party 
se toekoms teen Marais op te tree. 


Intussen is groot druk vanuit die NNP-kamp op Morkel geplaas en dit is 
pertinent aan hom gestel dat `n mosie van wantroue hom in die gesig staar 
indien hy nie sy mede-NNP-genote in die sogenaamde ultimatum steun nie. 

13: Terwyl Van Schalkwyk plek inruim vir Marais, pluk 
(Sowetan, 21 Oktober 2001:17) 


Die regsopinie (sien Rose-Innes & Breitenbach 2001:1) wat oor Marais se 
afdanking ingewin is, het daarop gewys dat vyf van die sewe voorbeelde 
van Marais se beweerde wangedrag op die stellings wat in die pers aan hom 
toegeskryf en gerapporteer is berus het. Van die stellings het hy reeds in die 
pers ontken en hy sou volgens regsopinie waarskynlik verontskuldigende 
verduidelikings vir die ander gee. Die veroordelende bevindings deur Heath 
kon moontlik die grondslag vir optrede teen hom vorm. Hierdie bevindings 
was egter ook die onderwerp van die pas afgehandelde veelparty-ondersoek 
wat Marais vrygespreek het. Dit is daarop gewys dat `n verdere ondersoek 
na Marais se rol in die straathernoemingsdebakel, en sy daaropvolgende 
getuienis, na alle waarskynlikheid uitgerek sou wees, en in die lig van die 
botsende bevindings moontlik onbeslis sou kon uitdraai. Die moontlikheid 
het ook bestaan dat Marais hom op die federale raad kon beroep, wat verdere 
vertragings kon veroorsaak (Rose-Innes & Breitenbach 2001:6). 

Dit is in die regsopinie beklemtoon dat indien daar teen Marais opgetree 
word, die prosedures regverdig sou moes wees. Dit het die volgende behels: 
voldoende kennisgewing van die aard van die voorgenome besluit; toegang tot 
die relevante inligting; `n redelike geleentheid om inligting persoonlik of deur 
`n regsverteenwoordiger aan te bied en te weerlê; en `n opgaaf van die redes 
vir die besluit wat geneem is (Rose-Innes & Breitenbach 2001:6). Dit sou later 
blyk dat Marais nie voldoende oor die aard van die beskuldigings ingelig is nie 
en nie voldoende geleentheid vir verweer gegun is nie. 


Op 13 Oktober is die inhoud van Leon se afdankingsbrief aan Marais in die pers 
bekend gemaak (sien Bylae 1). Hy motiveer sy verlies aan vertroue in Marais 
se bekwaamheid om die stad as burgemeester te lei met drie redes: sy leiding as 
burgemeester het sy uitvoerende gesag en koukus verdeel, sy leierskap het die 
DA se openbare beeld in Kaapstad geskaad en negatief ingewerk op die party 
se werwing van steun in Kaapstad en in ander dele van die land, en hy kon 
nie daarin slaag om `n goeie werksverhouding met die provinsiale regering op 
te bou en te handhaaf nie (Leon 2001a:2). Op hierdie gronde het Leon hom 
versoek om as burgemeester te bedank, en indien hy nie daartoe bereid was 
nie sou hy `n mosie van wantroue in die NBK-vergadering op 19 Oktober in 
die gesig gestaar het. By daardie geleentheid sou Leon die vertrouensbreuk 
meer volledig motiveer. Marais is uitgenooi om die vergadering by te woon en 
sy regsverteenwoordiging saam te bring. Totdat die saak daar afgehandel sou 
word, het Leon egter van Marais verwag om nie die raadsvergaderings of ander 
DA-bedrywighede by te woon nie. Ter afsluiting het Leon op `n positiewe toon 
probeer afsluit met die opmerking dat Marais steeds `n waardevolle bydrae 
tot die politiek kon lewer, maar nie in die hoedanigheid as burgemeester nie 
(sien Bylae 1). 


Marais het onmiddellik aangedui dat hy nie van plan was om te bedank nie. 
Die tergende vraag was nou of hy op 16 Oktober, wanneer die stadsraad 
daaroor sou beraadslag, na sy pos kon terugkeer. Die stadsraad het uit 200 
lede bestaan, waarvan 107 lede die DA verteenwoordig het. Die DP- en 
NNP-faksies het onderskeidelik 30 lede en 70 lede beslaan, alhoewel hulle 
almal tegnies gesproke DA-lede was (Jordaan 2001g:10). 

In hierdie delikate stadium het Van Schalkwyk sy eie impromptu pers- 
konferensie gehou waarin hy Leon se besluit verwerp het en aangevoer het 
hoe ’n leier sy partylede behoort te beskerm (Leon 2008:565). Leon vertel hoe 
Van Schalkwyk se “self-serving hypocrisy” hom gewalg het. Van Schalkwyk 
het immers tevore presies dieselfde gedoen toe hy Marais uit die provinsiale 
regering geskop het en sou kort daarna ook vir Morkel uit die party skors en 
hom van sy premierskap ontneem. Daar was reeds besluit om ook teen Van 
Schalkwyk op te tree indien hy nie die partydissipline en Leon se leierskap 
wou aanvaar nie. 


Terwyl Marais onder hewige spervuur verkeer het, het die DP-faksie 
hom beywer om terselfdertyd ook van Van Schalkwyk ontslae te raak na 
laasgenoemde se openbare botsing met die partyleier (Gunning & Rooi 
2001:1). Die situasie het so kritiek begin raak dat albei kampe hul skuiwe 
volgens regsadvies gemaak het. Wesenlik het dit gegaan oor of Leon die reg 
gehad het om Marais af te dank of nie. Die regsadvies wat die NNP ingewin 
het, was dat die NBK nie oor die reg beskik om besluite oor Kaapstad se 
burgemeester te neem nie. In DP-kringe was die gevoel dat die DA as alliansie 
moet voortbestaan, maar sonder Van Schalkwyk. Die verhouding tussen die 
twee faksies was so gespanne dat die vermoede ontstaan het of `n finale breuk 
nie onvermydelik geword het nie (Gunning & Rooi 2001:1). 


Van Schalkwyk is uit die DP-geledere met agterdog bejeën dat hy die krisis 
aanblaas omdat hy sy oog op die premierskap gehad het. Die NNP-lede 
daarenteen het gemeen dat dit onwaar is en dat die DP die aandag van hulle 
“oordeelsfoute” probeer aflei het, en dat Leon met 'n “vyandige korporatiewe 
oorname” besig was (Gunning & Rooi 2001:1). Vir Van Schalkwyk was die 
geskil tweeledig van aard: om net wit kiesers te verenig, of om bondgenootskappe 
oor kleurgrense heen te laat realiseer. Wat hom betref moes wat reeds bereik is 
voortgaan, al moes moeilike persoonlikhede geduld word. Soniesouswartsteun 
nie verwesenlik kon word nie. Hy was teleurgesteld oor wat hy by herhaling as 
die DA se “ultimatum politiek” bestempel het, maar steeds sy bereidwilligheid 
verklaar om met die leier saam te werk (Gunning & Rooi 2001:1). Leon het 
volgehou dat hy as leier wel die reg gehad het om teen Marais op te tree. 

Die binnegevegte in die DA is oopgeruk toe die DP-element openlik begin 
eis het dat Van Schalkwyk se kop moet rol. Persone na aan Leon het al 
duideliker te kenne gegee hulle wou die DA sien voortbestaan, maar sonder 
Van Schalkwyk. Juis op hierdie oomblik het ’n verdoemende meningsopname 
oor Marais uitgelek, wat getoon het dat hy glad nie so gewild was as wat die 
NNP voorgegee het nie. Dit het getoon dat die unistadsraad gefaal het om 
die kiesers se belangrikste vraagstukke aan te spreek en in die algemeen nie 
hoog aangeslaan is nie (Suggot 2001c:2). Die navorsing is tussen 30 Mei 
en 11 Junie deur Ryan Coetzee, Leon se raadgewer, in samewerking met 
MTD Research Surveys gedoen. Die opname het onder andere getoon dat 58% 
van die respondente geglo het die stad se lewensgehalte is sleg; 59% het die 
werksverrigting van die unistad afgekeur, 5% wat die werkskeppingspoging, 
en 4% wat die misdaadrekord goedgekeur het; 76% was van mening dat die 
unistad geen duidelike plan van aksie het nie; 70% het gesê dit is uit voeling 
met hulle behoeftes, en 63% het geglo die unistad-administrasie gee meer vir 
hulself om as vir die bewoners. Wat Marais persoonlik en sy straatnaamplan 
betref het die volgende geblyk: 62% was gekant teen die straatnaamplan en 
veral betekenisvol was dat 74% bruin respondente daarteen was. Slegs 28% 
was gunstig gestem teenoor Marais en net 24% het gereken hy is suksesvol as 
burgemeester. Hy het die beste onder wit respondente gevaar (48%), terwyl 
slegs 24% van die bruin deelnemers hom goedgesind was en net 15% sy 
optrede as burgemeester gesteun het. Die swart mense was grootliks negatief 
teenoor hom, met 52% wat baie negatief teenoor hom was (Suggot 2001c:2). 


In hierdie gelade atmosfeer het Marais voor twee beslissende oomblikke in sy 
openbare loopbaan te staan gekom. Eerstens sou die volle stadsraad van 200 
raadslede moes besluit of die veelpartyreëlskomitee se bevinding van Marais 
se onskuld bevestig word. Tweedens sou die DA self 'n besluit moes neem oor 
Marais se posisie in die party. Die verwagting was dat genoeg stadsraadslede 
Marais sou steun, wat sy uiteindelike lot in die hande van die DA se NBK 
sou plaas (Sylvester 2001i:1). Tekens van hoe ernstig die problematiek 
rondom Marais geag is, het geblyk toe die jaaroue party skielik besluit het 
om `n provinisiale toer met Leon en Morkel uit te stel. Indien Marais die 

raadsvergadering sou oorleef, is verwag dat Leon die laaste sê sou hê. 
Ingeligtes het gemeen dat Marais dan die trekpas sou kry en dat die steun uit 
die NNP-geledere tevergeefs sou wees (Sylvester 2001i:1). 


Sylvester (2001i) berig dat Van Schalkwyk op 15 Oktober tydens `n NNP 
federale raadsvergadering in Pretoria herhaal het dat hy van mening was dat 
Leon nie in die provinsiale politiek behoort in te meng nie. Terselfdertyd het 
hy egter steeds die NNP se volle steun aan `n verenigde DA gegee en die deur 
vir onderhandeling oopgelaat. Die NNP se federale raad het onder andere die 
volgende mosies van steun aanvaar: Van Schalkwyk se standpunt dat Marais 
as burgemeester moet aanbly; die stadsraad se veelpartykomitee-bevinding 
dat Marais as burgemeester moes terugkeer; en die oproep dat provinsiale 
strukture gerespekteer en toegelaat moes word om politieke besluite op 
provinsiale vlak te neem. Terselfdertyd het die NNP steeds die deur vir 
onderhandeling oopgelaat met die versoek dat die DA-leiers dringend op 
nasionale en provinsiale vlak moes ontmoet om die probleme wat samewerking 
belemmer het uit te stryk (Sylvester 2001i:1). 


Leon se reaksie hierop was dat die NNP nie sy gewig in die alliansie kan 
rondgooi nie. Marais se toekoms was `n algemene DA-saak en nie net toe 
te skryf aan een alliansie-komponent nie. Leon se woorde is in NNP-kringe 
vertolk as `n poging om ’n wig tussen Marais en Van Schalkwyk in te dryf 
deur laasgenoemde se lojalitieit aan die DA te toets. Nou was Leon se prontuit 
uitdaging aan die onderleier: “Deeds should follow words. I now ask him 
to support my political leadership in my decision to remove Mr Marais as 
mayor of Cape Town” (Sylvester 2001:1).Vir die eerste keer het Leon dus in die 
openbaar te kenne gegee dat hy reeds maande daaraan dink om van Marais 
ontslae te raak. Die posisie waarin Leon homself bevind het, het die ANC die 
geleentheid gegee om Marais indirek te steun deur prontuit te kenne te gee dat 
hulle Leon nooit sou steun nie - Rasool se standpunt was dat die ANC gekant 
was teen wit bevoorregting soos versinnebeeld deur die DP (Sylvester 2001i:1). 


Die DA se politieke twis het groot openbare belangstelling en duidelike 
standpunte daaroor onder die inwoners van Kaapstad uitgelok. So het `n 
briefskrywer van Simonstad laat blyk dat Van Schalkwyk sy politieke toekoms 

in verkeerde hande geplaas het deur Marais te steun, en dit nadat hy goeie 
oordeel aan die dag gelê het om die sterwende NNP in die DA-alliansie te 
versterk (Cage 2001:10). Tydens die straatnaamdebakel het hy egter sy politieke 
toekoms in die hande van die wispelturige Marais geplaas deur klaarblyklik 
te argumenteer dat Leon se standpunt rakende Marais die beginsels van 
“fair play” versaak het. Van Schalkwyk behoort te besef het dat Leon se posisie 
`n politieke posisie was en sy taak dus was om in die beste belang van die party 
waarvan hy die leier was, op te tree. Marais was arrogant deur sy wil op die 
inwoners van Kaapstad af te forseer. Toe die bespotlike openbare deelname 
wat hy verplig was om te volg nie uitwerk soos hy dit wou gehad het nie, 
was hy oneerlik daaroor. Die DA-leierskap het alle rede gehad om Marais 
se afdanking te eis, en indien hulle nie daartoe oorgegaan het nie sou dit `n 
belediging vir hulle ondersteuners wees (Cage 2001:10). 


Leon (2008:569) beskryf sy hantering en belewenis van Marais se afdanking 
in fyner detail. Die middag van 12 Oktober is Leon se besluit om Marais te 
skors met `n stembreuk tussen die DP- en NNP-faksies van die party aanvaar. 
Marais het die vergadering verlaat en laat blyk dat hy hom tot die hof sou 
wend. Daar is toe tot `n tweede fase oorgegaan, naamlik om hom te skors 
vanweë sy weiering om die burgemeestersamp neer te lê. Leon vertel hoedat 
Van Schalkwyk en die NNP-leierskap bewegingloos en in spanning gesit het 
en dat daar besef is dat dit slegs `n kwessie van tyd sou wees voordat ook hulle 
Marais sou volg. Van Schalkwyk het die vergadering ontstoke verlaat en te 
kenne gegee dat die hele aksie na rassisme geruik het en dat Marais onbillik 
behandel is. Vanaf die DA se kant sou sekere eise nou aan Van Schalkwyk 
gestel word: `n openbare verskoning aan Leon; die versekering dat hy die wet 
van die DA-ooreenkoms sou uitvoer; die sluiting van sy aparte kantoor; die 
beëindiging van aparte NNP-vergaderings; en dat hy hom soos `n onderleier, 
eerder as medeleier, sou gedra (Leon 2008:569). Tydens ’n laaste ontmoeting 
tussen Leon en Van Schalkwyk het laasgenoemde voorgestel dat hulle 
mediasie inroep, maar toe hy te kenne gee dat hy help om geld vir Marais se 
stryd teen die DA in te samel, het Leon besef dat die alliansie daarmee heen is 
(Leon 2008:569). 

14: `n Opsomming van die opskudding binne die DA met Marais as die spilpunt (The 
Star, 18 Oktober 2001:6) 


Intussen het ’n triomfantelike Marais sy amp as burgemeester hervat, en sy 
terugkeer is deur die NNP, die IVP en selfs Cosatu-ondersteuners toegejuig 

(Leon 2008:568). Leon beskryf die finale uitrafeling van die DA en hoe hy 
vanaf middel Oktober sy senior kollegas ast ware in `n oorlogskabinet omskep 
het en hulle aangesê het om elke aand by sy huis te vergader. Op hierdie 
tydstip het Gibson `n brief aan Van Schalkwyk gerig, wat ook aan die media 
beskikbaar gestel is, waarin hy dit stel dat Van Schalkwyk leuens vertel het 
oor die sogenaamde ultimatum (Leon 2008:568-569). Gerugte het al sterker 
geword dat Van Sckalkwyk besig was met geheime samesprekings met die 
ANC. Omdat Leon besef het dat baie van Van Schalkwyk se volgelinge so `n 
moontlikheid weersinswekkend sou vind, het hy die situasie aangegryp om 
`n perskonferensie te hou waartydens hy (soos hy dit self stel) Van Sckalkwyk 
se gekonkel onthul het. Hy het nou ook nie meer gehuiwer om te openbaar 
dat Van Schalkwyk premier Morkel se pos wou hê nie. Volgens hom het 
Van Schalkwyk probeer om die oplossing van die Marais-probleem as `n 
onderhandelingsinstrument te gebruik. Morkel het egter vasgestaan, veral na 
sy herverkiesing tydens die NNP-kongres (Sylvester 2001j:1). 


Op 19 Oktober het die party se NBK vergader om Leon se versoek aan 
Marais te bespreek. Dit sou die laaste keer wees dat die NNP-leierskap ook 
teenwoordig was. Marais het opgedaag met sy prokureurs en Leon het sy 
motivering uiteengesit. Volgens Leon was dit nie `n aanklag nie en Marais is 
ook nie spesifiek van enigiets aangekla nie. Dit was ’n politieke oordeel dat 
Marais gefaal het om leiding aan sy uitvoerende komitee en die koukus te gee 
(Leon 2008:568). 


Toe gerugte die rondte begin doen dat Leon vir Marais gaan afdank, het 
Heath ook ’n stuiwer in die polemiek gegooi. Hy het gemeen dat Marais 
uit sy eie moes bedank in belang van die stad vanweë die siening van hom 
wat geskep is gedurende die stemproses, die verhoor en Heath se eie verslag 
(Phahlane & Michaels 2001:5). Ook hy was krities oor die reëlskomitee se 
bevinding rakende Marais omdat die stadsraadslede `n oordeel oor hul eie 
senior kollega moes uitspreek. 


Die 19de Oktober was vir Marais `n dag van afwagting, omdat daar gemeen 
is dat hy sy amp kwyt sou wees en uit die party geskop kon word. Hy het `n 
laaste poging aangewend om sy pos te behou deur die DA se beheerkomitee 

se vergadering om uitstel te vra. Dit is deur Leon verwerp (Sylvester 2001j:1). 
Intussen het Marais se regspan laat weet dat hulle nie oor die gronde van 
aanklagte teen Marais ingelig is nie en hom dus nie kon verdedig nie. Hulle 
betoog was dat die besonderhede en gronde vir hulle kliënt se verwydering 
uit sy amp en die beëindiging van sy party-lidmaatskap nie aan hom voorsien 
is nie en dat hy geen idee gehad het watter faktore `n rol kon gespeel het nie. 
Dit sou later `n geldige klagte blyk te wees, iets waarteen die DA se regsopinie 
in werklikheid gewaarsku het. Van Schalkwyk het Marais uit beginsel gesteun 
maar het sy morele houvas verloor toe Leon tydens die perskonferensie laat 
blyk het dat Van Schalkwyk daarop uit was om Morkel se pos as premier in te 
palm. Sylvester (2001j:1) berig die DA-leierskap se argument was dat Marais 
voldoende inligting ontvang het en dat die DA nie kon bekostig dat die saak 
verder aansloer nie. Dwarsdeur die vergadering het die NNP volgehou dat die 
proses teen Marais die vorm van `n dissiplinêre verhoor moes aanneem en dat 
Marais die geleentheid gegun moes gewees het om homself te verdedig. Dit wou 
die DP nie toelaat nie, uit die oortuiging dat die uitskop van die burgemeester 
`n suiwer politieke kwessie was en Leon dus die reg daartoe gehad het omdat 
hy vertroue in die burgemeester verloor het (Sylvester 2001j:1). 


Paton (2001a:13) vertel hoe Marais op 19 Oktober na `n dag van intense drama, 
en na `n nasionale raadsvergadering van agt uur agter geslote deure, uit die DA 
geskors is. Toe Marais se versoek vir uitstel verwerp is, het hy met `n somber 
gemoed die vergadering verlaat. Later het `n groep stuurse NNP-lede hom 
gevolg, maar almal het geweier om kommentaar te lewer. Kort daarna het 
die NBK-voorsitter, Selfe, die vergadering verlaat en die joernaliste meegedeel 
dat Marais uit sy amp ontslaan is aangesien ’n dooiepunt bereik is. Dit was 
inderdaad `n geval van “from wedlock to deadlock” (Paton 2001a:13). Binne `n 
uur het Marais se prokureurs laat weet dat Marais die besluit onwettig ag. Die 
komitee moes weer vergader om hierdie nuwe verwikkeling in behandeling 
te neem en Marais se lidmaatskap hier is weer deur `n dooiepunt beëindig. In 
hierdie stadium het albei leiers nog steeds te kenne gegee dat hulle meen dat 
die DA as party moes voortgaan. 

( SO MARTHINUS, 
— ...YOU WERE 
SAYING... ? 


15: `n Onverbiddelike Leon raak hardhandig van Marais ontslae terwyl Van Schalkwyk 
onthuts toekyk (Zapiro in Sowetan, 24 Oktober 2001:16) 


Marais sou hom nou na die hof wend (Segar 2001:1). Toe hy uit die vergadering 
storm het hy in weerwil van sy prokureurs se instruksies om stilswye te 
handhaaf strak laat hoor dat demokrasie veronderstel is om die kenteken van 
enige party te dra en veral as dit boonop die naam demokraties dra. Sy vrou, 
Bonita, het die wyse waarop haar man behandel is, as skandelik bestempel en 
gesê dat dit hulle vyftig jaar terug neem toe die bruin Suid-Afrikaners van die 
kiesersrol geskrap is (Williams 2001c:1). 


Hierdie verwikkelinge was die uiteinde van sewe maande se geskille wat 
deur die straatnaamveranderingsidee begin is. Nadat hy deur die stadsraad 
se reëlskomitee vrygespreek is, het hy sy amp as burgemeester hervat en 
beloof dat hy die poging om van hom ontslae te raak, sou oorleef - sy woorde 
aan die pers was: “So far I have survived on faith. I have absolute faith that 
I will stay in power” (Stuart 2001:2). By sy kantoor is hy deur ’n koor van 

ondersteuners begroet. Die vergadering van 19 Oktober het egter finaal die 
einde van sy burgemeestersamp en DA-lidmaatskap beteken. Hiermee het hy 
ook outomaties sy setel as raadslid verloor en vanaf hierdie oomblik sou die 
verhouding tussen die DP en NNP niks meer as “chillingly cordial” wees nie 
(Williams 2001c:1). 


In Rapport (Gunning 2001:4) is bespiegel dat wat plaasgevind het, Marais in `n 
“politieke martelaar” kon verander en die opposisiepolitiek in die Wes-Kaap 
in `n krisis kon dompel. Die DA se “huismoles” het ’n uiters negatiewe sein 
uitgestuur: “As julle nie eers jul eie huis in orde kan hou nie, hoe kan julle 
verwag om as `n alternatiewe regering oorweeg te word?” (Gunning 2001:4). 
Gunning het ook die vraag geopper of daar dalk iets met Leon se leierskapstyl 
skort en of dit in die DA nie eerder oor ’n magstryd en persoonlikhede as oor 
beleidsverskille gaan nie. 


Uit die reeks krisisse waarby Marais betrokke geraak het, het daar egter ook 
waarheid in die bewering gesteek dat hy feitlik alle beheer verloor het. Deur sy 
doen en late het verleenthede en verwarrings vir die DA feitlik weeklikse 
gebeure geword (Paton 2001a:13). 

Weens wilde spekulasie in persberigte het die DA dit nodig gevind om `n 

persverklaring uit te reik onder die opskrif “n Amptelike boodskap van die 
DA waarom Peter Marais versoek is om te bedank” (Die Burger 2001g:28. 
Sien Bylae 2). Hierin is verduidelik dat die DA se NBK `n besluit aanvaar 
het waarin Marais aangesê is om te bedank, maar dat hy geweier het. Daar is 
verduidelik dat die DA tot stand gekom het om Suid-Afrika “n beginselvaste, 
sterk alternatief vir die ANG te gee” en om in Kaapstad te bewys dat die 
regering dienslewering voorop kan stel en doetreffend kan regeer. Die vaste 
en uitgesproke oogmerk van die party was om van Kaapstad `n “toonbeeld vir 
die res van Suid-Afrika te maak”. Instede daarvan het Marais se problematiese 
leierskap veroorsaak dat Kaapstad se bestuur deur “krisis, omstredenheid en 
skandaal” gekenmerk is en dat hy sy uitvoerende komitee verdeel in plaas van 
saamgesnoer het. Marais het ook nie `n gesonde werksverhouding met die 
provinsiale regering bewerkstellig nie (Die Burger 2001g: 28). 

Verder is die oortuiging uitgespreek dat wanneer `n politieke leier in sy party 
se gestelde oogmerke faal, hy verantwoordelikheid daarvoor moet neem. 
Die kern van die verklaring was eintlik om te verduidelik dat daar `n wye 
wanindruk bestaan het dat Marais gevra is om te bedank weens Heath se 
bevinding oor sy optrede as burgemeester. Nog `n wanopvatting was dat 
Marais burgemeester behoort te bly omdat die stadsraad se reélskomitee 
bevind het dat hy nie die raad se gedragskode oortree het nie. Ten slotte is dit 
beklemtoon dat Marais “weens sy gebrek aan politieke leierskap” gevra is om 
te bedank, “nie omdat hy’n wet of kode oortree het nie” (Die Burger 2001g:28. 
Sien Bylae 2). 


Marais se onmiddellike reaksie was dat hy nie vir die politiek verlore 
was nie en sou terugkeer. Hy het dadelik `n dringende aansoek by die 
Kaapse Hooggeregshof ingedien vir `n interdik teen die NBK se beslissing 
(Sylvester 2001k:3). Wat Marais betref het die NBK min respek vir die 
fundamentele beginsels van geregtigheid getoon en aan hom geen ander opsie 
gelaat as om hom op die howe te beroep nie. Hy het dit as `n hardhandige 
beregting bestempel en beweer dat sy skorsing daartoe sou lei dat die stem 
van die Christene, die Afrikaanssprekendes en die armes stil word. Sy siening 
was dat drie kwessies tot sy botsing met die DA gelei het: die moraliteit van 
die stadsbestuur wat die kerke met die idee van rooiligdistrikte en pienk 
toerisme ontstel het; sy standpunt vir armes teen privatisering, wat duisende 
werksgeleenthede in die slag sou laat bly; en sy beywering om Afrikaans 
dieselfde status as Engels op raadsagendas en unistad-dokumentasie te gee 
(Smith 2001:3). 


Hy het regsoptrede as die effektiefste manier beskou om die voorafbepaalde, 
onregverdige en kwaadwillige besluit teen hom ongedaan te maak 
(Sylvester 2001p:3). Die gebrek aan steun van Leon en die party se 
DP-komponent het hom min geskeel. Aan die einde van die dag het dit vir 
hom nie gegaan oor wie die mag in Kaapstad in pag het nie, maar oor wie 
die beste na die belange van die inwoners omsien. Op hulle beurt was die DA 
net so onwrikbaar dat die besluit regverdig, asook die vervolging geheel en al 
in ooreenstemming met die bepalings van die party se voorlopige grondwet, 

was. Deurdat Marais geweier het om die NBK se besluit te aanvaar het hy die 
skorsing, volgens Sylvester (2001p:3), oor homself gebring. Walker sou wéér 
as burgemeester waarneem. 

16: Die leier en onderleiér van 1 die DAi in `n EDE teil dringende stadsake 
agterweë bly (The Star, 19 Oktober 2001:12) 


In die pers is die vraag gevra of Marais die “slagoffer van botsende bevindings” 
was (Van der Westhuizen 2001w:11). Die beslissing van die reëlskomitee, 
wat bevind het dat Heath fouteer het in sy uitspraak dat Marais die publiek 
probeer mislei het ten opsigte van statistiek ter ondersteuning van sy 
hernoemingsinisiatief, is weer voorgehou. Die reëlskomitee het bevind dat 
Marais se stelling korrek was, maar deur die Heath-kommissie verkeerd 
geïnterpreteer is. Marais was hiervolgens geregtig daarop om op die inligting 
wat hy van sy amptenare ontvang het in goeder trou te gebruik. Die argument 
is ook opgehaal dat Marais se stelling op die inligting gegrond was op wat hy op 
daardie tydstip tot sy beskikking gehad het, terwyl Heath sy afleiding gemaak 
het op meerdere inligting waaroor Marais nie beskik het nie. Gemeet aan die 

optrede van ’n redelike politikus in soortgelyke omstandighede en die feit 
dat hy uit die vuis vrae moes beantwoord, kon sy berekening dat die steun 
2.5 teen 1 was as redelik beoordeel word. Marais se afleiding oor die steun 
vir die straatnaamsverandering het ook op inligting uit informele gesprekke 
berus. “Hy kon ook nie daarvan beskuldig word dat hy ondeursigtig opgetree 
het nie, want hy het ’n veelpartykomitee en `n eenmanskommissie aangestel 
en verklarings in die pers daaroor gemaak” (Van der Westhuizen 2001w:11). 
Dit was asof daar `n groot vraagteken oor die hele debakel bly hang het. 
Advokaat CY Louw, Marais se regshulp, wou weet of alles uiteindelik “niks 
meer as `n gejaag na wind oor ’n onskuldige en onbenullige stelling” was nie? 
(Van der Westhuizen 2001w:11). 


Teen 26 Oktober het Sylvester (20011:5) berig dat die DA voorbereidings tref 
vir `n konfrontasie met Marais in die Kaapse Hooggeregshof. Dit was die 
gevolg van Marais se aansoek om `n hersiening van die DA se bestuursbesluit 
wat hom van sy burgemeestersamp ontneem het. Hy het versoek dat die 
DA se besluit intussen opgehef word, totdat die hof `n bevinding kon maak 
wat hy gehoop het hom in die amp sou herstel (Sylvester 20011:5). Marais se 
redenasie was dat hy onregverdig behandel is, die NBK hom nie voldoende 
tyd gegun het om vir sy verdediging voor te berei nie, en ook dat hy geen 
klagstaat ontvang het nie. 


Die DA se teenargument was dat die nasionale liggaam op politieke gronde 
by magte was om te eis dat Marais sy amp as burgemeester ontruim en dat 
Marais se prosedurele besware ongegrond was. Marais het ’n week tyd gehad 
om vir die NBK se vergadering voor te berei en hy was ten volle op hoogte van 
die gronde vir sy ontslag. Die DA het verder betoog dat Marais ’n deursigtige 
poging aangewend het om `n antwoord op die klagtes oor sy politieke leierskap 
te vertraag ten einde as burgemeester aan te bly (Sylvester 20011:5). 


Kringe na aan Marais het beweer dat hy besig was om die NNP-ondersteuners 
te besoek ten einde finansiële steun te vra in die geval van ’n uitgerekte 
regstryd. Hierin is hy na bewering, ook volgens Leon, deur Van Schalkwyk 
ondersteun (Ellis 2001:3). Dit het geblyk dat Marais onbewustelik besig was 
om met sy regsaksie internasionale regsgeskiedenis te maak deur vir die eerste 

keer `n saak aanhangig te maak om `n besluit van `n organisasie wat vrywillige 
lidmaatskap gehad het te laat hersien. Die DA se standpunt was dat dit in 
Marais se geval `n kwessie was van “as the party giveth, the party can take 
away” (Ellis 2001:3). Die DA-advokaat, Gauntlett, se argument was dat om aan 
`n politieke te party te behoort soortgelyk aan kerklidmaatskap was deurdat 
dit `n persoon aan sekere reëls onderwerp het en dat skorsing onder sekere 
omstandighede moontlik was. Marais se regspan se standpunt daarenteen was 
dat die prosedure wat gevolg is soortgelyk aan dissiplinêre optrede was en 
gevolglik aan die bepalings van die DA se voorlopige grondwet moes voldoen. 
Dit was egter nie die geval nie. Tydens die verloop van die verhoor het advokaat 
Gauntlett die stappe wat teen Marais gevolg is, een vir een uitgelig vanaf Leon 
se eerste e-pos waarin hy beweer het dat dinge onaangenaam geword het. Dit 
is daarop gewys dat Leon wel sy waardering vir Marais en sy bestuurspan 
uitgespreek het, maar dat die negatiewe publisiteit rondom veral Marais besig 
was om die DA befondsing te kos. Daar is selfs beweer dat die DA besig was 
om dood te bloei (Ellis 2001:3). Marais se bewering dat hy slegs 48 uur gehad 
het om op die afdankingsbesluit te reageer, is deur Gauntlett weerlê met die 
argument dat ’n mens nie ’n genie hoef te wees om te besef dat die ernstige 
gesprekke en duidelike memorandum daarop gedui het dat Marais se amp in 
die gedrang was nie (Ellis 2001:3). Dit was die DA wat hom tot burgemeester 
verkies het en indien die party ongelukkig met sy optrede was, kon daar 
besluit word om hom elders te ontplooi. Marais is gevra om as burgemeester te 
bedank, nie as raadslid nie, en die party wou nog van sy dienste gebruik maak. 


Marais het reguit laat blyk dat hy nie die verkiesing op `n DA-platform 
gewen het nie, maar as ’n lid van die NNP. Al wat hy terug wou hê, was sy 
burgemeesterpos. Buite die hof het sy ondersteuners plakkate rondgeswaai: 
“Hands off our mayor” en “Voetsek Baas Tony Leon” (Fllis 2001:3). Volgens 
die hofverslae het Leon vir Marais gevra om uit die party te bedank nadat 
hy vertroue in sy burgemeesterskap verloor het. Toe Marais weier, het 
Leon landswyd die DA-leiers, ondersteuners en strukture geraadpleeg, wat 
saamgestem het dat Marais besig was om die alliansie onherstelbare skade te 
berokken. Leon was onder die indruk dat die nasionale opvatting oor Marais 

se uitwerking op die party indien hy as burgemeester sou aanbly oorweldigend 
negatief was. Marais “was widely seen to be an ineffective and divisive mayor 
and to be at the epicenter [sic] of serial controversies and debacles” (Ntabazalila 
2001b:3). Dit het geblyk dat die DA hul fondsinsamelingspogings moes begin 
kanselleer weens die negatiewe publisiteit rondom die Marais-debakel. Eers 
na dit alles het Leon die DA se nasionale bestuursliggaam versoek om Marais 
af te dank. Dit het nou openlik aan die lig gekom dat Leon teen die einde van 
Augustus aan Van Schalkwyk voorgestel het dat hy as premier moet oorneem 
en Morkel dan burgemeester moet word. 


Marais se regspan het geargumenteer dat die NBK wat hom afgedank het, hom 
onbillik behandel het. Die optrede teen hom was deel van ’n voorafbeplande 
skuif wat alle reéls van natuurlike geregtigheid en billikheid verontagsaam het. 
Die optrede was onredelik en onverklaarbaar en die NBK het alle reéls van 
natuurlike geregtigheid verontagsaam deur op ’n kru en onnatuurlike wyse te 
handel (Ntabazalila 2001b:3). Marais is ernstig benadeel deur die onregverdige 
en ongeldige wyse waarop die NBK opgetree het. Ter verdediging van Marais 
was advokaat Heunis se argument dat dit ’n fyn beplande komplot was en 
dat Marais se lot reeds verseél was voordat hy voor die NBK verskyn het. 
Sy verdere argument was dat die DA sy eie grondwet, waarin voorsiening vir 
tyd om te appelleer gemaak word, oortree het, en dat Leon die die NBK se 
besluit beinvloed het. Deur hom in die openbaar te vra om te bedank het 
Leon Marais se lot effektief verseél en het hy die NBK met die keuse tussen 
hom of Marais gekonfronteer. Dit het die NBK voor die moeilike keuse gelaat 
wat op ’n mosie van wantroue sou neerkom indien hulle anders sou besluit. 
Die DA se advokaat het egter volgehou dat daar nie sprake van ’n komplot 
was nie. Volgens die proporsionele verteenwoordigingstelsel het Marais sy pos 
as burgemeester te danke aan die feit gehad dat die DA hom daartoe verkies 
het (Ntabazalila 2001b:3). 

Terwyl die uitkoms van Marais se beroep op ’n hofbeslissing afgewag is, 
het Van Schalkwyk aangekondig dat hy `n strategiese alliansie met die ANC 
oorweeg. Uit die DP-geledere is hy terstond uitgekryt en gewaarsku dat hy 
toelaat dat sy party deur die ANC misbruik word om later opsy gewerp te word 
(Xako 2001:2). Die bitterheid tussen die twee faksies het `n nuwe laagtepunt 
bereik toe die DP se sweep, Douglas Gibson, Van Schalkwyk beskuldig het 
dat hy vir sy lyfwagte twee Mercedes Benz motors aangeskaf het, terwyl Leon 
steeds sy ou motor gebruik. Hy het gewaarsku dat Cosatu en die SACP niks 
anders sou doen as om uiteindelik op brutale wyse Van Schalkwyk ontslae 
te raak nie. Hy het na Van Schalkwyk se wegbreek van die DA verwys as 
“flip-flop, zig-zag - the contortions of a political gymnast” (Xako 2001:2). 
Vir hom was Van Schalkwyk die leier wie se “rent-a-principle, borrow-an- 
idea, steal-a-policy approach to politics” al duideliker geword het. 


Die reaksie van die NNP, by monde van hul uitvoerende direkteur Renier 
Schoeman, was dat die party nie aan naamskending wou deelneem nie, en die 
teleurstelling is uitgespreek dat Gibson daartoe gedaal het om Van Schalkwyk 
by belaglike en fantastiese komplot-teorieé te betrek . Die NNP was immers 
nie besig om `n alliansie met Cosatu en die SACP te vorm nie, en Gibson 
het min insig in die politieke wetenskap getoon. Schoeman het die aandag 
probeer aflei van die feit dat die DP al hoe meer deel uitgemaak het van ’n 
onbeduidende groepie woedende wit protesterendes (Xako 2001:2). 


Met die aanbreek van November het Marais tydens `n byeenkoms van die 
Helderberg-sakekamer by Afrikaners gepleit om hulle mismoedige houding te 
laat vaar en te help om die politiek te herskik ten einde deel van die regering se 
invloedsfeer te word. Hy het na homself as 'n Afrikaner verwys en ernstig vir 
die taal en vir samewerking tussen bruin, swart en wit gepleit. Afrikaners moes 
hulle skuldgevoel oor apartheid laat vaar, want daardie “skuld is betaal toe die 
Afrikaner die mag in die land afgegee het” (Vander Westhuizen 2001x:3). Hyhet 

te kenne gegee dat hy bereid sou wees om hande met die ANC in die belang 
van die streek en die land te vat, mits daar oor ’n beleid ooreengekom kon. 


Juis op hierdie tydstip, in wat as “an intrigue out of a Rocky film” beskryf is 
(Michaels & Sylvester 2001:1b), het Marais na sy uitdrywing op 1 November 
beheer van die NNP in die Wes-Kaap oorgeneem. Die rede was dat Morkel 
weens sy opstand teen Van Schalkwyk as partyleier afgedank is. Dit het 
uit sy teenstand teen die party se vorming van ’n alliansie met die ANC, 
en sy pleidooi dat NNP-amptenare getrou aan die DA moes bly, gespruit. 
As die mees senior lid van drie onderprovinsiale leiers was dit nou Marais 
se verantwoordelikheid om die krisis in die party te hanteer. Morkel se 
standpunt was dat hy sy kiesers se mandaat sou vervul deur hulle as NNP- 
kiesers te verteenwoordig. Vir hom was die NNP se federale raad se besluit 
om met die ANC saam te werk geheel en al teen bruin kiesers se wense 
(Michaels & Sylvester 2001:1). 

17: Wedersydse rugstekery en agterdog met Marais dodelik verwond deur die 
straatnaamdebakel (The Star, 23 Oktober 2001:12) 

Dit was politieke maneuvers vol ironie: Van Schalkwykhet teen Morkel opgetree 
met die steun van die NNP se drie provinsiale onderleiers, onder andere Marais, 
wat op sy beurt weer met Morkel se goedkeuring van sy burgemeestersamp 
onthef is (Michaels & Sylvester 2001:1). Wat vreemd voorgekom het was dat 
Van Schalkwyk se optrede ingedruis het teen sy standpunt teenoor Leon toe 
laasgenoemde van Marais ontslae wou raak. Toe was die argument dat die 
burgemeester nie genoeg tyd gegun was om sy verdediging voor te berei nie. 
Nou is Morkel sonder die opgawe van redes en sonder tyd om sy verdediging 
voor te berei, die trekpas gegee. Ook Bester het Van Schalkwyk se optrede as 
totaal huigelagtig bestempel en gesé dat Van Schalkwyk die indruk skep dat 
hy nie sy party tyd wil gun om werklik `n opinie oor die nuwe toenadering tot 
die ANC uit te spreek nie (Michaels & Sylvester 2001:1). Die DA het beweer 
dat die opstand teen Van Schalkwyk baie wyer strek as wat laasgenoemde wou 
erken en dat hy in ’n delikate posisie was. Hy het sy rug op die DA gekeer 
sonder om die meerderheid van sy party se mening in te win. Terselfdertyd het 
hy ook nog nie daarin geslaag om `n ooreenkoms met die ANC te bereik nie. 


Op sy beurt kon Van Schalkwyk daarop wys dat die samewerkende regering 
deel van die mandaat was wat die NNP na die 1999-verkiesing ontvang het en 
dat dit nie noodwendig `n alliansie met die regerende party uitgesluit het nie 
(Joubert 2001c:2). Hy het wel aangedui dat partystruktureerders geraadpleeg 
sou word, maar nie aangedui welke nie. Volgens hom was die koalisie met 
die DP onbestendig omdat dit nie verteenwoordigend van genoeg inwoners 
van Kaapstad was om wye dienslewering te verseker nie. Die alliansie met 
die DP het beteken dat die NNP net 51% van die kiesers verteenwoordig het. 
Word `n alliansie met die ANC aangegaan, styg dit tot 80% en sluit dan alle 
groepe in. Die NNP was van plan om die kennisgewingtyd van 30 dae vir die 
opsegging van die provinsiale koalisie in werking te stel sodra die verhouding 
met die ANC uitgeklaar is (Joubert 2001c:2). Die oorloopklousule sou na alle 
verwagting gou geskrap word en die ANC het slegs vier oorlopers nodig gehad 
ten einde die Wes-Kaap alleen te regeer. Van Schalkwyk het die argument 
gebruik dat De Klerk ook sy ontbanning van die ANC sonder die steun van al 
die Nasionaliste aangekondig het. 

Die redes vir die beoogde alliansie tussen Van Schalkwyk, sy koterie en die 
ANC is uit meer as een oord as “pure unadulterated political expediency” 
(Trent 2001:6) beskou. Hy is gewaarsku dat alliansies wat bloot vir eiebelang 
gesluit word, maklik verbreek word. Dit was dalk juis die rede waarom hy 
die alliansie met die DP verbreek het. Van Schalkwyk is deur The Herald se 
verslaggewer as voorbeeld voorgehou van die politikus wat ’n opruiende 
toespraak met die volgende woorde sou kon beëindig: “Those are my principles. 
However, if you dont like them, I have others” (Trent 2001:6). 


Op 28 November is die samewerkingsooreenkoms tussen die ANC en die 
NNP bekendgemaak. Dit het, na wat berig is, `n geheime klousule bevat 
wat aan die ANC `n meerderheid in die Wes-Kaapse kabinet sou besorg 
(Ensor & Xako 2001:1). Die twee partye was vol vertroue dat hulle ook `n 
aantal DA-lede sou kon werf wanneer die oorloop-klousule vroeg in 2002 
opgehef word (Ensor & Xako 2001:1). Hierdie ooreenkoms het natuurlik die 
doodsklok vir die DP-NNP-alliansie gelui. 


Op 7 November het die federale raad van die NNP besluit dat die DP en 
die NNP se weë moes skei. Dit het gebeur nadat die Kaapse Hooggeregshof 
Morkel se aansoek om die raad te verbied om te vergader afgekeur het 
(Govender, Khumalo & Smith 2001:1). In hierdie stadium het Van Schalkwyk 
nog bespiegeling oor `n alliansie met die ANC afgewys. Die NNP sou wel sy 
herverkreé selfstandigheid vir deelnemende demokrasie met die ANC en 
die IFP gebruik. Morkel het die provinsiale kabinet op 12 November van sy 
bedanking verwittig (Merten & Kindra 2001:5). 


Vanuit die DA het Leon te kenne gegee dat die DA vir Morkel steun en beloof 
dat indien hy as gevolg van `n ANC/NNP-magsoorname in die Wes-Kaap 
afgedank word, die alliansie nie sy dienste sou wou verloor nie; hy het ook sy 
bewondering vir Morkel se beginselvaste standpunt en optrede uitgespreek 
(Stuart 2001a:4). Op 11 November het `n lang brief van Van Schalkwyk in die 
pers verskyn oor “why I threw in my lot with the ANC” (Van Schalkwyk 2001:6) 
waarin hy hom by Mbeki se African Renaissance-idee geskaar het en `n 
pleidooi gelewer het vir almal wie se hart werklik in die nuwe Suid-Afrika was 
om dit te steun. 

In hierdie stadium het die DA-koukus reeds vir Morkel as hul 
burgemeesterskandidaat benoem en dit sou Marais die opsie bied om as 
gewone raadslid terug te keer. So `n stap sou Marais in ’n uitsonderlike posisie 
plaas omdat hy ondervoorsitter van die NNP was en die NNP reeds hulle 
voorneme te kenne gegee het om uit die DA te onttrek (Kahn 2001d:2). 


Op 21 November het `n volbank van die Hooggeregshof beslis dat die NBK 
op grond van die partyleier se politieke oordeel “onregverdig, onbillik 
en onredelik” teen Marais opgetree het (Van der Westhuizen 2001z:2). 
Die besluite moes ter syde gestel word en die DA moes die hofkoste dra. 
Die redenasie was dat die NBK nie by magte was om Marais af te dank nie, en 
dat dit buite die (voorlopige) DA-grondwet geval het en daarom ongeldig sou 
wees — hiervolgens was die beëindiging van Marais se DA-lidmaatskap ook 
ongeldig. Regter Van Zyl, wat die uitspraak in oorleg met regter Hlope geskryf 
het, het aangevoer dat dit sy indruk was “dat dit `n ietwat deursigtige politieke 
streek was om van die applikant as burgemeester ontslae te raak sonder om 
eers tugprosesse te volg” en die optrede “klaarblyklik politieke besluite wat 
deur die politieke oordeel van die respondent se leier [Leon] aangestig en 
geinisieer” was (Van der Westhuizen 2001z:2). Daar was “onbehoorlike haas” 
betrokke en Marais is nie `n billike kans gegun om sy saak voor te berei nie: 
“Hy is inderdaad die mees basiese reg ontneem wat deur die beginsels van 
natuurlike geregtigheid gewaarborg word, naamlik die reg om sy saak aan die 
hand van die grondreél audi alteram partem te besleg”. 


Marais was jubelend oor die bevinding dat sy afdanking ongeregverdigd was 
en dat hy heraangestel moes word. Verrassend het hy egter enkele ure na die 
hofuitspraak as burgemeester bedank, terwyl die DA met stappe begin het 
om Morkel as burgemeester aan te stel. As rede vir sy bedanking het Marais 
aangevoer dat hy tussen die amp en `n onseker toekoms moes kies omdat hy 
nie in `n “baas-slaaf” verhouding trou aan die DA en Morkel wou betoon nie 
(Van der Westhuizen 2001z:2). Sy visie was nou om saam met sy NNP-leier na 
die armes om te sien. Wat hom betref het die hofuitspraak Leon as `n “insecure, 
incompetent” leier wat agter “spin-doctors, scriptwriters and a liberal dosage 
of arrogance” skuil aan die kaak gestel (Cull 2001:3). 

Die ANC het aangekondig dat hy nou van plan was om die vier posisies 
waartoe hy op die stadsraad geregtig was op te eis. Indien die NNP-komponent 
nou in die stadsraad met die ANC sou saamspan, kon dit Morkel se termyn 
as burgemeester kortknip sodra die gewraakte oorloop-klousule vroeg die 
volgende jaar opgehef sou word. In hierdie stadium is Marais reeds as Morkel 
se moontlike opvolger genoem (Van der Westhuizen 2001y:4). 


In die DA-kringe is Marais se bedanking as burgemeester verwelkom en dit is 
as `n duidelike erkenning dat hy nie in die rol van burgemeester van Kaapstad 
gepas het nie beskou. Alhoewel die DA hulle vasbeslotenheid te kenne gegee 
het deur self `n nuwe burgemeester te kies, sou dit dalk nie so maklik kon 
geskied nie. Indien Van Schalkwyk se regsopinie dat die opposisiepartye die 
geleentheid gegun sou moes word om die pos te vul korrek was, kon die ANC 
as die grootste party die septer in die keuse swaai (Cull 2001:3). 


Vir die NNP was die hof se uitspraak vir Marais `n “juridiese en morele 
oorwinning", asook vir “billikheid en regverdigheid". Dit is ook as `n 
“reuse-terugslag” vir die DP, die DA en Leon se “wraaksugtige leierskap” 
bestempel, en die mening dat Leon “behoort te bedank” is gelug 
(Van der Westhuizen 2001y:4). Binne die stadsraad was die speaker, De la 
Cruz, se standpunt dat Kaapstad weer tot “stabiliteit en voorspelbaarheid” sou 
kon terugkeer. 


Misbach (2001:2) berig dat Marais met sy bedanking as burgemeester selfs sy 
eie ondersteuners geskok het. Dit het nou rugbaar geraak dat die stadsraad se 
speaker hom vroeër aangeraai het om te bedank en met waardigheid uit die 
stadsraad te tree, omdat die DA aangedui het dat hulle met hulle voorneme 
sou voortgaan om van hom ontslae te raak. Sy hofsege sou in elk geval net 
verder sy uitgesprokenheid aanvuur; hy het die DA daarin prontuit as `n 
“pale white laager who fear association with black people” gekarakteriseer 
(Misbach 2001:2). Die DA se kans om `n burgemeester van hul eie keuse aan 
te stel, is as slegs `n interim reëling voorspel, aangesien wetgewing reeds die 
volgende jaar deurgevoer sou word wat `n NNP en ANC alliansie sou toelaat 
om beheer oor Kaapstad en die Wes-Kaap te verkry. Alhoewel die ANC die 
vier setels wat deur die NNP-lede in die uitvoerende komitee ontruim is sou 

opneem, was selfs dit, in afwagting van die nuwe wetgewing oor oorlopery, as 
`n tydelike maatreël gesien (Misbach 2001:2). 


Marais het sy steun vir Van Schalkwyk herbevestig en dankbaar erken hoe 
Van Schalkwyk en die NNP sy toevlug en krag gedurende hierdie tyd was. 
Terselfdertyd het hy nuwe politieke geluide begin maak en sy keuse as voor 
die hand liggend beskryf: “We dare not break the strong bonds that have 
developed in the NNP between die ANC and the coloured people nor lead 
coloured people again into a master-servant relationship” (Misbach 2001:2). 


Die DA se uitdaging op hierdie tydstip was om te verseker dat nie een van sy 
107 raadslede saam met Marais oorstap nie, want dit sou die meerderheid in 
die stadsraad aan die ANC besorg. Die DA het laat hoor dat Marais baie tuis 
in die ANC sou voel omdat hulle ook die rassekaart speel, en terselfdertyd 
beklemtoon dat alle vorme van rassistiese etikettering, van wie en waar ookal, 
deur die DA veroordeel word (Stuart 2001b:4). 


In sy outobiografie erken Leon dat hy heftig vir sy “high-handed dismissal of 
Marais” gekritiseer is (Leon 2008:579), en dat hy in die uitspraak oor sy rol as 
“judge, jury and executioner” gekritiseer is (Leon 2008:580). Alhoewel die DA 
genoop was om in die oordeel te berus dat die optrede teenoor Marais onbillik 
was, is daar in dieselfde asem teruggekap dat die NNP se summiere afdanking 
van Morkel as premier, sonder dat hy homself kon verdedig, net so onregverdig 
was. Die DA was ook bereid om te erken dat Marais en Morkel se afdankings 
traumatiese gebeure was, en dat bepaalde lesse oor die aangeleenthede wat 
opklaring en veranderinge genoodsaak het geleer is. Anders as die NNP was 
die DA besig om sy strukture te demokratiseer (Pelser & Joubert 2001:2). 
Deur sy kongres en nasionale bestuursvergadering sou die DA stappe neem 
om die magte binne die party af te wentel. Hierteenoor was die NNP besig om 
presies die teenoorgestelde te doen deur die magte te sentraliseer. Volgens die 
DA was dit omdat die NNP bang vir `n provinsiale verkiesing was en nie kon 
toelaat “dat die kiesers oor hul toekoms besluit nie, want die uitslag is voor die 
hand liggend” (Pelser & Joubert 2001:2). 


190 


G DA se finale aftakeling 


Morkel is in hierdie stadium as die DA se Wes-Kaapse provinsiale leier 
verkies. Hy het erken dat die politiek “vloeibaar” was, maar hy het nie wat 
besig was om te gebeur as ’n “seismiese herskikking van opposisiekragte in 
die politiek of ’n strategies vernuftige poging om rassisme uit die politiek 
te haal nie” beskou nie (Pelser & Joubert 2001:2). Indien die ANC werklik 
ernstig oor `n “samewerkende regering met verteenwoordigende inspraak” 
was, wou Morkel weet waarom dit dan skynbaar net in die Wes-Kaap gegeld 
het (Pelser & Joubert 2001:2). In 1999 het die ANC `n samewerkende regering 
afgewys om sodoende alleen te regeer en die Kaapstadse bestuursposte geweier 
wat hulle nou bereid was om te aanvaar. Morkel se pleidooi was om tot stabiele 
regering terug te keer en korrupsie aan die kaak te stel, en hy moes ook erken 
dat die heersende politieke situasie kiesers verwar het en dienslewering in 
“gevaar gestel” het (Pelser & Joubert 2001:2). 


Nadat Marais uit die DA bedank het, is hy kort daarna in Morkel se pos 
as premier aangestel. Leon erken dat dit alles polities uiters verwarrend 
geraak het: “In a further twist, no doubt bewildering even to the most avid 
follower of politics, Morkel was elected mayor by the DA Cape Town caucus” 
(Leon 2008:571). Vir Marais was dit ’n triomfantlike oomblik om die mees 
senior politieke pos in die Wes-Kaap te aanvaar. Hy vertel hoe hy gewaarsku is 
dat as `n politieke leier van iemand ontslae raak, so `n persoon dit nooit weer 
in die politiek maak nie. Dit het hy na sy botsing met Leon verkeerd bewys. 
Met groot bravade kon hy daarop wys dat hy nie net die hofsaak en die dra 
van regskoste teen die DA gewen het nie, maar dat die party ook moes toekyk 
hoe hy een van die land se nege provinsiale premiers word (Erwee 2002:19). 
Hy het in herinnering geroep hoe, met die verloop van sy jare as politikus, hy 
van talle politieke sondes beskuldig is: seksisme en rassisme, die betoning van 
min respek teenoor sy leiers, en van “opgeblase en erg misplaaste oortuiging 
van sy eie belangrikheid” (Erwee 2002:19). Wat hom betref het hy uiteindelik 
tog “die tier [Leon] se nek gebreek”. 


Marais se onmiddellike oogmerk was om die Wes-Kaapse regering se 
topstruktuur in terme van transformasie en die vermindering van poste te 
herstruktureer (Joubert 2002a:9). Hy was veral geskok oor die “groot empire” 

wat Niel Barnard as direkteur-generaal in die hart van die provinsiale regering 
opgebou het, asook die dramatiese verhoging in die begroting en personeel 
van die department van provinsiale administrasie waaronder sy eenheid 
geval het. Afgesien van die superintendent-generaal was daar ook drie 
vise-direkteur-generaals, tien hoofdirekteure, talle direkteure, asook ’n groot 
aantal bystandspersoneel (altesaam ’n totaal van 543 amptenare). Barnard het 
meer as die premier verdien en het sê `n vooruitstrewende kantoor gehad, 
bestaande uit `n en suite badkamer, kombuisfasiliteite, ’n private braai-area en 
`n oorhoofse televisie, dat Marais dit sy eie kantoor wou maak. Ook Morkel 
se kantoor het `n ‘super ministerie geword en in werklikheid die LUK’s se 
funksies oorgeneem (Joubert 2002a:9). 


As teenargument vir Marais se kritiek oor die grootte van die provinsiale 
administratiewe departement is uitgewys dat die Wet op Openbare Dienste 
1994 die sentralisering van alle dwarslopende funksies as deel van die 
Transformasie 2000-projek vereis het. Dit is vanuit hierdie oogpunt ontken dat 
die department `n “gesentraliseerde monster” geword het (Joubert 2002a:9). 


Dunn on Saturday 


HET WAIT N LERE BE 
rig MCAL CHAIRS 
grepe" i i k 


18: Die verbysterende omruil van premier- en burgemeestersposte deur twee bruin 
leiers met min ooghare vir mekaar (Eastern Province Herald, 3 November 2001:4) 

In die Argus is berig dat ten spyte daarvan dat Heath haar oor die aanklagte van 
wanoptrede tydens die straatnaamdebakel voor stok gekry het, het Una Pick 
aan die einde van November 2001 met die steun van haar mederaadslede in 
die NNP-komponent van die DA ’n nuwe pos as vise-raadsvoorsitter vir die 
Atlantis-, Blaauwberg- en Mamre-areas losgeslaan (Underhill 2001a:5). Sy het 
as `n uitbundige kiesersvlak-werker met volkome toewyding aan haar werk 
bekend gestaan. Haar onomwonde standpunt tydens die debakel was dat sy `n 
ondersoek na haar optrede sou verwelkom omdat sy niks gehad het om weg 
te steek nie. Haar argument was dat Marais ook in Heath se verslag genoem 
is, maar tog het hy die premier geword “so what does that show you about the 
report?” (Underhill 2001a:5). Sy het verduidelik dat toe sy daartoe versoek is, 
sy die name van sommige persone ten gunste van die naamsverandering op die 
petisies aangebring het, maar hierdie persone het toe self geteken. Die polisie 
het haar tot op daardie stadium nooit genader nie. Sy was nie deur die verslag 
ontstel nie, want sy het geweet dat sy niks verkeerds gedoen het nie. Die 
unistad se spreker het ook verduidelik dat die raad na die Heath-aantygings 
gekyk het, maar niks kon vind wat haar geinkrimineer het of die aanklagte in 
die verslag gestaaf het nie. 


Daar was wel kritiek op haar nuwe aanstelling gelewer en een ontstoke 
raadslid was van mening dat haar aanstelling `n verspotting van die 
Heath-ondersoek, wat die raad `n enorme bedrag geld gekos het, gemaak het. 
Dit was hiervolgens verregaande dat Pick bevorder word terwyl sy in die visier 
van `n polisie-ondersoek was (Underhill 2001a:5). Hierteen het die minister 
van plaaslike en regeringsontwikkeling egter wal gegooi met die stelling dat 
die aanbevelings van die Heath-ondersoek wel opgevolg is. Die saak rakende 
die twee raadslede en drie gemeenskapslede is op 22 September na die SAPD 
verwys, maar geen terugvoer is tot op daardie stadium ontvang nie en die saak 
was nou uit die regering se hande. Niemand het ooit weer `n woord hieroor 
gerep nie (Underhill 2001a:5). 


Die verhoor teen Kieser en Smit het wel heel ver onder voorsitterskap 
van ’n arbeidskonsultant gevorder, maar uiteindelik is daar ook nie teen 
hulle opgetree nie, omdat hulle uit die diens van die raad getree het en ’n 

werkgewer-werknemer-verhouding vir tugstappe vereis is. Die klagtes teen 
Smit is nie teruggetrek nie, met die gevolg dat dit wesenlik `n onafgehandelde 
verhoor gebly het. Smit se kontrak het op 31 Desember 2001 verval en is nie 
hernu nie, terwyl Kieser bedank het, maar dit het lank gesloer omdat persone 
van buite die raad nie geredelik beskikbaar was nie. Albei se verhoor is deur 
Kieser behartig, maar hulle veranderde werksituasie het beteken dat die saak 
teen hulle nie enduit gevoer kon word nie (Joubert 2002:3). 


As nuwe burgemeester het Morkel `n ongewone stap geneem deur die 
kontroversiële aanstelling van Ben Kieser as regsadviseur. Die ooreenkoms 
tussen hom en die unistad was dat hy nie die besonderhede van die vertroulike 
skikking wat met hom gesluit is openbaar sou maak nie (Ntabazalila 2002c:1). 
Toe die unistad se kommunikasiedirekteur genader is om Kieser se aanstelling 
te verduidelik kon hy nie verklaar waarom Kieser as konsultant aangestel is 
terwyl die saak teen hom nog hangende was nie. Hy kon egter daarop wys dat 
die burgemeester die reg het om sy eie konsultante aan te stel. Hy het bevestig 
dat Kieser en Smit se verhore tot in daardie stadium R240 000 beloop het. 
Geen uitsluitsel is bereik nie, omdat die stadsraad van mening was dat dit nie 
die moeite werd was om die saak verder te voer as dit nie in een van die partye 
se belang was nie. Morkel het laat blyk dat hy Kieser vanweë sy bekwaamheid 
en onderlegdheid in die plaaslike regering aangestel het (Ntabazalila 2002c:1). 


Teen laat Januarie 2002 was die straatnaamdebakel byna vergete, maar 
stadsbestuurder Maydon het te kenne gegee dat hy steeds ongemaklik voel 
omdat Smit se saak nog nie afgehandel was nie. Daaroor was Smit net 
so ontsteld. Die stadsbestuurder het te kenne gegee dat indien Smit om `n 
getuigskrif sou vra, hy hom van een sou voorsien waarin hy sou aandui dat die 
ondersoek onafgehandeld was, maar dat Smit goeie diens gelewer het. Hy kon 
daarop wys dat wat Kieser betref, ’n oplossing gevind is toe hy `n bekentenis 
gemaak het en daarna bedank het. Hy het `n skriftelike waarskuwing oor `n 
uitlating in die teenwoordigheid van `n kollega ontvang, maar is van al die 
ander klagtes van wanadministrasie vrygespreek. Sy gewraakte woorde 
teenoor Johnson was “F*ck the public” (Van der Westhuizen 2002:6). 


194 


G DA se finale aftakeling 


Teen einde Februarie 2002 het Van der Westhuizen (2002) berig dat Walker 
skotvry verklaar is nadat die klagtes teen haar deur die munisipaliteit se 
regsafdeling teruggetrek is. In hierdie laat stadium het die stof nog steeds 
nie oor die debakel, wat die stadsraad `n miljoen rand gekos het, gaan lê nie. 
Smit het intussen bekend gemaak dat hy by die Kommissie vir Bemiddeling, 
Versoening en Arbitrasie ’n arbeidsgeding aanhangig gaan maak oor die wyse 
waarop hy behandel is. Hy het volgehou dat geen beslissing oor hom gefel 
is nie en dat hy nooit die kans gegun is om sy kant van die saak te stel nie 
(Van der Westhuizen 2002a:14). 


Kieser het laat blyk dat die regsmenings niks met sy besluit te doen gehad het 
om die saak teen Walker terug te trek nie. Omdat hy deur Morkel aangestel 
is, moes hy in die uitvoerende komitee met haar saamwerk en hy het besef 
“die kool is die sous nie werd nie” (Van der Westhuizen 2002a:14). Volgens 
De la Cruz het dit suiwer ’n partypolitieke saak geword en die DA sou 
moes besluit wat verder aan die saak gedoen moes word. Walker sou dalk 
haar betrokkenheid moes verduidelik, onder andere oor die redes waarom 
sy Morkel gesystap het en haar direk na Leon gewend het. Hy het ook laat 
blyk dat die DA se provinsiale bestuurskomitee dalk dringend die posisie 
van die DA-raadslede wat die party openlik in die rug gesteek het sou moes 
evalueer. Hy het ook oor inligting van die raadslede wat die NNP-vergaderings 
bygewoon het beskik (Van der Westhuizen 2002a:14). Al hierdie problematiese 
aangeleenthede binne die geledere van die munisipaliteit het uiteindelik in die 
doofpot beland. 


Wat verdere pogings tot naamsverandering betref is daar teen einde Februarie 
2002 berig dat die provinsie besig was om `n beleid te formuleer om afbrekende 
en beledigende straat- en provinisale name te verander. As premier het Marais 
sy teenstanders gewaarsku dat regter Heath “will not save your colonial teddy 
bears” (Ntabazalila 2002d:1). Hy het herhaal dat hy van die wandade tydens 
die straatnaamdebakel vrygespreek is en dat sy ondergang reeds beplan is die 
dag nadat hy burgemeester geword het. Vol bitterheid het hy beweer dat die 
DA deur “dishonourable, cunning, deceitful and back-stabbing members” 
beheer is (Ntabazalila 2002d:1). 

Toe dit bekend raak dat hy van plan is om plekname in die Wes-Kaap te 
verander indien hulle ras-aanstootlik is, is Marais in Cape Argus (2002:18) 
gewaarsku om nie weer die foute van die verlede te herhaal nie. Dit is daarop 
gewys dat terwyl van die ander provinsies na 1994 vinnig beweeg het om 
name wat aan die apartheidsverlede herinner het te verander, die Wes-Kaap 
traag was. Hy is aanbeveel dat so `n stap nie net bekostigbaar moet wees nie, 
maar ook die stadsinwoners moet saamsnoer. Die provinsie het die tweede 
laagste begrotingsverhoging van die nasionale regering ontvang en daar kon 
nie ruimte gelaat word om dit op nuwe straattekens en padkaarte te spandeer 
nie. Daar is voorgestel dat ’n beter opsie die geleidelike infasering van die nuwe 
name sou wees deur vir `n vasgestelde tydperk van `n tweeledige naamstelsel 
gebruik te maak. Dit sou dwaas wees om die foute van die verlede te herhaal 
deur die politici van die regerende bewind te vereer. Die Saterdag-uitgawe 
van die Cape Argus (2002:18) het aangevoer dat “[g]oodwill among all the 
provinces people must be the ultimate goal”. 


Marais se kort termyn as premier het beteken dat hy ook nie ver met hierdie 
nuwe naamsveranderingsplanne sou vorder nie. 

11. DIE VERDERE VERLOOP VAN 
STRAATNAAMVERANDERING 
AAN DIE KAAP 


S 


Die wyse waarop Marais sy eie vernietiging bewerkstellig het deur by 
aanklagte van seksuele teistering en omkoopgeld betrokke te raak val buite 
die bestek van hierdie bespreking. Dit het daartoe gelei dat hy op 31 Mei 
verplig was om as premier te bedank. Alhoewel hy as die “comeback kid” 
(Ndenze 2010:1) bekend was, kon hy nie hierdie terugslae oorleef nie en het 
sy poging om met die stigting van `n nuwe party weer die politieke terrein 
te betree, klaaglik misluk. Daarna het hy by COPE aangesluit, waar hy met 
afsydigheid behandel is. 


Siende dat straatnaamverandering een van die sentrale temas in hierdie 
verwikkelde verhaal oor Marais is, is dit sinvol om kortliks te probeer aantoon 
hoe die straatnaamverandering in Kaapstad verder verloop het. In Februarie 
2007 het die stadsraad voorlopig die goedkeuring verleen om Keizersgracht in 
Distrik Ses na Taliep Petersen te vernoem. Helen Zille het op versoeke dat die 
straat se naam verander word ag geslaan en met `n hernoemingsproses begin. 
In hierdie stadium is `n onafhanklike paneel onder leiding van die eertydse 
politieke aktivis, Rhoda Kadalie, aangestel (Ndenze 2010:1). Teen Mei 2007 
is 238 voorleggings ontvang en `n paneel kundiges onder leiding van Kadalie 
het voorgestel dat 31 straatname verander word. Die opposisieraadslede het 
die DA egter daarvan beskuldig dat hulle net vier name uit die 31 gekies het 
ten einde kiesers tevrede te stel. Siende dat die naamsveranderingsproses in 
Kaapstad steeds soveel tweespalt veroorsaak het, het burgemeester Zille dit 
in Julie 2008 stopgesit (Ndenze & Hartley 2010:1). Aan die begin van Julie 
2010 is die vroeëre verslag waarby Kadalie betrokke was weer opgediep. 
Daarin is voorgestel dat onder andere die kontensieuse Hans Strijdom-laan 
en Hendrik Verwoerd-rylaan verander moet word. Vir die soveelste keer 
is die geloofwaardigheid van die hernoemingsprojek in twyfel getrek 

(Barnard 2010:7) en op die lange baan geskuif. In Junie 2011 het'n berig verskyn 
dat burgemeester Patricia de Lille aandag aan die straatnaamsveranderinge 
gee (Williams 2012:1). In November 2011 is `n nuwe hernoemingskomitee 
deur die stadsraad goedgekeur en `n span kundiges is aangestel om bystand 
te verleen, en De Lille het Kapenaars beloof dat hulle die finale sê daaroor 
sou hê. Ongeveer 19 000 voorstelle is van die publiek ontvang en dit sou 
inderdaad insig verg om die regte besluite te neem (Hartley 2012:1). Eers in 
Augustus 2012 kon die stadsraad aankondig dat verskeie strate hernoem sou 
word. Die plegtigheid het op 21 Maart 2013 (Menseregtedag) plaasgevind 
toe vier strate na swart strydhelde hervernoem is, met Verwoerd-weg wat as 
Uys Krige-weg hernoem is. 


Die proses van straatnaamsverandering is `n voortdurende proses dwarsoor 
die land, en in Kaapstad se geval lyk dit tog of 'n duur les uit die Marais-debakel 
geleer is en geen besluite hieromtrent verder sonder deeglike verrekening van 
die inwoners se wil en wense geneem sal word nie. 

12. TUSSEN TEORIE EN PRAKTYK 


Wanneer die teoretiese merkers wat aan die begin van die boek bespreek is aan 
die verloop van die gebeure rondom die pogings tot straatnaamverandering in 
Kaapstad getoets word, blyk dit dat verskeie daarvan die toets van die praktyk 
deurstaan. Eerstens word dit duidelik dat die vroeëre geskiedenis van die twee 
straatruimtes - Adderley- en Waalstraat - opgehaal sou word en pertinent 
ter sprake sou kom as gevolg van wat in die Suid-Afrikaanse samelewing aan 
die gebeur was. Die kollektiewe geheue van die straatname het `n bepaalde 
weerstand teen verandering ontlok en die twee strate se historiese verbintenis 
weer op die voorgrond geplaas. Marais se hernoemingspoging het getoon hoe 
belangrik erfenisgoedere, geskiedenis en die bekendhied van straatname binne 
`n gemeenskap bly, al moes die akkurate verslae daarvan argivaal opgediep 
word. Ook is die simboliese konstruksie van wat nuut bedink is om die stempel 
van `n veranderde bewind sigbaar te maak sterk deur die nuwe politieke 
magsverhoudings en belange beinvloed. Die ANC se politieke magshebbers 
was grootliks onvergenoegd dat die heerskappy oor die Wes-Kaap en die stad 
Kaapstad hulle ontneem is, siende dat hulle in die res van die land seëvierend 
uit die verkiesingstryd getree het. Enersyds sou dit vir die DA soveel moeiliker 
word om die simbole en straatname in Kaapstad te verander, terwyl hulle 
andersyds gedwing is en begerig was om hulle eie stempel op die Wes-Kaap 
en Kaapstad te probeer afdruk en hulle afkeur te betuig oor straatname wat 
baie direk heengewys en herinner het aan die apartheidsonderdrukking. 


Soos die teoretiese besinning aandui, is veral twee aspekte van besonderse 
belang in naamsverandering - die politieke stryd en omwenteling, en die 
besluitnemingsprosesse wat daarmee gepaard gaan. Omdat die proses om die 
twee straatname in Kaapstad te verander nie van die begin af deursigtig en 
demokraties uitgevoer is nie, het die weerstand daarteen al hoe heftiger geraak 
en het dit, soos aangetoon is, tot talle ondersoekkommissies, hofsake en selfs 
die ontbinding van `n politieke alliansie en die afdanking van stadsamptenare 
gelei. In die geval van Kaapstad het die ineengevlegtheid van die politiek en 

straathernoeming getoon watter kragte daardeur ontketen kan word, iets 
wat uiters nadelige gevolge vir die gemeenskap as `n geheel kan inhou. Voeg 
hierby die rol en optrede van onbeheersde en egoistiese politieke leiers, en die 
resultaat was inderdaad iets soos “a veritable whores banquet of conflicting 
committees, probing forums and all the rest of the typically befuddled panic 
mechanisms of those caught with their fingers in the till” (Kirby 2001:16). 


Op die keper beskou was die onderliggende oogmerk van die straathernoeming, 
naamlik politieke versoening mits die ANC genoeë met die feit sou neem dat 
die voorste leier uit die verslane apartheidsera ook vereer sou word, lofwaardig. 
Die idee om Mandela en De Klerk te vereer sou simbolies kon word van die 
konstruksie van `n nuwe identiteit vir die stad deur die handevat van die ou en 
die nuwe bewind. Soos een joernalis dit treffend gestel het: “The symbolic and 
immutable joining of Mandela and De Klerk, as once they gripped hands in 
order to usher in a new era, at one corner of the new, democratic parliament, 
was a brilliant thought” (Kirby 2001:16). Marais se hernoemingsplan het 
volgens Kirby nie verdien om uiteindelik in `n “undignified and unfulfilled 
end in the mire” te verval nie. Die herinneringe aan die nalatenskap van die 
apartheidsbewind was egter nog te vars en onthutsend in die geheue om dit 
werklik haalbaar te maak om De Klerk te vereer. 


In die laaste instansie is dit die gebruikers van stadsruimtes wat die name 
daarvoor aanvaar of verwerp. Die feit dat daar sprake van oneerlikheid oor 
die openbare toetsing van die naamsverandering was, het `n alreeds delikate 
kwessie finaal die doodslag toegedien. Die idee van versoening het te gou 
gekom en die gaping tussen dié wat bereid was om hande te vat en diegene 
vir wie die belewenis van die verlede nog te rou en traumaties was, was nog te 
wyd en onoorbrugbaar. 

Tony Leon se afdankingsbrief aan Peter Marais (Die Burger, 13 Oktober 2001:2). 


Beste Peter, 


Dit spyt my om jou mee te deel dat ek vertroue verloor het in jou vermoé om as 
burgemeester van Kaapstad aan te bly. Ek is die mening toegedaan as leier van 
die party, onder meer op grond van die volgende: 1. Jy kon nie daarin slaag om 
te lei op `n wyse wat saambind nie, maar eerder op `n wyse wat jou uitvoerende 
gesag en koukus verdeel. 2. Onder jou leierskap het die openbare aansien van 
die DA in die unistad Kaapstad `n negatiewe invloed op die DA gehad om sy 
ondersteuning in Kaapstad en in ander dele van die land te kan mobiliseer. 
3. Jy het nie daarin geslaag om ’n goeie werksverhouding met die provinsiale 
regering te vestig en te behou nie. 


Ek moet jou daarom ernstig versoek om uit jou pos as burgemeester te 
bedank. Sou jy besluit om nie te bedank nie, gee ek jou kennis dat `n mosie 
aan die vergadering van die nasionale bestuurskomitee gestel sal word op 
19 Oktober 2001 om 10:30vm in die FW de Klerkraadsaal, Markgebou, 
Kaapstad, waarvolgens van jou verwag sal word om te bedank. 


Op die vergadering sal ek die gronde meer volledig motiveer wat gelei het tot 
my verlies van vertroue in jou vermoë om burgemeester te wees. 


Natuurlik is jy welkom om die vergadering by te woon en te praat. Jy is ook 
welkom om jou regsverteenwoordiging te nooi om jou te vergesel. 


Totdat die nasionale bestuurskomitee die saak afgehandel het, sal ek van jou 
verwag om jou te verskoon van die raad en alle ander DA-bedrywighede en 
vergaderings, buiten die NBK op 19 Oktober 2001. 


Ek meen steeds dat jy `n waardevolle bydrae tot die politiek kan lewer, maar my 
oordeel is dat jy nie dié bydrae kan maak as burgemeester van Kaapstad nie. 


Die uwe, 
Tony Leon LP 


Leier van die Demokratiese Alliansie 

Amptelike korrespondensie van die DA waarom Peter Marais versoek is om te 
bedank (Die Burger, 25 Oktober 2001:28) 


Verlede Vrydag het die Demokratiese Alliansie se Nasionale 
Bestuurskomitee 'n voorstel aanvaar wat van Peter Marais vereis dat 
hy as burgemeester van Kaapstad bedank. Mnr. Marais het geweier 
om dié besluit te aanvaar. Die NBK het toe besluit om sy 
lidmaatskap van die DA te beëindig. 


Hierdie boodskap verklaar waarom ons mnr. Marais versoek het om 
te bedank. 


Die Demokratiese Alliansie is gestig om Suid-Afrika 
beginselvaste, sterk alternatief vir die ANC te gee. 


n 


In Kaapstad was dit ons missie om aan Suid-Afrikaners te bewys dat 
regering 'n mag ten goede kan wees. Doeltreffend. Op lewering 
ingestel. Onverdraagsaam wat korrupsie en wanpraktyke betref. 
Sensitief teenoor die publiek se behoeftes. Oop en toerekenbaar. 


Die DA wil hê die Moederstad moet 'n toonbeeld vir die res van 
Suid-Afrika wees. Pleks daarvan is die bestuur van Kaapstad onder 
mnr. Marais se leierskap deur krisis, omstredenheid en skandaal 
gekenmerk, en dit het ons belangrike prestasies oorskadu. 


Binne die DA het mnr. Marais so gelei dat sy uitvoerende komitee en 
koukus eerder verdeel as saamgesnoer is. Hy het ook versuim om'n 
gesonde werkverhouding met die provinsiale regering in stand 
te hou. 


Wanneer 'n politieke leier misluk, moet hy of sy die 
verantwoordelikheid aanvaar. Die DA glo hy moet dieselfde hoë 
standaarde handhaaf wat hy van die nasionale regering verwag. 
'n Party moet genoeg integriteit hê om sy mislukkings eerlik in die 
gesig te staar. Dan moet hy deurslaggewend optree om sake reg te 
stel. Dis wat ons nou gedoen het. 


Doar is'n breë wanopvatting dat mnr. Marais gevra is om te bedank 
omdat oudregter Willem Heath bevind het dat hy die publiek oor die 
mate van steun vir sy voorstel om Adderley- en Waalstraat te 
hernoem, mislei het. 


Nog 'n wanopvatting is dat mnr. Marais die burgemeester moet bly 
omdat die stadsraad se reëlskomitee bevind het dat hy nie 
stadsraadslede se gedragskode oortree het nie. 


Soos ons hierbo genoem het, is mnr. Marais weens sy gebrek aan 
politieke leierskap in Kaapstad gevra om te bedank, nie omdat hy 'n 
wet of kode oortree het nie. 


As mnr. Marais die Nasionale 
Bestuurskomitee se besluit aanvaar en 
bedank het, sou hy vandag steeds 'n lid 
van die party gewees het. Dis jammer dat 
hy verkies het om die NBK se besluit uit te 
tart. Ons sou graag in 'n ander belangrike 
hoedanigheid steeds met hom saam 
wou werk. 


Ons is nou daartoe verbind om die toekoms aan te pak, nogmaals doeltreffende bestuur 
in Kaapstad in te stel, en te bewys dat ons werklik ’n verskil aan die lewens van die 
Moederstad se mense kan maak. 

Vandag is die hernoeming van veral plek- en straatname om die onreg van die 
verlede regte stel weer sterk op die voorgrond, en dit bly 'n kontroversiële 
aangeleentheid watr olspelers end ie menso p straats e belangstelling 
vasvang. Derhalwe is dié boek se tema en inhoud, naamlik die s traatnaam- 
hernoemingsdebakel etlike jare gelede in Kaapstad e n die meegaande 
politiekery op die breë front, relevant in die huidige geskiedskrywing omdat 
dit treffend aandui hoe so 'n kwessie kan skeefloop as dit nie met die nodige 
empatie teenoor alle belangstellendes en bevolkingsgroepe hanteer word nie. 
In hierdie geval het dit tot die uiterste gestrek deurdat bekende politieke leiers 
in die proses betrek is en selfs geval het. Deur inleidend 'n deeglike agtergrond 
van die sogenaamde straatnaam-hernoemingsfenomeen te gee, gepaardgaande 
met die politieke opset in Kaapstad, word die leser genoegsaam geposisioneer 
om die gebeure wat volg goed te begryp. Die toepaslike en treffende - soms 
selfs skreiende - spotprente bied sinvolle illustrasies tot die verhaal. 


Dr Hannes Haasbroek, Nasionale Museum, Bloemfontein 

